Datasets:

NorHsangPha
/

shan-news-taifreedom_com

Dataset card Data Studio Files Files and versions Community

Split (1)

train · 9.42k rows

date stringdate 2011-01-21 18:34:16 2025-04-02 12:29:57	link stringlengths 28 224	title stringlengths 7 228	content stringlengths 7 27.1k	categories stringclasses 301 values
2025-01-19T10:39:16	https://taifreedom.com/rcss-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%95%e1%80%9e-%e1%80%9c%e1%80%b0%e1%82%87%e1%80%90%e1%81%a2%e1%81%bc/	RCSS ၸတ်းႁဵတ်းပၢင်ပသ လူႇတၢၼ်း ၸဝ်ႈသိူဝ်ၶၼ်ႇၾႃႉ/ၸဝ်ႈၵွၼ်းၸိူင်း လႄႈ ၸဝ်ႈၾႃႉၼရေးသူၼ်	မိူဝ်ႈဝၼ်း ထီႉ 18 January 2025 (လိူၼ်ၵမ်လွင်ႈ 5 ၶမ်ႈ ပီႊတႆး 2119 ၼီႈ) ယၢမ်း 9:00 မူင်း ၽူႈယႂ်ႇၵူၼ်းလူင် ဢိၵ်ႇတင်းပီႈၼွင်ႉၶႅၵ်ႇလႄႈ ၵေႃႉသိုၵ်းၵေႃႉႁၢၼ်ပေႃႈမႄႈၵူၼ်းမိူင်း ႁွတ်ႈၽႅဝ်ဢဝ်တီႈယူႇ ၼိူဝ်လွႆၵျွင်းၽြႃး ငဝ်ႈၸိုင်ႈ လွႆတႆးလႅင်းသေ လႆႈတႄႇပၢင်လူႇတၢၼ်းၵႂႃႇ ယူႇယဝ်ႉ။ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS လႆႈတႄႇပိုတ်ႇပၢင် ႁွႆႈတူင်ႇမွၵ်ႇ တီႈႁုၼ်ႇႁၢင်ႈ ၸဝ်ႈၾႃႉၼရေးသူၼ် လႄႈ ၸပ်းတဵၼ်းႁွမ်ၵႂႃႇသေ ၽူႈမီးပုၼ်ႈၽွၼ်း ဢွၼ်ၼပ်ႉယမ် သူမ်တဵတ်ႇၾႃႉၼရေးသူၼ်၊ ပေႃးယဝ်ႉဢွၼ်ၵၼ်ၼိမ်တူဝ်ၼိမ်ၸႂ် လႄႈ တိူင်ႇၵၢဝ်ႇယွၼ်းသူးၽႂ်မၼ်း ၼႆယဝ်ႉ။ သိုပ်ႇသေၼၼ်ႉ လႆႈႁူမ်ႈၵၼ်လူႇတၢၼ်းယၢတ်ႇၼမ်ႉသေယဝ်ႉလႄႈ သင်ႇၶၸဝ်ႈလွတ်ႈႁေႃးၵမ်ႉၽဝႃႇၸႃႇယဝ်ႉ ႁူမ်ႈၵၼ်ၵၼ်ႇတေႃးလူပ်းလင်ယဝ်ႉၵႂႃႇ ယူႇယဝ်ႉ။ ဝႆၢးသေၼၼ်ႉ မႃးယၢမ်း 11:30 ၽူႈယႂ်ႇၵူၼ်းလူင် ၵေႃႉသိုၵ်းၵေႃႉႁၢၼ် ပေႃႈမႄႈၵူၼ်းမိူင်း လႆႈဢွၼ်ၵၼ်ၶဝ်ႈဢဝ်တီႈယူႇ ပၢင်ႁူမ်ႈၸဝ်ႈသိူဝ်ၶၼ်ႇၾႃႉ ၽူႈမီးပုၼ်ႈၽွၼ်း ဢွၼ်ၼပ်ႉယမ် ႁုၼ်ႇႁၢင်ႈ ၸဝ်ႈသိူဝ်ၶၼ်ႇၾႃႉ လႄႈ ၸဝ်ႈၵွၼ်းၸိူင်း ၼိမ်တူဝ်ၼိမ်ၸႂ်ယဝ်ႉ တိူင်ႇၵၢဝ်ႇယွၼ်းသူးႁင်းၽႂ်ႁင်းမၼ်း၊ လိူဝ်ၼၼ်ႉႁူမ်ႈၵၼ် လူႇတၢၼ်းယၢတ်ႇၼမ်ႉ သင်ႇၶၸဝ်ႈလွတ်ႈႁေႃးၽတ်းၵမ်ႉၽဝႃႇၸႃႇ ၵၼ်ႇတေႃးလူပ်းလိုၼ်း ပၢင်လူႇတၢၼ်း ယဝ်ႉတူဝ်ႈလီငၢမ်းယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2025-01-18T11:47:04	https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b1%e1%82%83%e1%80%b8%e1%80%9c%e1%82%84%e1%80%b8-sspp-%e1%80%95%e1%80%bd%e1%82%86/	ၸုမ်းသိုၵ်းလေႃးလႄး SSPP ပွႆႇမၢၵ်ႇသႂ်ႇႁိူၼ်းၵူၼ်းမိူင်းလႄႈ ႁွင်ႈယႃတူဝ်ၵူၼ်းမိူင်း	တႄႇၼႂ်းႁူဝ်လိူၼ် January 2025 မႃးၼႆႉ ယွၼ်ႉၸုမ်းသိုၵ်းလေႃးလႄး ဢၼ်ၸႂ်ႉတိုဝ်းၶိူင်ႈမၢႆသိုၵ်း SSPP ဢဝ်ႁႅင်းသိုၵ်းၸွမ်းသွၵ်ႈတဝ် RCSS/SSA ဢမ်ႇၵိုတ်းဢမ်ႇလိုဝ်ႈလႄႈ သွင်ၽၢႆႇၸင်ႇလႆႈပဵၼ်ပၢင်တိုၵ်းၵၼ်မႃးႁၢဝ်ႈႁႅင်း ၼႂ်းၵႄႈၵၢင်ၼမ်ႉၸၢင်-လၢႆးၶႃႈၸိူဝ်းၼႆႉသေ ႁဵတ်းႁႂ်ႈၵူၼ်းမိူင်းပိုၼ်ႉတီႈ လႆႈပၢႆႈၽေးသိုၵ်းတင်းၼမ် ၼႆယူႇယဝ်ႉ။ မိူဝ်ႈယၢမ်းၵၢင်ၶမ်ႈ ၼႂ်းဝၼ်းထီႉ 15-16 January 2025 ၼၼ်ႉ ယူႇတီႈၸုမ်းသိုၵ်းလေႃးလေး SSPP ယိုဝ်းမၢၵ်ႇလူင် 60mm လႄႈ M100 ၶဝ်ႈၵႂႃႇၼႂ်းဝၢၼ်ႈၼမ်ႉမူဝ် ဢိူင်ႇၼွင်ႁီး ၸႄႈဝဵင်းၼမ်ႉၸၢင်သေ တိူဝ်ႉၺႃးႁိူၼ်းၵူၼ်းမိူင်း 4 လင် မိူၼ်ၼင်ႇ 1. ႁိူၼ်းလုင်းမွင်ႇ + ပႃႈမျႃႉ၊ 2.ႁိူၼ်းလုင်းဝီႉ + ပႃးလိုၼ်း၊ 3. ႁိူၼ်းၸၢႆးမွၼ်း + ၼၢင်းၶမ်းဢွင်ႇ၊ 4. ႁိူၼ်းၸၢႆးဢွင်ႇသႃႇ+ၼၢင်းသိုဝ်ႉ လႄႈမၢၵ်ႇတူၵ်းပႃးၼႂ်းဝၢင်းႁွင်ႈပၼ်ယႃၵူၼ်းမိူင်း မီးလွင်ႈလူႉၵွႆၸွမ်းၵမ်ႈၽွင်ႈ ၼႆယဝ်ႉ။ ၵူၼ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ “ဢၼ်ၶဝ်ပွႆႇမၢၵ်ႇသႂ်ႇၼႂ်းဝၢၼ်ႈၼႆႉ ဢမ်ႇၵွမ်ႉၵႃႈတီႈဝၢၼ်ႈၼမ်ႉမူဝ်ၵူၺ်း မိူဝ်ႈၼႂ်းဝၼ်းထီႉ 15 January 2025 ၼၼ်ႉၵူၺ်းၼင်ႇၵဝ်ႇ ၶဝ်ဢဝ်တရူၼ်းမိၼ်ပွႆႇမၢၵ်ႇသႂ်ႇၼႂ်းဝၢၼ်ႈၵုင်းတီး 37 လုၵ်ႈဢေႃႈ ၵူၼ်းၼႂ်းဝၢၼ်ႈတႄႉ ဢွၼ်ၵၼ်ပၢႆႈဢွၵ်ႇဝၢၼ်ႈမူတ်းယဝ်ႉ မူႇဝၢၼ်ႈဢၼ်ၶဝ်ထၢင်ႇထိူမ်ဝႃႈ မီးသိုၵ်းၶူဝ်းလၢႆးယူႇၼၼ်ႉ ၶဝ်ပွႆႇမၢၵ်ႇသႂ်ႇတိၵ်းတိၵ်းယဝ်ႉ” လၢတ်ႈၼင်ႇၼႆ။ ၵူၼ်းမိူင်းၸိူဝ်းဢၼ်လႆႈပၢႆႈၽေးၼၼ်ႉ မီးယူႇ 7 ဝၢၼ်ႈ လင်ႁိူၼ်းဢမ်ႇယွမ်းမွၵ်ႈ 2 ပၢၵ်ႇလင် မိူၼ်ၼင်ႇ ဝၢၼ်ႈႁူဝ်ၶူဝ် 15 လင်ႁိူၼ်း၊ ဝၢၼ်ႈၼမ်ႉဢုတ်ႇ 9 လင်ႁိူၼ်း၊ ဝၢၼ်ႈသီႇၵွင် 13 လင်ႁိူၼ်း၊ ဝၢၼ်ႈၵုၼ်သၢႆး 31 လင်ႁိူၼ်း၊ ဝၢၼ်ႈပၢင်ႇ 13 လင်ႁိူၼ်း၊ ဝၢၼ်ႈၵုင်းတီး 17 လင်ႁိူၼ်း၊ ဝၢၼ်ႈၼမ်ႉမူဝ် 42 လင်ႁိူၼ်း လႄႈတေႃႇထိုင်ယၢမ်းလဵဝ်ၼႆႉ ၵူၼ်းမိူင်းတိုၵ်ႉဢွၼ်ၵၼ်ပၢႆႈယူႇဢမ်ႇထၢတ်ႇ ၵမ်ႈၼမ်ပၢႆႈၵႂႃႇတီႈၵျွင်းမုၼ်ၸဝ်ႈ ဝၢၼ်ႈသၢမ်ၶႃ ဢိူင်ႇၼွင်ႁီး၊ မၢင်ၸိူဝ်းသမ်ႉဢွၼ်ၵၼ် ပၢႆႈၶဝ်ႈၼႂ်းဝဵင်းၼမ်ႉၸၢင် ၵမ်ႈၽွင်ႈပၢႆႈၵႂႃႇမိူင်းထႆး ၼႆယဝ်ႉ။ ပၢင်တိုၵ်းၼႆႉလႆႈဝႃႈပဵၼ်ယူႇၵူႈဝၼ်းတေႃႇထိုင်ယၢမ်းလဵဝ် လႆႈႁူႉဝႃႈၽၢႆႇၸုမ်းသိုၵ်းလေႃးလႄးၶဝ် ၵဵပ်းဢဝ်ၸၢႆးငၢၼ်ဝၢၼ်ႈ ၼႂ်းပိုၼ်ႉတီႈၶဝ်သေသူင်ႇမႃးၼႃႈသိုၵ်း ယွၼ်ႉၼၼ်ႉဢၼ်လႆႈလူႉတၢႆမၢတ်ႇၸဵပ်းၵမ်ႈၼမ် တေပဵၼ်လုၵ်ႈမႄႈတႆးၵူၺ်း ၼႆယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-17T11:24:51	https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%9e%e1%82%82%e1%80%ba%e1%82%87%e1%82%81%e1%80%ad%e1%80%b0%e1%81%bc-2/	မၢၵ်ႇလူင်တူၵ်းသႂ်ႇႁိူၼ်းၵူၼ်းမိူင်း တီႈၵျွၵ်ႉၵူႇ	တင်ႈတႄႇဝၼ်းထီႉ 14 January 2025 ထိုင် 16 January 2025 ၸုမ်းသိုၵ်းမၢၼ်ႈ လႄႈ ၸုမ်း PDF ပဵၼ်ပၢင်တိုၵ်းၵၼ်ႁၢဝ်ႈႁႅင်း ၸွမ်းႁိမ်းဝၢၼ်ႈၵျွၵ်ႉၵူႇ ဢိူင်ႇၵျွၵ်ႉၵူႇ ၸႄႈဝဵင်းဢၢင်ႇတေႃး ဢၼ်ပဵၼ်ၵိင်ႇၽႄ ၸႄႈဝဵင်းလွၵ်ႉၸွၵ်ႇ ထပ်းၵၼ်လၢႆလၢႆဝၼ်း လႄႈ ၵူၼ်းမိူင်း ၸိူဝ်းဢမ်ႇမီးတၢင်းၽိတ်းသင် လႆႈႁပ်ႉၽွၼ်းယွၼ်ႈပၢင်တိုၵ်း ၼႆယဝ်ႉ။ ၽွင်းၸုမ်းယိပ်းၵွင်ႈၵၢင်ႇပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၵျွၵ်ႉၵူႇ ၶၢဝ်းတၢင်း 3 ဝၼ်းၼၼ်ႉ မီးမၢၵ်ႇလူင်တူၵ်းသႂ်ႇႁိူၼ်းၵူၼ်းမိူင်း လႆႈလူႉၵွႆၵႂႃႇ 2 လင် လႄႈ မီးၵူၼ်းမိူင်းၵေႃႉၼိုင်ႈ လႆႈတိူဝ်ႉၸပ်းၸၢၵ်ႇမၢၵ်ႇ မၢတ်ႇၸဵပ်းႁၢဝ်ႈႁႅင်း ဝႃႈၼႆ၊ ဝၢၼ်ႈၸိူဝ်းဢမ်ႇပေႃးၵႆၵၼ်တင်း ဝၢၼ်ႈၵျွၵ်ႉၵူႇၼၼ်ႉၵေႃႈ မီးမၢၵ်ႇလူင် ၶွင်ၸုမ်းယိပ်းၵွင်ႈၵၢင်ႇ တူၵ်းၶဝ်ႈၵႂႃႇၸွမ်းဝၢၼ်ႈမိူၼ်ၵၼ်သေ ၵဵဝ်ႇလူၺ်ႈလွင်ႈလူႉသုမ်းတႄႉ ဢမ်ႇပႆႇလႆႈႁူႉၸွမ်း ယူႇယဝ်ႉ။ တၢင်းၽၢႆႇၸုမ်း PDF တႄႉပိုၼ်ၽၢဝ်ႇဝႆႉဝႃႈ မၢၵ်ႇလူင်ဢၼ်တူၵ်းၶဝ်ႈၵႂႃႇတီႈ ၵျွၵ်ႉၵူႇၼၼ်ႉ ပဵၼ်သိုၵ်းမၢၼ်ႈ တင်ႈၸႂ်ယိုဝ်းသႂ်ႇၵူၼ်းမိူင်း ဝႃႈၼႆ။ ယွၼ်ႉပၢင်တိုၵ်းၼႂ်းပိုၼ်ႉတီႈသေ ၵူၼ်းမိူင်းၸိူဝ်းဢမ်ႇမီးတၢင်းၽိတ်းသင် လႆႈမၢတ်ႇၸဵပ်း/တၢႆ တင်းၼမ်လႄႈ ဢမ်ႇမီးၸုမ်းလႂ်ႁပ်ႉဢဝ်ပုၼ်ႈၽွၼ်း သၢႆတႅၼ်းပၼ်ၶိုၼ်းၵူၼ်းမိူင်း ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-17T11:12:43	https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5-6/	ပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းၽိတ်းမၢႆမီႈ	ၸဝ်ႈၼႃႈတီႈပလိၵ်ႈထႆးၶဝ် လႆႈႁပ်ႉၶၢဝ်ႇ တေမီးႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈၼၼ်ႉ တေၶီႇလူတ်ႉၾႆး တီႈဝဵင်းၵဵင်း မႆႇ ၵႂႃႇလူင်းတီႈဝဵင်းလူင်မိူင်းၵွၵ်ႇ ၸိုင်ႈထႆး ၼႆသေ ၽၢႆႇတၢင်းပလိၵ်ႈထႆး ၸင်ႇလႆႈၵႂႃႇပႂ်ႉၵူတ်ႇထတ်းလႄႈ မိူဝ်ႈၼႂ်းဝၼ်းထီႉ 15 January 2025 (လိူၼ်ၵမ်လွင်ႈ 2 ၶမ်ႈ ပီႊတႆး 2119 ၼီႈ) ၸင်ႇတီႉၺွပ်းလႆႈၵူၼ်းမိူင်းႁူမ်ႈတုမ်တင်းမူတ်း 13 ၵေႃႉ၊ ပဵၼ်ၸၢႆး 6 ၵေႃႉ၊ ယိင်း 7 ၵေႃႉ ၼႆယဝ်ႉ။ ၸွမ်းၼင်ႇပလိၵ်ႈထႆးၶဝ် လႆႈၸႅတ်ႈထၢမ်ၼၼ်ႉသေ ဢၼ်ပဵၼ်ၵူၼ်းမိူင်းႁူမ်ႈတုမ် လႆႈလၢတ်ႈဝႃႈ ၸိူဝ်းၶဝ်လႆႈလုၵ်ႉတီႈၼႂ်း ၸႄႈတွၼ်ႈတႃႈၶီႈလဵၵ်း မိူင်းတႆးပွတ်းဢွၵ်ႇ သေ လၵ်ႉလွမ်ၶဝ်ႈၵႂႃႇတီႈၼႂ်းၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆးယဝ်ႉ မီးၵႃးမႃး ႁပ်ႉၵႂႃႇသူင်ႇတီႈ ၸႄႈတွၼ်ႈၵဵင်းမႆႇ မိူဝ်ႈထိုင်တီႈၵဵင်းမႆႇ ဢၼ်ပဵၼ်ၼၢႆးၼႃႈၶဝ်ၵေႃႈ လႆႈၵဵပ်းသိမ်းၾူၼ်းၵူႈၵေႃႉဝႆႉ တွၼ်ႈတႃႇႁႄႉၵင်ႈ လွင်ႈသူင်ႇတီႈယူႇ ဝႃႈၼႆ။ သိုပ်ႇလၢတ်ႈဝႃႈ ၸိူဝ်းၶဝ်လႆႈၸၢႆႇၵႃႈၵႃး ပၼ်တီႈၸုမ်းၼၢႆးၼႃႈ ဢၼ်ဢၢင်ႈဝႃႈ တေဢွၼ်ၸိူဝ်းၶဝ်ၵႂႃႇႁႃႁဵတ်းၵၢၼ်တီႈ ၼႂ်းဝဵင်းလူင်မိူင်းၵွၵ်ႇ ၼိုင်ႈၵေႃႉလႂ် 6,500−9,500 ဝၢတ်ႇ ၵူၺ်းသမ်ႉမႃးထုၵ်ႇတီႉၺွပ်း ဢွၼ်တၢင်းလူတ်ႉၾႆးတေဢွၵ်ႇ ထႅင်ႈလၢႆမိၼိတ်ႉဢွၼ်ႇၵူၺ်း ၼႆယဝ်ႉ။ ၸိူင်ႉႁိုဝ်ၵေႃႈလီ ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ သေ ထုၵ်ႇတီႉၺွပ်းၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေပၼ်တၢမ်ႇတၢင်း ၽိတ်းၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉသေ တေၶိုၼ်းသူင်ႇပွၵ်ႈမိူဝ်းၶိုၼ်း မိူင်းႁူမ်ႈတုမ် ဝႃႈၼႆ။ တႆးလွတ်ႈလႅဝ်း	['ၼွၵ်ႈမိူင်း']
2025-01-13T11:42:25	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-23/	သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်းသီႇသႅင်ႇ တၢႆ 2 ၵေႃႉ	ၸုမ်းသိုၵ်းပဢူဝ်း PNLA ပိုၼ်ၽၢဝ်ႇၵႂႃႇဝႃႈ မိူဝ်ႈဝၼ်းထီႉ 11 January 2025 (လိူၼ်ၵမ်မႂ်ႇ 13 ၶမ်ႈ ပီႊတႆး 2119 ၼီႈ) ယၢမ်းဝၢႆးဝၼ်း မွၵ်ႈ 15:00 မူင်း ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈဝၢၼ်ႈၽီသုတ်ႉ ဢိူင်ႇတွင်ႇသေႉ ၸႄႈဝဵင်းသီႇသႅင်ႇ ၸိုင်ႈတႆးပွတ်းၸၢၼ်း လႄႈ မီးၼၢင်းယိင်းလႆႈတၢႆ 2 ၵေႃႉ မၢတ်ႇၸဵပ်း 1 ၵေႃႉ ၼႆယဝ်ႉ။ ၸွမ်းၼင်ႇ ၶုၼ်ႇရဵင်းယၢၼ်ႇ ၽူႈၶၢၼ်ပၢၵ်ႇတပ်ႉသိုၵ်းပဢူဝ်း PNLA လၢတ်ႈတီႈသိုဝ်ႇၶၢဝ်ႇဝႃႈ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ပၼ်ႇၵႂႃႇပၼ်ႇမႃး ၸွမ်းဝၢၼ်ႈ 5 ပွၵ်ႈ လႄႈ သမ်ႉပွႆႇမၢၵ်ႇတူၵ်း 4 လုၵ်ႈသေ မၢၵ်ႇလႆႈတႅၵ်ႇ 3 လုၵ်ႈ၊ တႃႇလုၵ်ႈ 1 တႄႉ ဢမ်ႇတႅၵ်ႇ၊ မၢၵ်ႇဢၼ်တူၵ်းတႅၵ်ႇၼၼ်ႉသမ်ႉ ၵႂႃႇတိူဝ်ႉၸပ်းၺႃးၼၢင်းယိင်း ၸိူဝ်းတိုၵ်ႉလုၵ်ႉတီႈသူၼ်ႁႆႈသေ ပွၵ်ႈၶိုၼ်းႁိူၼ်း ဝႃႈၼႆ။ တီႈဝၢၼ်ႈၽီသုတ်ႉၼႆႉ ဢမ်ႇမီးပၢင်တိုၵ်းသင် လႄႈ ၸုမ်းသိုၵ်းမၢၼ်ႈတင်ႈၸႂ် ပွႆႇမၢၵ်ႇသႂ်ႇဢွင်ႈတီႈၵူၼ်းမိူင်း ယူႇသဝ်းၵူၺ်းၼႆယဝ်ႉ၊ ၼႂ်းပိုၼ်ႉတီႈ ၸႄႈဝဵင်းသီႇသႅင်ႇၼၼ်ႉ ၸုမ်းသိုၵ်းမၢၼ်ႈ တင်း ၸုမ်းသိုၵ်းပဢူဝ်း PNLA တိုၵ်ႉမီးလွင်ႈၶဵင်ႈၶႅင်ၵၢၼ်သိုၵ်းၵၼ်ဝႆႉယူႇ ဝႃႈၼႆ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-11T18:35:38	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-51/	ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈၼႆႉဝၼ်းထီႉ 11 January 2025 ( လိူၼ်ၵမ်မႂ်ႇ 13 ၶမ်ႈ ပီႊတႆး 2119 ၼီႈ ) ယူႇတီႈၽူႈမီးၼမ်ႉၸႂ် ပေႃႈလူင်ပၺ်ႇၺႃႇ မႄႈၸႅမ်ႇ၊ ပေႃႈလူင်တေႃးၼႃႉ ပုင်ႇၺဵင်း လႄႈ ပီႈသၢင်ႇဝီႉ ဝဵင်းၵဵင်းမႆႇ လႆႈႁူမ်ႈၵၼ်သေၸွႆႈထႅမ် ၶူဝ်းၶွင်ၵိၼ်ယႅမ်ႉ တီႈၵေႃႉသိုၵ်းၵေႃႉႁၢၼ် RCSS/SSA တူၵ်းမႅၼ်ႈသၢင်ႉငိုၼ်းထႆး 12,000 ဝၢတ်ႇ ( ၼိုင်ႈမိုၼ်ႇသွင်ႁဵင်) ဝၢတ်ႇ ၼႆယဝ်ႉ ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင်ၽူႈမီးၼမ်ႉၸႂ်လီႁဝ်းၶဝ် ၵူႈၵေႃႉၵူႈၸဝ်ႈတေႉတေႉ ဝႃႈဝႃႈ ယူႇယဝ်ႉ ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2025-01-11T13:55:45	https://taifreedom.com/%e1%80%9d%e1%81%bc%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87-%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%81%bc/	ဝၼ်းလုၵ်ႈဢွၼ်ႇ ႁူင်းႁဵၼ်း ၸိူဝ်ႉၸၢတ်ႈ ငဝ်ႈၸိုင်ႈ လွႆတႆးလႅင်း	မိူဝ်ႈၼႆႉ ဝၼ်းထီႉ 11 January 2025 ( လိူၼ်ၵမ်မႂ်ႇ 13 ၶမ်ႈ ပီႊတႆး 2119 ၼီႈ ) ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈၶွင်ႇသီႇဢဝ်ၶိုၼ်းၸိုင်ႈတႆး လွႆတႆးလႅင်း လႆႈၸတ်းႁဵတ်းဝၼ်းလုၵ်ႈဢွၼ်ႇ လုမ်ႈၾႃႉ ဢွင်ႈတီႈ ၼႂ်းႁူင်းႁေႃးမွၵ်ႇၵွၼ် မီးၽူႈယႂ်ႇၵူၼ်းလူင် ပေႃႈမႄႈလုၵ်ႈႁဵၼ်း ဢိၵ်ႇတင်း လုၵ်ႈႁဵၼ်းၶိုၼ်ႈႁွတ်ႈတင်းၼမ် ယူႇယဝ်ႉ။ ၸဝ်ႈသိုၵ်းလူင် ဢွင်ႇမျႃႉလႆႈမွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႂႃႇ လွင်ႈဝႃႈ ဝၼ်းလုၵ်ႈဢွၼ်ႇ လုမ်ႈၾႃႉ ၼၼ်ႉ ပဵၼ်ဝၼ်းသူင်သိူဝ်း ဝၼ်းဢၼ်လုၵ်ႈဢွၼ်ႇလႆႈလဵပ်ႈႁဵၼ်းႁူႉဝၼ်းၼိုင်ႈ၊သိုပ်ႇလၢတ်ႈထႅင်ႈ ပဵၼ်လုၵ်ႈဢွၼ်ႇၼိုင်ႈၵေႃႉ ၼၼ်ႉမီးပုၼ်ႈၽွၼ်း ႁဵၼ်းလိၵ်ႈႁဵၼ်းလႆၢး၊ မေႃႁဵၼ်းႁူႉၵၢၼ်ႁႃလဵင်ႉတွင်ႉ၊ လုၵ်ႈဢွၼ်ႇ ယူႇႁူင်းႁဵၼ်းၵေႃႈ ပုၼ်ႈၽွၼ်းလုၵ်ႈႁဵၼ်းႁဵတ်းႁႂ်ႈတဵမ်ထူၼ်ႈ၊ ယူႇတီႈႁိူၼ်းၵေႃႈႁဵတ်းပုၼ်ႈၽွၼ်း ႁႂ်ႈတဵမ်ထူၼ်ႈ ဝႃႈၼႆ။ သိုပ်ႇသေၼၼ်ႉ ၶူးၸၢႆးၾူႈ ၽူႈၵွၼ်းႁူင်းႁဵၼ်းတၢင်းလတ်း လႆႈမွၵ်ႇလၢတ်ႈၶေႃႈၵႂၢမ်းၵႂႃႇဝႃႈ ၵူႈမိူင်းမိူင်းၼၼ်ႉပိူၼ်ႈဝႆႉၵႃႈၶၼ် လုၵ်ႈဢွၼ်ႇ၊ လုၵ်ႈဢွၼ်ႇၼၼ်ႉ ပဵၼ်ႁႅင်းမိူင်းမိူဝ်းၼႃႈ၊ ပဵၼ်ၼေႃႇတႅၼ်းၶိူဝ်းမိူဝ်းၼႃႈ လႄႈ မိူဝ်းၼႃႈတေပဵၼ်ၸိူင်ႉႁိုဝ်ၼၼ်ႉ ယူႇၼႂ်းမိုဝ်းလုၵ်ႈဢွၼ်ႇဝၼ်းမိူဝ်ႈၼႆႉယဝ်ႉ ဝႃႈၼႆ။ ထိုင်မႃး ယၢမ်း 11:00 မူင်း ၶူးဢိၵ်ႇလုၵ်ႈႁဵၼ်း လႆႈတႄႇဢွၼ်ၵၼ် လဵၼ်ႈၵဵမ်း လဵၼ်ႈတၢင်းလဵၼ်ႈ ၸႅၵ်ႇၶဝ်ႈမုၼ်းတၢင်းၵိၼ် တီႈၼႂ်းပၢင်ႇႁူင်းႁဵၼ်းၵႂႃႇယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2025-01-11T09:48:15	https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%82%86%e1%80%b8%e1%80%9c%e1%82%85%e1%80%84%e1%80%ba-sna-%e1%81%b8%e1%80%90%e1%80%ba%e1%80%b8-2/	တပ်ႉသိုၵ်းတႆးလႅင် SNA ၸတ်းႁဵတ်းပၢင်လူင်းၵၢၼ်သွၼ်သိုၵ်း	မိူဝ်ႈဝၼ်းထီႉ 8 January 2024 (လိူၼ်ၵမ်မႂ်ႇ 10 ၶမ်ႈ ပီႊတႆး 2119 ၼီႈ) တပ်ႉၸုမ်း 565 ဢၼ်ယူႇၽၢႆႇတႂ်ႈၵုမ်းၵမ် တပ်ႉသိုၵ်းၸိူဝ်ႉၶိူဝ်းတႆးလႅင် SNA လႄႈ တူင်ႉၼိုင်ဝႆႉတီႈ ၼႂ်းၸႄႈတွၼ်ႈမိူင်းယၢင်း မိူင်းၶၢင်ၼၼ်ႉ ၸတ်းႁဵတ်းပၢင်လူင်းၵၢၼ်သွၼ်သိုၵ်း ပၢတ်ႈ 3 ဝႃႈၼႆ။ ၼႂ်းပၢင်လူင်းၵၢၼ်သွၼ်သိုၵ်းၼၼ်ႉ မီးလုၵ်ႈႁဵၼ်းၵႃႈႁိုဝ်လႄႈၵူၼ်းၶဝ်ႈႁူမ်ႈ ၼႂ်းဝၼ်းပၢင်လူင်းၵၢၼ်သွၼ် မီးၵႃႈႁိုဝ်ၼႆၼၼ်ႉ ဢမ်ႇလႆႈႁၼ်တၢင်းၽၢႆႇ တပ်ႉသိုၵ်းၸိူဝ်ႉၶိူဝ်းတႆးလႅင် SNA ပိုၼ်ၽၢဝ်ႇဝႆႉၼႆယဝ်ႉ။ တပ်ႉသိုၵ်းၸိူဝ်ႉၶိူဝ်းတႆးလႅင် SNA ၵေႃႇတင်ႈၶိုၼ်ႈမႃးမိူဝ်ႈဝၼ်းထီႉ 5 July 1989 တီႈၼႂ်းမိူင်းၶၢင်လႄႈတိူင်းၸႄႈၵႅင်း (ပွတ်းၼိူဝ်) သေ မိူဝ်ႈလဵဝ်မီးဝႆႉတပ်ႉၸုမ်း 972,753,613,891,565 ဝႃႈၼႆ။ ယိူင်းဢၢၼ်းလႄႈပေႃႇလသီႇမုၵ်ႉၸုမ်း SNA သမ်ႉ မီးဝႆႉ 5 ၶေႃႈ (1) ၽဵဝ်ႈမူၺ်ႉယႃႈမဝ်းၵမ်၊ (2) တႃႇၵေႃႇသၢင်ႈမိူင်းႁူမ်ႈတုမ် ၽႅတ်ႇတရႄႇ ဢၼ်ၸႅတ်ႈၸၢင်ႇ၊ (3) တႃႇတေလႆႈမႃးလွင်ႈၽွမ်ႉႁူမ်ႈ ၸၢဝ်းၶိူဝ်းတႆး တင်းသဵင်ႈ၊ (4) ထိင်းသိမ်းသၽႃႇဝသိင်ႇဝႅတ်ႉလွမ်ႉ၊ (5) လွင်ႈပူၵ်းပွင်ၶိုၼ်ႈယႂ်ႇၼႂ်းပိုၼ်ႉတီႈ ၼႆယူႇယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း']
2025-01-10T12:45:18	https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%80%9c%e1%82%86%e1%82%88%e1%80%90%e1%81%a2%e1%82%86%e1%80%9a%e1%80%bd%e1%81%bc%e1%80%ba%e1%82%89%e1%80%99/	လုၵ်ႈဢွၼ်ႇလႆႈတၢႆယွၼ်ႉမၢၵ်ႇလူင်သိုၵ်းမၢၼ်ႈ	မိူဝ်ႈဝႃးဝၼ်းထီႉ 9 January 2025 (လိူၼ်ၵမ်မႂ်ႇ 11 ၶမ်ႈ ပီႊတႆး 2119 ၼီႈ) ယၢမ်းၵၢင်ဝၼ်းမွၵ်ႈ 11:00 မူင်း ၸုမ်းသိုၵ်းမၢၼ်ႈယိုဝ်းမၢၵ်ႇလူင် ၶဝ်ႈၵႂႃႇတီႈ ၼႂ်းဝၢၼ်ႈဢၢႆႇၸၢၼ်ႉ ၸႄႈဝဵင်းလွႆႇလိၼ်ႇလေး မိူင်းယၢင်းလႅင် ဢၼ်တိတ်းၸပ်းၵၼ်တင်း မိူင်းတႆးၼၼ်ႉသေ ၸၢၵ်ႇမၢၵ်ႇတႅၵ်ႇတိူဝ်ႉၸပ်း လုၵ်ႈဢွၼ်ႇတၢႆ 2 ၵေႃႉ မၢတ်ႇၸဵပ်း 1 ၵေႃႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈ လၢတ်ႈတီႈသိုဝ်ႇၶၢဝ်ႇ People’s Spring ဝႃႈ မၢၵ်ႇလူင်သိုၵ်းမၢၼ်ႈ တူၵ်းၶဝ်ႈၵႂႃႇတီႈၼႂ်းဝၢၼ်ႈ 3 လုၵ်ႈ၊ တႅၵ်ႇတိူဝ်ႉၸပ်းၺႃး လုၵ်ႈဢွၼ်ႇယိင်း ဢႃႇယု 12 ၶူပ်ႇ 2 ၵေႃႉ လႆႈတၢႆထင်တီႈၵႂႃႇ၊ ယဝ်ႉၵေႃႈတိူဝ်ႉၺႃးပႃးမိုဝ်းၽၢႆႇသၢႆႉ လုၵ်ႈဢွၼ်ႇလႅင် ဢၼ်တိုၵ်ႉမီးဢႃႇယု မွၵ်ႈ 4 လိူၼ်ၵေႃႉၼိုင်ႈ ဝႃႈၼႆ။ တီႈဝၢၼ်ႈဢၢႆႇၸၢၼ်ႉၼႆႉ ၵမ်ႉၼမ်ပဵၼ်ၸၢဝ်းၶိူဝ်းလီႇသူးယူႇသၢင်ႈၵိၼ်သဝ်း လႄႈ မီးလင်ႁိူၼ်း မွၵ်ႈ 50 လင် ၼႆယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-09T14:36:49	https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-sspp-%e1%82%81%e1%80%bd%e1%80%84%e1%80%ba%e1%82%89%e1%80%a2%e1%80%9d%e1%80%ba%e1%81%b5%e1%80%b0-2/	ၸုမ်းသိုၵ်း SSPP ႁွင်ႉဢဝ်ၵူၼ်းၸၢႆး ၼႂ်းဢိူင်ႇႁမ်းငၢႆး ၵူႈလင်ႁိူၼ်းႁဵတ်းပၢင်ၵုမ်	မိူဝ်ႈဝႃးၼႂ်းဝၼ်းထီႉ 08 January 2025 ၸုမ်းသိုၵ်းၶူဝ်းၶဵဝ် SSPP တူင်ႉၼိုင်ပွတ်းဢိူင်ႇႁမ်းငၢႆး ဢိူင်ႇပၢင်ႇၵေႇတု ၸႄႈဝဵင်းမိူင်းၵိုင်ၼၼ်ႉ ႁွင်ႉဢဝ်ၵူၼ်းဝၢၼ်ႈၵူႈလင်ႁိူၼ်း ႁဵတ်းပၢင်ၵုမ်သေ ထတ်းပႃးၼႂ်းၽူင်းၵူၼ်းမိူင်းၵူႈၵေႃႉ ၼႆယဝ်ႉ။ ၵူၼ်းမိူင်းၼႂ်းၸႄႈဝဵင်းမိူင်းၵိုင်ၵေႃႈၼိုင်ႈလၢတ်ႈၼႄဝႃႈ “ ၼႂ်းဢိူင်ႇႁမ်းငၢႆးၼႆႉ ၸုမ်းသိုၵ်းၶူဝ်းၶဵဝ်ၶဝ်ႁွင်ႉမႃး လင်ႁိူၼ်းၸိူဝ်းမီးၵူၼ်းၸၢႆးၼၼ်ႉ ႁႂ်ႈၵႂႃႇၸူႉၵၼ် တီႈဝတ်ႉၵျွင်းၵုင်းၸူင် ၵူႈၵေႃႉၵူႈလင်ႁိူၼ်းၼႆဢေႃႈ ၶဝ်လၢတ်ႈႁႂ်ႈဢဝ်ၽူင်းၽႂ်မၼ်းၵႂႃႇပႃး ၶဝ်တေထတ်း တူၺ်းၼႂ်းၽူင်း။ ဝၼ်းထီႉ 08 January 2025 ၶဝ်ထတ်းဢမ်ႇယဝ်ႉလႆႈလႄႈ မိူဝ်ႈၼႆႉဝၼ်းထီႉ 09 January 2025 ႁႂ်ႈၶိုၼ်းၵႂႃႇထႅင်ႈ။ တေထတ်းတူၺ်းဝႃႈ ၽႂ်ၵပ်းသိုပ်ႇၸူးသိုၵ်းRCSS/SSA ၸဵမ်ၸိူဝ်းၼႆႉၶႃႈ၊ မိူဝ်ႈပူၼ်ႉမႃးပႆႇႁိုင်သင်ၼႆႉ လၢတ်ႈႁႂ်ႈၵူၼ်းဝၢၼ်ႈတဝ်ထိူၼ်ႇ ပေႃးၽႂ်ႁၼ် သိုၵ်းRCSS/SSA ႁႂ်ႈပွင်ႇပၼ်သိုၵ်းၶူဝ်းၶဵဝ်ၼႆသေ တူဝ်ၶဝ်တႄႉ ဢမ်ႇပေႃးႁတ်းတဝ်ယဝ်ႉ ႁႂ်ႈၵူၼ်းဝၢၼ်ႈၵေႃႉတဝ်ၵူၺ်း။ ၸိူဝ်းပဵၼ်ပေႃႈမႄႈ ပီႈၼွင်ႉသိုၵ်းၶူဝ်းလၢႆးၸိူဝ်းၼႆႉၵေႃႈ ၶၢဝ်းတၢင်း 3 ဝၼ်း ႁႂ်ႈၶၢႆႉဢွၵ်ႇၼႂ်းပိုၼ်ႉတီႈၶဝ်မူတ်းမူတ်းၼႆၶႃႈ” လၢတ်ႈၼႄၼင်ႇၼႆ။ ၼႂ်းဝၼ်းလဵဝ်ၵၼ် ၵေႃႉပဵၼ်ၸၢႆးမၢဝ်း ပဵၼ်ၽူႈၵွၼ်းတပ်ႉႁူမ်ႇလူမ်ႈ ၸဝ်ႈသႅင်ဝ SSPP ပႃးတင်းၵူၼ်းသိုၵ်းသေ ႁွင်ႉဢဝ်ၵူၼ်းမိူင်း ၼႂ်းဢိူင်ႇပၢင်ႇၵေႇတု ၵူႈလင်ႁိူၼ်း ႁဵတ်းပၢင်ၵုမ် တီႈဝၢၼ်ႈၵုင်းၶမ်းသေ ၵူၼ်းၸိူဝ်း ၵႂႃႇၶိုၼ်ႈပၢင်ၵုမ်ၼၼ်ႉ ပေႃးပဵၼ်ၵူၼ်းယိင်းၵေႃႉၵႂႃႇၸိုင် ၸႂ်ႉပွၵ်ႈမိူဝ်းၶိုၼ်းသေ ႁႂ်ႈပဵၼ်ၵူၼ်းၸၢႆး ၵေႃႉၵႂႃႇလႄႈ ၼၼ်ႉၵေႃႈထတ်းပႃးၼႂ်းၽူင်းၵူႈၵေႃႉမိူၼ်ၵၼ်ၼႆယဝ်ႉ။ သိုပ်ႇလၢတ်ႈၼႄဝႃႈ “ယိူင်းဢၢၼ်းၶဝ်တႄႉ ၵူၼ်းၸၢႆးပေႃးဢႃႇယူႉပႆႇပူၼ်ႉ 50 ၸိုင် ၶဝ်တေဢၢၼ်းဢဝ်သွၼ်ၵၢၼ်သိုၵ်းၵူႈၵေႃႉၼႆဢေႃႈ ၶဝ်ယင်းပၢႆဝႃႈပေႃးသဵင်ၵွင်ႈတႅၵ်ႇမႃးၸိုင် ၵူၼ်းမိူင်းၵူႈၵေႃႉ တေလႆႈၶဝ်ႈပၢင်တိုၵ်းၼႆၶႃႈ လိူဝ်ၼၼ်ႉၶဝ်ယွၼ်းပႃးသဵၼ်ႈမၢႆၸိူဝ်းပဵၼ်ပေႃႈမႄႈပီႈၼွင်ႉသိုၵ်းၶူဝ်းလၢႆးၸိူဝ်းၼႆႉဢေႃႈ” ဝႃႈၼႆ။ ၵူၼ်းမိူင်းၼႂ်းဢိူင်ႇႁူဝ်ၶၢႆး၊ ႁမ်းငၢႆး၊ ဢိူင်ႇပၢင်ႇၵေႇတု၊ ဢိူင်ႇဝၢင်ႈမိူင်း ၸိူဝ်းၼႆႉ ၵမ်းၵမ်းထုၵ်ႇတင်းၸုမ်းသိုၵ်းၶူဝ်းၶဵဝ် SSPP ႁွင်ႉပၢင်ၵုမ်လႄႈ ၵဵပ်းၶဝ်ႈၵဵပ်းငိုၼ်း ၵဵပ်းသိုၵ်း ဢမ်ႇထၢတ်ႇဢမ်ႇဝၢႆးၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-09T13:19:55	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-22/	သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်း တၢႆ 40 ပၢႆ တီႈမိူင်းရၶႅင်ႇ	မိူဝ်ႈဝႃးဝၼ်းထီႉ 8 January 2025 (လိူၼ်ၵမ်မႂ်ႇ 10 ၶမ်ႈ ပီႊတႆး 2119 ၼီႈ) ယၢမ်းဝၢႆးဝၼ်းမွၵ်ႈ 13:00 မူင်းပၢႆ ၸုမ်းသိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၼႂ်းပိုၼ်ႉတီႈၵျွၵ်ႉၼီႇမေႃႇ ၸႄႈဝဵင်းယႅၼ်းပျႄး မိူင်းရၶႅင်ႇသေ မီးၵူၼ်းမိူင်း လႆႈတၢႆ 40 ပၢႆ မၢတ်ႇၸဵပ်း 20 ပၢႆ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ Irrawaddy ဝႃႈ ပိုၼ်ႉတီႈၵျွၵ်ႉၼီႇမေႃႇ ၼၼ်ႉ ၵူၼ်းမိူင်းယူႇသၢင်ႈၵိၼ်သဝ်းၼမ်ၼႃႇလႄႈ ႁိူၼ်းယေးၵေႃႈ တိတ်းၸပ်းၵၼ်ၵႂႃႇသဵင်ႈ ပေႃးဝႃႈၾႆးမႆႈၵေႃႈ လၢမ်းတိတ်းၸပ်းၵၼ် လႆႈဝႆးၼၼ်ႉယဝ်ႉ၊ မိူဝ်ႈၼႆႉဝၼ်းထီႉ 9 January လႆႈငိၼ်းထႅင်ႈဝႃႈ မီးၵူၼ်းလႆႈလူႉတၢႆ ၽိူမ်ႉၶိုၼ်ႈထႅင်ႈသေ ၶိူင်ႈၵမ်ႉၵႅမ်တႃႇယူတ်းယႃၵၼ်ၼၼ်ႉၵေႃႈ မီးလွင်ႈယၢပ်ႇၽိုတ်ႇဝႆႉ ဝႃႈၼႆ။ ဝဵင်းယႅၼ်းပျႄးၼႆႉ ၸုမ်းသိုၵ်းရၶႅင်ႇ AA တိုၵ်းသိမ်းလႆႈတီႈၼႂ်းမိုဝ်းၸုမ်းသိုၵ်းမၢၼ်ႈ မိူဝ်ႈဝၼ်းထီႉ 11 March 2024 လႄႈ ပိုၼ်ႉတီႈၼႆႉဢမ်ႇမီးပၢင်တိုၵ်းႁိုင်ယဝ်ႉသေ မိူဝ်ႈလဵဝ်ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ ဢွင်ႈတီႈၵူၼ်းမိူင်း ယူႇသၢင်ႈၵိၼ်သဝ်း ၼႆယူႇယဝ်ႉ။ Photo-APM တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-09T12:46:36	https://taifreedom.com/%e1%80%9c%e1%81%a2%e1%81%bc%e1%80%ba%e1%82%89%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87%e1%81%b5%e1%81%a2%e1%80%84%e1%80%ba%e1%82%87%e1%81%b5/	လၢၼ်ႉယိုဝ်းမၢၵ်ႇၵၢင်ႇၵွၼ် ၼႂ်းပွႆးၶၢဝ်းၵတ်း ၵဵင်းမႆႇ ပႅတ်ႉလႅၼ်ၵႃႈၶၼ်	မိူဝ်ႈၼႆႉဝၼ်းထီႉ 9 January 2025 (လိူၼ်ၵမ်မႂ်ႇ 9 ၶမ်ႈ ပီႊတႆး 2119 ၼီႈ) သိုဝ်ႇၶၢဝ်ႇထႆး လၢႆးငၢၼ်း ၵဵဝ်ႇလူၺ်ႈလွင်ႈ လၢၼ်ႉယိုဝ်းမၢၵ်ႇၵၢင်ႇၵွၼ် ဢမ်ႇၼၼ် ၸၢမ်းမိုဝ်းမႅၼ်ႈ လၢတ်ႈဝႃႈ 1 ၵွင် 20 ဝၢတ်ႇ၊ ဝၢႆးသေပိူၼ်ႈယိုဝ်းယဝ်ႉ သမ်ႉလၢတ်ႈဝႃႈ 1 လုၵ်ႈ 20 ဝၢတ်ႇ ႁဵတ်းသင်ဢမ်ႇဢၢၼ်ႇလိၵ်ႈတီႈပၢႆႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၵေႃႉဢၼ်ထုၵ်ႇၺႃးၸဝ်ႈလၢၼ်ႉပႅတ်ႉလႅၼ်ၼၼ်ႉ လႆႈတႅမ်ႈတၢင်ႇၼိူဝ် Facebook ဝႃႈ မိူဝ်ႈၼႆႉၶႃႈတင်းတႆးၵေႃႉ လႆႈၵႂႃႇဢႅဝ်ႇလႄႇ ပွႆးၶၢဝ်းၵတ်း (งานฤดูหนาว) သေ ၵႂႃႇႁၼ်လၢၼ်ႉယိုဝ်းမၢၵ်ႇၵၢင်ႇၵွၼ် လႄႈ လႆႈၵႂႃႇထၢမ် တူၺ်းၵႃႈၶၼ်မၼ်း၊ ၵမ်းၼၼ်ႉ ၸဝ်ႈလၢၼ်ႉလၢတ်ႈဝႃႈ 1 ၵွင် 20 ဝၢတ်ႇ ၶႃႈၵေႃႈ တူၵ်းၸႂ် ႁဵတ်းသင်ၵႃႈၶၼ်ပေႉထုၵ်ႇ လႄႈ သမ်ႉလႆႈလုၵ်ႈမၼ်းၼမ် ၸိူဝ်းႁဝ်းၵေႃႈ ၶိုၼ်းလႆႈထၢမ်ၵႂႃႇထႅင်ႈၵမ်းၼိုင်ႈသေ ၸဝ်ႈလၢၼ်ႉၵေႃႈတွပ်ႇဝႃႈ ၸႂ်ႈယဝ်ႉ ၼႆလႄႈ ၸိူဝ်းႁဝ်းၵေႃႈ ၶိုၼ်းၸၢႆႇငိုၼ်းၵႂႃႇ 20 ဝၢတ်ႇ ယိုဝ်းတေႃႇပေႃးမူတ်း ဝႃႈၼႆ။ ဝၢႆးသေယိုဝ်းယဝ်ႉ တေဢၢင်ႈပႆဢွၵ်ႇလၢၼ်ႉၵႂႃႇၼၼ်ႉ ၸဝ်ႈလၢတ်ႈႁွင်ႉလၢတ်ႈဝႃႈ တင်းမူတ်းမႅၼ်ႈယူႇ 1,200 ဝၢတ်ႇ ယွၼ်ႉသိုဝ်ႉ 2 ၵွင်၊ ၸိူဝ်းႁဝ်းၵေႃႈ ဢွၼ်ၵၼ်တူၺ်း ၼႃႈၵၼ်သေ ထၢမ်ၶိုၼ်းဝႃႈ ၵႃႈၶၼ်တႄႉတႄႉမၼ်းသမ်ႉၵႃႈႁိုဝ်လႃႇၼႆလႄႈ ၸဝ်ႈလၢၼ်ႉတွပ်ႇဝႃႈ 1 လုၵ်ႈ 20 ဝၢတ်ႇ၊ ဢၼ်ႁဝ်းၶႃႈယိုဝ်းၵႂႃႇတင်းမူတ်းသမ်ႉ 30 လုၵ်ႈ လႄႈ ၸဝ်ႈလၢၼ်ႉဝႃႈ ႁဵတ်းသင်ဢမ်ႇဢၢၼ်ႇလိၵ်ႈတီႈပၢႆႉဢၼ်တႅမ်ႈဝႆႉ၊ ယွၼ်ႉတူဝ်လိၵ်ႈမၼ်းလဵၵ်ႉၼႃႇသေဢမ်ႇၵႃး သမ်ႉတိုၼ်ႇတဵၼ်ႈ ၶႂ်ႈယိုဝ်းၼႃႇသေ ဢမ်ႇတၼ်းလႆႈဢၢၼ်ႇ ဝႃႈၼႆ။ ၸိူင်ႉႁိုဝ်ၵေႃႈလီ ၸိူဝ်းႁဝ်းလၢတ်ႈဝႃႈ တေႁွင်ႉပလိၵ်ႈ ဢမ်ႇၼၼ် ၽူႈၸတ်းၵၢၼ်ပၢင်ပွႆး ၵေႃႉမႃးဢုပ်ႇၵႄႈလိတ်ႈၼႆ လႄႈ ၸဝ်ႈလၢၼ်ႉၶိုၼ်းဝႃႈ ပေႃးၼၼ် ဢမ်ႇတၢပ်ႈၸၢႆႇယဝ်ႉ ဝႃႈၼႆ။ လွင်ႈလႅၼ်မၢပ်ႇၵႃႈၶၼ်ၵုၼ်ႇၶၢႆၸိူင်ႉၼႆ မီးထႅင်ႈလၢႆပိူင် တူဝ်ယၢင်ႇထႅင်ႈဢၼ်ၼိုင်ႈ မိူၼ်ၼင်ႇ တီႈၼႃႈလၢၼ်ႉသႂ်ႇပၢႆႉလိၵ်ႈဝႆႉဝႃႈ မၢၵ်ႇမူင်ႈသိၵ်ႈ 1ၸွၵ်း 10 ဝၢတ်ႇ ပေႃးဢဝ်တႄႉတႄႉသမ်ႉဝႃႈ မၢၵ်ႇမူင်ႈၸွၵ်း30 ဝၢတ်ႇ 10ဝၢတ်ႇၼၼ်ႉပဵၼ်ၵႃႈၼမ်ႉၽိတ်ႉၵပ်းမၼ်း ၼႆၵေႃႈမီး ၵွပ်ႈၼၼ်တေသိုဝ်ႉသင် ႁႂ်ႈတူၺ်း ႁႂ်ႈထၢမ်ၵႃႈၶၼ်မၼ်းလီလီသေ ၸင်ႇသိုဝ်ႉၼႆ တေၸၢင်ႈႁႄႉၵင်ႈ ဢမ်ႇႁႂ်ႈတူၵ်းလွၵ်းၵူၼ်းၵႃႉၶဝ်လၢႆးၼိုင်ႈယူႇ။ တႆးလွတ်ႈလႅဝ်း	['ၼွၵ်ႈမိူင်း']
2025-01-09T12:08:06	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-50/	ၽူႈမီးၼမ်ႉၸႂ် ၸွႆႈထႅမ်ၵႃႈၽၵ်း ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈၼႂ်းဝၼ်းထီႉ 8 January 2025 ( လိူၼ်ၵမ်မႂ်ႇ 10 ၶမ်ႈ ပီႊတႆး 2119 ) ယူႇတီႈ ၽူႈမီးၼမ်ႉၸႂ်ၽိူၵ်ႇၸိုၼ်ႈၶၢဝ်သႂ် မူႇၸုမ်းၽွမ်ႉႁူမ်ႈထုင်ႉမၢဝ်း လႆႈႁူမ်ႈၵၼ်သေ ၸွႆႈထႅမ်ငိုၼ်းၵႃႈၽၵ်းတီႈ ၵေႃႉသိုၵ်းၵေႃႉႁၢၼ် ဢၼ်တူင်ႉၼိုင်ယူႇၸွမ်းၼႃႈသိုၵ်းလႄႈ ငဝ်ႈၸိုင်ႈ ၶွင်ႇသီႇဢဝ်ၶိုၼ်းၸိုင်ႈတႆးလွႆတႆးလႅင်း ႁူမ်ႈသၢင်ႉငိုၼ်းၶႄႇ (5,890) ယွၼ်ႇ လႅၵ်ႈပဵၼ်ငိုၼ်းမၢၼ်ႈ ( 3,444,500 ) ပျႃး ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်ၶဝ်တင်းသဵင်ႈသေ ယိၼ်းၸူမ်း ၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်လီႁဝ်းၶဝ် ၵူႈၵေႃႉၵူႈၸဝ်ႈ တေႉတေႉဝႃႈဝႃႈ လႄႈ ယွၼ်းသူးႁႂ်ႈယူႇလီၵိၼ်ဝၢၼ် မၢၵ်ႈမီးလီပဵၼ်သေၵမ်း ၼႆယူႇယဝ်ႉ ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2025-01-09T10:24:19	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5-4/	ၽူႈမီးၼမ်ႉၸႂ်ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈၼႂ်းဝၼ်းထီႉ 6 January 2025 ( လိူၼ်ၵမ်မႂ်ႇ 8 ၶမ်ႈ ပီႊတႆး 2119 ၼီႈ ) ယူႇတီႈၽူႈမီးၼမ်ႉၸႂ် ၼႂ်းဝဵင်းတႃႈၶီႈလဵၵ်း သွင်ၵေႃႉၽူဝ်မေး (ဢမ်ႇၶႂ်ႈဢွၵ်ႇၸိုဝ်ႈ) ၸွႆႈထႅမ် သိူဝ်ႈသွၼ်ႉၼႃ (260) ၽိုၼ် ၼိုင်ႈၽိုၼ်လႂ် 30,000 ပျႃး (သၢမ်မိုၼ်ႇပျႃး) ႁူမ်ႈသၢင်ႉငိုၼ်း 7,800,000ပျႃး (ၸဵတ်းလၢၼ်ႉပႅတ်ႇသႅၼ်ပျႃး ) ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ် ၶဝ်တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်လီႁဝ်းၶဝ် ၵူႈၵေႃႉၵူႈၸဝ်ႈ တေႉတေႉဝႃႈဝႃႈယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2025-01-08T13:12:16	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%80%90%e1%80%9b%e1%80%b0%e1%81%bc%e1%80%ba%e1%80%b8%e1%80%95%e1%80%bd/	သိုၵ်းမၢၼ်ႈဢဝ်တရူၼ်းပွႆႇမၢၵ်ႇသႂ်ႇၵူၼ်းမိူင်း	ၸုမ်းသိုၵ်းပဢူဝ်း PNLA ပိုၼ်ၽၢဝ်ႇဝႃႈ မိူဝ်ႈဝၼ်းထီႉ 6 January 2025 (လိူၼ်ၵမ်မႂ်ႇ 8 ၶမ်ႈ ပီႊတႆး 2119 ၼီႈ) ယၢမ်းၵၢင်ၼႂ် 9:00 မူင်း ၸုမ်းသိုၵ်းမၢၼ်ႈ ဢဝ်တရူၼ်း ပွႆႇမၢၵ်ႇသႂ်ႇ ၼႂ်းဝၢၼ်ႈထီႇၸူင် ၸႄႈဝဵင်းသီႇသႅင်ႇ လႄႈ ၾႆးမႆႈႁိူၼ်းၵူၼ်းမိူင်း 2 လင်၊ ၵႃး 1 လမ်း ဝႃႈၼႆ။ ၽူႈမီးပုၼ်ႈၽွၼ်းၸုမ်းသိုၵ်းပဢူဝ်း PNLA လၢတ်ႈတီႈ The People’s Voice ဝႃႈ သိုၵ်းမၢၼ်ႈၸုမ်းၼႆႉ ပၵ်းတပ်ႉဝႆႉတီႈဝၢၼ်ႈလွႆထွႆႇသေ ဢဝ်တရူၼ်းမိၼ်ၵႂႃႇ ပွႆႇမၢၵ်ႇသႂ်ႇၵူၼ်းမိူင်း၊ ၵူၼ်းမိူင်းတႄႉဢမ်ႇလႆႈတိူဝ်ႉမၢတ်ႇၸဵပ်းသင် လႄႈ တၼ်းတိူဝ်ႉၸပ်းၺႃးႁိူၼ်း လုၵ်ႉမႆႈပဵၼ်ၾႆးၵႂႃႇ၊ ၵွပ်ႈပိူဝ်ႈသိုၵ်းမၢၼ်ႈ ၵမ်းၵမ်းပွႆႇမၢၵ်ႇသႂ်ႇၼႂ်းဝၢၼ်ႈ လႄႈ ၵူၼ်းမိူင်းၵေႃႈ ဢွၼ်ၵၼ်ၵူဝ်ႁေ ဢမ်ႇႁတ်းယူႇၼႂ်းဝၢၼ်ႈယဝ်ႉ၊ တီႈဝၢၼ်ႈထီႇၸူင်ၼႆႉ ၸုမ်းသိုၵ်းႁဝ်း ဢမ်ႇလႆႈပၵ်းတပ်ႉဝႆႉ လႄႈ ဢမ်ႇလႆႈပဵၼ်ပၢင်တိုၵ်းၵၼ်တင်း သိုၵ်းမၢၼ်ႈ ဝႃႈၼႆ။ ဝၢၼ်ႈထီႇၸူင် မီးလင်ႁိူၼ်းတမ်း 100 ပၢႆ ၸုမ်းသိုၵ်းမၢၼ်ႈ ၵမ်းၵမ်းယိုဝ်းမၢၵ်ႇလူင်သႂ်ႇၼႂ်းဝၢၼ်ႈသေ ႁဵတ်းႁႂ်ႈႁိူၼ်းၵူၼ်းမိူင်း လူႉၵွႆၵႂႃႇ တၢင်းမူတ်းမီး 24 လင် ၼႆယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-08T10:43:41	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%99%e1%80%ba%e1%82%87%e1%81%b8%e1%81%a2%e1%80%84%e1%80%ba%e1%82%88%e1%80%95%e1%81%bc/	သိုၵ်းမၢၼ်ႈဢမ်ႇၸၢင်ႈပၼ်ၾႆးၾႃႉတူဝ်ႈတင်းမိူင်း	မိူဝ်ႈဝႃးဝၼ်းထီႉ 7 January 2025 ၽူႈမီးပုၼ်ႈၽွၼ်းၽၢႆႇၾႆးၾႃႉမိူင်းႁူမ်ႈတုမ် ၸတ်းႁဵတ်းပၢင်ၵုမ်ၵၼ်တီႈၼိုင်ႈသေ ၼႂ်းၼၼ်ႉ ၸွမ်ႁၢၼ် တိၼ်ႇဢွင်ႇၸၢၼ်း ႁူဝ်ပဝ်ႈၵေႃႇမသျိၼ်ႇၽၢႆႇၾႆးၾႃႉ လၢတ်ႈၵႂႃႇဝႃႈ− “လွင်ႈဢမ်ႇပၼ်ၾႆးၾႃႉလႆႈ တူဝ်ႈတင်းမိူင်းၼၼ်ႉ ယွၼ်ႉၽေးသၽဝႃႉ ၼမ်ႉၼွင်းထူမ်ႈလႄႈ ႁဵတ်းႁႂ်ႈထူပ်းတၢင်းယၢပ်ႇ ၵၢၼ်ဢိတ်ႇဢွၵ်ႇၾႆးၾႃႉ၊ ထႅင်ႈလွင်ႈၼိုင်ႈ ဢွင်ႈတီႈၵဵပ်းၾႆးၾႃႉ၊ လၵ်းသဝ်ၾႆးၾႃႉ ထုၵ်ႇယႃႉၵွႆလႄႈ ႁဵတ်းႁႂ်ႈမီးလွင်ႈယၢပ်ႇ တႃႇသူင်ႇၾႆးၾႃႉဢွၵ်ႇ၊ ယွၼ်ႉလွင်ႈၶွင်ႉၶမ်လၢႆလၢႆလွင်ႈ လႄႈ ဢမ်ႇၸၢင်ႈဢိတ်ႇဢွၵ်ႇလႆႈၾႆးၾႃႉ တဵမ်တဵမ်ထူၼ်ႈထူၼ်ႈ” ဝႃႈၼႆ။ ၵူၼ်းမိူင်းတူၼ်ႈတီးလၢတ်ႈၼႄဝႃႈ တင်ႈတႄႇဢဝ်ဝၼ်းထီႉ 1 January 2025 ၼႆႉမႃး ၵၢၼ်ၸႂ်ႉၾႆးၾႃႉတေႃႇဝၼ်းၼႆႉ ပေႃးၵၢင်ဝၼ်းၼႆ ၸုမ်းသိုၵ်းမၢၼ်ႈ ပွႆႇပၼ်ၵူၼ်းမိူင်း ၸႂ်ႉၾႆးၾႃႉ မွၵ်ႈ 1 ၸူဝ်ႈမူင်းၵူၺ်းလႄႈ ပေႃးၶၢဝ်းပိူၼ်ႈလပ်းပိူၼ်ႈ ၼွၼ်းသမ်ႉ ၸင်ႇပွႆႇမႃးထႅင်ႈပွၵ်ႈၼိုင်ႈ၊ ပေႃးၾႃႉပၢင်ႇမိူင်းလႅင်းမႃးၵေႃႈ မွတ်ႇၶိုၼ်းယဝ်ႉ၊ ၾႆးၾႃႉ ဢၼ်ပွႆႇပၼ်ၵူၼ်းမိူင်းၸႂ်ႉၼၼ်ႉၵေႃႈ ဢမ်ႇႁႅင်းသင်၊ သၢင်းမၢၵ်ႇထၢတ်ႈၵေႃႈဢမ်ႇလႆႈ (ပႃႇဝႃႇပႅင်ႉ၊ ပႅတ်ႇထရီႇ)၊ ဢိၼ်ပႃႇတႃႇၵေႃႈ ၵွႆၸွမ်းလုၵ်ႈၼိုင်ႈယဝ်ႉ၊ ၵၢင်ၶမ်ႈၵေႃႈလုၵ်ႈဢွၼ်ႇဢမ်ႇၸၢင်ႈတူၺ်းလိၵ်ႈလီလီ၊ ၸဝ်ႈႁူင်းၵၢၼ် ဢၼ်ၸႂ်ႉၾႆးၾႃႉၼၼ်ႉၵေႃႈ ထူပ်းလွင်ႈယၢပ်ႇၽိုတ်ႇမိူၼ်ၵၼ် ဝႃႈၼႆ။ ၼင်ႇႁိုဝ်ပေႃးတေၸၢင်ႈဢိတ်ႇဢွၵ်ႇလႆႈၾႆးၾႃႉထႅင်ႈၼၼ်ႉ ၸွမ်ၸိၵ်းသိုၵ်း မိၼ်းဢွင်ႇလၢႆႇ ၸီႉသင်ႇႁႂ်ႈၶူင်သၢင်ႈတီႈ မႄႈၼမ်ႉၵဵဝ် (ဢေႇယႃႇဝတီႇ) လႄႈ တိူဝ်းတမ်းဝၢင်းဝႆႉပႃး ၵၢၼ်ႁူမ်ႇလူမ်ႈ ၼႂ်းပိုၼ်ႉတီႈ ၼႆယူႇယဝ်ႉ။ တႆးလွတ်ႈလႅဝ်း	['ၵၢၼ်မိူင်း']
2025-01-07T13:15:02	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-%e1%80%9c/	ၽူႈမီးၼမ်ႉၸႂ် ၸွႆႈထႅမ် လုၵ်ႈဢွၼ်ႇၼေႃႇတႅၼ်းၶိူဝ်း	မိူဝ်ႈၼႂ်းဝၼ်းထီႉ 3 January 2025 ( လိူၼ်ၵမ်မႂ်ႇ 5 ၶမ်ႈ ပီႊတႆး 2119 ၼီႈ ) ယူႇတီႈ ၸၢႆးသိူဝ် တၢင်တူဝ်ၽူႈမီးၼမ်ႉၸႂ် ၸုမ်းသဵင်ထႅမ်ႁႅင်းမႂ်ႇ လႄႈ ပီႈၼွင်ႉႁႅင်းၵၢၼ်ယၢၼ်မိူင်း ဢိၵ်ႇပႃးပီႈၼွင်ႉၼႂ်းမိူင်းတႆး သေ ႁူမ်ႈၵၼ် ၸွႆႈထႅမ် ၶိူင်ႈၵမ်ႉၵႅမ်ၵၢၼ်ႁဵၼ်း လႄႈၶူဝ်းၼုင်ႈတၢင်းဝႆ တီႈႁူင်းႁဵၼ်းၼႂ်းၼႃႈတီႈၵုမ်းၵမ် RCSS /SSA ႁူမ်ႈသၢင်ႉငိုၼ်း 8950 ဝၢတ်ႇ (ပႅတ်ႇႁဵင်ၵဝ်ႈပၢၵ်ႇႁႃႈသိပ်းဝၢတ်ႇ) ၼႆယဝ်ႉ ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ပေႃႈမႄႈလုၵ်ႈႁဵၼ်းလႄႈ လုၵ်ႈႁဵၼ်းတင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ႁဝ်းၶဝ် ၵူႈၵေႃႉၵူႈၸဝ်ႈ တေႉတေႉဝႃႈဝႃႈ ယူႇယဝ်ႉ ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2025-01-07T11:33:23	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%81%be%e1%82%86%e1%80%b8%e1%81%bd%e1%80%9d%e1%80%ba%e1%82%81%e1%80%ad-7/	သိုၵ်းမၢၼ်ႈဢဝ်ၾႆးၽဝ်ႁိူၼ်းၵူၼ်းမိူင်း	မိူဝ်ႈဝၼ်းထီႉ 5 January 2025 (လိူၼ်ၵမ်မႂ်ႇ 7 ၶမ်ႈ ပီႊတႆး 2119 ၼီႈ) ယၢမ်းၵၢင်ဝၼ်း မွၵ်ႈ 11:00 မူင်း ၸုမ်းသိုၵ်းမၢၼ်ႈ ဢၼ်ပၵ်းတပ်ႉဝႆႉတီႈ လုမ်းၽၢႆႇၽုၵ်ႇသွမ်ႈ ၸႄႈဝဵင်းယိၼ်းမႃႇပိၼ်ႇ တိူင်းၸႄႈၵႅင်းၼၼ်ႉ ဢဝ်ၾႆးၸုတ်ႇႁိူၼ်းၵူၼ်းမိူင်း ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇ Khit Thit Media ဢွၵ်ႇဝႆႉဝႃႈ သိုၵ်းမၢၼ်ႈၸုမ်းၼႆႉ ၶဝ်ႈၵႂႃႇတီႈၼႂ်းဝၢၼ်ႈမဵဝ်ႉတိတ်ႉ ၸႄႈဝဵင်းယိၼ်းမႃႇပိၼ်ႇသေ ဢဝ်ၾႆးၸုတ်ႇ ၽဝ်ပႅတ်ႈ ႁိူၼ်းၵူၼ်းမိူင်း 2 လင်၊ တီႈၵဵပ်းၶဝ်ႈသၢၼ် လႄႈ တီႈၵဵပ်းၶူဝ်းၶွင် ႁူမ်ႈပဵၼ် 4 လင်၊ ၸၢၵ်ႈထႆ 1 လမ်း၊ လူတ်ႉၶိူင်ႈ 1 လမ်း၊ လူတ်ႉထိပ်ႇ 2 လမ်း လႄႈ ၶူဝ်းၶွင်ၵူၼ်းမိူင်းထႅင်ႈလၢႆလၢႆလွင်ႈ ၼႆယဝ်ႉ။ မိူဝ်ႈဝၼ်းထီႉ 3 January 2025 ယၢမ်းၵၢင်ၶိုၼ်းၼၼ်ႉၵေႃႈ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင် 120 MM ၶဝ်ႈၵႂႃႇတီႈၼႂ်းဝၢၼ်ႈၵျွၵ်ႉမေႃႇ ၸႄႈဝဵင်းယိၼ်းမႃႇပိၼ်ႇ သေ ၸၢၵ်ႇမၢၵ်ႇတႅၵ်ႇတိူဝ်ႉၸပ်းၺႃးၵူၼ်းမိူင်း 4 ၵေႃႉ ၼႆယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-06T13:11:41	https://taifreedom.com/%e1%81%bd%e1%80%ad%e1%80%90%e1%80%ba%e1%82%88%e1%80%99%e1%80%bd%e1%81%b5%e1%80%ba%e1%82%87%e1%80%95%e1%80%bd%e1%82%86%e1%80%b8%e1%80%90%e1%81%a2%e1%80%84%e1%80%ba%e1%82%87%e1%80%91%e1%80%ae%e1%80%b8/	ၽိတ်ႈမွၵ်ႇပွႆးတၢင်ႇထီးၵွင်းမူး ထၢတ်ႈတေႃႇ ၸဝ်ႈသြႃႇတႃသႅင်	သင်ထိုင်မႃး ၼႂ်းဝၼ်းထီႉ 8−12 February 2025 ( လိူၼ်သၢမ်မႂ်ႇ 11 ၶမ်ႈ ထိုင် လိူၼ်သၢမ်မူၼ်း ပီႊတႆး 2119 ၼီႈ ) တီႈဝၢၼ်ႈထုင်ႉသႃလေး ဢိူင်ႇၼႃးပူႇပွမ်ႈ ၸႄႈဝဵင်းပၢင်မၢၵ်ႇၽႃႈ ၸႄႈတွၼ်ႈမႄႈႁွင်ႈသွၼ် တေၸတ်းႁဵတ်း ပွႆးတၢင်ႇထီးၵွင်းမူး ထၢတ်ႈတေႃႇ ၸဝ်ႈသြႃႇတႃသႅင် ၼႆသေ ဢမ်ႇဝႃႈတေပဵၼ်ပီႈၼွင်ႉတီႈၸမ်တီႈၵႆ သင်ၶႂ်ႈႁူမ်ႈလူႇႁူမ်ႈတၢၼ်း ၊ ႁူမ်ႈပဵၼ်ၸဝ်ႈတႃႇၼၸွမ်းၼႆၸိုင် ၵပ်းသိုပ်ႇတွင်ႈထၢမ်လႆႈ တီႈ မၢႆၽူင်း ( 0857247422 ၊ 0644916789 ) လႆႈယူႇၼႆယဝ်ႉ ။ တႆးလွတ်ႈလႅဝ်း	['ၾိင်ႈငႄႈၾိင်ႈထုင်း']
2025-01-06T11:58:55	https://taifreedom.com/%e1%81%b8%e1%80%b0%e1%81%bc%e1%80%ba%e1%80%95%e1%82%83%e1%80%b8%e1%81%b5%e1%80%bd%e1%80%84%e1%80%ba%e1%82%88-%e1%81%b6%e1%80%9d%e1%80%ba%e1%82%88%e1%81%b8%e1%80%b0%e1%81%bc%e1%80%ba%e1%81%bc%e1%82%82/	ၸူၼ်ပႃးၵွင်ႈ ၶဝ်ႈၸူၼ်ၼႂ်းလၢၼ်ႉၵူၼ်းမိူင်း လႄႈယိုဝ်းတၢႆၸဝ်ႈလၢၼ်ႉ	မိူဝ်ႈၼႂ်းဝၼ်းထီႉ 05 January 2025 (လိူၼ်ၵမ်မႂ်ႇ 7 ၶမ်ႈ ပီႊတႆး 2119 ၼီႈ) ၶၢဝ်းယၢမ်း 17:30 မူင်း မီးၵူၼ်းၸၢႆး 3 ၵေႃႉ ပႃးၵွင်ႈၶဝ်ႈၸူၼ်ၼႂ်းလၢၼ်ႉၵူၼ်းမိူင်းလႄႈ ယိုဝ်းတၢႆပႃးၸဝ်ႈလၢၼ်ႉၵေႃႉၼိုင်ႈ တီႈၼႂ်းပွၵ်ႉ (2) ဝဵင်းၵုၼ်ႁဵင် ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ “တီႈႁိူၼ်းလင်ၼၼ်ႉ ၶဝ်တေၶၢႆဝႆႉၶူဝ်းၵုၼ်ႇၵူႈလွင်ႈလွင်ႈဢေႃႈ ၸိုဝ်ႈၸဝ်ႈလၢၼ်ႉႁွင်ႉဝႃႈ လုင်းသႅင်ယႃႈ+ပႃႈငိုၼ်းဢိင်ႇ လႄႈၶဝ်မီးလုၵ်ႈသၢဝ်ၵေႃႉၼိုင်ႈၶႃႈဢေႃႈ ပိူင်ပဵၼ်မၼ်းတႄႉမီးၵူၼ်းၸၢႆး 3 ၵေႃႉ ၶီႇၵႃးၶလွင်းသီၶၢဝ်လမ်းၼိုင်ႈ မႃးၸွမ်းၵၼ်သေ မႃးၸူၼ်တီႈလၢၼ်ႉ လုင်းသႅင်ယႃႈၶဝ် ၽွင်းၼၼ်ႉၵေႃႉပဵၼ်လုင်းသႅင်ယႃႈ တိုၵ်ႉၵဵပ်းသိမ်းလၢၼ်ႉ လုၵ်ႈသၢဝ်ၶဝ်သမ်ႉ ယူႇၼႂ်းသိုင်ႇၾႆး လႅၼ်ႈၶဝ်ႈမႃးၼႂ်းႁိူၼ်း၊ ပႃႈငိုၼ်းဢိင်ႇသမ်ႉ တိုၵ်ႉၵႂႃႇဢၢပ်ႇၼမ်ႉၼႆဢေႃႈ ၸူၼ်ဢဝ်ၵွင်ႈငႃၵေႃႉပဵၼ်လုၵ်ႈသၢဝ်ၶဝ်သေ ၸင်ႇယိုဝ်းတၢႆလုင်းသႅင်ယႃႈ ၼႆဢေႃႈ” လၢတ်ႈၼႄၼင်ႇၼႆ။ ယင်းလၢတ်ႈၼႄထႅင်ႈဝႃႈ “ၵူၼ်းၸူၼ် 3 ၵေႃႉဢၼ်မႃးၸူၼ်ၼၼ်ႉၵေႃႈ လၢတ်ႈၵႂၢမ်းမၢၼ်ႈလႄႈၵႂၢမ်းတႆးဢမ်ႇပေႃးပီႇ ၵေႃႉၼိုင်ႈတူဝ်သုင်သုင် ထႅင်ႈ 2 ၵေႃႉ ပွၵ်းပွၵ်းပၢၼ်ၵၢင်ၼႆႉၶႃႈ ၵွင်ႈထႆႇ CCTV ဢၼ်တိတ်းဝႆႉတီႈလၢၼ်ႉၼၼ်ႉၵေႃႈ ၶဝ်ယႃႉၵွႆပႅတ်ႈမူတ်းဢေႃႈ” လၢတ်ႈၼင်ႇၼႆ။ ထိုင်မိူဝ်ႈၼႆႉဝၼ်းထီႉ 06 January 2025 ယူႇတီႈၸဝ်ႈၼႃႈတီႈၽၢႆႇဢုပ်ႉပိူင်ႇ တပ်ႉသိုၵ်းၸိုင်ႈတႆး RCSS/SSA ဢွၼ်ႁႅင်းၵူၼ်းၵမ်ႈၽွင်ႈ မိူဝ်းၸွႆႈထႅမ်ပၼ်ငိုၼ်းတွင်းတီႈႁိူၼ်းဢၼ်ထုၵ်ႇၸူၼ်ၼၼ်ႉသေ တွင်ႈထၢမ်ပႃးလွင်ႈတၢင်းပိူင်ပဵၼ် ဢၼ်လႆႈပဵၼ်ၵႂႃႇလႄႈ တေသိုပ်ႇၵူတ်ႇထတ်းၶေႃႈမုၼ်းပိူင်ပဵၼ်မၼ်းၵႂႃႇ ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-06T11:02:07	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%80%99%e1%81%a2%e1%81%b5%e1%80%ba%e1%82%87%e1%80%95%e1%80%bd%e1%82%86/	သိုၵ်းမၢၼ်ႈဢဝ်မၢၵ်ႇပွႆႇသႂ်ႇၵူၼ်းဝၢၼ်ႈ	မိူဝ်ႈဝႃးဝၼ်းထီႉ 5 January 2025 (လိူၼ်ၵမ်မႂ်ႇ 7 ၶမ်ႈ ပီႊတႆး 2119 ၼီႈ) ၵူၼ်းမိူင်းလၢတ်ႈတီႈသိုဝ်ႇၶၢဝ်ႇ Khit Thit Media ၵႂႃႇဝႃႈ လွင်ႈၼႆႉလႆႈပဵၼ်ၵႂႃႇ မိူဝ်ႈဝၼ်းထီႉ 3 January 2025 ယၢမ်းၵၢင်ၶိုၼ်း 22:15 မူင်း ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈဝၢၼ်ႈမျိၼ်းသႄႇ ၸႄႈဝဵင်းၸႄႈၵႅင်း တိူင်းၸႄႈၵႅင်း 40 လုၵ်ႈ လႄႈ ၸၢၵ်ႇမၢၵ်ႇတိူဝ်ႉၸပ်း ၵူၼ်းမိူင်း တၢႆ 3 ၵေႃႉ၊ မၢတ်ႇၸဵပ်း 7 ၵေႃႉ၊ ဝူဝ်း တၢႆမွၵ်ႈ 10 တူဝ်၊ ႁိူၼ်းၵူၼ်းမိူင်းၵွႆ 20 လင် လႄႈ ၵျွင်းမုၼ်ၸဝ်ႈလူႉၵွႆပႃးၵမ်ႈၽွင်ႈ ဝႃႈၼႆ။ မိူဝ်ႈဝၼ်းထီႉ 20 November 2024 ၼၼ်ႉၵေႃႈ ၸုမ်းသိုၵ်းမၢၼ်ႈ ယၢမ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ တီႈၼႂ်းဝၢၼ်ႈမျိၼ်းသႄႇ ပွၵ်ႈၼိုင်ႈယဝ်ႉလႄႈ ၵူၼ်းမိူင်း ဢမ်ႇလႆႈမၢတ်ႇၸဵပ်း ၸွမ်းသင်သေတႃႉ ႁိူၼ်းၵူၼ်းမိူင်း၊ ႁူင်းႁဵၼ်းသွၼ်လိၵ်ႈ၊ ၵျွင်းမုၼ်ၸဝ်ႈ ၸိူဝ်းၼႆႉ လႆႈတိူဝ်ႉၸပ်းမၢၵ်ႇလူႉၵွႆၵမ်ႈၽွင်ႈ ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2025-01-04T12:40:05	https://taifreedom.com/%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%9c%e1%81%b5%e1%80%ba%e1%82%89%e1%81%b6%e1%80%9d/	တီႉၺွပ်းလႆႈၵူၼ်းလၵ်ႉၶဝ်ႈၵၢပ်ႇ ပီႈၼွင်ႉၶူဝ်လမ်	မိူဝ်ႈဝၼ်းထီႉ 29 December 2024 ၼၼ်ႉ မီးၵူၼ်းၸၢဝ်းၶိူဝ်းမၢၼ်ႈ ဢူးတၢၼ်းလၢႆႇ ဢႃႇယု 61 ပီႊ၊ ၸၢႆးဢွင်ႇထၢႆႉ 48 ပီႊ၊ ဢူးမွင်ႇတၢၼ်း 56 ပီႊ၊ သိတ်ႉသၢၼ်းမွင်ႇ 32 ပီႊ၊ ၵူဝ်ႇၺဵင်း 25 ပီႊ၊ မႃႉပူႉ 45 ပီႊ၊ ဢေးပီႉဢွင်ႇ 28 ပီႊ၊ သူဝ်းဝိၼ်းလၢႆႇ 23 ပီႊ၊ ၶေႇမႃႇလူၺ်း 25 ပီႊ၊ မူးမူးသၢၼ်း 43 ပီႊ၊ ထေးထေး 35 ပီႊ၊ ဢိင်းဢီႉသူဝ်း 12 ပီႊ၊ သၼ်ၼဢူး 17 ပီႊ ယိင်း 8 ၵေႃႉ ၸၢႆး 5 ၵေႃႉ ဢဝ်တၢင်းလူတ်ႉၶိူင်ႈ 7 လမ်းသေ ဢွၼ်ၵၼ်ၵႂႃႇလၵ်ႉၶဝ်ႈၵၢပ်ႇ ပႃႈၵျႃႇဢွင်ႈ တီႈၼွင်ၽႃ ၼႂ်းၸႄႈဝဵင်းၶူဝ်လမ်ၼၼ်ႉၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တိၺွပ်းလႆႈသေ မူၼ်ႉမႄးၵႂႃႇၸွမ်းၼင်ႇတၢင်းၽိတ်းမီးၼၼ်ႉယဝ်ႉ ပွႆႇပွၵ်ႈမိူဝ်းၵႂႃႇ ၶိုၼ်းယူႇ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2025-01-04T10:36:07	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-49/	ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈၼႂ်းဝၼ်းထီႉ 1 January 2025 ( လိူၼ်ၵမ်မႂ်ႇ 3 ၶမ်ႈ ပီႊတႆး 2119 ၼီႈ ) တႃႇႁႂ်ႈပဵၼ်ႁႅင်းၸႂ် ၵေႃႉသိုၵ်းၵေႃႉႁၢၼ်ဢၼ်မီးယူႇၼႂ်းၼႃႈသိုၵ်း လႄႈ မိူဝ်ႈလဵဝ်သမ်ႉပဵၼ်ၶၢဝ်းၵတ်းၼႆသေ ယူႇတီႈၸုမ်း သၢႆႁိူဝ်ႈလႅင်းႁႅင်းၸိူဝ်ႉၸၢတ်ႈ လႆႈၸွႆႈထႅမ် ၵႃႈၶူဝ်းၼုင်ႈဝႂ် သိူဝ်ႈထူဝ်း (50) ၽိုၼ် တူၵ်းမႅၼ်ႈသၢင်ႉငိုၼ်း 1,000,000 ပျႃး (သိပ်းသႅၼ်ပျႃးတဵမ်တဵမ်) ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ် သေ ပဵၼ်ဢၼ်ယိၼ်းၸူမ်းၶွပ်ႈၸႂ် ယႂ်ႇၼမ်ထိုင်ၽူႈမီးၼမ်ႉၸႂ် ၵူႈၵေႃႉၵူႈၸဝ်ႈတႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2025-01-03T13:00:42	https://taifreedom.com/44686/	Alcohol ပဵၼ်ၵွင်ႉ ယႃႇၵုမ်ႇမိုင်ႉတၢင်းၵျေႃႇၼႃႇသေလိုမ်းသတိ	မိူဝ်ႈႁဵတ်းပွႆးလီပွႆးၵျေႃႇ ၊ မိူဝ်ႈမီးၶႅၵ်ႇလီပၢင်ၸႃႉ၊ မိူဝ်ႈသိူဝ်းၸႂ်ဢမ်ႇၼၼ် မိူဝ်ႈမီးလွင်ႈတိူဝ်ႉၸႂ်မွင်ၸႂ် မိူဝ်ႈလႂ်သေဢမ်ႇဝႃႈ ၵမ်ႈၼမ် ဢမ်ႇပႃးလဝ်ႈဢမ်ႇယဝ်ႉၼင်ႇၵဝ်ႇ ။ လဝ်ႈၼႆႉ ၵိၼ်တၢၼ်ႇတၢၼ်ႇတႄႉၵေႃႈ လႆႈတၢင်းၵျေႃႇ လႆႈဢူၺ်းလီယူႇလႆ ၵူၺ်းၵႃႈ ပေႃးၵိၼ်ၼမ်ပူၼ်ႉတႄႉ မၼ်းတေပၼ်ၽွၼ်းႁၢႆႉတင်းၼမ် လႄႈ သင်ၵိၼ်ၼမ်ဝႆးပူၼ်ႉသမ်ႉ ၸၢင်ႈႁဵတ်းႁႂ်ႈ လုသုမ်းသၢႆၸႂ် တၢႆယွၼ်ႉမၼ်းလႆႈၼႆ၊ ၽၢႆႇပၢႆးယူႇလီၶဝ် ဢွၵ်ႇမႃးပၼ်ၾၢင်ႉၵူၺ်းဢမ်ႇၵႃး ယင်းၵႆႉမီးၶၢဝ်ႇဢွၵ်ႇမႃးပဵၼ်တူဝ်ယၢင်ႇႁႂ်ႈႁဝ်းဢဝ်ပဵၼ်တွၼ်ႈသွၼ်ယူႇ မိူၼ်ၼင်ႇ ၶၢဝ်ႇပႅင်းၶ် လဵတ်းသ်တိူဝ်ႉရ် ၵေႃႉဢၼ်ပဵၼ် Influencer ထုၵ်ႇၸၢင်ႈ 30,000 ဝၢတ်ႇ ႁႂ်ႈၵိၼ်လဝ်ႈမူတ်းပႅပ်ႉၵမ်းလဵဝ် သေလုတၢႆ မိူဝ်ႈဝၼ်းထီႉ 26 December 2024 လႄႈ ၶၢဝ်ႇၼၢင်းယိင်း ၸိုဝ်ႈ Lalla Belle ဢၼ်ႁဵတ်းၵၢၼ်ပဵၼ် Pretty ၺႃးတိုၵ်းႁႂ်ႈၵိၼ်လဝ်ႈၼမ်ပူၼ်ႉတီႈသေ ၵိုင်ႉၵၢင်ႉလုသၢႆၸႂ် မိူဝ်ႈပီႊ 2019 September 17 ၼၼ်ႉယဝ်ႉ ။ Alcohol ပဵၼ်ၵွင်ႉ ပဵၼ်ဢီႈသင် ? သူႇရႃႇပဵၼ်ၵွင်ႉ ဢမ်ႇၼၼ် ဢႅဝ်ႇလ်ၵေႃႇႁေႃးပဵၼ်ၵွင်ႉ (alcohol poisoning) ၼႆႉ ပဵၼ် လွင်ႈၵိၼ်ၶိူင်ႈမဝ်းမိင်း ၵူႈၸႃႉဢၼ်မီး Alcohol ၼမ် လႄႈ ၵိၼ်ဝႆးႁႅင်း ၼႂ်းၶၢဝ်းယၢမ်းပွတ်းပွတ်း ႁဵတ်းႁႂ်ႈတပ်းလၢင်ႉသၢၼ်ၵွင်ႉ ၼႂ်းလိူတ်ႈၼႆႉ ဢွၵ်ႇၼွၵ်ႈတူဝ်ၶိင်းဢမ်ႇၶိုတ်းသေ ယူင်ႉသၢင်ႈတူဝ်ၶိင်းႁဝ်း လႆႈႁဵတ်းၵၢၼ်ၼၵ်းႁႅင်း ထိုင်တီႈပဵၼ်သျွၵ်ႉ လႄႈ တိူဝ်ႉသၢင်ႈထိုင်သၢႆၸႂ်လႆႈၼႆယဝ်ႉ။သင်ပဵၼ်ၵူၼ်းၵေႃႉဢၼ် တူဝ်ၶိင်းလၢင်ႉပႅတ်ႈ ဢႅဝ်ႇလ်ၵေႃႇႁေႃးဢမ်ႇလႆႈလီ 1 ၸူဝ်ႈမူင်းဢမ်ႇလၢင်ႉလႆႈထိုင် 45 မီႇလီႇၵရမ်ႇၼၼ်ႉ ပေႃးၵိၼ်လဝ်ႈယဝ်ႉ တူဝ်တေလႅင်ဝႆး ၽႂ်ပဵၼ်ၼၼ်လူဝ်ႇလႆႈၾၢင်ႉ ယွၼ်ႉပဵၼ်ၽေးႁႅင်းၼႃႇ သင်ငိူင်ႉလႆႈထုၵ်ႇလီငိူင်ႉ ဢမ်ႇၼၼ် ၵိၼ်ႁႂ်ႈဢေႇသုတ်း ထိူင်းသုတ်း ယိုင်ႈမီးတၢင်းပဵၼ်ၵိုၵ်းတူဝ် ဢၼ်တုမ်ႉတွပ်ႇတေႃႇ ဢႅဝ်ႇလ်ၵေႃႇႁေႃးၼၼ်ႉ ယိုင်ႈလီသတိတႄႉတႄႉၼႆယူႇ။ ။ ၶၵ်ႉတွၼ်ႈလႄႈ သဵၼ်ႈတၢင်းဢၼ် Alcohol ႁဵတ်းၵၢၼ်တေႃႇတပ်းပေႃးလၢင်ႉဢွၵ်ႇပႅတ်ႈၶိုၼ်း မိူဝ်ႈဢၼ်ၵူၼ်းႁဝ်း ၵိၼ်လဝ်ႈၶဝ်ႈတၢင်းသူပ်းယဝ်ႉၼၼ်ႉ လဝ်ႈတေလူင်းၵႂႃႇတီႈလွတ်ႇဢႁႃႇရ သူင်ႇၵႂႃႇတီႈ ႁူင်းၶဝ်ႈ လုၵ်ႉႁူင်းၶဝ်ႈၵႂႃႇသႆႈဢွၼ်ႇ (ပေႃးဢမ်ႇၵိၼ်ၶဝ်ႈ ဢမ်ႇၼၼ်ၵိၼ်ဢွၼ်တၢင်းၵိၼ်လဝ်ႈ ၼၼ်ႉ တေႁဵတ်းႁႂ်ႈ ဢႅဝ်ႇလ်ၵေႃႇႁေႃး ၸိုမ်းၶဝ်ႈၼႂ်းႁူင်းၶဝ်ႈလႄႈ လမ်းသႆႈလဵၵ်ႉဝႆးၼႃႇ ၵွပ်ႈၼၼ် ဢမ်ႇထုၵ်ႇ ၵိၼ်လဝ်ႈမိူဝ်ႈတွင်ႉပဝ်ႇ) ပေႃးထိုင်သႆႈဢွၼ်ႇယဝ်ႉ မၼ်းတေၶဝ်ႈၵႂႃႇ ၼႂ်းသဵၼ်ႈလိူတ်ႈသေ လွတ်ႇလိူတ်ႈသူင်ႇၵႂႃႇၸူးတပ်း တပ်းလမ်ႇလွင်ႈ တႃႇလိုပ်ႈလမ်းပႅတ်ႈဢႅဝ်ႇလ်ၵေႃႇႁေႃးၼႂ်းတူဝ်ၶိင်း ။ 1 ၸူဝ်ႈမူင်း တပ်းလၢင်ႉဢွၵ်ႇပႅတ်ႈ ဢႅဝ်ႇလ်ၵေႃႇႁေႃးၼႂ်းတူဝ်လႆႈၵႃႈႁိုဝ် သင်ပဵၼ်ပီႇယႃႇ 1 ၸူဝ်ႈမူင်း ဢဝ်ဢွၵ်ႇပႅတ်ႈလႆႈ 330 မီႇလီႇၵရမ်ႇ (ပီႇယႃႇ1 ဢႅပ်ႇ) ၊ ဝၢႆႇ 150 မီႇလီႇၵရမ်ႇ သင်ပဵၼ်လဝ်ႈ45 မီႇလီႇၵရမ်ႇ (1 Shot) ဢွၼ်ၵၼ်ဝူၼ်ႉႁႂ်ႈႁၼ်ၼႂ်းတႃတူၺ်းလူး သင်ႁဝ်းၵိၼ်လဝ်ႈၼမ် ၼႂ်းၶၢဝ်းယၢမ်းပွတ်းပွတ်းၸိုင် 1 ၸူဝ်ႈမူင်း တပ်းလၢင်ႉလဝ်ႈ 1 သျွတ်ႇ (45 မီႇလီႇၵရမ်ႇ) ၵူၺ်း ၼႂ်း1 ၸူဝ်ႈမူင်းၼၼ်ႉ သင်ႁဝ်းၵိၼ်ၼမ်လိူဝ်သေ 1 သျွတ်ႇ ၵိၼ်ဢဝ်ၵိၼ်ဢဝ် သဵင်ႈၵႂႃႇမွၵ်ႈ 10 သျွတ်ႇ (450 မီႇလီႇၵရမ်ႇ) ၼႆ တပ်းလၢင်ႉဢမ်ႇၶိုတ်းၵၼ် သေ တူဝ်ၶိင်းဢမ်ႇႁပ်ႉလႆႈလႄႈ လဝ်ႈၼၼ်ႉ တေယဵၼ်းပဵၼ်သၢၼ်ၵွင်ႉၵႂႃႇပႅတ်ႈ ယဝ်ႉတေတုမ်ႉတိူဝ်ႉ တေႃႇ ယူင်ႉသၢင်ႈဢႃႇယူင်ႇ ၊ ဢွၵ်းဢေႃ ၊ ပွတ်ႇ၊ တႂ် ။ ပႅၵ်ႉသမ်ႉဝႃႈ ၶိူင်ႈဢင်ႇၵႃႇတူဝ်ၶိင်းၼႂ်းတူဝ်တၢင်ႇတီႈ ၸွႆႈတပ်းလိုပ်ႈလၢင်ႉပႅတ်ႈဢႅဝ်ႇလ်ၵေႃႇႁေႃး ဢၼ်တပ်းလၢင်ႉဢမ်ႇၶိုတ်းၼၼ်ႉ ယူႇသေတႃႉ ၵူၺ်းၵႃႈလၢင်ႉလႆႈဢေႇၼႃႇ မိူၼ်ၼင်ႇ လၢင်ႉဢွၵ်ႇတၢင်းၽၢႆႈဢွၼ်ႇ 5−10 % ဢွၵ်ႇတၢင်းလူမ်းထူၺ်ႈၸႂ် 5−10% ၵူၺ်း ၼၼ်ႉယဝ်ႉ။ ဢၼ်လီႁူႉဝႆႉထႅင်ႈဢၼ်ၼိုင်ႈၼၼ်ႉ မၢင်ၵေႃႉဝႃႈ 1 ၸူဝ်ႈမူင်း ၵိၼ်လဝ်ႈ 1 သျွတ်ႇ တႃႇ 4 ၸူဝ်ႈမူင်း တူဝ်ၶိင်းတေလႆႈႁပ်ႉ 4 သျွတ်ႇၵူၺ်း ဢမ်ႇတုမ်ႉတိူဝ်ႉသင်ယူဝ်ႉ ဢမ်ႇပဵၼ်ၽေးသင်ယူဝ်ႉၼႆၼၼ်ႉ ဢမ်ႇၸႂ်ႈ ဢမ်ႇဝႃႈၼမ်ႁိုဝ်ဢေႇတိုၼ်းတုမ်ႉတိူဝ်ႉ လႄႈၵူၼ်းႁဝ်းၼႆႉၵေႃႉၼိုင်ႈတင်းၵေႃႉၼိုင်ႈ လွင်ႈလၢင်ႉဢွၵ်ႇ လဝ်ႈၼႂ်းတူဝ်ၶိင်းၵေႃႈ ဢမ်ႇမိူၼ်ၵၼ် မၢင်ၵေႃႉ 1 ၸူဝ်ႈမူင်း လၢင်ႉဢွၵ်ႇလႆႈ 45 မီႇလီႇၵရမ်ႇ ၵူၺ်းၵႃႈ မၢင်ၵေႃႉတေလၢင်ႉထိူင်းလိူဝ်ၼၼ်ႉ ၊ မိူၼ်ၼင်ႇ ၼၢင်းယိင်းတေထိူင်းလိူဝ်ၵူၼ်းၸၢႆး ၊ သၢႆၸိူဝ်ႉၾၼ်း (Heredity) ၊ ၵူၼ်းဢႃႇယုယႂ်ႇ လႄႈ ၵူၼ်းဢၼ်တူဝ်ၶိင်းလၢင်ႉဢႅဝ်ႇလ်ၵေႃႇႁေႃးဢမ်ႇလီ ၼႆယဝ်ႉ။ ၾၢင်ႁၢင်ႈတၢင်းပဵၼ် Alcohol ပဵၼ်ၵွင်ႉ ၵႂင်ၵႂင်ၵႃးၵႃး လၢတ်ႈဢမ်ႇပီႇ လၢတ်ႈဢမ်ႇႁူႉတီႈပွင်ႇ ထူၺ်ႈၸႂ်ဢမ်ႇမၢၼ်ႇ မိူၼ်ၼင်ႇ ထူၺ်ႈၸႂ်ထိူင်းလူင်း ဢမ်ႇၼၼ် ထူၺ်ႈၸႂ်ဝႆးလိူဝ်ၵဝ်ႇ ဢမ်ႇၵုမ်းထိင်းတူဝ်လႆႈ ၼင်ႈ၊ ၸုၵ်း ၊ပႆ ဢမ်ႇသိုဝ်ႈယဝ်ႉ ငဝ်လပ်း ၼွၼ်းလပ်းႁိုင်လိူဝ်သေၵဝ်ႇ ဢေႃႉႁၢၵ်ႈ ပဵၼ်ငၢၼ်း(ပေႃႇငၢၼ်း) လွင်ႈတူင်ႉၼိုင်တႃဝႆးလိူဝ်သေၵဝ်ႇ တူဝ်ၶိင်းၵတ်းလၢင်ႈႁႅင်း ၼိူဝ်ႉၼင်ၽိူၵ်ႇ ၵမ်ႈၼမ်သီၽိဝ်တေယဵၼ်းပဵၼ်ၵမ်ႇသွမ်ႇ လိုမ်းတူဝ် ၊ ဢမ်ႇႁူႉတူဝ်ႁူႉၶိင်း၊တၢႆလိုမ်း ယူႇၼႂ်းငဝ်းလၢႆး မိူၼ်တၢႆလိုမ်း ႁူႉတူဝ်ယူႇသေတႃႉ ဢမ်ႇၸၢင်ႈတူင်ႉတူဝ်ၶိင်း ဢမ်ႇၸၢင်ႈမိုၼ်းတႃ ႁူဝ်ၸႂ်ၵိုင်ႉၵၢင်ႉၵိုတ်းၵႂႃႇ ထူၺ်းၸႂ်ၵိုတ်းၵႂႃႇပႅတ်ႈ လွၵ်းလၢႆးလုမ်းလႃးႁူဝ်တီး ၼႅတ်ႈထူဝ်းႁွင်ႉၸုမ်းၸွႆႈထႅမ်ၵူၼ်းပဵၼ်ၶိုၵ်ႉၶၵ်ႉ ၸုမ်းပရႁိတ ဢမ်ႇၼၼ် ႁွင်ႉပလိၵ်ႈ ႁွင်ႉမေႃယႃ ။ ပူၵ်းႁႂ်ႈၵူၼ်းပဵၼ်တိုၼ်ႇသေ ပၢမ်ႉလုၵ်ႉႁႂ်ႈၼင်ႈဝႆႉ။ သင်ဝႃႈၵူၼ်းပဵၼ် တိုၵ်ႉၵိၼ်ၼမ်ႉလႆႈယူႇၸိုင် လဵင်ႉပၼ်ၼမ်ႉ။ သင်ဝႃႈၵူၼ်းပဵၼ်လိုမ်းတူဝ်ၸိုင် ႁႂ်ႈဢဝ်ၼွၼ်းၶီႈၵႅင်းသေပႂ်ႉတူၺ်းပၼ်ဝႃႈၸွင်ႇတိုၵ်ႉထူၺ်ႈၸႂ်။ သင်ၵူၼ်းပဵၼ်ဢမ်ႇထူၺ်ႈၸႂ် ဢမ်ႇၼၼ် ႁူဝ်ၸႂ်ဢမ်ႇတဵၼ်ႈၼႆ ႁႂ်ႈႁဵတ်းပၼ် CPR ။ ႁဵတ်းႁႂ်ႈတူဝ်ၶိင်းၵူၼ်းပဵၼ်ဢုၼ်ႇဝႆႉတႃႇသေႇ ၾၢင်ႉတူၺ်းသၢႆငၢႆၵူၼ်းပဵၼ်တေႃႇလူတ်ႉႁူင်းယႃပေႃးမႃး ယႃႇႁႂ်ႈၵူၼ်းပဵၼ်လပ်း ႁၢမ်ႈဢၢပ်ႇၼမ်ႉပၼ်ၵူၼ်းပဵၼ် ၽွၼ်းႁၢႆႉၸႃႉတေႃႇတူဝ်ၶိင်း ယွၼ်ႉၵိၼ်လဝ်ႈ ႁူဝ်ၸႂ် – ၵၢမ်ႈၼိူဝ်ႉႁူဝ်ၸႂ်ႁဵတ်းၵၢၼ်ၽိတ်းပိူင်ႈ ဢမ်ႇၵႅၼ်ႇၶႅင် ၸၢင်ႈပဵၼ်ႁူဝ်ၸႂ်ဝၢႆးလႆႈငၢႆႈ။ တပ်း – ပဵၼ်တၢင်းပဵၼ်တပ်းၶႅင် လႄႈ တပ်းဢၼ်ၺႃး alcohol ယႃႉလုၼၼ်ႉ တေႁဵတ်းၵၢၼ်ဢမ်ႇလီ မိူၼ်ၼင်ႇ လွင်ႈယွႆႈထၢတ်ႈဢႃႇႁႃႇရ ဢမ်ႇၼၼ်တႃႇလႅၵ်ႈလၢႆႈဢီႈယႃ ဢၼ်ၵိၼ်လူင်းၵႂႃႇၼၼ်ႉ မၢင်ၸိူဝ်းတေမီးၾၢင်ႁၢင်ႈတူဝ်လိူင်၊ တႃလိူင် ဢမ်ႇၼၼ် ႁၢၵ်ႈဢွၵ်ႇလိူတ်ႈ။ သီၼႃႈ – လွတ်ႇလိူတ်ႈၶႂၢၵ်ႈ သီၼႃႈတေပဵၼ်သီလႅင်ၶွင်ႇ ႁဵတ်းႁႂ်ႈတူဝ်ၶိင်း လူႉသုမ်းႁႅင်းမႆႈ ဢွၵ်ႇတီႈသီၼႃႈ မၢင်ပွၵ်ႈမၢင်လႂ်တေၸၢင်ႈမီးၾၢင်ႁၢင်ႈၵတ်းသၼ်ႇ ဢမ်ႇၼၼ် ၶၢဝ်းၵတ်းတေပဵၼ်တၢင်းပဵၼ်ပွတ်ႇၵႂ်ႈငၢႆႈ။ ဢွၵ်းဢေႃ – Alcohol တေၵႂႃႇတဵၵ်းပႅတ်ႈလွင်ႈႁဵတ်းၵၢၼ်ဢွၵ်းဢေႃ ႁဵတ်းႁႂ်ႈတွင်းသင်ဢမ်ႇလႆႈ၊ လွင်ႈတႅပ်းတတ်းသဵၼ်ႈၸႂ်ဢမ်ႇလီ၊ ဢမ်ႇမီးသမႃႇထိ ၊ ၸႂ်လမ်ငၢႆႈ ၊ လၢတ်ႈထိူင်း ၊ တႃမူဝ်း တႃၽၢင်း လႄႈ ၵုမ်းထိင်းတူဝ်ဢမ်ႇလႆႈ ။ ႁူင်းၶဝ်ႈၸဵပ်းယဵၼ်း မၢင်ပွၵ်ႈႁဵတ်းႁႂ်ႈလိူတ်ႈဢွၵ်ႇတီႈၼႂ်းႁူင်းၶဝ်ႈ။ ယူင်ႉသၢင်ႈၵၢၼ်ၽႄႈၸိူဝ်ႉၾၼ်း− ၽူႈၸၢႆး ၸၢင်ႈမီးပၼ်ႁႃ ၵဵဝ်ႇလူၺ်ႈၶိူင်ႈဢင်ႇၵႃႇ လႄႈလွင်ႈၽႄႈၸိူဝ်ႉၾၼ်း (လွင်ႈႁူမ်ႈၵႃႇမ) မႄႈပႃးတွင်ႉ တေမီးၽွၼ်းယွၼ်ႈတေႃႇ တူဝ်ၶိင်း ဢွၵ်းဢေႃလႄႈ ပၢႆးၸႂ်လုၵ်ႈဢွၼ်ႇၼႂ်းတွင်ႉ ထႅင်ႈႁႅင်းႁႂ်ႈၸၢင်ႈပဵၼ်မႃး တၢင်းပဵၼ်ၵႅၼ်ႇသႃႇ မိူၼ် ၵႅၼ်ႇသႃႇတပ်း ၊ ၵႅၼ်ႇသႃႇတီႈၼႂ်းသူပ်း လႄႈ ၵႅၼ်သႃႇၵူင်ၶေႃး ၊ ၵႅၼ်ႇသႃႇလွတ်ႇဢႁႃႇရ ၊ ၵႅၼ်ႇသႃႇသႆႈ လႄႈ ၵႅၼ်ႇသႃႇတဝ်ႈၼူမ်း။ ၵိၼ် Alcohol ၸိူင်ႉႁိုဝ်ၼင်ႇႁိုဝ်တေလွတ်ႈၽေး ၵိၼ်တၢင်းၵိၼ်လွင်တွင်ႉဢွၼ်တၢင်း ၸင်ႇၵွႆႈၵိၼ် Alcohol တႃႇသေႇ ဢမ်ႇထုၵ်ႇလီၵိၼ်လဝ်ႈထပ်းၵၼ်ၶၢဝ်းႁိုင်။ ငိူင်ႉဝႄႈလွင်ႈၵိၼ်ထပ်းၵၼ်လၢႆလၢႆသျွတ်ႇၵမ်းလဵဝ် ဢမ်ႇၼၼ် ၵိၼ်ၵမ်းလဵဝ်ၼမ်ၼမ် ။ မိူဝ်ႈႁူႉတူဝ်ဝႃႈႁူဝ်မဝ်းႁူဝ်ၼၵ်းမႃးယဝ်ႉၼၼ်ႉ ႁႂ်ႈၶျေႃႉလွင်ႈၵိၼ်လဝ်ႈ ဢမ်ႇၼၼ် ၵိုတ်းၵိၼ်ၵမ်းလဵဝ် ယႃႇသိုပ်ႇၵိၼ်ထႅင်ႈယဝ်ႉ။ ယႃႇၵိၼ်မဝ်းႁႅင်းပူၼ်ႉတီႈ။ ဢမ်ႇထုၵ်ႇၵိၼ် Alcohol ၼမ်ပူၼ်ႉ ။ ယႃႇၵိၼ်ထပ်းၵၼ်ၵူႈဝၼ်း ။ Alcohol ၼႆႉၵိၼ်ယဝ်ႉ ႁဵတ်းႁႂ်ႈၵျေႃႇ သေတႃႉ ၵူၺ်းၵႃႈမီးၽွၼ်းၸႃႉႁၢႆႉႁႅင်းတေႃႇတူဝ်ၶိင်း ၵွပ်ႈၼၼ် တွၼ်ႈတႃႇတေႁႄႉၵင်ႈၽေးႁၢႆႉႁႅင်းဢၼ်ၸၢင်ႈပေႃႇပဵၼ်မႃးလႄႈ ၸၢင်ႈထိုင်တၢႆလႆႈၼၼ်ႉ ထုၵ်ႇၵိၼ်ႁႂ်ႈၵိုင်ႇငၢမ်ႇ ဢမ်ႇထုၵ်ႇလီၵိၼ်ၼမ်ႁႅင်းပူၼ်ႉတီႈၼႆယဝ်ႉ။ ပိၼ်ႇတႅမ်ႈ – လၢဝ်ၽွင်း တႆးလွတ်ႈလႅဝ်း ဢၢင်ႈဢိင် – rama,kapok	['ပိုၼ်ႉႁူႉလီသူၼ်ၸႂ်']
2024-12-30T11:58:07	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-48/	ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈဝႃး ဝၼ်းထီႉ 29 December 2024 (လိူၼ်ၸဵင်လပ်း ပီႊတႆး 2119 ၼီႈ) တႃႇႁႂ်ႈပဵၼ်ႁႅင်းၸႂ် ၵေႃႉသိုၵ်းၵေႃႉႁၢၼ်ဢၼ်မီးယူႇၼႂ်းၼႃႈသိုၵ်းၼႆလႄႈ ပီႈၼွင်ႉၽူႈမီးၼမ်ႉၸႂ်ႁဝ်းၶဝ် ၼႂ်းမိူင်း၊ ၼွၵ်ႈမိူင်း လၢႆလၢႆၵေႃႉ ႁူမ်ႈငိုၼ်းၵၼ်သေ ၸွႆႈထႅမ်ၶူဝ်းၶွင်ၵိၼ်ယႅမ်ႉ ထူဝ်ႇၼဝ်ႈၽွင်၊ ၶဝ်ႈသွႆးဢေႃႇတေႃႇ၊ ၵိူဝ်၊ ၽွင်ဝၢၼ် တႄႇၵႂႃႇၶွင်ၵိၼ်ထႅင်ႈလၢႆလၢႆမဵဝ်း တူၵ်းမႅၼ်ႈသၢင်ႉငိုၼ်း 2,479,000 ပျႃး (သၢဝ်းသီႇသႅၼ်ၸဵတ်းမိုၼ်ႇၵဝ်ႈႁဵင်ပျႃး) ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ် သေ ပဵၼ်ဢၼ်ယိၼ်းၸူမ်းၶွပ်ႈၸႂ် ယႂ်ႇၼမ်ထိုင်ၽူႈမီးၼမ်ႉၸႂ် ၵူႈၵေႃႉၵူႈၸဝ်ႈတႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-28T09:55:18	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-21/	သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်း	မိူဝ်ႈဝႃးဝၼ်းထီႉ 27 December 2024 (လိူၼ်ၸဵင်လွင်ႈ 12 ၶမ်ႈ ပီႊတႆး 219 ၼီႈ) ယၢမ်းဝၢႆးဝၼ်း 15:00 မူင်း ၸုမ်းသိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈၼႂ်းဝၢၼ်ႈပီႇၵိၼ်း ၸႄႈဝဵင်းၽၢႆၶုၼ်ႇ ၸိုင်ႈတႆးပွတ်းၸၢၼ်း လႄႈ မီးၵူၼ်းမိူင်းလႆႈတိူဝ်ႉၸပ်းၸၢၵ်ႇမၢၵ်ႇ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၵေႃႉၼိုင်ႈလၢတ်ႈၼႄတီႈ သိုဝ်ႇၶၢဝ်ႇ RFA ဝႃႈ မၢၵ်ႇဢၼ်သိုၵ်းမၢၼ်ႈ ပွႆႇတူၵ်းမႃးၼၼ်ႉ ၵႂႃႇတူၵ်းတႅၵ်ႇသႂ်ႇတီႈ ၼႂ်းၵႄႈၵၢင်ႁိူၼ်း 3 လင် လႄႈ ၸၢၵ်ႇမၢၵ်ႇတိူဝ်ႉၸပ်းၺႃး ၵူၼ်းမိူင်း 3 ၵေႃႉ၊ တႃႇၵေႃႉၼိုင်ႈတႄႉ လႆႈတိူဝ်ႉမၢတ်ႇၸဵပ်းႁၢဝ်ႈႁႅင်းသေ လႆႈဢဝ်သူင်ႇယူတ်းယႃတူဝ်ဝႆႉ တီႈႁူင်းယႃယဝ်ႉ ဝႃႈၼႆ။ ယွၼ်ႉမၢၵ်ႇလူင်သေ ၸၢၵ်ႇၽၢၵ်ႇၽူင်ႉတိူဝ်ႉၸပ်းပႃး ႁိူၼ်း လႄႈ ၵႃး ဢိၵ်ႇပႃး ၶူဝ်းၶွင်ဢၼ်မီးၸွမ်းႁိမ်းႁွမ်းၼၼ်ႉ လူႉၵွႆတင်းၼမ်ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-27T12:27:18	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8/	ၵူၼ်းသိုၵ်းၵူဝ်းရီးယႃးႁွင်ႇ လူႉတၢႆၼႂ်းပၢင်တိုၵ်းယူႇၶရဵၼ်း ၼပ်ႉႁူဝ်ႁဵင်	မိူဝ်ႈဝၼ်းထီႉ 26 December 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2119 ၼီႈ) ၽၢႆႇတၢင်းယူႇၶရဵၼ်း လႆႈလၢတ်ႈဝႃႈ လွင်ႈယူႇၶရဵၼ်း ပိုတ်းယိုဝ်းသႂ်ႇၼႂ်းပွတ်းတွၼ်ႈ Kursk ၼၼ်ႉ ႁဵတ်းႁႂ်ႈၵူဝ်းရီးယႃးႁွင်ႇ ဢၼ်ၵႂႃႇၸွႆႈထႅမ်ရၢတ်ႉသျႃး တီႈၼႂ်းပၢင်တိုၵ်း ၼၼ်ႉ လႆႈတူၵ်းသုမ်းၵူၼ်းသိုၵ်းၵႂႃႇတင်းၼမ် လႄႈ မီးလွင်ႈၶွင်ႉၶမ်ၵဵဝ်ႇၵပ်း ၶေႃႈမုၼ်း ၵၢၼ်တေႃႉသူင်ႇ လႄႈ ၶိူင်ႈယိပ်းတိုဝ်း ၸိူဝ်းၼႆႉ ၼႆယဝ်ႉ။ မိူဝ်ႈလၢႆဝူင်ႈပူၼ်ႉမႃးၼၼ်ႉ ၽၢႆႇယူႇၶရဵၼ်းဢွၵ်ႇလၢႆးငၢၼ်းၶၢဝ်ႇ ၵဵဝ်ႇလူၺ်ႈလွင်ႈ ၵူဝ်းရီးယႃးႁွင်ႇ သူင်ႇၵူၼ်းသိုၵ်း 10,000−12,000 ၵေႃႉ ၵႂႃႇၸွႆႈထႅမ် ရၢတ်ႉသျႃး တီႈၼႂ်းပၢင်တိုၵ်းဢၼ်ယိုတ်ႈယၢဝ်းမႃးၶၢဝ်တၢင်း ၸမ် 3ပီႊၼႆႉသေ ထိုင်မႃးဝၼ်းထိ 23 December 2024 ၼၼ်ႉ ယူႇတီႈၸွမ်ၸိုင်ႈယူႇၶရဵၼ်း သေႇလႅၼ်ႇသၵီႇ လႆႈဢွၵ်ႇမႃးလၢတ်ႈဝႃႈ ၼႂ်းပၢင်တိုၵ်း ရၢတ်ႉသျႃး−ယူႇၶရဵၼ်း ပွတ်းတွၼ်ႈ Kursk ၼၼ်ႉ ၵူၼ်းသိုၵ်းၵူဝ်းရီးယႃးႁွင်ႇ လႆႈမၢတ်ႇၸဵပ်းလူႉသဵင်ႈတၢႆ မွၵ်ႈ3,000 ၵေႃႉ ဝႃႈၼႆ။ ပၢင်တိုၵ်း ၵႄႈၵၢင်ရၢတ်ႉသျႃး−ယူႇၶရဵၼ်း ယင်းတိုၵ်ႉႁၢဝ်ႈႁႅင်း မိူၼ်ၼင်ႇ မိူဝ်ႈၼႂ်ဝၼ်းထီႉ 25 December 2024 ပူၼ်ႉမႃး ဢၼ်ရၢတ်ႉသျႃးပွႆႇမၢၵ်ႇလူင် 78 လုၵ်ႈ လႄႈ တရူၼ်း 106 လမ်း သႂ်ႇႁူင်းႁဵတ်းဢွၵ်ႇၾႆးၾႃႉလၢႆတီႈ လႆႈလုလႅဝ်တင်းၼမ် သေ ႁဵတ်းႁႂ်ႈၵူၼ်းမိူင်းယူႇၶရဵၼ်းပွတ်းဢွၵ်ႇ မွၵ်ႈ 1 လၢၼ်ႉလင်ႁိူၼ်းပၢႆ ဢမ်ႇမီးၾႆးၾႃႉၸႂ်ႉၸူဝ်ႈၶၢဝ်းသေ မၢင်ၸိူဝ်း လႆႈဢွၼ်ၵၼ်ပၢႆႈၵႂႃႇယူႇၸွမ်း တႃႈလူတ်ႉၾႆးၾႃႉတႂ်ႈလိၼ် လႄႈ ၽၢႆႇယူႇၶရဵၼ်းၵေႃႈ လႆႈၸႂ်ႉတရူၼ်းလႄႈ မၢၵ်ႇလူင်ပိုတ်းယိုဝ်းသႂ်ႇ ရၢတ်းသျႃးမိူၼ်ၵၼ်ယူႇၼႆယဝ်ႉ။ ၵဵဝ်ႇလူၺ်ႈပၢင်တိုၵ်းယူႇၶရဵၼ်းၼႆႉ ယူႇတီႈလူင်ပွင်ၸိုင်ႈ ၸွမ်ၸိုင်ႈဢမေႇရိၵၢၼ်ႇ ၵျူဝ်း ပၢႆႇတႅၼ်ႇ လႆႈမိပ်ႇဢီးႁႂ်ႈသူင်ႇလွင်ႈၸွႆႈထႅမ်ပၼ်ယူႇၶရဵၼ်းၼမ်တီႈသုတ်း ၼင်ႇပဵၼ်လႆႈ ၸူဝ်ႈ တူဝ်ႇၼႄႇ ထရမ်ႉ ပႆႇလႆႈၶိုၼ်ႈႁပ်ႉတၼ်းႁဵင်း ပဵၼ်ၸွမ်ၸိုင်ႈ ဢမေႇရိၵၢၼ်ႇ ပဵၼ်တၢင်းၵၢၼ်ၼၼ်ႉ ၼႆယဝ်ႉ။ တႆးလွတ်ႈလႅဝ်း	['ၼွၵ်ႈမိူင်း']
2024-12-26T15:33:23	https://taifreedom.com/%e1%81%b8%e1%81%a2%e1%82%86%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%82%86%e1%80%b8-%e1%81%b5%e1%80%ad%e1%81%bc%e1%80%ba/	ၸၢႆးၼုမ်ႇမိူင်းထႆး ၵိၼ်လဝ်ႈၼမ်ႁႅင်းပူၼ်ႉတီႈ လူႉသဵင်ႈတၢႆ	မိူဝ်ႈၼႆႉဝၼ်းထီႉ 26 December 2024 (လိူၼ်ၸဵင်လွင်ႈ 11 ၶမ်ႈ ပီႊတႆး 2119 ၼီႈ) သိုဝ်ႇၶၢဝ်ႇထႆး ဢွၼ်ၵၼ်လၢႆးငၢၼ်း ၵဵဝ်ႇလူၺ်ႈလွင်ႈ ပႅင်းၶ် လဵတ်းသ်တိူဝ်ႉရ် (แบงค์ เลสเตอร์) ၵေႃႉဢၼ်ပဵၼ် Influencer ၸၢႆးၼုမ်ႇၵူၼ်းထႆး ၵေႃႉဢၼ် Rap ႁွင်ႉၵႂၢမ်းၶၢႆသွႆႉမွၵ်ႇလဵင်ႉမႄႈထဝ်ႈ သေ ၸိုဝ်ႈသဵင်လိုဝ်းလင်မႃးလႄႈ ဝၢႆးၼၼ်ႉမီးၵူၼ်းၵႆႉၵႆႉၸၢင်ႈ ႁႂ်ႈမၼ်းၸၢႆးၵိၼ်တၢင်းၵိၼ် မဵဝ်းဢၼ်လၢၵ်ႇလၢႆး ၸိူဝ်းၼၼ်ႉ မၼ်းၸၢႆးလႆႈလူႉသဵင်ႈတၢႆ မိူဝ်ႈၼႆႉယၢမ်းၵၢင်ၼႂ်ၸဝ်ႉမွၵ်ႈ 3:40 မူင်း (ၶၢဝ်းယၢမ်းမိူင်းထႆး) ယွၼ်ႉမီးၵူၼ်းဢဝ်ငိုၼ်း 30,000 ဝၢတ်ႇ ၸၢင်ႈႁႂ်ႈမၼ်းၸၢႆး ၵိၼ်လဝ်ႈမူတ်းပႅပ်ႉၵမ်းလဵဝ် ၼႆယဝ်ႉ။ ၸွမ်းၼင်ႇၽၢႆႇပၢႆးယူႇလီၶဝ် ၵႆႉၵႆႉဢွၵ်ႇမႃးၾၢင်ႉဝႃႈ ပေႃးဢိုၵ်ႉၵိၼ်လဝ်ႈၼမ် ဝႆးႁႅင်းပူၼ်ႉတီႈ ၼႂ်းၶၢဝ်းယၢမ်းပွတ်းပွတ်းၼၼ်ႉ ယၢမ်ႈမီးၵူၼ်းလူႉသဵင်ႈတၢႆမႃး လၢႆၵေႃႉယဝ်ႉမိူၼ်ၵၼ် ဝႃႈၼႆ။ လဝ်ႈၼႆႉ ပေႃးၵိၼ်ဝႆး ၵိၼ်ၼမ်ပူၼ်ႉတီႈၸိုင် ယွၼ်ႉတူဝ်ၶိင်းဢမ်ႇမီးၶၢဝ်းယၢမ်း လၢင်ႉ Alcohol ၼႂ်းတူဝ်ၶိင်းဢွၵ်ႇပႅတ်ႈလႆႈတင်းမူတ်းလႄႈ တေႁဵတ်းႁႂ်ႈလဝ်ႈၼၼ်ႉ ယဵၼ်းပဵၼ်ၵွင်ႉၼႂ်းလိူတ်ႈလႆႈ ယွၼ်ႉတူဝ်ၶိင်းၵူၼ်းႁဝ်းမၼ်းဢမ်ႇမိူၼ်ၵၼ် လႄႈ မၢင်ၵေႃႉဢမ်ႇပဵၼ်သင်သေတႃႉ ၵူၺ်းၵႃႈ မၢင်ၵေႃႉၸၢင်ႈလူႉသဵင်ႈတၢႆလႆႈ ၼႆယဝ်ႉ။ ၵၢၼ်ဢိုၵ်ႉၵိၼ်လဝ်ႈဝႆးၼမ်ႁႅင်းပူၼ်ႉတီႈၼၼ်ႉ တေၸၢင်ႈႁဵတ်းႁႂ်ႈ alcohol ၼႂ်းလိူတ်ႈၽိူမ်ႉသုင်ၶိုၼ်ႈၼင်ႇဝႆးၽႂ်း လႄႈ တေၸၢင်ႈႁဵတ်းႁႂ်ႈၵႅၼ်ႉ၊ ဢေႃႉႁၢၵ်ႈ၊ ထူၺ်ႈၸႂ်ဢမ်ႇလႆႈ၊ ၵိုတ်းထူၺ်ႈၸႂ် လႄႈ ပဵၼ်လူမ်းတၢႆလိုမ်းၵႂႃႇ ဝႃႈၼႆ။ သင်ၸိူဝ်ႉတင်းၼမ် Alcohol ၼႂ်းလိူတ်ႈမီး 100 မီႇလီႇၵရမ်ႇပိူဝ်းသဵၼ်း (Milligrams Percent) ဢမ်ႇၼၼ် ၵိၼ်လဝ်ႈ 12 ၵႅဝ်ႈ၊ 1 ၵႅဝ်ႈလႂ် 2 ၽႃႁူမ်ႇၼႆ တေတႄႇပႆတၢင်းဢမ်ႇသိုဝ်ႈယဝ်ႉ၊ ပေႃးမီး 200 မီႇလီႇၵရမ်ႇပိူဝ်းသဵၼ်း ဢမ်ႇၼၼ် ၵိၼ်လဝ်ႈ 24 ၵႅဝ်ႈ၊ 1 ၵႅဝ်ႈလႂ် 2 ၽႃႁူမ်ႇၼႆ တေမီးၽၢၵႂင်ၵႂင်ၵႃးၵႃးဝႆႉ လႄႈ သင်မီး 300 မီႇလီႇၵရမ်ႇပိူဝ်းသဵၼ်းၶိုၼ်ႈသမ်ႉ တေၶႂ်ႈၼွၼ်း ၵႂင်မိုင် ငိူဝ်ႈငဝ် ၼႆယူႇ။ ဢၼ်လီမႆႈၸႂ်ႁႅင်းၼႃႇတႄႉ သင်ၸိူဝ်ႉၸၼ်ႉထၢၼ်ႈ Alcohol ၼႂ်းလိူတ်ႈ 400 မီႇလီႇၵရမ်ႇ ပိူဝ်းသဵၼ်းၶိုၼ်ႈၼႆၸိုင် ယွၼ်ႉပဵၼ်ၸၼ်ႉဢၼ်မီးၽေးႁႅင်းၼႃႇ ၵွပ်ႈ ၸၢင်ႈတၢႆလိုမ်း လႄႈ မၢင်ၵေႃႉထိုင်တၢႆ မိူၼ်ၼင်ႇ ပႅင်းၶ် လဵတ်းသ်တိူဝ်ႉရ် လႄႈ ၼၢင်းယိင်းထႆးၵေႃႉၼိုင်ႈ ၸိုဝ်ႈ Lalla Belle ဢၼ်ႁဵတ်းၵၢၼ်ပဵၼ် Pretty ၺႃးတိုၵ်းႁႂ်ႈၵိၼ်လဝ်ႈၼမ်ပူၼ်ႉတီႈသေၵိုင်ႉၵၢင်ႉလုသၢႆၸႂ် မိူဝ်ႈပီႊ 2019 September 17 ၼၼ်ႉ ၼႆယဝ်ႉ။ လွင်ႈဢၼ် မီးၵူၼ်းဢဝ်ငိုၼ်း 30,000 ဝၢတ်ႇ ၸၢင်ႈႁႂ်ႈ ပႅင်းၶ် လဵတ်းသ်တိူဝ်ႉရ် ၵိၼ်လဝ်ႈမူတ်းပႅပ်ႉဝႆးဝႆးသေ ထိုင်တီႈမၼ်းၸၢႆးလုသဵင်ႈတၢႆၵႂႃႇၼႆႉ ငၢႆးၵၼ်တင်း ဢမု Lalla Belle ၼၼ်ႉသေတႃႉ ၵူၺ်းၵႃႈ ၽၢႆႇၽူႈမီးပုၼ်ႈၽွၼ်းၶဝ် ယင်းပႆႇမၵ်းမၼ်ႈဝႃႈ ပဵၼ်ဢမုမဵဝ်းလဵဝ်ၵၼ် ယွၼ်ႉတိုၵ်ႉလူဝ်ႇၵူတ်ႇထတ်း ၶေႃႈမုၼ်းလိုၵ်ႉလိုၵ်ႉထႅင်ႈတင်းၼမ် ဢိၵ်ႇတင်း တေလႆႈထတ်းပႃးဝႃႈ ၽူႈၵဵဝ်ႇၶွင်ႈလွင်ႈၼႆႉပဵၼ်ၽႂ်ၽွင်ႈ ငဝ်ႈႁၢၵ်ႈဢၼ်ႁဵတ်းႁႂ်ႈလုတၢႆၼၼ်ႉ ပဵၼ်ယွၼ်ႉသင် သင်မီးလွင်ႈၸၢင်ႈၵၼ်ၵိၼ်လဝ်ႈတႄႉၸိုင် ၸွင်ႇမၼ်းၸၢႆးသမ်ႉ ၽွမ်ႉၸႂ်ၸွမ်းသေၵိၼ် ဢမ်ႇၼၼ် ထုၵ်ႇဢထမ်ႇမလွၵ်ႇငိူတ်ႈႁႃႉ ၵူၼ်းၸၢင်ႈမၼ်း ၸွင်ႇမီးတၢင်းၽိတ်းႁိုဝ် ၼႆၸိူဝ်းၼႆႉပႃးထႅင်ႈၵွၼ်ႇ ၼႆလႄႈ ၼႆယဝ်ႉ ။ တႆးလွတ်ႈလႅဝ်း	['ပၢႆးယူႇလီ', 'ၼွၵ်ႈမိူင်း']
2024-12-26T11:57:04	https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%b8%e1%80%90%e1%80%b0%e1%81%b5%e1%80%ba%e1%80%b8-%e1%80%99%e1%80%ae%e1%80%b8%e1%81%b5%e1%80%b0%e1%81%bc/	ႁိူဝ်းမိၼ်းတူၵ်း မီးၵူၼ်းလူႉတၢႆတင်းၼမ်	မိူဝ်ႈဝၼ်းထီႉ 25 December 2024 (လိူၼ်ၸဵင်လွင်ႈ 10 ၶမ်ႈ ပီႊတႆး 2119 ၼီႈ) ႁိူဝ်းမိၼ် Azerbaijan Airlines သၢႆၵၢၼ်မိၼ် J2-8243 မီးၵူၼ်းၶီႇၸွမ်းၼိူဝ်ႁိူဝ်းမိၼ် 67 ၵေႃႉ ဢၼ်လုၵ်ႉတီႈ ဝဵင်း Baku မိူင်းဢႃႇသိူဝ်ႇပႆႇၵျၢၼ်ႇ မုင်ႈၼႃႈၵႂႃႇ မိူင်းရၢတ်ႉသျႃးပွတ်းၸၢၼ်းၼၼ်ႉ လႆႈမိၼ်ဢွၵ်ႇၼွၵ်ႈသဵၼ်ႈတၢင်းသၢႆၵၢၼ်မိၼ် သေ တူၵ်းလူင်းႁိမ်းဢၼ်တေႃႇၼႃႈ ၸွမ်းၽင်ႇပၢင်ႇလၢႆႇ Caspian ႁိမ်းဝဵင်း Aktau မိူင်းၵႃႇသၢၵ်ႉသ်တၢၼ်ႇ လႄႈ မီးၵူၼ်းလူႉတၢႆဢမ်ႇယွမ်း 38 ၵေႃႉ၊ မၢတ်ႇၸဵပ်း 29 ၵေႃႉ ၼႂ်းၼႆႉပႃးလုၵ်ႈဢွၼ်ႇ 2 ၵေႃႉ ၼႆယဝ်ႉ။ ၽၢႆႇၵူတ်ႇထတ်းသၢႆၵၢၼ်မိၼ်ရၢတ်ႉသျႃး လႆႈလၢတ်ႈဝႃႈ ဢွၼ်တၢင်းၼႆႉ မီးလွင်ႈပၼ် ၾၢင်ႉဝႃႈ ႁိူဝ်းမိၼ်ထုၵ်ႇၺႃးၼူၵ်ႉမိၼ်ၽႃႇ ဝႃႈၼႆ။ ၽူႈလူင်ႉလႅၼ်ႇ ဢၼ်ပဵၼ် တီႈၵိူဝ်းၵုမ် ၶွမ်ႇပၼီႇၵၢၼ်မိၼ် AeroDynamic Advisory လၢတ်ႈတီႈသိုဝ်ႇၶၢဝ်ႇ Reuters ဝႃႈ လွင်ႈႁိူဝ်းမိၼ်ၽႃႇၺႃးၼူၵ်ႉ ပဵၼ်ငိူၼ်ႈငဝ်ႈ ႁဵတ်းႁႂ်ႈႁိူဝ်းမိၼ် လႆႈလူင်းၵိုတ်းတီႈဝၢင်းႁိူဝ်းမိၼ် ဢၼ်ၸမ်ၼၼ်ႉ ၵႆႉမီးယူႇသေတႃႉ ၵူၺ်းၵႃႈ ယွၼ်ႉလွင်ႈတၢင်းဢၼ်ၼႆႉသေ တေႁဵတ်းႁႂ်ႈႁိူဝ်းမိၼ် မိၼ်ဢွၵ်ႇၼွၵ်ႈသဵၼ်ႈတၢင်းၵၢၼ်မိၼ် ၵႂႃႇၵႆပေႃးတၢၼ်ႇၼၼ်ႉတႄႉ ဢမ်ႇလႅပ်ႈပဵၼ် လႆႈ ၼႆယဝ်ႉ။ ၸွမ်ၸိုင်ႈဢႃႇသိူဝ်ႇပႆႇၵျၢၼ်ႇ လႆႈလၢတ်ႈဝႃႈ ၸွမ်းၼင်ႇလႆႈႁပ်ႉၶေႃႈမုၼ်းမႃးၼၼ်ႉ ယွၼ်ႉၾိင်ႈၾႃႉဢမ်ႇလီလႄႈ ႁိူဝ်းမိၼ် လႆႈလႅၵ်ႈလၢႆႈသဵၼ်ႈတၢင်းသၢႆၵၢၼ်မိၼ် ၵူၺ်းၼႃႇ လွင်ႈႁိူဝ်းမိၼ်တူၵ်းၼၼ်ႉ ဢမ်ႇပႆႇႁူႉငိူၼ်ႈငဝ်ႈမၼ်းၼင်ႇၸႅင်ႈလႅင်းသေ တေလႆႈသိုပ်ႇၵူတ်ႇထတ်းႁႂ်ႈတႅတ်ႈတေႃးၵႂႃႇထႅင်ႈ ဝႃႈၼႆ။ ၽေးၵိုင်ႉၵၢင်ႉပွၵ်ႈၼႆႉ ပဵၼ်မႃးဝၢႆးသေ မိူင်းရၢတ်ႉသျႃး ပွတ်းၸၢၼ်း ၺႃးတရူၼ်းၶဝ်ႈပိုတ်းယိုဝ်း ဢမ်ႇႁိုင်သင်ၼၼ်ႉၵူၺ်းၼႆယူႇ။ မိူဝ်ႈလႂ်သေဢမ်ႇဝႃႈ ပေႃးမီးတရူၼ်းၶဝ်ႈပိုတ်းယိုဝ်းၼႆ ရၢတ်ႉသျႃးတေပိၵ်ႉဢိုတ်းဝၢင်းႁိူဝ်းမိၼ်ဝႆႉ လႄႈ ပွၵ်ႈၵမ်းၼႆႉၵေႃႈ ဝၢင်းႁိူဝ်းမိၼ်ရၢတ်ႉသျႃး ဢၼ်ယူႇၸမ်သၢႆၵၢၼ်မိၼ်ၼၼ်ႉၵေႃႈ လႆႈပိၵ်ႉဢိုတ်းၵႂႃႇ မိူဝ်ႈယၢမ်းၵၢင်ၼႂ် ၼႂ်းဝၼ်းထီႉ 25 December 2024 ၼၼ်ႉ ၼႆယဝ်ႉ။ ယွၼ်ႉလွင်ႈတၢင်းၸိူဝ်ႉႁိုဝ်သေၵေႃႈယဝ်ႉ ၵဵဝ်ႇၵပ်းလွင်ႈ ႁိူဝ်းမိၼ် Azerbaijan Airlines သၢႆၵၢၼ်မိၼ် J2-8243 တူၵ်းၼႆႉသေ ႁဵတ်းႁႂ်ႈမီးၵူၼ်းလူႉတၢႆ တီႈဢေႇသုတ်း 38 ၵေႃႉ ၵူၼ်းမၢတ်ႇၸဵပ်း 29 ၵေႃႉ (မီးပႃး လုၵ်ႈဢွၼ်ႇ 2 ၵေႃႉ ) ၼၼ်ႉတႄႉ ထုၵ်ႇသူင်ႇယူတ်းယႃတူဝ်တီႈႁူင်းယႃ ဢၼ်မီးႁိမ်းၸမ်တီႈႁိူဝ်းမိၼ်တူၵ်း ၼၼ်ႉယဝ်ႉ ၼႆယူႇ။ တႆးလွတ်ႈလႅဝ်း	['ၼွၵ်ႈမိူင်း']
2024-12-25T13:29:45	https://taifreedom.com/%e1%81%b8%e1%81%a2%e1%82%86%e1%80%b8%e1%81%bd%e1%80%b0%e1%80%84%e1%80%ba%e1%80%b8%e1%80%99%e1%80%bd%e1%80%84%e1%80%ba%e1%82%87-%e1%81%ba%e1%82%83%e1%80%b8-sspp-%e1%81%ba%e1%80%bd%e1%80%95%e1%80%ba/	ၸၢႆးၽူင်းမွင်ႇ ၺႃး SSPP ၺွပ်းမတ်ႉႁႅမ်တၢႆပႅတ်ႈယဝ်ႉ	ၵူၼ်းမိူင်း ၵေႃႉဢမ်ႇမီးတၢင်းၽိတ်းသင် လႄႈ ဢမ်ႇၶဝ်ႈယုင်ႈၸွမ်း ၵၢၼ်ဝၢၼ်ႈ ၵၢၼ်မိူင်းသင်ၼၼ်ႉ ထုၵ်ႇၺႃးၸုမ်းယိပ်းၵွင်ႈၵၢင်ႇ ဢၼ်မီးၸိုဝ်ႈၸုမ်းဝႃႈ ပႃႇတီႇမႂ်ႇသုင်ၸိုင်ႈတႆး SSPP ၵႂႃႇၺွပ်းမတ်ႉဢဝ် တီႈဝၢၼ်ႈသူၼ်မွၼ်း ၸႄႈဝဵင်းၵေးသီး လႄႈ ပေႃႉထုပ်ႉႁႅမ်တၢႆပႅတ်ႈ တီႈတပ်ႉပၢင်သဝ်း ယူႇယဝ်ႉ။ ၵဵဝ်ႇလူၺ်ႈလွင်ႈပိူင်ပဵၼ်ၼႆႉ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ ၸုမ်းသိုၵ်းၶူဝ်းၶဵဝ် SSPP ႁႅမ်တၢႆၼၼ်ႉ ၸိုဝ်ႈႁွင်ႉ ၸၢႆးၽူင်းမွင်ႇ ဢႃႇယု 49 ပီႊ ၶႃႈဢေႃႈ၊ ၸၢႆးၽူင်းမွင်ႇ ယၢမ်ႈသူႇသမ်းၵိၼ်ယႃႈမဝ်းၵမ် လႄႈ မိူဝ်ႈၸုမ်းသိုၵ်းၶူဝ်းလၢႆး RCSS တိုၵ်ႉတူင်ႉၼိုင် ပၵ်းသဝ်းဝႆႉတီႈ ၼႂ်းၸႄႈဝဵင်းၵေးသီးၼၼ်ႉ ယၢမ်ႈဢဝ်တူဝ်မၼ်းၸၢႆး ၵႂႃႇမူၼ်ႉမႄးပၼ် ဢၵျၢင်ႉတၢင်းယၢမ်ႈသေ ၶိုၼ်းပဵၼ်ၵူၼ်းလီ မီးဢၵျၢင်ႉတၢင်းယၢမ်ႈလီမႃးၶိုၼ်း၊ ဝၢႆးမႃးလႆႈႁူႉဝႃႈ ၸၢႆးၽူင်းမွင်ႇ ထုၵ်ႇၺႃးၸုမ်းသိုၵ်းၶူဝ်းၶဵဝ် ၺွပ်းမတ်ႉၵႂႃႇသႂ်ႇၶွၵ်ႈ လႄႈ ဢဝ်လွင်ႈတၢင်း ယႃႈမဝ်းၵမ်သေ ထိုင်တီႈမတ်ႉတိၼ်မတ်ႉမိုဝ်း ပေႃႉႁႅမ်တေႃႇပေႃးသဵင်ႈသၢႆၸႂ်ၵႂႃႇ ၼႂ်းဝၼ်းထီႉ 20 December 2024 ၼႆႉၶႃႈ၊ ပေႃးထိုင်မႃးဝၼ်းထီႉ 27 December 2024 ပီႈပီႈၼွင်ႉၼွင်ႉၶဝ် ၸိူဝ်းယူႇမိူင်းၵႆၼၼ်ႉ တေဢွၼ်ၵၼ်ႁႅၼ်းလူႇႁႅၼ်းတၢၼ်းပၼ် သွမ်း 7 မၼ်းၸၢႆး ဝႃႈၼႆ။ ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း ၼႆႉ မုၵ်ႉၸုမ်း RCSS/SSA ယၢမ်ႈတူင်ႉၼိုင်ပၵ်းသဝ်း လႄႈ ၵူတ်ႇထတ်းၽဵဝ်ႈမူၺ်ႉပႅတ်ႈယႃႈမဝ်းၵမ် ၸွမ်းၼႂ်းပိုၼ်ႉတီႈသေဢမ်ႇၵႃး ၵူၼ်းၸိူဝ်းတိတ်းၸပ်းယႃႈမဝ်းၵမ်ၼၼ်ႉၵေႃႈ ယူႇတီႈမုၵ်ႉၸုမ်း RCSS/SSA လႆႈမူၼ်ႉမႄးပၼ်တူဝ်ၸႂ်သေ ပွႆႇပွၵ်ႈမိူဝ်းၸူးၶိုၼ်း ၼႃႈႁိူၼ်းၽႂ်ၼႃႈႁိူၼ်းမၼ်းၵေႃႈ မီးတင်းၼမ် လႄႈ ၵူၼ်းမိူင်းပဵၼ်ဢၼ်ႁူမ်ၸူမ်း တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-25T12:38:32	https://taifreedom.com/%e1%80%99%e1%80%af%e1%81%b5%e1%80%ba%e1%82%89%e1%81%b8%e1%80%af%e1%80%99%e1%80%ba%e1%80%b8%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8-10/	မုၵ်ႉၸုမ်းၸၢဝ်းၶိူဝ်းတႆး မိူင်းၵွၵ်ႇ ၸွႆႈထႅမ်ၵေႃႉသိုၵ်းၵေႃႉႁၢၼ်	မိူဝ်ႈၼႆႉ ဝၼ်းထီႉ 25 December 2024 (လိူၼ်ၸဵင်လွင်ႈ 10 ၶမ်ႈ ပီႊတႆး 2119 ၼီႈ) ၽူႈမီးၼမ်ႉၸႂ် လၢႆလၢႆၵေႃႉ ႁူမ်ႈၵၼ်သေ ၸွႆႈထႅမ်ပႃလႃႇၶျွင်ႇ ပၼ်တီႈၵေႃႉသိုၵ်းၵေႃႉႁၢၼ် RCSS/SSA တႃႇ 7 ထူင်လူင် ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ႁဝ်းၶဝ် ၵူႈၵေႃႉၵူႈၸဝ်ႈ ယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-24T12:51:18	https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%80%9c%e1%80%b5%e1%80%84%e1%80%ba%e1%82%89%e1%80%9d%e1%80%b0%e1%80%9d%e1%80%ba%e1%80%b8-sspp-%e1%81%ba/	လုၵ်ႈဢွၼ်ႇလဵင်ႉဝူဝ်း SSPP ၺွပ်းၵႂႃႇၼၼ်ႉလႆႈပႂ်ႉယၢမ်း	လုၵ်ႈဢွၼ်ႇဢႃႇယု 13 ၶူပ်ႇ လဵင်ႉဝူဝ်းတီႈၼွၵ်ႈဝၢၼ်ႈၵုင်းပဝ်း ဢိူင်ႇပၢင်ႇၵေႇတု ၸႄႈဝဵင်းမိူင်းၵိုင် လႆႈထုၵ်ႇၺႃးၸုမ်းသိုၵ်း SSPP တီႉၺွပ်းဢဝ်ၵႂႃႇသေ ထၢင်ႇတေဢဝ်ၵႂႃႇသွၼ်ပၼ်လိၵ်ႈလၢႆး လႄႈ ပူၵ်းပွင်ပၼ်ပၢႆးပၺ်ႇၺႃႇ တီႈတႄႉ ၺွပ်းဢဝ်ၵႂႃႇႁဵတ်းသိုၵ်းပႂ်ႉယၢမ်း ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ပိူင်ပဵၼ်မၼ်းတႄႉ မိူဝ်ႈဝၼ်းထီႉ 15 December 2024 ၼၼ်ႉ ၶူဝ်းၶဵဝ်ၶဝ် ၵႂႃႇတီႉၺွပ်းဢဝ် ဢွၼ်ႇၸၢႆးသွင်ပီႈၼွင်ႉ (ဢႃႇယု 13 လႄႈ 15) ဢၼ်တိုၵ်ႉလဵင်ႉဝူဝ်း တီႈၼွၵ်ႈဝၢၼ်ႈ၊ ၵမ်းၼၼ်ႉၵေႃႉပဵၼ်ပီႈဢၢႆႈမၼ်း ၶူဝ်းၶဵဝ်ပွႆႇမႃးၶိုၼ်း မိူဝ်ႈဝၼ်းထီႉ 16 December ၶႃႈဢေႃႈ၊ ၵွပ်ႈပိူဝ်ႈလုၵ်ႈဢွၼ်ႇ တိုၵ်ႉမီးဢႃႇယု 13 ၶူပ်ႇ ဢမ်ႇပႆႇႁူႉသင်လႄႈ ပေႃႈမႄႈၶဝ်ၵႂႃႇတုၵ်းယွၼ်း ႁႂ်ႈပွႆႇပၼ်ၶိုၼ်းသေတႃႉ ၶူဝ်းၶဵဝ်ဢမ်ႇယွမ်းပွႆႇ ၶိုၼ်းဢဝ်ႁဵတ်းသိုၵ်းပႅတ်ႈယဝ်ႉၶႃႈဢေႃႈ၊ လုၵ်ႈဢွၼ်ႇမွၵ်ႈၼႆႉ ထၢင်ႇဝႃႈ တေဢဝ်ၵႂႃႇသွၼ်ပၼ်လိၵ်ႈလၢႆး သမ်ႉဢဝ်ၵႂႃႇႁဵတ်းသိုၵ်း ပၼ်ယိပ်းၵွင်ႈသေ ပႂ်ႉယၢမ်း/ပႂ်ႉလၢၼ်ႇ တီႈႁိမ်းတပ်ႉဝၢၼ်ႈၵုင်းလႅင် ဢၼ်ဢမ်ႇပေႃးၵႆၵၼ်တင်း ဝၢၼ်ႈၵုင်းပဝ်း၊ ဝူင်ႈဝၢင်ႈၼႆႉပေႃးၵူၼ်းဝၢၼ်ႈၵုင်းပဝ်း ၽႅတ်ႈၵႂႃႇၽႅတ်ႈမႃး ၸွမ်းတၢင်းၼႆ ၵႆႉလႆႈႁၼ်ၺႃး လုၵ်ႈဢွၼ်ႇၵေႃႉၼၼ်ႉ ယိပ်းၵွင်ႈပႂ်ႉယၢမ်းဝႆႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈ SSPP ၺွပ်းလုၵ်ႈဢွၼ်ႇလဵင်ႉဝူဝ်း ဢဝ်ႁဵတ်းသိုၵ်းၼႆႉသေ ၸဝ်ႈႁၢၼ် ၽူင်းႁၢၼ် ၽူႈၶၢၼ်ပၢၵ်ႇ SSPP တွပ်ႇလၢတ်ႈတီႈသိုဝ်ႇၶၢဝ်ႇဝႃႈ လွင်ႈၼႆႉဢမ်ႇပႆႇၸၢင်ႈယိုၼ်ႈယၼ် လႄႈ တေသိုပ်ႇထတ်းတူၺ်းၵွၼ်ႇ ဝႃႈၼႆ။ ၵွပ်ႈပိူဝ်ႈ SSPP ၺွပ်းဢဝ်လုၵ်ႈဢွၼ်ႇႁဵတ်းသိုၵ်း လႄႈ ၵူၼ်းဝၢၼ်ႈၵုင်းပဝ်း ဢွၼ်ၵၼ်ပၢႆႈဢွၵ်ႇဝၢၼ်ႈၵမ်ႈၽွင်ႈသေ မိူဝ်ႈလဵဝ်လႆႈႁူႉဝႃႈ ၵူၼ်းမုင်ႉႁေႃႁိူၼ်း လုၵ်ႈဢွၼ်ႇ ဢႃႇယု 13 ၶူပ်ႇၼၼ်ႉၵေႃႈ ဢွၼ်ၵၼ်ငိူင်ႉပၢႆႈမူတ်း ၵိုတ်းဝႆႉၵေႃႉပဵၼ်မႄႈ ၵူၺ်းၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-24T10:34:03	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%81%a2%e1%80%84%e1%80%ba%e1%80%91%e1%80%b5%e1%80%84/	ၵူၼ်းမိူင်းၼမ်ႉၸၢင်ထဵင်မေႃးၵၼ်ၺႃးသိုၵ်းမၢၼ်ႈၺွပ်းသွၼ်ၵၢၼ်သိုၵ်း	တင်ႈတႄႇဝၼ်းထီႉ 19−21 December 2024 ၵူၼ်းမိူင်းၸိူဝ်းယူႇသၢင်ႈၵိၼ်သဝ်း ၼႂ်းဝဵင်းၼမ်ႉၸၢင် ၵမ်ႈၽွင်ႈထဵင်မေႃးၵႂၢမ်းၼမ်ၵၼ်ၼၼ်ႉ ထုၵ်ႇၺႃးသိုၵ်းမၢၼ်ႈ ၺွပ်းဢဝ်ၵႂႃႇသွၼ်ၵၢၼ်သိုၵ်း ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈဝႃႈ ၶၢဝ်းတၢင်း 3 ဝၼ်းၵူၺ်း ၸုမ်းသိုၵ်းမၢၼ်ႈ ၺွပ်းဢဝ်ၵူၼ်းမိူင်း ၼႂ်းပွၵ်ႉ 3 ဝဵင်းၼမ်ႉၸၢင် လႆႈၵႂႃႇ 5 ၵေႃႉ ၶိုၼ်းသူင်ႇၵႂႃႇသွၼ်ၵၢၼ်သိုၵ်း တီႈၵဵင်းတုင်ယဝ်ႉၶႃႈ၊ ၸိူဝ်းၶဝ် 5 ၵေႃႉၼႆႉ ထဵင်မေႃးၵႂၢမ်းၼမ်ၵၼ် လွင်ႈၼႃႈႁိူၼ်းတႃယေး လႄႈ ထုၵ်ႇၺႃး ၽူႈၵွၼ်းပွၵ်ႉ သိုၵ်းမၢၼ်ႈ၊ ပလိၵ်ႈမၢၼ်ႈ ၵႂႃႇတီႉၺွပ်းဢဝ်ၶႃႈဢေႃႈ၊ ပေႃႈမႄႈပီႈၼွင်ႉၶဝ်ၵေႃႈ ၵႂႃႇမွၵ်ႇလၢတ်ႈယွမ်းၼွမ်းတေႃႇ ၽူႈၵဵဝ်ႇၶွင်ႈၶဝ်ၵေႃႈဢမ်ႇလႆႈ ဝႃႈၼႆ။ ၵူၼ်းမိူင်း 5 ၵေႃႉ ၸိူဝ်းထုၵ်ႇၺႃးသိုၵ်းမၢၼ်ႈ ၺွပ်းသူင်ႇတူဝ်ၵႂႃႇသွၼ်ၵၢၼ်သိုၵ်း တီႈဝဵင်းၵဵင်းတုင်ၼၼ်ႉ ပဵၼ် ဢူးမျိၼ်ႉၼၢႆႇ၊ ၵူဝ်ႇဢွင်ႇမဵဝ်း၊ ၵူဝ်ႇၸၢၼ်းမွင်ႇဝိၼ်း၊ ၵူဝ်ႇမဵဝ်းတိၼ်ႉ၊ ၵူဝ်ႇၵျေႃႇၸဵင်ႇ ၼႆယဝ်ႉ။ ၼႂ်းပီႊ 2023−2024 ၼႆႉ ၽၢႆႇသိုၵ်းမၢၼ်ႈ ပဵၼ်ပၢင်တိုၵ်းၵၼ်တင်း ၸုမ်းယိပ်းၵွင်ႈၵၢင်ႇလုၵ်ႉၽိုၼ်ႉႁၢဝ်ႈႁႅင်းသေ မီးလွင်ႈလူႉသုမ်းယႂ်ႇသုမ်းလူင် လႄႈ ၼင်ႇႁိုဝ်ပေႃးတေလႆႈႁႅင်းသိုၵ်းမႂ်ႇၼၼ်ႉၵေႃႈ သိုၵ်းမၢၼ်ႈႁႃၵူႈလွၵ်းလၢႆး တွၼ်ႈတႃႇတီႉၺွပ်းဢဝ်ၵူၼ်းၼုမ်ႇ တႃႇသွၼ်ၵၢၼ်သိုၵ်း ၼႆယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း']
2024-12-24T10:03:07	https://taifreedom.com/norovirus-%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%81%bd%e1%82%84%e1%82%88%e1%80%9c%e1%81%a2%e1%80%99%e1%80%ba%e1%80%b8%e1%80%90%e1%80%ae%e1%82%88%e1%80%9c/	Norovirus တၢင်းပဵၼ်ၽႄႈလၢမ်းတီႈလုၵ်ႈဢွၼ်ႇ	ၾၢင်ႁၢင်ႈတၢင်းပဵၼ် Norovirus Norovirus (ၼူဝ်ႇရူဝ်ႇဝၢႆးရၢတ်ႉ) ႁဵတ်းႁႂ်ႈပေႃႇပဵၼ်မႃးလွင်ႈၸဵပ်းယဵၼ်းတီႈႁူင်းၶဝ်ႈ လႄႈ ဝၢႆးသေ ၸပ်းတၢင်းပဵၼ်ယဝ်ႉ ၶၢဝ်းယၢမ်း ၸပ်းတၢင်းပဵၼ် တေဢေႇ 12-48 ၸူဝ်ႈမူင်း ၵွပ်ႈၼၼ်လႄႈ ၵူၼ်းႁဝ်းၵမ်ႈပႃႈၼမ်တေထၢင်ႇထိူမ်ဝႃႈဢႁႃႇရတၢင်းၵိၼ်မီးၵွင်ႉ လႄႈ မီးၽၢင်ႁၢင်ႈငၢႆးၵၼ်ဝႆႉ မိူၼ်ၼင်ႇ ဢေႃႉဢေႃႉႁၢၵ်ႈႁၢၵ်ႈ ႁၢႆႉႁႅင်း၊ ၸဵပ်းမူတ်ႈတီႈတွင်ႉ၊ တွင်ႉၵႂႃႇ၊ လူမ်ႈမႆႈဢေႇ ၾၢင်ႁၢင်ႈတၢင်းပဵၼ်တေႁၢႆႉႁႅင်း တီႈလုၵ်ႈဢွၼ်ႇလဵၵ်ႉ၊ ၵူၼ်းထဝ်ႈ။ ၸၢင်ႈႁဵတ်းႁႂ်ႈ ၶၢတ်ႇထၢတ်ႈၼမ်ႉလႆႈ ၵွပ်ႈၼၼ်လႄႈထုၵ်ႇလီၵိၼ်ပၼ်ၼမ်ႉၵိူဝ်၊ တႃႇတေတႅၼ်းတၢင်ၼမ်ႉလႄႈ ထၢတ်ႈၵိူဝ် ဢၼ်လူႉလႅဝ်ၵႂႃႇၼၼ်ႉ တေၸၢင်ႈလႆႈထႅမ်ၼမ်ႉၵိူဝ်တီႈလွတ်ႇလိူတ်ႈ ၼႂ်းၵူၼ်းပဵၼ်မၢင်ၸိူဝ်းဢၼ်မီးၾၢင်ႁၢင်ႈႁၢႆႉႁႅင်းၼႆယဝ်ႉ။ တၢင်းပဵၼ် Norovirus ၽႄႈလၢမ်းၼႂ်းၶၢဝ်းၵတ်း ထူပ်းႁၼ်လႆႈၸွမ်း ႁူင်းႁဵၼ်း၊ ႁူင်းလႅမ်း၊ ၶႅမ်ႉ (Camp)၊ ႁူင်းယႃ ဢမ်ႇၼၼ် တီႈႁပ်ႉလဵင်ႉလုၵ်ႈဢွၼ်ႇ၊ ႁိူဝ်းဢႅဝ်ႇလႄႇ၊ လူတ်ႉဢႅဝ်ႇလႄႇ ပိုၼ်ႉတီႈၵူၼ်းၶွၼ်ႈၼမ်ၸိူဝ်းၼႆႉ။ ၵၢၼ်တိတ်းၸပ်း တၢင်းပဵၼ် Norovirus Norovirus တိတ်းၸပ်းလႆႈလၢႆလၢႆတၢင်း မိူၼ်ၼင်ႇ လွင်ႈၵိၼ်ယႅမ်ႉ ဢမ်ႇၼၼ် ၼမ်ႉဢၼ်မီးၸိူဝ်ႉမႅင်း ပိူင်လူင်မၼ်း တၢင်းၵိၼ်ဢၼ်သုၵ်းဢမ်ႇသုၵ်း မိူၼ်ၼင်ႇ တၢင်းၵိၼ်ပၢင်ႇလၢႆႇ၊ မၢၵ်ႇမႆႉ၊ ၽၵ်းယိူဝ်ႈၼၢင်းၶဵဝ် ဢၼ်သုၵ်ႈလၢင်ႉဢမ်ႇမူတ်းသႂ် ႁူမ်ႈပႃးတိူဝ်ႉၸပ်းၼိူဝ်ႉၼင်ၵူၼ်းပဵၼ်ၵမ်းသိုဝ်ႈ ဢမ်ႇၼၼ် ယိပ်းတိူဝ်ႉၺႃးၶူဝ်းၶွင်ဢၼ်မီးၸိူဝ်ႉမႅင်းသေ ဢဝ်မိုဝ်းၶဝ်ႈသူပ်း ၵမ်ႈၼမ်တီႈလုၵ်ႈဢွၼ်ႇ၊ ၵွပ်ႈၼၼ်လႄႈ Norovirus ၽႄႈလၢမ်းလႆႈဝႆးၼႂ်းႁူင်းႁဵၼ်းၸၼ်ႉဢွၼ်ႇ လႄႈ ၸၼ်ႉငဝ်ႈ ယဝ်ႉ။ မိူဝ်ႈမူင်ႈမႅင်းၶဝ်ႈတီႈၼႂ်းတူဝ်ၶိင်းယဝ်ႉၼၼ်ႉ ၶဝ်တေယူႇတီႈသႆႈဢွၼ်ႇ လႄႈႁဵတ်းႁႂ်ႈပေႃႇပဵၼ်မႃးၾၢင်ႁၢင်ႈမိူၼ်ၼင်ႇ တွင်ႉၶူၼ်ႉၶႂ်ႈႁၢၵ်ႈ လႄႈ လွင်ႈၸုပ်ႇဢဝ်ၶႆမၼ်း၊ ထၢတ်ႈၵိူဝ်ဝၢၼ် ႁဵတ်းၵၢၼ်ဢမ်ႇမၢၼ်ႇမႃးယဝ်ႉ။ ၵၢၼ်ၽႄႈလၢမ်းတၢင်းပဵၼ် Norovirus ၼႆႉ လၢမ်းၸူးၵၼ်ၵေႃႉတေႃႇၵေႃႉ တိတ်းၸပ်းလႆႈငၢႆႈ လူၺ်ႈၵၢၼ်ယိပ်းတိူဝ်ႉဢႁႃႇရတၢင်းၵိၼ်၊ ၼမ်ႉၵိၼ် လႄႈ တိတ်းၸပ်းၸွမ်းလူမ်း ၵၢၼ်ထူၺ်ႈၸႂ်လႆႈ မိူၼ်ၼင်ႇ ထူၺ်ႈၸႂ်ၸမ်ၵူၼ်းပဵၼ်ဢၼ် ၶီႈၸၢမ်။ မိူဝ်ႈၽွင်းၵူတ်ႇထတ်းၽၢႆႇလူင်ၼၼ်ႉတေထူပ်းႁၼ်ဝႃႈမီးၸိူဝ်ႉမႅင်းဢၼ်ယူႇလႆႈႁိုင်ပဵၼ်ပၢတ်ႈ ဝၢႆးသေၼၼ်ႉၵူၼ်းပဵၼ်တေဢမ်ႇမီးၾၢင်ႁၢင်ႈသင်ယဝ်ႉ။ ၵၢၼ်ယူတ်းယႃ Norovirus ၼႆႉတေယူတ်းယႃၸွမ်းၾၢင်ႁၢင်ႈ မိူၼ်ၼင်ႇ ဢႆ ပၼ်ယႃၵေႈဢႆ လႄႈ သင်ဝႃႈၽၢႆႈၼမ် ၶၢတ်ႇထၢတ်ႈၼမ်ႉၸိုင် ပၼ်ၼမ်ႉၵိူဝ် တႄႇၵႂႃႇ။ လွၵ်းလၢႆးႁေႉၵင်ႈတၢင်းပဵၼ် Norovirus * ထုၵ်ႇလီၵိၼ်တၢင်းၵိၼ်ဢၼ်ႁုင်တူမ်ႈသုၵ်းလီ လႄႈ သုၵ်ႈလၢင်ႉမၢၵ်ႇမႆႉ ၽၵ်းယိူဝ်ႈၼၢင်းၶဵဝ်ႁႂ်ႈမူတ်းသႂ် * ငိူင်ႉဝႄႈၼမ်ႉလႄႈတၢင်းၵိၼ်ဢၼ်ဢမ်ႇမူတ်းသႂ် * ၵူၼ်းပဵၼ် ထုၵ်ႇငိူင်ႉဝႄႈလွင်ႈႁဵတ်းတၢင်းၵိၼ်ပၼ်ပိူၼ်ႈ၊ ၵိၼ်ပၼ်တၢင်းၵိၼ်ဢၼ်မႆႈ ဝႆႉၸေႃႉၵၢင် သုၵ်ႈလၢင်ႉမိုဝ်း လူၺ်ႈသပျႃႇ ထူႁႂ်ႈႁိုင်မွၵ်ႈ 15 ၸၵၢၼ်ႉ ၼႆယဝ်ႉ ပိၼ်ႇတႅမ်ႈ – လၢဝ်ၽွင်း တႆးလွတ်ႈလႅဝ်း ဢၢင်ႈဢိင် – siphhospital	['ပိုၼ်ႉႁူႉလီသူၼ်ၸႂ်']
2024-12-21T12:54:49	https://taifreedom.com/rcss-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9c%e1%80%b0%e1%80%84%e1%80%ba%e1%80%b8%e1%81%b5%e1%81%a2%e1%81%bc/	RCSS ၸတ်းႁဵတ်းပၢင်လူင်းၵၢၼ်သွၼ် ဢုပ်ႉပိူင်ႇပိုၼ်ႉတီႈ ၸုပ်ႈ 1/24 ၼႂ်းၸႄႈဝဵင်းမိူင်းပၼ်ႇ	မိူဝ်ႈၼႆႉဝၼ်းထီႉ 21 December 2024 (လိူၼ်ၸဵင်လွင်ႈ 6 ၶမ်ႈ ပီႊတႆး 2119 ၼီႈ) ၶၢဝ်းယၢမ်းၵၢင်ၼႂ် 10:00 မူင်း မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်လူင်းၵၢၼ်သွၼ် ၵၢၼ်ဢုပ်ႉပိူင်ႇပိုၼ်ႉတီႈ ၸုပ်ႈ (1) ပီႊ 2024 ၼႂ်းၸႄႈဝဵင်းမိူင်းပၼ်ႇ ၼႆယဝ်ႉ။ ၼႂ်းပၢင်လူင်းၵၢၼ်သွၼ်ၼၼ်ႉ ၽူႈယႂ်ႇၵူၼ်းလူင် ၼႂ်းမုၵ်ႉၸုမ်း RCSS/SSA ဢိၵ်ႇပႃးလုၵ်ႈႁဵၼ်း ၶိုၼ်ႈႁွတ်ႈႁူမ်ႈ(118)ၵေႃႉ သေ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင်ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) မွၵ်ႇလၢတ်ႈၶေႃႈၵႂၢမ်းၵႂႃႇ လွင်ႈလႆႈပိုတ်ႇၵၢၼ်သွၼ်ၸွမ်းၼင်ႇၶေႃႈယိူင်းဢၢၼ်းမုၵ်ႉၸုမ်းမီး၊ ၵၢၼ်ဢွၼ်ႁူဝ် ဢုပ်ႉပိူင်ႇၽွင်းငမ်းပိုၼ်ႉတီႈ ႁႂ်ႈတမ်းဝၢင်းၸွမ်းၶၵ်ႉတွၼ်ႈဢုပ်ႉပိူင်ႇ (ဢုပ်ႉပိူင်ႇ၊တႅပ်းတတ်းတြႃး၊ၵႅတ်ႇၶႄ)၊ လႄႈသူင်ႇသင်ႇၽူႈဢွၼ်ႁူဝ် ၽူႈမီးပုၼ်ႈၽွၼ်းၵႂႃႇ ၵဵဝ်ႇၵၢၼ်ဢုပ်ႉပိူင်ႇပိုၼ်ႉတီႈ ဢၼ်လူဝ်ႇႁဵတ်းလူဝ်ႇသၢင်ႈ ထုၵ်ႇမႅၼ်ႈၸွမ်းပိူင် ၼႆယဝ်ႉ။ ဝၢႆးၼၼ်ႉ လႆႈမီးၵၢၼ်ယိုၼ်ႈမွပ်ႈပၼ်ဝႂ်ၽၢၼ်ႇပူၼ်ႉၵၢၼ်သွၼ် တီႈၸဝ်ႈၼႃႈတီႈ ၽူႈမီးပုၼ်ႈၽွၼ်း ဢုပ်ႉပိူင်ႇ တပ်ႉသိုၵ်းၸိုင်ႈတႆး (RCSS/SSA) လႄႈ ၶူးပူင်သွၼ် မွၵ်ႇလၢတ်ႈၶေႃႈၵႂၢမ်းသူင်ႇသင်ႇလုၵ်ႈႁဵၼ်းသေ လုၵ်ႈႁဵၼ်းၵေႃႉၼိုင်ႈတၢင်တူဝ် လုၵ်ႈႁဵၼ်းတင်းသဵင်ႈ လႆႈလၢတ်ႈၵႂၢမ်းငိၼ်းၸူမ်းၶွပ်ႈၸႂ်ထိုင်ၵႂႃႇယူႇယဝ်ႉ။ ပၢင်သွၼ်ၵၢၼ်ဢုပ်ႉပိူင်ႇပိုၼ်ႉတီႈ ၸုပ်ႈ (1) ပီႊ2024 ၼႆႉ လႆႈတႄႇပိုတ်ႇသွၼ်မႃးမိူဝ်ႈဝၼ်းထီႉ 04 December 2024 ထိုင် 20 December 2024 ဝႃႈၼႆ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-21T12:32:37	https://taifreedom.com/sspp-%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%80%af%e1%81%b5%e1%80%ba%e1%82%88%e1%80%a2%e1%80%bd%e1%81%bc%e1%80%ba%e1%82%87%e1%80%9c%e1%80%b5%e1%80%84%e1%80%ba%e1%82%89%e1%80%9d/	SSPP ၺွပ်းလုၵ်ႈဢွၼ်ႇလဵင်ႉဝူဝ်း	ၸုမ်းသိုၵ်း SSPP ၺွပ်းဢဝ်လုၵ်ႈဢွၼ်ႇလဵင်ႉ ဝူဝ်း 2 ၵေႃႉ တီႈဝၢၼ်ႈၵုင်းပဝ်း ဢိူင်ႇပၢင်ႇၵေႇတု ၸႄႈဝဵင်းမိူင်းၵိုင်။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 15 December 2024 (လိူၼ်ၸဵင်မူၼ်း ပီႊတႆး 2119 ၼီႈ) ၽွင်းလုၵ်ႈဢွၼ်ႇ 2 ၵေႃႉ ဢႃႇယု 13 ၶူပ်ႇ လႄႈ 15 ၶူပ်ႇ သွင်ၵေႃႉပီႈၼွင်ႉ လဵင်ႉဝူဝ်း တီႈၼွၵ်ႈဝၢၼ်ႈယူႇၼၼ်ႉ ထုၵ်ႇၺႃးၸုမ်းသိုၵ်း SSPP ၵႂႃႇတီႉၺွပ်းဢဝ် တင်းပီႈတင်းၼွင်ႉ လႄႈ ၵေႃႉပဵၼ်ပီႈဢၢႆႈတႄႉ လႆႈလွတ်ႈဢွၵ်ႇမႃးၶိုၼ်း ၼႂ်းဝၼ်းထီႉ 16 December 2024 သေတႃႉ ၵေႃႉပဵၼ်ၼွင်ႉၸၢႆးမၼ်းတႄႉ ဢမ်ႇပႆႇလွတ်ႈဢွၵ်ႇမႃး တေႃႇထိုင်ဝၼ်းထီႉ 21 December 2024 ၼႆႉၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ပေႃႈမႄႈၶဝ်ဢွၼ်ၵၼ်ၵႂႃႇတုၵ်းယွၼ်း ႁႂ်ႈပွႆႇပၼ်ၶိုၼ်း လုၵ်ႈၸၢႆးၶဝ်ၼႆသေတႃႉ ၸုမ်းသိုၵ်း SSPP ဢမ်ႇယွမ်းပွႆႇပၼ် လႄႈ ၶိုၼ်းလၢတ်ႈတီႈၵူၼ်းမိူင်းဝႃႈ မိူဝ်ႈလဵဝ်ႁဝ်းတေၵဵပ်းသိုၵ်းထႅင်ႈ လႄႈ လုၵ်ႈသူ ဢႃႇယု 13 ၶူပ်ႇၼႆႉ ႁဝ်းတေဢဝ်ႁဵတ်းသိုၵ်း ပေႃးၶႂ်ႈလႆႈတူဝ်မၼ်းပွၵ်ႈမိူဝ်းၵေႃႈ ၶိုၼ်းဢဝ် လုၵ်ႈၸၢႆးသူ ၵေႃႉဢႃႇယု 15 ၶူပ်ႇၼၼ်ႉ မႃးတႅၼ်းတၢင်းတၢင်မၼ်း၊ ပေႃးပဵၼ်ငိုၼ်းႁဝ်းဢမ်ႇႁပ်ႉ တေဢဝ်ၵူၼ်းၵူၺ်း ဝႃႈၼႆ။ ၸုမ်းသိုၵ်း SSPP လႄႈ ၸုမ်းဢူၺ်းလီမၼ်း ဢၼ်ပၵ်းသဝ်းဝႆႉတီႈ ၸႄႈဝဵင်းမိူင်းၵိုင် ၸႄႈဝဵင်းႁူဝ်ပူင်းၼႆႉ တိုၵ်ႉမီးလွင်ႈပေႉၵိၼ်ၵူၼ်းမိူင်း ဢမ်ႇထၢတ်ႇဢမ်ႇဝၢႆး ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-20T13:16:05	https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88-%e1%80%91%e1%80%af%e1%81%b5%e1%80%ba%e1%82%87%e1%80%9c%e1%80%ae%e1%81%be%e1%81%a2%e1%80%84%e1%80%ba%e1%82%89%e1%80%9e%e1%80%90%e1%80%ad/	ပေႃႈမႄႈ ထုၵ်ႇလီၾၢင်ႉသတိ တၢင်းပဵၼ်ဢႆပၢၵ်ႇဝၼ်း ၽႄႈၸပ်းၵၼ်ငၢႆႈ တီႈလုၵ်ႈဢွၼ်ႇလဵၵ်ႉ	တၢင်းပဵၼ် ဢႆပၢၵ်ႇဝၼ်း ဢမ်ႇၼၼ် ၼႂ်းပၢႆးယူႇလီႁွင်ႉ Pertussis ပဵၼ်တၢင်းပဵၼ်ဢၼ် ပဵၼ်မႃးယွၼ်ႉ တိတ်းၸပ်းၸိူဝ်ႉမႅင်းပႅတ်ႉထီးရီးယႃး တီႈလွတ်ႇလူမ်းထူၺ်ႈၸႂ် မဵဝ်းၼိုင်ႈ သေၵူၼ်းပဵၼ်တေ ဢႆ၊ ၶီႈၸၢမ်၊ ၶီႈမုၵ်ႈလႆ ၼၼ်ႉ ၽႄႈလၢမ်းၼမ်ႁႅင်းမႃး တီႈလုၵ်ႈဢွၼ်ႇလဵၵ်ႉ ႁဵတ်းႁႂ်ႈလုၵ်ႈဢွၼ်ႇပဵၼ်ဢႆၶၢဝ်းယၢဝ်းသေ ထူၺ်ႈၸႂ်ယၢပ်ႇ ။ တၢင်းပဵၼ်ဢၼ်ၼႆႉ ၵမ်ႈၼမ်တေပဵၼ်တီႈလုၵ်ႈဢွၼ်ႇလဵၵ်ႉ ၸိူဝ်းပႆႇလႆႈသမ်းဝၵ်းသိၼ်း တၢင်းပဵၼ် Pertussis ၼႆယူႇ ။ ႁႂ်ႈလီသုတ်းၼႆႉလူဝ်ႇသမ်းယႃႁေႉၵင်ႈမၼ်းၸဵမ် မိူဝ်ႈပဵၼ်လုၵ်ႈဢွၼ်ႇလႅင် လိူဝ်ၼၼ်ႉယဝ်ႉ ထုၵ်ႇလီငိူင်ႉဝႄႈ လွင်ႈၵပ်းသိုပ်ႇယူႇၸမ်ၵၼ်တင်း ၵူၼ်းပဵၼ် လႄႈ သင်ဝႃႈ ႁၼ်ၾၢင်ႁၢင်ႈၸိူင်ႉၼႆၸိုင် ႁႂ်ႈၵႂႃႇႁႃမေႃယႃၵမ်းလဵဝ် တွၼ်ႈတႃႇယူတ်းယႃ ႁႂ်ႈမႅၼ်ႈၸွမ်းပိူင်မၼ်း။ တၢင်းပဵၼ် Pertussis ပဵၼ်ဢီႈသင် ? တၢင်းပဵၼ် Pertussis ပဵၼ်တၢင်းပဵၼ်ဢၼ်တိတ်းၸပ်းၸိူဝ်ႉမႅင်းတီႈလွတ်ႇလူမ်းထူၺ်ႈၸႂ် ဢၼ်ပဵၼ်မႃးယွၼ်ႉ မႅင်းပႅတ်ႉထီးရီးယႃး Bordetella pertussis လႄႈ ၽႄႈလၢမ်းၸူးၵၼ်ယွၼ်ႉ ဢႆ / ၶီႈၸၢမ် ဢမ်ႇၼၼ် ၼမ်ႉလၢႆး၊ ၼမ်ႉမုၵ်ႈသႂ် ၵူၼ်းပဵၼ်ဢၼ်ၽွင်ႉပိဝ်ယူႇၼႂ်းလူမ်း တၢင်းပဵၼ်ၼႆႉႁၼ်လုၵ်ႈဢွၼ်ႇ ဢႃႇယုလဵၵ်ႉလိူဝ် 6 ပီႊလူင်းတႂ်ႈၶဝ်ပဵၼ်ၼမ် လႄႈ ၵမ်ႈၼမ်ၼမ် ပဵၼ်တီႈလုၵ်ႈဢွၼ်ႇလႅင်လႄႈ လုၵ်ႈဢွၼ်ႇလဵၵ်ႉဢၼ်ႁႅင်းၶၢမ်ႇတူဝ်ဢမ်ႇၵႅၼ်ႇၶႅင် ၼၼ်ႉယဝ်ႉ။ ၾၢင်ႁၢင်ႈတၢင်းပဵၼ် ဢႆပၢၵ်ႇဝၼ်း မိူဝ်ႈတႄႇၸႃႉပဵၼ်တၢင်းပဵၼ် ၼၼ်ႉ တေမိူၼ်ၵၼ်တင်းၶႆႈဝတ်းယူဝ်း ꧦ မိူၼ်ၼင်ႇ မီးၶီႈမုၵ်ႈ / ဢႆႁႅင်ႈႁႅင်ႈ ဝၢႆးသေၼၼ်ႉ ၾၢင်ႁၢင်ႈ ဢႆ တေႁၢႆႉႁႅင်းမႃးလိူဝ်သေၵဝ်ႇသေ တေဢႆထပ်းၵၼ် 5-10 ၵမ်း ဢမ်ႇၵိုတ်းဢမ်ႇယင်ႉ ၊ ထူၺ်ႈၸႂ်သဵင်လင် ၊ ယွၼ်ႉဢႆထပ်းၵၼ်လၢႆ ꧦ ၵမ်းလႄႈ တေၸၢင်ႈႁဵတ်းႁႂ်ႈၼႃႈၵမ်ႇ ထူၺ်ႈၸႂ်ၵေႃႈဢမ်ႇၶိုတ်းၵၼ် ၸိူဝ်းၼႆႉယဝ်ႉ ဢၼ်လီလႆႈၾၢင်ႉႁႅင်းၼၼ်ႉ လုၵ်ႈဢွၼ်ႇလဵၵ်ႉၸိူဝ်းဢၼ် မီးတိုဝ်ႉတၢင်းပဵၼ်တၢင်းပဵၼ်တၢင်ႇမဵဝ်းၸိမ်မႃးၸွမ်း မိူၼ်ၼင်ႇ ပွတ်ႇၵႂ်ႈ လႄႈ ပေႃႇငၢၼ်းလႆႈငၢႆႈ ၼႆယဝ်ႉ။ လွၵ်းလၢႆးယူတ်းယႃ မိူဝ်ႈမီးၾၢင်ႁၢင်ႈငၢႆးၵၼ်တင်းတၢင်း ဢႆပၢၵ်ႇဝၼ်း ၼၼ်ႉ ထုၵ်ႇလီၼႅတ်ႈၵႂႃႇႁူပ်ႉထူပ်းမေႃယႃ တႃႇတေၵူတ်းထတ်းတူၺ်းတၢင်းပဵၼ်လႄႈ ယူတ်းယႃၸွမ်းၵမ်းလဵဝ် ဝၢႆးသေၵူတ်ႇထတ်းႁူႉၸႅင်ႈလႅင်းယဝ်ႉ မေႃယႃတေပၼ်ယႃႈယႃလူတ်းယွမ်းလွင်ႈၽႄႈလၢမ်းၸိူဝ်ႉမႅင်း လႄႈ တွၼ်ႈတႃႇၵၢၼ်ယူတ်းယႃတူဝ်ၸဝ်ႈၵဝ်ႇၼၼ်ႉ ထုၵ်ႇလီႁဵတ်းမိူၼ်ၼင်ႇတႂ်ႈၼႆႉ – * လိုဝ်ႈႁိူဝ်ႉႁႂ်ႈၵုမ်ႇထူၼ်ႈ လႄႈ ၵိၼ်ၼမ်ႉဢုၼ်ႇ/ၼမ်ႉမႆႈၼမ်ၼမ်။ * မိူဝ်ႈပဵၼ်ဢႆ ၶီႈၸၢမ် ပဵၼ်ဝတ်းၼၼ်ႉ လူဝ်ႇသႂ်ႇၽႃႈပူၵ်ႉသူပ်း တႃႇတေလူတ်းယွမ်း လွင်ႈၽႄႈလၢမ်းၸိူဝ်ႉမႅင်း။ * ငိူင်ႉဝႄႈ ယႃႇယူႇတီႈမီးၽုၼ်ႇမုၵ်ႉ ဢမ်ႇၼၼ် ယႃႇယူႇၸမ် ယႃႇၸႂ်ႉတိုဝ်းသၢၼ်ၶေးမီး ၊ ၶူဝ်းၶွင်၊ ၶိူင်ႈၸႂ်ႉဢၼ်ႁဵတ်းႁႂ်ႈပဵၼ်မႃးတၢင်းပဵၼ်။ လွၵ်းလၢႆးႁေႉၵင်ႈ လၢႆးႁေႉၵင်ႈတၢင်းပဵၼ်ဢၼ်ၼႆႉ ႁႂ်ႈလႆႈၽွၼ်းလီၼမ်သုတ်း ႁႂ်ႈလူတ်းယွမ်းတိုဝ်ႉတၢင်း ဢၼ်တေၸၢင်ႈ ၸပ်းတိတ်းၸိူဝ်ႉမႅင်းငၢႆႈၼၼ်ႉ ထုၵ်ႇလီသမ်းယႃႈယႃႁႄႉၵင်ႈတၢင်းပဵၼ်ၼႆႉ ပၼ်လုၵ်ႈဢွၼ်ႇလဵၵ်ႉႁဝ်း ႁႂ်ႈၸေးပွၵ်ႈမၼ်း ၸွမ်းၼင်ႇၶပ်ႉမၢႆ ဢၼ်မၵ်းမၼ်ႈဝႆႉ− သမ်းပွၵ်ႈဢွၼ်တၢင်းသုတ်း တႄႇမိူဝ်ႈဢႃႇယု 2 လိူၼ် သမ်းပွၵ်ႈထီႉ 2 မိူဝ်ႈဢႃႇယု 4 လိူၼ် သမ်းပွၵ်ႈထီႉ 3 မိူဝ်ႈဢႃႇယုလႆႈ 6 လိူၼ် သမ်းပွၵ်ႈထီႉ 4 မိူဝ်ႈဢႃႇယုလႆႈ ပီႊပၢႆ 6 လိူၼ် သမ်းပွၵ်ႈထီႉ 5 ထုၵ်ႇလီသမ်း မိူဝ်ႈဢႃႇယု 4 ၶူပ်ႇ တွၵ်ႇတိူဝ်ႇ ယူင်း ၽုဝေႃးရဝၼ်း ရၢတ်ႉသပၼ်းထိတ်ႉ ၶူးသွၼ်ၽၢႆႇမေႃယႃ ႁူင်းႁဵၼ်းၸၼ်ႉၸွမ် မႁႃႇၸူႇလႃးလူင်းၵွၼ်း လႆႈလၢတ်ႈသပ်းလႅင်းၼႄ လွင်ႈတၢင်းပဵၼ်ဢႆပၢၵ်ႇဝၼ်း လႄႈ လွင်ႈဢၼ်တၢင်းပဵၼ်ၽႄႈလၢမ်းယူႇယၢမ်းလဵဝ်ၼႆႉဝႃႈ − တၢင်းပဵၼ်ဢႆပၢၵ်ႇဝၼ်းၼႆႉ ပဵၼ်ယွၼ်ႉတိတ်းၸပ်းၸိူဝ်ႉမႅင်း Bordetella pertussis လႄႈ ပဵၼ်တၢင်းပဵၼ် လွတ်ႇလူမ်းထူၺ်ႈၸႂ် ဢၼ်မီးၾၢင်ႁၢင်ႈ ဢႆၶၢဝ်းႁိုင် တၢင်းပဵၼ်ဢၼ်ၼႆႉ ႁၢႆႉႁႅင်းတွၼ်ႈတႃႇလုၵ်ႈဢွၼ်ႇလဵၵ်ႉ လႄႈ ၵူၼ်းၸိူဝ်းဢႃႇယုယႂ်ႇ လုၵ်ႈဢွၼ်ႇလူင် လႄႈ ၵူၼ်းလူင်တေဢမ်ႇပေႃးႁၢႆႉႁႅင်းၼႆယဝ်ႉ။ ယႃႈယႃႁႄႉၵင်ႈ တၢင်းပဵၼ်ဢႆပၢၵ်ႇဝၼ်းၼႆႉ ၸႂ်ႉတိုဝ်းမႃး ၶၢဝ်းတၢင်း 50 ပီႊပၢႆယဝ်ႉ ႁေႉၵင်ႈတၢင်းပဵၼ်ဢႆပၢၵ်ႇဝၼ်းပၼ်လုၵ်ႈဢွၼ်ႇလဵၵ်ႉလႆႈလီၼႃႇ လႄႈ ယႃၼႆႉ လႆႈသမ်းလၢႆလၢႆပွၵ်ႈ တေႇၸဵမ်မိူဝ်ႈ လုၵ်ႈဢွၼ်ႇဢႃႇယု 2 လိူၼ် − 4 ၶူပ်ႇ။ ယႃႈယႃႁႄႉၵင်ႈဢၼ်သမ်းၼၼ်ႉ မီး 2 ၸႃႉ ပဵၼ်မဵဝ်းသႄးလ်တင်းတူဝ်လႄႈ မဵဝ်းဢၼ်ဢမ်ႇမီးသႄးလ် ၊ ၸႃႉဢၼ်ဢမ်ႇပႃးသႄးလ်ၼၼ်ႉ ၵႃႈၶၼ်မၼ်းယႂ်ႇလႄႈ ၽွၼ်းၸႃႉယႃမၼ်းၵေႃႈ ဢမ်ႇပေႃးမီးၼမ်ၼႆယဝ်ႉ။ ယႃႈယႃႁႄႉၵင်ႈ တင်းသွင်မဵဝ်းၼႆႉ မီးၼမ်ႉၵတ်ႉႁႄႉၵင်ႈတၢင်းပဵၼ်ဢမ်ႇပေႃးပိူင်ႈၵၼ် ၵူၺ်းၵႃႈ ၸႃႉဢၼ်ပဵၼ်သႄးလ်တင်းတူဝ်းၼႆႉ တေၸွႆႈႁႄႉၵင်ႈပၼ် ယႃႇႁႂ်ႈၸိူဝ်ႉမႅင်းၵွပ်ႈၸပ်းၼႂ်းတူဝ်ၵူၼ်းႁဝ်း ၶႅမ်ႉလိူဝ်။ ႁႅင်းၶၢမ်ႇတူဝ်တီႈလုၵ်ႈဢွၼ်ႇၼၼ်ႉတေသုင်ၼႂ်းၶၢဝ်းတၢင်း ဢႃႇယု 10 ပီႊ လူင်းတႂ်ႈ ဝၢႆးသေၼၼ်ႉတေလူတ်းလူင်းၵမ်းဢိတ်းဢိတ်း မိူဝ်ႈၽွင်းပဵၼ်မၢဝ်ႇသၢဝ်သိၵ်ႉႁိၵ်ႉတေလူတ်းဝႆး။ တႃႇၵူတ်ႇထတ်း တၢင်းပဵၼ်ဢႆပၢၵ်ႇဝၼ်းၼႆႉ ပေႃးဢဝ် technology PCR ၵူတ်ႇၸိုင် တေၵူတ်ႇႁၼ်ငၢႆႈသေတႃႉ ၵူၺ်းၼႃႇ ၵႃႈၶၼ်မၼ်းယႂ်ႇ ႁဵတ်းႁႂ်ႈၵူၼ်းၵမ်ႈၽွင်ႈ လိူၵ်ႈလၢႆးယူဝ်းယူဝ်းသေၵူတ်ႇၼႆယူႇ ။ ပေႃးၵႆႉၵႆႉၵူတ်ႇတူၺ်းၸိုင် တေၸၢင်ႈထူပ်းၸိူဝ်ႉမႅင်းလၢႆလၢႆမဵဝ်း ၸိူဝ်ႉမႅင်းၸိူဝ်းၼၼ်ႉ တေဢမ်ႇပဵၼ်မႃးတၢင်းပဵၼ် ဢမ်ႇၼၼ် ဢမ်ႇႁဵတ်းႁႂ်ႈပဵၼ်တၢင်းပဵၼ်ဢၼ်ႁၢဝ်ႈႁႅင်းမႃး။ လွင်ႈဢၼ်ႁူပ်ႉထူပ်းလုၵ်ႈဢွၼ်ႇလူင် လႄႈ ၵူၼ်းလူင် ၸပ်းတိတ်းၸိူဝ်ႉမႅင်းတၢင်းပဵၼ်ဢႆပၢၵ်ႇဝၼ်းၼမ်ၶိုၼ်ႈမႃးလိူဝ်ၵဝ်ႇၼၼ်ႉ ပဵၼ်ယွၼ်ႉ ၵူတ်ႇႁႃတၢင်းပဵၼ်ငၢႆႈ ၵူၺ်းၵႃႈ ဢမ်ႇထိုင်တီႈဝႃႈ လူဝ်ႇပိၵ်ႉႁူင်းႁဵၼ်းသေယူတ်းယႃ ၼႆယဝ်ႉ။ မိူဝ်ႈမီးတၢင်းပဵၼ်ၽႄႈလၢမ်းၼႂ်းႁူင်းႁဵၼ်း ဢၼ်ၸၢင်ႈၵူတ်ႇထတ်းၸိူဝ်ႉမႅင်းလႆႈ တေႁၼ် တၢင်းပဵၼ်ၽႄႈလၢမ်းၼမ်မႃးထႅင်ႈ ပိူင်လူင်မၼ်း တီႈႁူင်းႁဵၼ်းဢၼ်မီးၼမ်ႉၵတ်ႉ ၽၢႆႇၵူတ်ႇထတ်းလွင်ႈၽႄႈလၢမ်းတၢင်းပဵၼ် ။ မိူဝ်ႈတၢင်းပဵၼ်ဢၼ်ၼႆႉၽႄႈလၢမ်းၼၼ်ႉ ဢမ်ႇထိုင်တီႈလူဝ်ႇပိၵ်ႉဢိုတ်းႁူင်းႁဵၼ်း ယွၼ်ႉဝႃႈ တၢင်းပဵၼ်ဢၼ်ၼႆႉ ဢမ်ႇႁၢႆႉႁႅင်းၵႃႈႁိုဝ်တႃႇလုၵ်ႈဢွၼ်ႇလူင် ဢိၵ်ႇတင်း ယင်းၸၢင်ႈသမ်းဝၵ်းသိၼ်းသေ ႁေႉၵင်ႈဢဝ်ၵေႃႈလႆႈလူၵွၼ်ႇ။ သင်ဝႃႈထူပ်းႁၼ် တၢင်းပဵၼ်ၽႄႈလၢမ်းၸိုင်ထုၵ်ႇလီ ၸႂ်ႉယႃႈယႃၶႃႈၸိူဝ်ႉသေယူတ်းယႃဢဝ် လႄႈ သမ်းယႃႁႄႉၵင်ႈတၢင်းပဵၼ်ဢႆပၢၵ်ႇဝၼ်းပၼ် လုၵ်ႈဢွၼ်ႇလူင်လႄႈၵူၼ်းလူင်ဢၼ်ပႆႇလႆႈသမ်းယႃႁႄႉၵင်ႈဝႆႉ။ ပေႃးယၢမ်ႈလႆႈသမ်းယႃႈယႃႁႄႉၵင်ႈၼႆႉၸိုင် တေၸၢင်ႈႁႄႉၵင်ႈပၼ် တၢင်းပဵၼ် ဢႆပၢၵ်ႇဝၼ်းၼႆႉ တီႈဢေႇသုတ်း 10 ပီႊ ၵွပ်ႈၼၼ်လႄႈ ဢမ်ႇလူဝ်ႇဢိုတ်းႁူင်းႁဵၼ်း။ ၵၢၼ်ပိၵ်ႉဢိုတ်းႁူင်းႁဵၼ်း ဢမ်ႇၸွႆႈႁႄႉၵင်ႈ ၵၢၼ်ၽႄႈလၢမ်းၶၢဝ်းယၢဝ်းလႆႈ ယွၼ်ႉဝႃႈ ၸိူဝ်ႉမႅင်းတၢင်းပဵၼ်ၼႆႉၸႂ်ႉၶၢဝ်းယၢမ်ႈၽႄႈလၢမ်း 7-10 ဝၼ်းၵူၺ်း ၼႆယဝ်ႉ ။ ၵူတ်ႇထတ်းတူၺ်း တၢင်းပဵၼ်လၢႆလၢႆဢၼ် မိူဝ်ႈလဵဝ်ၵၼ်ၼၼ်ႉ တေဢမ်ႇႁဵတ်းႁႂ်ႈ လွင်ႈယူတ်းယႃ လီတိူဝ်းလိူဝ်ၵဝ်ႇ (ၵူၼ်းၸိူဝ်းဢၼ်မီးၾၢင်ႁၢင်ႈတၢင်းပဵၼ်ႁၢဝ်ႈႁႅင်း တႄႉ ထုၵ်ႇလီၵူတ်ႇထတ်းႁႃတၢင်းပဵၼ်လၢႆမဵဝ်းမိူဝ်ႈလဵဝ်ၵၼ်ယူႇ) ။ ၵၢၼ်တႅပ်းတတ်းသဵၼ်ႈၸႂ်ၼႂ်းလွင်ႈၼႆႉ ထုၵ်ႇလီတူၺ်းၸွမ်းငဝ်းလၢႆးလႄႈၶေႃႈမုၼ်းၽၢႆႇပၢႆးယူႇလီ ဢမ်ႇထုၵ်ႇလီတိုၼ်ႈသၢၼ်ႈတူၵ်းၸႂ်။ ပိၼ်ႇတႅမ်ႈ – လၢဝ်းၽွင်း ဢၢင်ႈဢိင် https://www.bpksamutprakan.com/care_blog/view/365	['ပိုၼ်ႉႁူႉလီသူၼ်ၸႂ်']
2024-12-19T16:03:56	https://taifreedom.com/%e1%80%99%e1%80%ae%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%81%b6%e1%81%a2%e1%80%9d%e1%80%ba%e1%82%87%e1%80%95%e1%80%bd%e1%80%99%e1%80%ba-2/	မီးၵူၼ်းႁဵတ်းၶၢဝ်ႇပွမ်သေပိုၼ်ၽႄႈ တင်ႈၸႂ်ယႃႉၵဝ်းၸိုဝ်ႈသဵင်မုၵ်ႉၸုမ်း RCSS	မိူဝ်ႈၼႆႉ ဝၼ်းထီႉ 19 December 2024 Facebook ဢၼ်ၸႂ်ႉၸိုဝ်ႈဝႃႈ “SOOAH ซูอา ” ၼႆၼၼ်ႉ တႅမ်ႈတၢင်ႇၶၢဝ်ႇဝႃႈ “ၸဝ်ႈယွတ်ႈသိုၵ်း သင်ႇပိုတ်ႇၼႃႈသိုၵ်းၶဝ်ႈတိုၵ်းသိုၵ်း(ဝUWSA) ၶၢဝ်းယၢမ်း 00:15 ၸဵမ်မိူဝ်ႈဝႃးယဝ်ႉ သိုၵ်း RCSS ၶဝ်လွမ်ႉဝႆႉလၢႆပိူၼ်ႉတီႈယဝ်ႉလႄႈ ဝူၼ်ႉဝႃႈဢမ်ႇပၢႆႈၵႂႃႇလႂ်လႆႈ သိုၵ်းဝၵႂႃႇၽၢႆႇတႂ်ႈၵေႃႈၺႃး သိုၵ်းထႆး မႃးၽၢႆႇၼိူဝ်ၵေႃႈၺႃးသိုၵ်း RCSS ၵွပ်ႈၼၼ်လွင်ႈၼႆႉဢမ်ႇၸႂ်ႈၶၢဝ်ႇပွမ်လွင်ႈတေႉၵမ်းလဵဝ် သိုၵ်းတႆးပိုတ်ႇယိုဝ်းၵွၼ်ႇသိုၵ်းထႆးယဝ်ႉ လၢတ်ႈၵၼ်ဝႃႈ ဝၼ်းထီႉ 18 ဢမ်ႇလႆႈၶေႃႈတွပ်ႇသင်ၵေႃႈ ပေႃးထိုင်ၶၢဝ်းယၢမ်းမႃးၸဝ်ႈယွတ်ႈသိုၵ်း သင်ႇပိုတ်ႇၼႃႈသိုၵ်းၵမ်းလဵဝ်ယဝ်ႉ” ဢၼ်ဝႃႈၼႆႉ ပဵၼ်ၶၢဝ်ႇပွမ်ၶၢဝ်ႇၽၢင်း ဢမ်ႇမၢၼ်ႇမႅၼ်ႈလႃးလႃး တင်ႈၸႂ်ၶႂ်ႈယႃႉၵဝ်းၸိုဝ်ႈသဵင်မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး RCSS ၵူၺ်း။ ၵွပ်ႈပိူဝ်ႈၼႆလႄႈ ယွၼ်ႉၶၢဝ်ႇပွမ်ၶၢဝ်ႇၽၢင်း လွင်ႈဢမ်ႇၸိုဝ်ႈဢမ်ႇၸႂ်ႈသေ ၼင်ႇႁိုဝ်ပေႃးတေဢမ်ႇႁၼ်ၽိတ်းၼိူဝ်မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼၼ်ႉ ပေႃႈမႄႈပီႈၼွင်ႉၵူၼ်းမိူင်း လႄႈ ၽူႈၸိူဝ်းလဵၼ်ႈၸႂ်ႉတိုဝ်း Social Media ႁဝ်းၶဝ်ၵူႈၵေႃႉ မိူဝ်ႈႁပ်ႉထွမ်ႇၶၢဝ်ႇငၢဝ်းၼႆၵေႃႈ ႁႂ်ႈမေႃထတ်းထွင် ၸႅၵ်ႇၽႄတူၺ်းလီလီဝႃႈ ၶၢဝ်ႇဢၼ်လႂ်ပဵၼ်ဢၼ်တႄႉ ဢၼ်လႂ်ပဵၼ်ဢၼ်ပွမ် ၼႆယူႇယဝ်ႉ။ တႆးလွတ်ႈလႅဝ်း	['ၶၢဝ်ႇ']
2024-12-18T12:05:46	https://taifreedom.com/%e1%80%a2%e1%80%ad%e1%80%90%e1%80%ba%e1%82%87%e1%80%9e%e1%80%9b%e1%80%b1%e1%80%b8-%e1%80%90%e1%80%b1%e1%81%b6%e1%80%9d%e1%80%ba%e1%82%88%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad/	ဢိတ်ႇသရေး တေၶဝ်ႈဢုပ်ႉပိူင်ႇ ၼႂ်းပိုၼ်ႉတီႈၵႃႇၸႃႉ	မိူဝ်ႈဝၼ်းထီႉ 17 December 2024 (လိူၼ်ၸဵင်လွင်ႈ 2 ၶမ်ႈ ပီႊတႆး 2119 ၼီႈ) ၼၼ်ႉ ယူႇတီႈ ၽွင်းလူင်ၽၢႆႇၵႅတ်ႇၶႄဢိတ်ႇသရေး လႆႈဢွၵ်ႇမႃးလၢတ်ႈဝႃႈ ဝၢႆးသေၵႂၢတ်ႇ လၢင်ႉပႅတ်ႈ လူင်ပွင်ၸိုင်ႈႁႃးမၢတ်ႉသ်လႆႈတင်းမူတ်းယဝ်ႉၼၼ်ႉ ဢိတ်ႇသရေး တေၶဝ်ႈဢုပ်ႉပိူင်ႇ ၵုမ်းထိင်းလွင်ႈမၼ်ႈၼိမ်သဝ်းလွတ်ႈၽေး ၼႂ်းပိုၼ်ႉတီႈၵႃႇၸႃႉ လူၺ်ႈပၼ် လွင်ႈႁဵတ်းသၢင်ႈလႆႈၼင်ႇလွတ်ႈလွတ်ႈလႅဝ်းလႅဝ်း ၼႆယဝ်ႉ။ မိူဝ်ႈပူၼ်ႉမႃးၼၼ်ႉ ဢိတ်ႇသရေး ယၢမ်ႈလၢတ်ႈဝႆႉဝႃႈ ယိူင်းဢၢၼ်းပဝ်ႉမၢႆ ၼႂ်းပၢင် တိုၵ်းပွၵ်ႈၵမ်းၼႆႉ ပဵၼ်တႃႇၵႂၢတ်ႇလၢင်ႉပႅတ်ႈၸုမ်းသိုၵ်းႁႃးမၢတ်ႉသ်သေ ႁပ်ႉႁွင်း ဝႃႈ တေဢမ်ႇမီးၸုမ်းယိပ်းၵွင်ႈၵၢင်ႇၸုမ်းလႂ် တေပိုတ်းယိုဝ်းဢိတ်ႇသရေးထႅင်ႈ ၼင်ႇၸုမ်းသိုၵ်းႁႃးမၢတ်ႉသ်ပိုတ်းယိုဝ်း မိူဝ်ႈၼႂ်းလိူၼ် October 2023 ဢၼ်ႁဵတ်းႁႂ်ႈမီးၵူၼ်းလူႉသဵင်ႈတၢႆ 1,200 ၵေႃႉၼၼ်ႉ ဝႃႈၼႆ။ လွင်ႈဢၼ်ဢိတ်ႇသရေး တေၶဝ်ႈဢုပ်ႉပိူင်ႇ ၼႂ်းၵႃႇၸႃႉၼၼ်ႉ တေၵႂႃႇၶတ်းသၢၼ် ၵၼ်တင်း ဢမေႇရိၵၢၼ်ႇ၊ ၸၢတ်ႈၸိုင်ႈလုမ်ႈၾႃႉ လႄႈ ထႅင်ႈလၢႆလၢႆၸိုင်ႈမိူင်း ဢၼ်ပၼ်ႁႂ်ႈၵူၼ်းမိူင်းပႃႇလႅတ်ႉသ်တၢႆး မီးလွင်ႈလွတ်ႈလႅဝ်းၼႂ်းၵၢၼ်ဢုပ်ႉပိူင်ႇတူဝ် ၵဝ်ႇ ၼႆယဝ်ႉ။ မိူဝ်ႈၼႂ်းလိူၼ် October 2024 ၽွင်းလူင်ၽၢႆႇၼွၵ်ႈမိူင်း ဢမေႇရိၵၢၼ်ႇ လႆႈလၢတ်ႈဝႃႈ ပၢင်တိုၵ်းၼႂ်းၵႃႇၸႃႉ တေၵိုတ်းယိုတ်းလႆႈၼၼ်ႉ ၸွမ်းၼင်ႇၼႅဝ်းတၢင်းဢၼ် ၸုမ်းသိုၵ်းႁႃးမၢတ်ႉသ် တေဢမ်ႇမီးဝၼ်းပွၵ်ႈမႃးၶိုၼ်း လႄႈ ဢိတ်ႇသရေး ၵေႃႈ တေဢမ်ႇယူႇၼႂ်းပိုၼ်ႉတီႈၵႃႇၸႃႉ ဝႃႈၼႆ။ ၽၢႆႇတၢင်းၸၢတ်ႈၸိုင်ႈလုမ်ႈၾႃႉ လၢတ်ႈဝႃႈ လူင်ပွင်ၸိုင်ႈပႃႇလႅတ်ႉသ်တၢႆး ဢၼ်ဢုပ်ႉပိူင်ႇယူႇ တီႈၼႂ်းပွတ်းတွၼ်ႈဝႅတ်ႉပႅင်ႉ ယၢမ်းၽွင်းတေႃႈလဵဝ်ၼႆႉ တေၶဝ်ႈ ဢုပ်ႉပိူင်ႇၼႂ်းပိုၼ်ႉတီႈၵႃႇၸႃႉၼႆ ၼႆႉပဵၼ်တႃႈယိူင်းဢၼ်ၸၢတ်ႈၸိုင်ႈလုမ်ႈၾႃႉ မုင်ႈမွင်းႁၼ် ၼႆယဝ်ႉ။ ၽၢႆႇပၢႆးယူႇလီၼႂ်းၵႃႇၸႃႇ ဢွၵ်ႇလၢတ်ႈမိူဝ်ႈၼႂ်းဝၼ်းထီႉ 16 December 2024 ၼၼ်ႉ ဝႃႈ တႄႇၸဵမ်မိူဝ်ႈဢိတ်ႇသရေး ၶဝ်ႈပိုတ်းယိုဝ်းၼႂ်းပိုၼ်ႉတီႈၵႃႇၸႃႉ မိူဝ်ႈၼႂ်းလိူၼ် October 2024 ၼၼ်ႉမႃး ႁဵတ်းႁႂ်ႈမီးၵူၼ်းလူႉသဵင်ႈတၢႆၵႂႃႇယဝ်ႉ ဢမ်ႇယွမ်း 450,000 ၵေႃႉ လႄႈ မီးၵူၼ်းမၢတ်ႇၸဵပ်းၸမ် 107,000 ၵေႃႉ ဝႃႈၼႆ။ တႆးလွတ်ႈလႅဝ်း	['ၼွၵ်ႈမိူင်း']
2024-12-18T11:18:13	https://taifreedom.com/knu-knla-%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86%e1%82%88%e1%81%b6%e1%80%ad%e1%80%af%e1%81%bc%e1%80%ba%e1%80%b8-%e1%81%bc/	KNU/KNLA တိုၵ်းသိမ်းလႆႈၶိုၼ်း ၼႃႈလိၼ်ငဝ်ႈၸိုင်ႈၵဝ်ႇ	ပိုၼ်ႉတီႈ မႃႇၼႄႇပလေႃး ဢၼ်မီးၼႂ်းၸႄႈတွၼ်ႈပႃးဢၢၼ်ႇ လႄႈ ပဵၼ်ငဝ်ႈၸိုင်ႈၵဝ်ႇ တပ်ႉသိုၵ်းပူတ်းပွႆႇၸိူဝ်ႉၸၢတ်ႈယၢင်း KNU/KNLA ၼၼ်ႉ မိူဝ်ႈလဵဝ်တၢင်းၽၢႆႇ ၸုမ်းသိုၵ်း KNU/KNLA ၶိုၼ်းတိုၵ်းသိမ်းလႆႈၼႂ်းမိုဝ်းသိုၵ်းမၢၼ်ႈ မိူဝ်ႈဝၼ်းထီႉ 16 December 2024 (လိူၼ်ၸဵင်လွင်ႈ 1 ၶမ်ႈ ပီႊတႆး 2119 ၼီႈ) ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ပတူဝ်ႇၸေႃးတေႃးၼီး ၽူႈၶၢၼ်ပၢၵ်ႇ တပ်ႉသိုၵ်း KNLA လၢတ်ႈတီႈသိုဝ်ႇၶၢဝ်ႇ RFA ဝႃႈ တပ်ႉပၢင်သဝ်းသိုၵ်းမၢၼ်ႈ ဢၼ်ၵိုတ်းတပ်ႉ ၵမ်းလိုၼ်းသုတ်း တီႈၼႂ်းၼႃႈလိၼ်ငဝ်ႈၸိုင်ႈၵဝ်ႇၼၼ်ႉ ယိုၼ်ယၼ်လႆႈဝႃႈ ပၢင်သဝ်းသိုၵ်းမၢၼ်ႈလူႉၵွႆယဝ်ႉ၊ လွင်ႈႁူဝ်ယွႆႈယႅမ်းမၼ်းတႄႉ ၽူႈမီးပုၼ်ႈၽွၼ်း ၼႂ်းၼႃႈသိုၵ်းၶဝ် တိုၵ်ႉသိုပ်ႇၵူတ်ႇထတ်းဝႆႉယူႇလႄႈ ဢမ်ႇပႆႇလၢႆးငၢၼ်းၶိုၼ်ႈမႃး၊ ၽွင်းပၢင်တိုၵ်းၼၼ်ႉ ၸုမ်းသိုၵ်းမၢၼ်ႈ ၸႂ်ႉပႃးႁိူဝ်းမိၼ် တိုၵ်းၸွႆႈလႄႈ ပွႆႇမၢၵ်ႇလူင်တင်းၼမ် ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ တပ်ႉပၢင်သဝ်းသိုၵ်းမၢၼ်ႈ ဢၼ်ၵိုတ်းၵမ်းလိုၼ်းသုတ်း ၼႂ်းၼႃႈလိၼ်မႃႇၼႄႇပလေႃး ၼႆႉ ဢဵၼ်ႁႅင်းသိုၵ်းၶဝ် တေမီးမွၵ်ႈ 100 ပၢႆ လႄႈ မိူဝ်ႈလဵဝ်တႄႉ KNLA သိမ်းပႅတ်ႈယဝ်ႉ၊ ၽွင်းပၢင်တိုၵ်းၼၼ်ႉ လႆႈငိၼ်းဝႃႈ ၽူႈၵွၼ်းတပ်ႉ KNLA လႆႈတူၵ်းသုမ်းၵႂႃႇ ၼႂ်းပၢင်တိုၵ်းၵေႃႉၼိုင်ႈ ဝႃႈၼႆ။ မႃႇၼႄႇပလေႃး ငဝ်ႈၸိုင်ႈၵဝ်ႇ KNU/KNLA ၼႆႉ ၵေႃႇတင်ႈၶိုၼ်ႈမႃးမိူဝ်ႈပီႊ 1975 လႄႈ ၽူႈဢွၼ်ႁူဝ်ပဵၼ် ၸွမ်သိုၵ်းလူင် ၸေႃးပူဝ်ႇမျႃႉ၊ ဝၢႆးမႃးၵွပ်ႈတၢင်းႁၼ်ထိုင် ၽူႈဢွၼ်ႁူဝ်ဢမ်ႇမိူၼ်ၵၼ် လႄႈ ၸုမ်းသိုၵ်းယၢင်း လႆႈတႅၵ်ႇၵၼ် ပဵၼ်လၢႆမူႇလၢႆၸုမ်းသေ ထုၵ်ႇသိုၵ်းမၢၼ်ႈထူဝ်းသိုၵ်းတေႃႇ မိူဝ်ႈပီႊ 1992 လႄႈ သိုၵ်းမၢၼ်ႈယိုတ်းလႆႈ မႃႇၼႄႇပလေႃး မိူဝ်ႈပီႊ 1995 ၼၼ်ႉယူႇယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း']
2024-12-17T13:00:13	https://taifreedom.com/%e1%81%bd%e1%81%a2%e1%82%86%e1%82%88%e1%80%9c%e1%80%b0%e1%80%84%e1%80%ba%e1%80%a2%e1%80%bd%e1%81%b5%e1%80%ba%e1%82%87%e1%80%95%e1%82%83%e1%80%b8%e1%80%9c%e1%80%ad%e1%80%b0%e1%80%90%e1%80%ba%e1%82%88/	ၽၢႆႈလူင်ဢွၵ်ႇပႃးလိူတ်ႈ ၸၢင်ႈပဵၼ်တၢင်းပဵၼ်သင်ၽွင်ႈ	မိူဝ်ႈႁဝ်းၽၢႆႈလူင်ဢွၵ်ႇပႃးလိူတ်ႈၼၼ်ႉတေဝူၼ်ႉဝႃႈပဵၼ်တၢင်းပဵၼ်သလိူၵ်ႈၼႆၵူၺ်းၼႆယူႇ တီႈတႄႉ လွင်ႈၽၢႆႈလူင်ဢွၵ်ႇပႃးလိူတ်ႈၼႆႉ ၸွမ်းၼင်ႇသီ ၾၢင်ႁၢင်ႈလိူတ်ႈဢၼ်ဢွၵ်ႇမႃးၸွမ်းၼၼ်ႉသေ တၢင်းပဵၼ်ၵေႃႈပိူင်ႈၵၼ်ဝႆႉ မိူၼ်ၼင်ႇ- တၢင်းပဵၼ်လိူတ်ႇဢွၵ်ႇၼႂ်းသႆႈလူင် သင်မီးလိူတ်ႈလႅင်ၸၢင်းႁၢင်း ဢမ်ႇၼၼ် ၵွၼ်ႈလိူတ်ႈလႆဢွၵ်ႇမႃးၸွမ်းၽၢႆႈလူင် ၵူၺ်းၵႃႈ တွင်ႉဢမ်ႇပိၵ်ႉ ႁူင်းၽၢႆႈလူင်ဢမ်ႇၸဵပ်းဢမ်ႇသႅပ်ႇသင်ၼႆၸိုင် ၸၢင်ႈပဵၼ်လႆႈဝႃႈ လိူတ်ႈၼၼ်ႉ ဢွၵ်ႇမႃးတီႈသႆႈလူင် ႁႂ်ႈၾၢင်ႉတူၺ်း ၸွင်ႇလိူတ်ႈၼၼ်ႉဢွၵ်ႇၼမ် သင်ဢမ်ႇဢွၵ်ႇၼမ် လႄႈ ၵိုတ်းၵႂႃႇႁင်းၵူၺ်းမၼ်းၼႆ ပႆႇၵႂႃႇႁူင်းယႃၵေႃႈလႆႈသေတႃႉ ၵူၺ်းၵႃႈ သင်လိူတ်ႈလႆဢွၵ်ႇၼမ်တႄႉ ထုၵ်ႇလီၼွၼ်းလိုဝ်ႈ၊ ယိူၼ်ႉၶဝ်ႈၼမ်ႉတၢင်းၵိၼ် သေ ၵႂႃႇထူပ်းမေႃယႃ တေသၢင်ႇထုၵ်ႇသုတ်း ။ လိူတ်ႈဢွၵ်ႇတီႈႁူင်းၶဝ်ႈလႄႈသႆႈဢွၼ်ႇ မိူဝ်ႈတႄႇတေႁၢၵ်ႈဢွၵ်ႇလိူတ်ႈၵွၼ်ႇ (မၢင်ၵေႃႉဢမ်ႇဢေႃႉဢမ်ႇႁၢၵ်ႈၼင်ႇၵဝ်ႇ) ဝၢႆးၼၼ်ႉ တေၽၢႆႈလူင်ဢွၵ်ႇလိူတ်ႈ လိူတ်ႈဢၼ်ၽၢႆႈဢွၵ်ႇမႃးၼၼ်ႉ ပဵၼ်သီလႅင်ၵမ်ႇပေႃးၶႂ်ႈလမ် သင်ၽၢႆႈဢွၵ်ႇလိူတ်ႈၼမ်ၼႆ ႁႂ်ႈယိူၼ်ႉၶဝ်ႈၼမ်ႉတၢင်းၵိၼ်သေ ၼႅတ်ႈၵႂႃႇထူပ်းမေႃယႃၵမ်းလဵဝ်။ တွင်ႉၼွင်ႇ သင်တိတ်းၸပ်းၸိူဝ်ႉမႅင်းၼႂ်းလူင်ၸိုင် တေႁဵတ်းႁႂ်ႈ သႆႈလူင်ၸဵပ်းယဵၼ်းသေ မီးႁွႆးၸဵပ်း၊ တွင်ႉတေၵႂႃႇ မီးပူၵ်ႇလိူတ်ႈ ဢမ်ႇၼၼ် မီးလိူတ်ႈတုင်သႂ်ဢၼ်ဢၢႆမဵၼ်ႁႅင်းဢွၵ်ႇမႃးၸွမ်း ၼၼ်ႉ ႁွင်ႉဝႃႈတွင်ႉၼွင်ႇ ထုၵ်ႇလီၵႂႃႇယူတ်းယႃတီႈႁူင်းယႃ။ ၵႅၼ်ႇသႃႇသႆႈလူင် ၵမ်ႈၼမ် ၵႅၼ်ႇသႃႇသႆႈလူင် တေပဵၼ်တီႈၵူၼ်းဢႃႇယု 40−50 ၶိုၼ်ႈၼိူဝ် ၵူၺ်းၵႃႈ ပၢၼ်သိၵ်ႉႁိၵ်ႉ ပၢၼ်ၵူၼ်းႁဵတ်းၵၢၼ်ၸိူဝ်းၼႆႉၵေႃႈ ပဵၼ်လႆႈယူႇၼင်ႇၵဝ်ႇ ပေႃးၵူၼ်းၼႂ်းႁိူၼ်း ယၢမ်ႈပဵၼ်တၢင်းပဵၼ်ၼႆႉၸိုင် ယိုင်ႈတေလႆႈ ၾၢင်ႉပၢႆးယူႇလီတႄႉတႄႉ ၵွပ်ႈၼၼ် ႁႂ်ႈငိူင်ႉဝႄႈ တၢင်းၵိၼ်ဢၼ် ႁဵတ်းဝႆႉတႃႇၵိၼ်ၶၢဝ်းႁိုင် တၢင်းၵိၼ်ဢၼ်ပိင်ႈ ၊ယၢင်ႈ ၊ၸီႇ ႁႂ်ႈပေႃးၶႅမ်ႈ လႄႈ ႁႂ်ႈတိုတ်းလႅၼ်းယႃႈ လဝ်ႈ သေ ၵႆႉဢွၵ်ႇဢဵၼ်ႁႅင်းပၼ်ယူႇတႃႇသေႇ ၸင်ႇသၢင်ႇထုၵ်ႇ ။ တၢင်းပဵၼ်သႆႈၶၢတ်ႇလိူတ်ႈ ၾၢင်ႁၢင်ႈတၢင်းပဵၼ်ၼၼ်ႉ လိူတ်ႈတေဢမ်ႇၸၢင်ႈၶဝ်ႈၵႂႃႇႁဵတ်းၵၢၼ်လႆႈလီတီႈၼႂ်းသႆႈ ႁဵတ်းႁႂ်ႈသႄးလ်သႆႈဢမ်ႇႁဵတ်းၵၢၼ် တေႃႇထိုင် သႄးလ်တၢႆပႅတ်ႈ ပေႃးသႄးလ်တၢႆၵေႃႈ တေၼဝ်ႈသေ မီးပႅတ်ႉထီးရီးယႃး ယဝ်ႉၼႄၾၢင်ႁၢင်ႈမႃး မိူၼ်ၼင်ႇ တွင်ႉၸဵပ်းလိမ်ႇဝႆႉ မၢင်ၵေႃႉ ၸဵပ်းႁႅင်းထိုင်တီႈပေႃးလိုမ်းတူဝ် လႄႈ ၸၢင်ႈၸပ်းတိတ်းၸိူဝ်ႉမႅင်းၼႂ်းသဵၼ်ႈလိူတ်ႈ ဢၼ်ပဵၼ် လွင်ႈတၢင်းႁဵတ်းႁႂ်ႈလုတၢႆထိုင်သၢႆၸႂ်လႆႈ။ ၽွင်းဢၼ်တွင်ႉၸဵပ်းလိမ်ႇယူႇၼၼ်ႉ သင်ၽၢႆႈဢွၵ်ႇလိူတ်ႈပႃး ၸိုင် လႆႈဝႃႈပဵၼ်ႁႅင်းယဝ်ႉ ထုၵ်ႇလီၼႅတ်ႈၵႂႃႇႁူင်းယႃ ၵူတ်ႇၸႅတ်ႈႁႂ်ႈတႅတ်ႈတေႃး ၵွပ်ႈဝႃႈ ပေႃးသႆႈမၢင်တွၼ်ႈၼဝ်ႈယဝ်ႉၼႆ တေလႆႈၽႃႇတတ်းဢဝ်သႆႈဢၼ်လုၵႂႃႇၼၼ်ႉ ဢွၵ်ႇပႅတ်ႈသေ ဢဝ်သႆႈဢၼ်တိုၵ်ႉႁဵတ်းၵၢၼ်လႆႈလီယူႇၼၼ်ႉ တေႃႇၶဝ်ႈၸူးၵၼ်ၶိုၼ်း ၼၼ်ႉယဝ်ႉ။ လွၵ်းလၢႆးႁေႉၵင်ႈယႃႇႁႂ်ႈၽၢႆႈဢွၵ်ႇလိူတ်ႈ ၵိၼ်တၢင်းၵိၼ်ဢၼ်မီးၽွၼ်းလီ လႄႈ ၵိၼ်ၼမ်ႉႁႂ်ႈပဵင်းပေႃး (ၼိုင်ႈဝၼ်းယႃႇႁႂ်ႈယွမ်း 8 ၵွၵ်းၵႅဝ်ႈယႂ်ႇ) ၵိၼ်တၢင်းၵိၼ် ဢၼ်မီးသဵၼ်ႈယႆးဢႁႃႇရ မိူၼ်ၼင်ႇ ၽၵ်းၶဵဝ်၊ မၢၵ်ႇမႆႉ ၶဝ်ၸိူဝ်းၼႆႉသေ လူတ်းၵိၼ်တၢင်းၵိၼ်ဢၼ်မီးၶႆမၼ်းသုင်မိူၼ်ၼင်ႇ ၼိူဝ်ႉသတ်းဢၼ်တိတ်းမၼ်း ၊ ပႅင်ႈ၊ ၶဝ်ႈမုၼ်းၶွပ်ႉၶႅပ်ႉ၊ တၢင်းၵိၼ်ယႅၼ်ႈမွင် ၶဝ်ၸိူဝ်းၼႆႉပၼ်ပႃး။ ဢွၵ်ႇဢဵၼ်ႁႅင်းပၼ်ၵူႈဝၼ်းတွၼ်ႈတႃႇႁဵတ်းႁႂ်ႈႁႅင်းၶၢမ်ႇတူဝ်ႁဝ်းၼမ်လႄႈ ဢမ်ႇၸပ်းတၢင်းပဵၼ်ငၢႆႈ။ လူတ်းယွမ်းလွင်ႈၵိၼ် Alcohol ၼမ်ႉသူႇရႃႇၵူႈပိူင် ယွၼ်ႉဝႃႈလဝ်ႈၼၼ်ႉ တေၵႂႃႇယႃႉၶိူင်ႈဢင်ႇၵႃႇၼႂ်းတူဝ်ၶိင်းႁဝ်း လႄႈ တေၸၢင်ႈႁဵတ်းႁႂ်ႈႁူင်းၶဝ်ႈမီးႁွႆးၸဵပ်းသေ တိတ်းၸပ်းၸိူဝ်ႉမႅင်းလႆႈ ဢိၵ်ႇတင်း ႁဵတ်းႁႂ်ႈၽၢႆႈဢွၵ်ႇလိူတ်ႈလႆႈ ၼႆယူႇယဝ်ႉ။ ပိၼ်ႇတႅမ်ႈ – မွၼ်းလႅင်း တႆးလွတ်ႈလႅဝ်း ဢၢင်ႈဢိင် – Sanook	['ပိုၼ်ႉႁူႉလီသူၼ်ၸႂ်']
2024-12-16T11:16:21	https://taifreedom.com/%e1%80%9e%e1%81%bd%e1%82%83%e1%80%b8-%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc%e1%80%ba%e1%80%b8-%e1%82%81%e1%81%bc/	သၽႃး ၵူဝ်းရီးယႃးၸၢၼ်း ႁၼ်လီပူတ်း ယုၼ်သွၵ်ႉယွၼ်ႈ ဢွၵ်ႇၼႂ်းတၼ်းႁဵင်း	မိူဝ်ႈဝၼ်းထီႉ 15 December 2024 (လိူၼ်ၸဵင်မူၼ်း ပီႊတႆး 2119 ၼီႈ) ၼၼ်ႉ သိုဝ်ႇၶၢဝ်ႇၼွၵ်ႈမိူင်း လၢႆးငၢၼ်း ၵဵဝ်ႇလူၺ်ႈလွင်ႈၽူႈၶဝ်ႈၸုမ်းသၽႃး ၵူဝ်းရီးယႃး ၸၢၼ်း ဢွၼ်ၵၼ်လူင်းသဵင်ၵၢင်ၸႂ် ပူတ်းထွၼ် ယုၼ်သွၵ်ႉယွၼ်ႈ ဢွၵ်ႇပႅတ်ႈ ၼႂ်းတၼ်းႁဵင်းၸွမ်ၸိုင်ႈၵူဝ်းရီးယႃးၸၢၼ်း မိူဝ်ႈၼႂ်းဝၼ်းထီႉ 14 December 2024 သေ မီးသဵင်ႁၼ်လီၵမ်ႉထႅမ် 204 သဵင် ဢမ်ႇႁၼ်လီ 85 သဵင် ၼႆယဝ်ႉ။ ဝၢႆးသေမီးသဵင်ႁၼ်လီၵမ်ႉထႅမ်ၼမ်လိူဝ်ယဝ်ႉ ၽၢႆႇတၢင်းလုမ်းတြႃးသုင်သုတ်း ၵူဝ်းရီးယႃးၸၢၼ်း တေဝူၼ်ႉသွၼ်ႇ ၸွင်ႇတေပူတ်း ယုၼ်သွၵ်ႉယွၼ်ႈ ဢွၵ်ႇၼႂ်း တၼ်းႁဵင်းၸွမ်ၸိုင်ႈၵူဝ်းရီးယႃးၸၢၼ်း ၼင်ႇပဵၼ်တၢင်းၵၢၼ်ယူႇႁိုဝ် ၼႆယဝ်ႉ။ ၼႂ်းၽွင်းယၢမ်းတိုၵ်ႉပႂ်ႉ ၶေႃႈတႅပ်းတတ်းတီႈလုမ်းတြႃးယူႇၼၼ်ႉ ယုၼ်သွၵ်ႉယွၼ်ႈ တေလႆႈၵိုတ်းလိုဝ်ႈၼႃႈတီႈပုၼ်ႈၽွၼ်းဝႆႉ လႄႈ တေပဵၼ် ၸွမ်ၽွင်းလူင် Han Dak-seo တေႁပ်ႉပုၼ်ႈၽွၼ်းပဵၼ်ၸွမ်ၸိုင်ႈဝႆႉၸူဝ်ႈၶၢဝ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉ လႆႈမီးမႃးဝၢႆးသေ မိူဝ်ႈဝၼ်းထီႉ 3 December 2024 ၼၼ်ႉ ယုၼ်သွၵ်ႉယွၼ်ႈ ၸွမ်ၸိုင်ႈၵူဝ်းရီးယႃးၸၢၼ်း လႆႈပိုၼ်ၽၢဝ်ႇၸႂ်ႉတိုဝ်းပိူင်မႃႇသျႄႇ လေႃး ၵူၺ်းမီးသဵင်ၵၢင်ၸႂ်ၼႂ်းသၽႃး 190 သဵင် ဢမ်ႇႁၼ်လီၸွမ်းလႄႈ ယုၼ်သွၵ်ႉယွၼ်ႈ ၶိုၼ်းလႆႈပိုၼ်ၽၢဝ်ႇပူတ်းထွၼ်ပႅတ်ႈ ပိူင်မႃႇသျႄႇလေႃး ၼႂ်းဝၼ်းထီႉ 4 December 2024 ယၢမ်းၵၢင်ၼႂ်ၸဝ်ႉ 4:30 မူင်း ၸွမ်းၼင်ႇၶၢဝ်းယၢမ်း ၼႂ်းပိုၼ်ႉတီႈ ၼႆယဝ်ႉ။ တႆးလွတ်ႈလႅဝ်း	['ၼွၵ်ႈမိူင်း']
2024-12-16T10:43:42	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%81%a2%e1%82%86%e1%80%91%e1%80%9d/	သိုၵ်းမၢၼ်ႈယိုဝ်းတၢႆထဝ်ႈယိင်းၵေႃႉၼိုင်ႈ	မိူဝ်ႈဝၼ်းထီႉ 13 December 2024 (လိူၼ်ၸဵင်မႂ်ႇ 13 ၶမ်ႈ ပီႊတႆး 2119 ၼီႈ) ယၢမ်းၵၢင်ၼႂ်မွၵ်ႈ 8:00 မူင်းၼၼ်ႉ ၸုမ်းသိုၵ်းမၢၼ်ႈ ယိုဝ်းတၢႆပႅတ်ႈထဝ်ႈယိင်းၵေႃႉ ၼိုင်ႈ ၽွင်းတိုၵ်ႉႁေႃႈလူတ်ႉတီႈဝၢၼ်ႈဢိၼ်းသၢဝ်ႉ ၸႄႈဝဵင်းလၢဝ်းလူင်း တိူင်းတၼၢဝ်းသီ (တၼိၼ်းတႃႇရီႇ) ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈတီႈသိုဝ်ႇၶၢဝ်ႇ DVB ဝႃႈ မႄႈပႃႈၵေႃႉၼႆႉ မီးဢႃႇယုမွၵ်ႈ 50 ပီႊ ႁေႃႈလူတ်ႉၶိူင်ႈၸွမ်းတၢင်းယူႇၼၼ်ႉ ထုၵ်ႇၺႃးသိုၵ်းမၢၼ်ႈ ယိုဝ်းတၢႆပႅတ်ႈ၊ ၵူၼ်းၼႂ်းဝၢၼ်ႈၵေႃႈ ၵူဝ်သိုၵ်းမၢၼ်ႈလႄႈ ဢွၼ်ၵၼ်လႅၼ်ႈပၢႆႈ ႁင်းၽႂ်ႁင်းမၼ်း ဝႃႈၼႆ။ သိုၵ်းမၢၼ်ႈၸုမ်းၼႆႉ မီးဢဵၼ်ႁႅင်း မွၵ်ႈ 120 ၵေႃႉ လုၵ်ႉတီႈဝဵင်းထဝၢႆ (ထႃႇဝႄႇ) သေ မုင်ႈၼႃႈၵႂႃႇတီႈ ၸႄႈဝဵင်းလၢဝ်းလူင်း ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-16T10:11:47	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%81%bd%e1%81%b5%e1%80%ba%e1%80%b8%e1%81%b6/	ၽူႈမီးၼမ်ႉၸႂ် ၸွႆႈၽၵ်းၶဵဝ် ပၼ်ၵူၼ်းပၢႆႈၽေးလႄႈ ၵေႃႉသိုၵ်းၵေႃႉႁၢၼ်	မိူဝ်ႈဝၼ်းထီႉ 14 December 2024 (လိူၼ်ၸဵင်မႂ်ႇ 14 ၶမ်ႈ ပီႊတႆး 2119 ၼီႈ) ယူႇတီႈ ပီႈၼွင်ႉႁႅင်းၵၢၼ်ယၢၼ်မိူင်း ၵၢတ်ႇမိူင်းမႆႇ ဝဵင်းၵဵင်းမႆႇ လႆႈႁူမ်ႈၵၼ်သေ ၸွႆႈထႅမ်ၽၵ်းၶဵဝ် တႃႇ 2,500 ၵီႇလူဝ်ႇၵရမ်ႇ ပၼ်တီႈၵူၼ်းပၢႆႈၽေး ဢိၵ်ႇတင်း ၵေႃႉသိုၵ်းၵေႃႉႁၢၼ် RCSS/SSA တီႈၵွင်းမုင်ႈမိူင်း ၼႆယဝ်ႉ။ ၽူႈမီးပုၼ်ႈၽွၼ်း RCSS/SSA လႆႈတၢင်တူဝ်ၵူၼ်းပၢႆႈၽေး လႄႈ ၵေႃႉသိုၵ်းၵေႃႉႁၢၼ်သေယဝ်ႉ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၵူႈၵေႃႉၵူႈၸဝ်ႈတႄႉတႄႉဝႃႈဝႃႈယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-14T11:13:24	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5-3/	ၽူႈမီးၼမ်ႉၸႂ်ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈဝၼ်းထီႉ 12 December 2024 ၽူႈမီးၼမ်ႉၸႂ်ႁၵ်ႉၸိူဝ်ႉၸၢတ်ႈ ဢၼ်ယူႇတီႈ ၼႂ်းၸႄႈဝဵင်း ဝဵင်းႁႅင် ၸႄႈတွၼ်ႈၵဵင်းမႂ်ႇၼၼ်ႉ လႆႈဢဝ်တင်း ၼမ်ႉမၼ်းၵိၼ် 6 လင်း၊ ၵိူဝ် 5 ထူင်၊ ၶဝ်ႈမုၼ်းပုင်း 2 ပုင်း၊ ၼမ်ႉယႃလၢင်ႉဝၢၼ်ႇ 1 ထူင်ၸၢၼ်ႈ၊ ထူဝ်ႇလိူင် 10 ထူင်ဢွၼ်ႇ၊ ၵျႃႇသၢၼ်ႇ 7 ႁေႃႇ ၸိူဝ်းၼႆႉသေ တွၼ်ႈပၼ်ၵေႃႉသိုၵ်းၵေႃႉႁၢၼ်RCSS/SSA ၼႂ်းၼႃႈတီႈဢုပ်ႉပိူင်ႇတီႈၼိုင်ႈၼႆယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၼႆၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ႁဝ်းၶဝ်ၵူႈၵေႃႉၵူႈၸဝ်ႈ ယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-13T13:42:23	https://taifreedom.com/%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8%e1%80%90%e1%80%b0%e1%81%ba%e1%80%ba%e1%80%b8-%e1%81%b8%e1%80%bd%e1%80%84%e1%80%ba%e1%82%87%e1%81%b8%e1%80%9d%e1%80%ba/	ၵူတ်ႇထတ်းတူၺ်း ၸွင်ႇၸဝ်ႈၵဝ်ႇပဵၼ် တၢင်းပဵၼ်ၵႅၼ်ႇသႃႇတီႈၼႂ်းသူပ်း	ၵႅၼ်ႇသႃႇတီႈၼႂ်းသူပ်း ပဵၼ်တၢင်းပဵၼ်ႁၢႆႉႁႅင်း ဢၼ်ထိုင်ဢသၢၵ်ႈၵူၼ်းႁဝ်းလႆႈ လႄႈ ႁဵတ်းႁိုဝ်သေပဵၼ်မႃး ပေႃးၼႆၸိုင် မၢင်ၸိူဝ်းလုၵ်ႉမႃးတီးဢၵျၢင်ႉတၢင်းယၢမ်ႈ လွင်ႈယူႇသဝ်းၵူၼ်းႁဝ်း ၵူၼ်းမၢင်ၸိူဝ်းသမ်ႉ ယွၼ်ႉသၢႆၸိူဝ်ႉၶိူဝ်းၼိူဝ်ႉလိူတ်ႈပေႃႈမႄႈ ၵူၼ်းၼႂ်းၸိူဝ်ႉၶိူဝ်းယၢမ်ႈပဵၼ် ဢိၵ်ႇတင်း ၵႆႉထူပ်းႁၼ်တီႈၽူႈၸၢႆး ၼမ်လိူဝ်သေၼၢင်းယိင်း လႄႈ ထူပ်းႁၼ်လႆႈၼမ်သုတ်းတီႈၵူၼ်းၸိူဝ်းမီးဢသၢၵ်ႈ 40 ပီႊ ၶိုၼ်ႈၵႂႃႇ။ တၢင်းပဵၼ်ၵႅၼ်ႇသႃႇတီႈသူပ်းၼၼ်ႉ တေၵႆႉပဵၼ်တီႈသူပ်းၽၢႆႇတႂ်ႈ လႄႈ ဢင်ႇၵႃႇဢၼ်မီးယူႇတီႈၼႂ်းသူပ်း ၵူႈတီႈတီႈ မိူၼ်ၼင်ႇ လိၼ်ႉ / ၵႅမ်ႈ / သီႇသူပ်း / ႁိူၵ်ႇ / လိၼ်ႉၵႆႇ / တွင်ႉၵူင်သူပ်း တေႇၵႂႃႇၸိူဝ်းၼႆႉ ယဝ်ႉ။ ၾၢင်ႁၢင်ႈတၢင်းပဵၼ်ၵႅၼ်ႇသႃႇတီႈၼႂ်းသူပ်း သင်ဝႃႈၵူၼ်းပဵၼ်ထူပ်းႁၼ်ဝႃႈ ၼႂ်းသူပ်းႁိမ်းၵႅမ်ႈတၢင်းၼႂ်း လႄႈ လိၼ်ႉ မီးတုမ်ႇသီၶၢဝ် ဢမ်ႇၼၼ် လႅင် ပဵၼ်ႁွႆးမႃးႁိုင်ၸိုင် ဢၼ်ၼၼ်ႉ ၸၢင်ႈပဵၼ်လွင်ႈပၼ်ၾၢင်ႉတၢင်းပဵၼ်ၵႅၼ်ႇသႃႇတီႈၼႂ်းသူပ်း ၶၵ်ႉဢွၼ်တၢင်းသုတ်းၵေႃႈပဵၼ်လႆႈ၊ ၵွပ်ႈၼၼ်ထုၵ်ႇလီၵူတ်ႇထတ်းတူၺ်း ႁႃဝႃႈ မၼ်းႁဵတ်းႁိုဝ်ပဵၼ်မႃး ယဝ်ႉတူၺ်းဝႃႈ ၸွင်ႇမီးၾၢင်ႁၢင်ႈမိူၼ်ၼင်ႇ မီးႁွႆးသီလႅင်/ သီၽိူၵ်ႇ / သီၽိူၵ်ႇလေႃးၵၼ်တင်းသီလႅင် တီႈၼႂ်းသူပ်း ။ ႁိမ်းသီႇသူပ်း/ ႁိူၵ်ႇ/ ၼႂ်းသူပ်း သေတီႈတီႈ ၵႂ်ႈ မီးႁွႆးၸဵပ်း မီးတုမ်ႇ ၵွၼ်ႈၼိူဝ်ႉဢၼ်ယႂ်ႇၶိုၼ်ႈ တိၵ်းတိၵ်း ။ မိူၼ်မီးသင်ၶမ်ဝႆႉၼႂ်းၵူင်ၶေႃး ၼႂ်းသူပ်း မိူၼ်ၼႃဢမ်ႇႁူႉၼိူဝ်ႉ ဢမ်ႇၼၼ် ၸဵပ်းၺိၵ်ႈ“ ဢၼ်ဢမ်ႇႁူႉဝႃႈ ႁဵတ်းႁိုဝ်ပဵၼ်မႃး တီႈၼႃႈ သူပ်း ၵူင်ၶေႃး ၊ ၼႂ်းသူပ်းၵေႃႈမီးလိူတ်ႈဢွၵ်ႇငၢႆႈ သေ ၸႂ်ႉၶၢဝ်းယၢမ်းႁိုင်လိူဝ်2−3ဝူင်ႈၵေႃႈဢမ်ႇၶျေႃႉမႃး။ ၶဵဝ်ႈမီးလွင်ႈလႅၵ်ႈလၢႆႈ မိူၼ်ၼင်ႇ ၶဵဝ်ႈဢမ်ႇတေႃႉၵၼ်လီမိူၼ်ၵဝ်ႇ ၊ ၶဵဝ်ႈၶွၼ်း၊ ၶဵဝ်ႈထွၼ်။ ၶေႃးၸဵပ်းၶၢဝ်းယၢဝ်း သဵင်လႅၵ်ႈလၢႆႈ လႄႈ သဵင်ႁၢပ်ႇ။ ဢိုၼ်တၢင်းၵိၼ်၊ ၵဵဝ်ႉတၢင်းၵိၼ်ယၢပ်ႇ ၊ လၢတ်ႈၵႂၢမ်း ဢမ်ႇၼၼ် ဢႃႈသူပ်းလႆႈဢေႇ လႄႈ သဵင်ပိူင်ႈ ၊ ၽၢႆႇၼႂ်းႁူၸဵပ်း ။ ၼမ်ႉၼၵ်းလူတ်းလူင်းဝႆး ႁိူဝ်ႉဢူၼ်ႈ ။ လွင်ႈတၢင်းဢၼ်ပဵၼ်ၵႅၼ်ႇသႃႇတီႈၼႂ်းသူပ်း လုတ်ႇလႅၼ်းယႃႈ ၸိူဝ်းၼႆႉ ႁဵတ်းႁႂ်ႈ ၸၢင်ႈႁဵတ်းႁႂ်ႈပဵၼ်တၢင်းပဵၼ်ၵႅၼ်ႇသႃႇ ၼမ်လိူဝ် ၵူၼ်းၸိူဝ်းဢၼ်ဢမ်ႇလုတ်ႇထိုင် 6 ပုၼ်ႈ။ ၵူၼ်းဢၼ် ၵဵဝ်ႉ၊ သုတ်ႇၼူမ် ယႃႈလႅင်ၼၼ်ႉ ၸၢင်ႈႁဵတ်းႁႂ်ႈ သႄးလ်ၵႅၼ်ႇသႃႇတီႈ ႁိူၵ်ႇ / ၵႅမ်ႈ ဢမ်ႇၼၼ် သီႇသူပ်း ႁုၼ်ႈမုၼ်းၶိုၼ်ႈလႆႈၼမ်လိူဝ် 50 ပုၼ်ႈ။ ၵူၼ်းၼႂ်းၼႃႈႁိူၼ်းယၢမ်ႈပဵၼ်ၵႅၼ်ႇသႃႇမႃးဢွၼ်တၢင်း။ လႆႈႁၼ်ဝႃႈ ၵူၼ်းၸိူဝ်းဢၼ်ၵိၼ်လဝ်ႈၼၼ်ႉ ၸၢင်ႈပဵၼ်တၢင်းပဵၼ်ၵႅၼ်ႇသႃႇ ၼမ်လိူဝ်သေ ၵူၼ်းၸိူဝ်းဢမ်ႇၵိၼ်လဝ်ႈၼၼ်ႉ 6 ပုၼ်ႈၼႆယဝ်ႉ။ လႆႈႁပ်ႉသၢႆလႅင်းလႅတ်ႇၼမ်ပူၼ်ႉတီႈပိူင်လူင်မၼ်း မိူဝ်ႈပၢၼ်လုၵ်ႈဢွၼ်ႇ။(ၵမ်ႈၼမ် ၵႅၼ်ႇသႃႇသီႇသူပ်းၽၢႆႇတႂ်ႈ) ၵူၼ်းဢူမ်ပူႉ ၼႂ်းမၢၵ်ႇမူႉၼၼ်ႉ မီးသၢၼ်ဢၼ်ႁဵတ်းႁႂ်ႈပဵၼ်မႃးၵႅၼ်ႇသႃႇလၢႆမဵဝ်း။ တၢင်းပဵၼ်တိတ်းၸိူဝ်ႉ HPV (Human Papillomavirus) ပဵၼ်ၸိူဝ်ႉမဵဝ်းလဵဝ်ၵၼ်တင်း ဢၼ်ႁဵတ်းႁႂ်ႈပဵၼ်မႃး ၵႅၼ်ႇသႃႇပၢၵ်ႇမူတ်ႉလုၵ်ႈ လႄႈ ၵႅၼ်ႇသႃႇတီႈၶိူင်ႈဢင်ႇၵႃႇၵူၼ်းၸၢႆး လႄႈ တၢင်းပဵၼ်ၵႅၼ်ႇသႃႇတီႈ ၵွၵ်းႁူဝ် တၢင်းပဵၼ်ၵႅၼ်ႇသႃႇၵူင်ၶေႃးၼၼ်ႉယဝ်ႉ ။ ၼၼ်ႉၵေႃႈပဵၼ် HPV16 . သေ တၢင်းပဵၼ်ၼႆႉ ၸၢင်ႈတိတ်းၸပ်းလႆႈ ယွၼ်ႉၵႂႃႇတိူဝ်ႉၺႃးႁွႆးၸဵပ်း ႁူမ်ႈၵႃႇမတၢင်းသူပ်း ႁူမ်ႈၵႃႇမတၢင်းၶိူင်ႈဢင်ႇၵႃႇလႄႈ ႁူမ်ႈၵႃႇမတၢင်းႁူးၽၢႆႈလူင်ၸိူဝ်းၼႆႉယဝ်ႉ။ ၵၢၼ်ၵူတ်ႇထတ်းတၢင်းပဵၼ် မေႃယႃတေတွင်ႈထၢမ်ပိုၼ်းပၢႆးယူႇလီၵူၼ်းပဵၼ် ထတ်းတူၺ်းၶေႃႈမုၼ်းလွင်ႈတၢင်းဢၼ်ၸၢင်ႈပဵၼ်မႃးတၢင်းပဵၼ်ၵႅၼ်ႇသႃႇသူပ်း ၾၢင်ႁၢင်ႈတၢင်းပဵၼ် ဢၼ်ၵူၼ်းပဵၼ်ပဵၼ်ဝႆႉ လႄႈ ၵူတ်ႇထတ်း ၼႂ်းသူပ်း ၵူင်ၶေႃး လမ်းၶေႃး ဢိၵ်ႇတင်း X-ray သေၵူတ်ႇထတ်း လိူဝ်ၼၼ်ႉ တေဢဝ်ၼိူဝ်ႉၼႂ်းသူပ်းသေ သူင်ႇၵူတ်ႇထတ်း တႃႇႁႃၸိူဝ်ႉမႅင်း ဢမ်ႇၼၼ် သႄးလ်းၵႅၼ်ႇသႃႇ ၸင်ႇတေၸၢင်ႈမၵ်းမၼ်ႈဝႃႈ ပဵၼ်ဢမ်ႇပဵၼ် တၢင်းပဵၼ်ၵႅၼ်ႇသႃႇၼႂ်းသူပ်း ။ လွင်ႈယူတ်းယႃတၢင်းပဵၼ်ၵႅၼ်ႇသႃႇၼႂ်းသူပ်း လွင်ႈယူတ်းယႃတၢင်းပဵၼ်ၵႅၼ်ႇသႃႇၼႂ်းသူပ်းၼၼ်ႉ တေလႆႈတူၺ်းမဵဝ်းၵႅၼ်ႇသႃႇ တၢင်းယႂ်ႇလဵၵ်ႉၵႅၼ်ႇသႃႇ လႄႈ ၶၵ်ႉတွၼ်ႈတၢင်းပဵၼ်ၵႅၼ်ႇသႃႇ လႄႈ ၶေႃႈယိူင်းဢၢၼ်းၵၢၼ်ယူတ်းယႃတၢင်းပဵၼ် ၼၼ်ႉသေ ၸင်ႇၸၢင်ႈယူတ်းယႃ မၢင်ၵေႃႉတေလႆႈၸႂ်ႉလွၵ်းလၢႆးဢၼ်လဵဝ်သေ ယူတ်းယႃ မၢင်ၵေႃႉတေလႆႈၸႂ်ႉလၢႆလွၵ်းလၢႆးသေယူတ်းယႃ ။ လၢႆးယူတ်းယႃၸိူဝ်းၼၼ်ႉ ၽႃႇတတ်း − ၽႃႇတတ်းဢဝ်ၵွၼ်ႈၼိူဝ်ႉၵႅၼ်ႇသႃႇလႄႈ ယႂ်းၼိူဝ်ႉမၢင်ႁိမ်းႁွမ်းႁွပ်ႈႁွပ်ႈၸိူဝ်းၼၼ်ႉ ဢွၵ်ႇပႅတ်ႈ ၵမ်ႈၼမ် တေၸၢင်ႈလႆႈၽႃႇတတ်း တွမ်ႇၼမ်ႉလိူင်ၼႂ်းၶေႃးၼၼ်ႉဢွၵ်ႇပႅတ်ႈပႃး။ ၸႂ်ႉလၢႆးရင်းသီသေယူတ်းယႃ − ပဵၼ်လၢႆးဢၼ်ၸႂ်ႉရင်းသီသေ ယႃႉလုပႅတ်ႈသႄးလ်ၵႅၼ်ႇသႃႇ မၢင်ၵေႃႉ တေလႆႈၸႂ်ႈလၢႆးၽႃႇတတ်းသေ ယူတ်းယႃႁူမ်ႈၵၼ်။ ၸႂ်ႉၶေးမီးယူတ်းယႃ − ဢဝ်ယႃဢၼ်တေႃႇသူႈတင်းၵႅၼ်ႇသႃႇလၢႆလၢႆမဵဝ်းႁူမ်ႈၵၼ်သေ ယႃႉလူႉပႅတ်ႈ သႄးလ်ၵႅၼ်ႇသႃႇ တီႈဢၼ်မီးၵွၼ်ႈၼိူဝ်ႉငွၵ်ႈ လႄႈ တီႈဢၼ်သႄးလ်ၵႅၼ်ႇသႃႇၸၢင်ႈၽႄႈလၢမ်း ၵႂႃႇၸူးၶိူင်ႇဢင်ႇၵႃႇတၢင်ႇဢၼ် ၵမ်ႈၼမ်တေၸႂ်ႉႁူမ်ႈၵၼ်တင်း ၵၢၼ်ၽႃႇတတ်းလႄႈ ၵၢၼ်ၸႂ်ႉရင်းသီသေယူတ်းယႃၼၼ်ႉယဝ်ႉ။ ၸႂ်ႉယႃၵႅၼ်ႇသႃႇၵမ်းသိုဝ်ႈ (Target Therapy) ယႃၼၼ်ႉ တေၶဝ်ႈၵႂႃႇၵိုတ်းယိုတ်းပႅတ်ႈ ဢမ်ႇႁႂ်ႈပရူဝ်ႇတိၼ်းၼႂ်းသႄးလ်ၵႅၼ်ႇသႃႇႁဵတ်းၵၢၼ် လၢႆးၼႆႉ ၸႂ်ႉၵူႈၵၼ်တင်း ၶေးမီးပမ်းပတ်ႇ ဢမ်ႇၼၼ် ရင်းသီလႆႈၼင်ႇၵၼ်။ တၢင်ႇလၢႆး မိူၼ်ၼင်ႇ မေႃယႃတေႁႂ်ႈၵူၼ်းပဵၼ်ႁၢင်ႈႁႅၼ်းၼႂ်းသူပ်းတႃႇတူဝ်ႈတၼ်းႁပ်ႉလွင်ႈယူတ်းယႃတႃႇသေႇ ၼင်ႇႁိုဝ် တေႁေႉၵင်ႈ ဢမ်ႇႁႂ်ႈလုပ်ႇၵၢင်းတၢႆယွၼ်ႉရင်းသီ။ လႄႈ ႁေႉၵင်ႈ ဢမ်ႇႁႂ်ႈတိတ်းၸိူဝ်ႉမႅင်းၼႂ်းသဵၼ်ႈလိူတ်ႈ ယွၼ်ႉတၢင်းပႅၼ်ႁိူၵ်ႇလႄႈၶဵဝ်ႈ သင်လႆႈၸႂ်ႉလၢႆးၶေးမီးပမ်းပတ်ႇသေယူတ်းယႃ ။ ဢိၵ်ႇတင်း ၵူၼ်းပဵၼ် တေလႆႈမီးမေႃယႃလုမ်းလႃးပၢႆးယူႇလီၼႂ်းသူပ်းၶပ်ႉတၢမ်းၵၼ် တႄႇၸဵမ် ၼႂ်းၶၢဝ်းယၢမ်းတိုၵ်ႉ ယူတ်းယႃ လႄႈ ဝၢႆးယူတ်းယႃယဝ်ႉၼၼ်ႉလီလီထႅင်ႈလူးၵွၼ်ႇ။ ထႅင်ႈဢၼ်ၼိုင်ႈၵေႃႈ ၵူၼ်းပဵၼ် တေၸၢင်ႈလႆႈ မႄးၽိုၵ်း ဢိုၼ်တၢင်းၵိၼ်၊ ၽိုၵ်းဢႃႈသူပ်း ၊ ၽိုၵ်းလၢတ်ႈ လႄႈ သႂ်ႇၶဵဝ်ႈပွမ် ၸဵမ်ၸိူဝ်းၼႆႉပႃးထႅင်ႈ ၼၼ်ႉယဝ်ႉ ။ လၢႆးႁေႉၵင်ႈ ယၢမ်းလဵဝ် တႃႇတေႁႄႉၵင်ႈ တၢင်းပဵၼ်ၵႅၼ်ႇသႃႇၼၼ်ႉ ပႆႇမီးလွၵ်းလၢႆးဢၼ်တႅတ်ႈတေႃး ၵူၺ်းၵႃႈ ၵူၼ်းပဵၼ်ၶဝ် ၸၢင်ႈလူတ်းယွမ်းလႆႈ တၢင်းပဵၼ်ၵႅၼ်ႇသႃႇ ၼႂ်းသူပ်းၼၼ်ႉယူႇ တႃႇႁႄႉၵင်ႈ တၢင်းပဵၼ်ၼႆႉ တေၸၢင်ႈပႃးၼင်ႇတႂ်ႈၼႆႉ။ * လူတ်းယွမ်းလွင်ႈလုတ်ႇလႅၼ်းယႃႈ / လွင်ႈၵိၼ်လဝ်ႈ / လွင်ႈၵဵဝ်ႉမၢၵ်ႇမူႉ / လွင်ႈလုတ်ႇယႃႈလႅင်။ * ၵိၼ်ပၼ်ဢႁႃႇရ ၽၵ်း လႄႈ မၢၵ်ႇမႆႉလၢႆလၢႆမဵဝ်း ဢၼ်မီးထၢတ်ႈ Vitamin လႄႈ သၢၼ်ႁႄႉၵင်ႈ Antioxidants ၼႆယဝ်ႉ။ * 6 လိူၼ် ၼိုင်ႈပွၵ်ႈ ႁႂ်ႈၵႆႉၵူတ်ႇထတ်းပၢႆးယူႇလီ သူပ်းလႄႈ ၶဵဝ်ႈ ယူႇတႃႇသေႇ သင်ဝႃႈ မီးလွင်ႈၽိတ်းပိူင်ႈ မိူၼ်ၼင်ႇ ၶဵဝ်ႈမႅင်း / ၶဵဝ်ႈမိၼ်ႈ / ၶဵဝ်ပွမ်လူမ် ၼႆၸိုင် ႁႂ်ႈၼႅတ်ႈႁူပ်ႉထူပ်းမေႃယႃၵမ်းလဵဝ်ၼႆယဝ်ႉ။ ပိၼ်ႇတႅမ်ႈ – လၢဝ်ၽွင်း တႆးလွတ်ႈလႅဝ်း ဢၢင်ႈဢိင်- bpksamutprakan	['ပိုၼ်ႉႁူႉလီသူၼ်ၸႂ်']
2024-12-13T12:49:11	https://taifreedom.com/%e1%81%b5%e1%81%a2%e1%81%bc%e1%80%ba%e1%81%bd%e1%80%af%e1%81%b5%e1%80%ba%e1%82%87%e1%80%9e%e1%80%bd%e1%80%99%e1%80%ba%e1%82%88%e1%80%9a%e1%82%83%e1%82%88%e1%80%9c%e1%80%99%e1%80%ba-%e1%81%bc%e1%82%82/	ၵၢၼ်ၽုၵ်ႇသွမ်ႈယႃႈလမ် ၼႂ်းမိူင်းႁူမ်ႈတုမ် လူတ်းယွမ်းလူင်း ၵူၺ်းတိုၵ်ႉ ပဵၼ်ထီႉၼိုင်ႈၼႂ်းလုမ်ႈၾႃႉယူႇ	ဝၼ်းထီႉ 12 December 2024 (လိူၼ်ၸဵင်မႂ်ႇ 12 ၶမ်ႈ ပီႊတႆး 2119 ၼီႈ) သိုဝ်ႇၶၢဝ်ႇၼွၵ်ႈမိူင်း ဢွၵ်ႇဝႆႉ ၵဵဝ်ႇလူၺ်ႈလွင်ႈလုမ်းၽၢႆႇၽဵဝ်ႈမူၺ်ႉယႃႈမဝ်းၵမ် လႄႈ ရႃႇၸဝတ်ႈ ၸၢတ်ႈၸိုင်ႈလုမ်ႈၾႃႉ (UNODC) ဢွၵ်ႇမႃးလၢတ်ႈဝႃႈ ဝၢႆးသေသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်းမႃးၼၼ်ႉ ၵၢၼ်ၽုၵ်ႇသွမ်ႈ ႁဵတ်းဢွၵ်ႇ ယႃႈလမ် ၼႂ်းမိူင်းႁူမ်ႈတုမ် လူတ်းယွမ်းလူင်းပဵၼ်ပွၵ်ႈဢွၼ်တၢင်းသုတ်း ၼႆသေတႃႉ ၵူၺ်းၵႃႈ မိူင်းႁူမ်ႈတုမ်ယင်းတိုၵ်ႉပဵၼ် မိူင်းဢၼ်ႁဵတ်းဢွၵ်ႇယႃႈလမ် ၼမ်လိူဝ်ပိူၼ်ႈသုတ်း ၼႂ်းလုမ်ႈၾႃႉယူႇ ၼႆယဝ်ႉ။ ၼႂ်းပီႊ 2024 ၼႆႉ ၼႂ်းမိူင်းႁူမ်ႈတုမ် ၽုၵ်ႇသွမ်ႈႁဵတ်းဢွၵ်ႇယႃႈလမ် 995 တၢၼ်ႇ လႄႈ မိူဝ်ႈၼႂ်းပီႊ 2023 ၼၼ်ႉသမ်ႉ ၽုၵ်ႇသွမ်ႈႁဵတ်းဢွၵ်ႇ 10,80 တၢၼ်ႇ လႆႈဝႃႈ ၼမ်လိူဝ်သေ မိူင်းဢႅပ်ႉၾၵၢၼ်ႇၼိတ်ႉသ်တၢၼ်ႇ ဢၼ်ယၢမ်ႈပဵၼ်မိူင်းၽုၵ်ႇသွမ်ႈ ႁဵတ်းဢွၵ်ႇယႃႈလမ်ၼမ်ထိၼိုင်ႈၼၼ်ႉ ပဵၼ် 2 ပုၼ်ႈ လႄႈ ႁဵတ်းႁႂ်ႈမိူင်းႁူမ်ႈတုမ် ပဵၼ်မိူင်းထီႉၼိုင်ႈ ၼႂ်းလုမ်ႈၾႃႉ ဢၼ်ၽုၵ်ႇသွမ်ႈႁဵတ်းဢွၵ်ႇ ယႃႈလမ် ၼမ်လိူဝ်သေပိူၼ်ႈ ဝႃႈၼႆ။ ၸွမ်းၼင်ႇလွင်ႈၵဵပ်းႁႃၶေႃႈမုၼ်းယႃႈလမ် ၼႂ်းမိူင်းႁူမ်ႈတုမ် တႃႇပီႊ 2024 ၼႆႉသေ ယွၼ်ႉပီႊၼႆႉ မိူင်းတႆးပွတ်းဢွၵ်ႇၶူင်း ဢၼ်ပဵၼ်ပိုၼ်ႉတီႈၽုၵ်ႇသွမ်ႈယႃႈလမ် ၼႂ်းမိူင်းႁူမ်ႈတုမ် မွၵ်ႈႁူဝ်ပၢၵ်ႇပႅတ်ႇသိပ်း 80% မီးပၢင်တိုၵ်းသိုၵ်းသိူဝ်းလႄႈ ႁဵတ်းႁႂ်ႈၵူၼ်းၽုၵ်ႈသွမ်ႈယႃႈ လႆႈပိုၼ်ႉပွႆႇပႅတ်ႈသူၼ်ယႃႈၶဝ် ၼႆယဝ်ႉ။ ဝၢႆးသေသိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းမႃး ပၢႆးမၢၵ်ႈမီးမိူင်းႁူမ်ႈတုမ် လႆႈတူၵ်းလူင်းႁၢဝ်ႈႁႅင်း လႄႈ ၽၢႆႇယေးငိုၼ်းလုမ်ႈၾႃႉၵေႃႈ လၢမ်းၶၢတ်ႈဝႆႉဝႃႈ ၼႂ်းပီႊ 2025 ဢၼ်တေမႃးထိုင်ၼႆႉ ပၢႆးမၢၵ်ႈမီးမိူင်းႁူမ်ႈတုမ် တေတူၵ်းလူင်းထႅင်ႈမွၵ်ႈ ႁူဝ်ပၢၵ်ႇၼိုင်ႈ 1% ဝႃႈၼႆ။ ယွၼ်ႉသိုၵ်းမၢၼ်ႈယိုတ်းသိမ်းဢၢမ်းၼၢတ်ႈၸိုင်ႈမိူင်းသေ ႁဵတ်းႁႂ်ႈတူင်ႇဝူင်းၵူၼ်း မီးလွင်ႈသုၵ်ႉယုင်ႈဢူၼ်ၵဝ်း ႁူမ်ႈထိုင် ၵၢၼ်ပၢႆးမၢၵ်ႈမီး လႄႈ မီးၵၢၼ်တိုၵ်းယိုဝ်း ၶဵင်ႈၶႅင်ၵၢၼ်သိုၵ်းတေႃႇၵၼ် ၸွတ်ႇတူဝ်ႈမိူင်းႁူမ်ႈတုမ်သေ မီးၵူၼ်းႁၢမ်းတီႈယူႇ တၼ်းသဝ်းဢမ်ႇယွမ်း 3 လၢၼ်ႉၵေႃႉၼႆ ၸၢတ်ႈၸိုင်ႈလုမ်ႈၾႃႉ ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း	['ၼွၵ်ႈမိူင်း', 'ယႃႈမဝ်းၵမ်']
2024-12-13T12:27:04	https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%ba%e1%82%83-2/	ႁႅင်းၵၢၼ်ယၢၼ်မိူင်း ၺႃးမိတ်ႈတႅင်းၼႃႈဢူၵ်း တၢႆထင်တီႈ ၼႂ်းမိူင်းထႆး	မိူဝ်ႈဝၼ်းထီႉ 12 December 2024 (လိူၼ်ၸဵင်မႂ်ႇ 12 ၶမ်ႈ ပီႊတႆး 2119 ၼီႈ) မီးႁႅင်းၵၢၼ်ယၢၼ်မိူင်း မိူင်းႁူမ်ႈတုမ်ၵေႃႉၼိုင်ႈ ထုၵ်ႇၺႃးဢဝ်မိတ်ႈတႅင်း ပၵ်းၶမ်ၼႃႈဢူၵ်း လူႉသဵင်ႈတၢႆထင်တီႈ ယူႇၼႂ်းႁွင်ႈၶၢတ်ႈ ၼႂ်းၵိဝ်ႇ သူႇၶုမ်ဝိတ်ႉ 29 ပွၵ်ႉ 5 ဢိူင်ႇၼႃးၵိူဝ် ၸႄႈဝဵင်းပၢင်းလႃႉမုင်း ၸႄႈတွၼ်ႈသျူၼ်းပူးရီး မိူင်းထႆး ၼႆယဝ်ႉ။ ႁႅင်းၵၢၼ်ယၢၼ်မိူင်း ဢၼ်လူႉသဵင်ႈတၢႆၼၼ်ႉ ၸိုဝ်ႈႁွင်ႉ ၸေႃးဝိၼ်းၶျိတ်ႉ ဢႃႇယု 26 ပီႊ လႄႈ ဢၼ်ပဵၼ်တႆးၵေႃႉ ယူႇႁူမ်ႈႁွင်ႈလဵဝ်ၵၼ်ၼၼ်ႉ 2 ၵေႃႉ လႆႈလၢတ်ႈဝႃႈ ဢွၼ်တၢင်းၼႆႉ ၸေႃးဝိၼ်းၶျိတ်ႉ ယူႇၼႂ်းႁွင်ႈႁင်းၵူၺ်းသေ ၶႃသွင်ၵေႃႉသမ်ႉ ဢွၵ်ႇၵႂႃႇႁႃသိုဝ်ႉတၢင်းၵိၼ်တၢင်းၼွၵ်ႈ လႄႈ မိူဝ်ႈပွၵ်ႈမႃးၶိုၼ်းၼၼ်ႉ လႆႈထူပ်းႁၼ် မၼ်းၸၢႆးၼွၼ်းတၢႆဢိူၵ်ႇလိူတ်ႈဝႆႉယဝ်ႉ ဝႃႈၼႆ။ ဝၢႆးသေၼၼ်ႉ ၽၢႆႇတၢင်းၸဝ်ႈၼႃႈတီႈပလိၵ်ႈထႆး ၸင်ႇလႆႈႁွင်ႉဢဝ်ၶႃသွင်ၵေႃႉ ၵႂႃႇတွင်ႈထၢမ်တီႈႁူင်းပလိၵ်ႈၼႆသေတႃႉ ဢမ်ႇပႆႇၸၢင်ႈတႅပ်းတတ်းလႆႈဝႃႈ လွင်ႈတၢင်းမၼ်း ပဵၼ်ၸိူဝ်ႉႁိုဝ်တႄႉတႄႉ မၼ်းၸၢႆးၶႃႈတူဝ်တၢႆႁႃႉ ဢမ်ႇၼၼ် မီးၵူၼ်းၶႃႈႁႅမ်တၢႆႁိုဝ် လႄႈ ၽၢႆႇပလိၵ်ႈထႆးၶဝ် တေၼႅတ်ႈၵူတ်ႇထတ်း တႃႇႁႃငိူၼ်ႈငဝ်ႈလွင်ႈပဵၼ်တႄႉမၼ်းၵႂႃႇ ၼႆယဝ်ႉ။ တႆးလွတ်ႈလႅဝ်း	['ၼွၵ်ႈမိူင်း']
2024-12-12T13:20:17	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-20/	သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်း မၢတ်ႇၸဵပ်းလူႉတၢႆ	မိူဝ်ႈဝၼ်းထီႉ 10 December 2024 (လိူၼ်ၸဵင်မႂ်ႇ 10 ၶမ်ႈ ပီႊတႆး 2119 ၼီႈ) ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵႂႃႇတီႈၼႂ်းပွၵ်ႉ 1 ဝဵင်းၼွင်ၶဵဝ် လႄႈ ၸၢၵ်ႇမၢၵ်ႇတႅၵ်ႇတိူဝ်ႉၸပ်း ၵူၼ်းမိူင်းတၢႆ 1 ၵေႃႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈယၢမ်းၵၢင်ဝၼ်း 11:00 မူင်း ၸုမ်းသိုၵ်းမၢၼ်ႈ ၸိူဝ်းမီးတီႈတပ်ႉပၢင်သဝ်းၶဝ် (ပၢၼ်ႇပူၺ်း) ၼၼ်ႉ ယိုဝ်းမၢၵ်ႇလူင်သေ ၵႂႃႇတူၵ်းတီႈၼႂ်းပွၵ်ႉ 1 လႄႈ တိူဝ်ႉၸပ်းၺႃး ဢူးၽူဝ်းသျုၵ်ႉ ဢႃႇယု 52 ပီႊ လႆႈလူႉတၢႆထင်တီႈၵႂႃႇၵမ်းလဵဝ် ဝႃႈၼႆ။ မိူဝ်ႈဝၼ်းထီႉ 9 December 2024 ၼၼ်ႉၵေႃႈ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵႂႃႇ တီႈၼႂ်းဝၢၼ်ႈသၢမ်ႇမႃႇသႄႇ ဢိူင်ႇသၢမ်ႇမႃႇသႄႇ ၸႄႈဝဵင်းၼွင်ၶဵဝ် လႄႈ မၢၵ်ႇၵႂႃႇတူၵ်းတႅၵ်ႇတီႈႁိမ်း ႁူင်းႁဵတ်းၵိူဝ်ဝၢၼ် မၢႆ−1 သေ မီးၵူၼ်းႁဵတ်းၵၢၼ် လႆႈမၢတ်ႇၸဵပ်း 3 ၵေႃႉ ၼႆယဝ်ႉ။ တီႈၼႂ်းၸႄႈဝဵင်းၼွင်ၶဵဝ်ၼႆႉ ၸုမ်းသိုၵ်းမၢၼ်ႈလႄႈၸုမ်းသိုၵ်း TNLA တိုၵ်ႉသိုပ်ႇၶဵင်ႈၶႅင်ၵၢၼ်သိုၵ်းၵၼ်သေ တၢင်းၽၢႆႇၸုမ်းသိုၵ်း TNLA ယိုၼ်ႈမိုဝ်းတႃႇဢုပ်ႇ လွင်ႈငမ်းယဵၼ်ၵၼ်တင်း သိုၵ်းမၢၼ်ႈသေတႃႉ ၽၢႆႇသိုၵ်းမၢၼ်ႈ ဢမ်ႇပႆႇတွပ်ႇသင်သေၶေႃႈ ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-12T12:35:20	https://taifreedom.com/%e1%81%b8%e1%80%ad%e1%80%b0%e1%80%9d%e1%80%ba%e1%82%89%e1%80%99%e1%82%85%e1%80%84%e1%80%ba%e1%80%b8%e1%80%9d%e1%81%a2%e1%82%86%e1%80%b8%e1%80%9b%e1%81%a2%e1%80%90%e1%80%ba%e1%82%89%e1%82%81%e1%81%a2/	ၸိူဝ်ႉမႅင်းဝၢႆးရၢတ်ႉႁၢႆႉႁႅင်း လွတ်ႈဢွၵ်ႇၼႂ်းႁွင်ႈၵူတ်ႇထတ်းၸိူဝ်ႉမႅင်း မိူင်း ဢေႃးသတြေးလီးယႃး	မိူဝ်ႈဝၼ်းထီႉ 9 December 2024 (လိူၼ်ၸဵင်မႂ်ႇ 9 ၶမ်ႈ ပီႊတႆး 2119 ၼီႈ) ၼၼ်ႉ ယူႇတီႈ ၸႄႈမိူင်း Queensland ၼႂ်းမိူင်းဢေႃးသတြေးလီးယႃး ဢွၵ်ႇမႃးလၢတ်ႈဝႃႈ မီးတူဝ်ယၢင်ႇၸိူဝ်ႉမႅင်းဝၢႆးရၢတ်ႉႁၢႆဢၼ်ၵဵပ်းသိမ်းဝႆႉ ၼႂ်းႁွင်ႈ Labၼၼ်ႉ ႁၢႆလၢႆၵႂႃႇ 323လွတ်ႇ ဢမ်ႇႁူႉဝႃႈႁဵတ်းႁိုဝ်ႁၢႆ မီးၵူၼ်းလၵ်ႉဢဝ်ဢွၵ်ႇႁွင်ႈၵူတ်ႇထတ်း ၵႂႃႇၽၢႆႇၼွၵ်ႈႁႃႉ ဢမ်ႇၼၼ် မီးၵူၼ်းဢဝ်ၵႂႃႇၶႃႈႁႅမ်ၸိူဝ်ႉမႅင်းၼၼ်ႉပႅတ်ႈ ယဝ်ႉႁိုဝ် ၵေႃႈဢမ်ႇႁူႉ ၼႆယူႇ။ ၵူၺ်းၵႃႈၸိူင်ႉႁိုဝ်ၵေႃႈ ပဵၼ်လွင်ႈလီမႆႈၸႂ်ႁႅင်းတႄႉတႄႉ ယွၼ်ႉၸိူဝ်ႉမႅင်း ဢၼ်ႁၢႆလၢႆၵႂႃႇၼၼ်ႉ ပဵၼ် Hendra Virus, Lyssavirus လႄႈ Hantavirus ပဵၼ်ဝၢႆးရၢတ်ႉ ဢၼ်မီးၽေးႁၢႆႉႁႅင်းတေႃႇပၢႆးယူႇလီၵူၼ်းႁဝ်းႁၢဝ်ႈႁႅင်း တင်း (3)မဵဝ်း ဝႃႈၼႆ။ ၸိူဝ်ႉမႅင်းဝၢႆးရၢတ်ႉၼႆႉ ႁၢႆလၢႆၸဵမ်မိူဝ်ႈၼႂ်းပီႊ 2021 ပုၼ်ႉယဝ်ႉ ၵူၺ်းၵႃႈ တိုၵ်ႉၸင်ႇႁႃႁူႉဝႃႈမၼ်းႁၢႆၼႆ မိူဝ်ႈၼႂ်းလိူၼ် August 2023 ဝၢႆးသေထူပ်းႁၼ်ဝႃႈ တူႈၸေႈၶႅင်လွတ်ႇၸိူဝ်ႉမႅင်းဝၢႆးရၢတ်ႉတႅၵ်ႇ သေ ႁဵတ်းႁႂ်ႈလွင်ႈၼႆႉ ပဵၼ်လွင်ႈဢၼ်ပူၼ်ႉပႅၼ်လၵ်းၵၢၼ် လွင်ႈလွတ်ႈၽေးမဵဝ်းမီးသၢႆၸႂ်ႁၢဝ်ႈႁႅင်း ဝႃႈၼႆ။ ပႅၵ်ႉသမ်ႉဝႃႈ လွင်ႈဢၼ် တူဝ်ယၢင်ႇဝၢႆးရၢတ်ႉႁၢႆၵႂႃႇၼၼ်ႉ ပဵၼ်လွင်ႈလီမႆႈၸႂ်ႁႅင်း သေတႃႉ ၵူၺ်းၵႃႈ ၶၢဝ်းတၢင်း 5 ပီႊပူၼ်ႉမႃးၼႆႉ တီႈၼႂ်းၸႄႈမိူင်း Queensland ယင်းပႆႇထူပ်းႁၼ် ၵူၼ်းတိတ်းၸပ်းၸိူဝ်ႉမႅင်း Lyssavirus ဢမ်ႇၼၼ် Hendra လႄႈ တီႈၼႂ်းမိူင်း ဢေႃးသတြေးလီးယႃးၵေႃႈ ဢမ်ႇမီးလၢႆးငၢၼ်း ၵူၼ်းတိတ်းၸပ်းၸိူဝ်ႉမႅင်း Hantavirus မိူၼ်ၵၼ်ၼင်ႇၵဝ်ႇ ဝႃႈၼႆ။ ၽူႈၸတ်းၵၢၼ်ၽၢႆႇပၢႆးယူႇလီ လၢတ်ႈဝႃႈ လွင်ႈဢၼ်ၸိူဝ်ႉမႅင်းဝၢႆးရၢတ်ႉ ႁၢႆဢွၵ်ႇ ပႅတ်ႈၼႂ်းႁွင်ႈ Lab ၼၼ်ႉ လီမႆႈၸႂ်ယူႇၼႆသေတႃႉ ၵူၺ်းၽွၼ်းတုမ်ႉယွၼ်ႈတေႃႇ တူင်ႇဝူင်းၵူၼ်းတႄႉ ယင်းတိုၵ်ႉဢေႇယူႇ ၼႆယဝ်ႉ။ Hendra virus ၼႆႉ ပဵၼ်တၢင်းပဵၼ်ဢၼ် လုၵ်ႉတီႈသတ်းသေ ၽႄႈလၢမ်းၸူးတီႈၵူၼ်း လႄႈ မီးၽေးထိုင်သၢႆၸႂ် ႁူဝ်ပၢၵ်ႇႁႃႈသိပ်းၸဵတ်း 57% သေ မိူဝ်ႈၼႂ်းပီႊ 1994 ၼၼ်ႉ ၸိူဝ်ႉမႅင်း Hendra virus လႆႈၽႄႈလၢမ်းတီႈၼႂ်းဝဵင်း Brisbane ၸႄႈမိူင်း Queensland ႁဵတ်းႁႂ်ႈမႃႉတၢႆ 13 တူဝ် ဢိၵ်ႇတင်း ၵူၼ်းၽိုၵ်းသွၼ်မႃႉ 1 ၵေႃႉ လႄႈ ဝၢႆးသေၼၼ်ႉ ၵူတ်ႇထတ်းထူပ်းႁၼ်ၵူၼ်းတိတ်းၸပ်းၸိူဝ်ႉမႅင်းထႅင်ႈ 66 ၵေႃႉ ၼႂ်းၼႆႉလူႉတၢႆ 4 ၵေႃႉ တင်း မႃႉထႅင်ႈလၢႆသိပ်းတူဝ်ယူႇ ဝႃႈၼႆ။ Lyssavirus ၼႆႉသမ်ႉ ၶႂ်ႈမိူၼ်ၵၼ်တင်း Rabies virus ဢၼ်ႁဵတ်းႁႂ်ႈပဵၼ် တၢင်းပဵၼ်မႃမႃႈသေ မီးတိုဝ်ႉတၢင်းလူႉသဵင်ႈတၢႆလႆႈသုင်မိူၼ်ၵၼ် လႄႈ ဢၼ်ပဵၼ် Hantavirus ၼႆႉၵေႃႈ ပဵၼ်ဝၢႆးရၢတ်ႉ လုၵ်ႉတီႈသတ်း ၽႄႈလၢမ်းၸူးတီႈၵူၼ်း တေမီးၽၢင်ႁၢင်ႈမိူၼ်ၶႆႈဝတ်း ဢမ်ႇၼၼ် တၢင်းပဵၼ်ပွတ်ႇၸဵပ်းယဵၼ်း လႄႈ မီးတိုဝ်ႉတၢင်းလူႉသဵင်ႈတၢႆလႆႈ ႁူဝ်ပၢၵ်ႇသၢမ်သိပ်းပႅတ်ႇ 38% ၼႆယဝ်ႉ။ ၸိူဝ်ႉမႅင်းဝၢႆးရၢတ်ႉ လွတ်ႈဢွၵ်ႇမႃးၼႂ်းႁွင်ႈၵူတ်ႇထတ်း ႁိုင်ယဝ်ႉသေ ၽၢႆႇၽူႈမီး ပုၼ်ႈၽွၼ်းၶဝ် တိုၵ်ႉၸင်ႇမႃးပိုတ်ႇလၢတ်ႈၼႄၵူၺ်းၼႆႉ ပဵၼ်လွင်ႈဢၼ် ယွမ်းႁပ်ႉဢမ်ႇလႆႈၼႆ ၽူႈလူင်ႉလႅၼ်ႇၶဝ် လၢတ်ႈၼင်ႇၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇၸဝ်ႈၼႃႈတီႈ ၽူႈမီးပုၼ်ႈၽွၼ်း မိူင်းဢေႃးသတြေးလီးယႃးၶဝ် တေၼႅတ်ႈၵူတ်ႇထတ်းႁႃငိူၼ်ႈငဝ်ႈ ဝႃႈ တူဝ်ယၢင်ႇဝၢႆးရၢတ်ႉ ဢၼ်ၵဵပ်းဝႆႉၼႂ်းႁွင်ႈၵူတ်ႇထတ်း ဢၼ်မီးလွင်ႈႁူမ်ႇလူမ်ႈ လွတ်ႈၽေးသုင်ၼၼ်ႉ ႁဵတ်းႁိုဝ်သေႁၢႆလၢႆၵႂႃႇလႆႈ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းၽူႈလူင်ႉလႅၼ်ႇၶဝ်တႄႉ ယိုၼ်ယၼ်လၢတ်ႈဝႃႈ ၸိူဝ်ႉမႅင်း ဝၢႆးရၢတ်ႉၸိူဝ်းၼၼ်ႉ တေဢမ်ႇၸၢင်ႈပဵၼ်ၽေးတေႃႇၵူၼ်းႁဝ်း မၼ်းတေမီးသၢႆၸႂ် တီႈၼႂ်းတူင်ႉဝူင်းဢၼ်ၵတ်းႁႅင်းၵူၺ်း လႄႈ သင်ယူႇၼႂ်းတူင်ႉဝူင်းဢၼ်ဢုၼ်ႇ ဢမ်ႇၼၼ် မႆႈ ပေႃးၼႆၸိုင်ႈ မၼ်းတေ မီးသၢႆၸႂ်ဢမ်ႇလႆႈႁိုင် ၼႆယဝ်ႉ။ တႆးလွတ်ႈလႅဝ်း	['ၼွၵ်ႈမိူင်း']
2024-12-11T11:08:12	https://taifreedom.com/%e1%81%b6%e1%82%84%e1%82%87-%e1%80%9e%e1%80%b0%e1%80%84%e1%80%ba%e1%82%87%e1%82%81%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%80%ad%e1%80%af%e1%81%b5%e1%80%ba%e1%80%b8-%e1%80%a2%e1%80%ad/	ၶႄႇ သူင်ႇႁိူဝ်းတိုၵ်း ဢိူမ်ႈၸမ်ၵုၼ်ႇထႆႇဝၼ်ႇႁၢဝ်ႈႁႅင်း	မိူဝ်ႈဝၼ်းထီႉ 10 December 2024 (လိူၼ်ၸဵင်မႂ်ႇ 10 ၶမ်ႈ ပီႊတႆး 2119 ၼီႈ) ၼၼ်ႉ ယူႇတီႈၽူႈတၢင်လၢတ်ႈ ႁွင်ႈၵၢင်လူင်ၽၢႆႇၵႅတ်ႇၶႄထႆႇဝၼ်ႇ ဢွၵ်ႇမႃးလၢတ်ႈဝႃႈ ၼႂ်းပိုၼ်ႉတီႈ ၵုၼ်ၵျႃႇပၢၼ်ႇပွတ်းၸၢၼ်း တေႃႇပေႃးထိုင် ပၢင်ႇလၢႆႇၶႄႇပွတ်းၸၢၼ်း ၼၼ်ႉ မီးတပ်ႉၼမ်ႉၶႄႇၶဝ်ႈတူင်ႉၼိုင်တင်းၼမ် လႄႈ တေလႆႈဝႃႈ ပဵၼ်လွင်ႈပူၼ်ႉ ပႅၼ်တေႃႇထႆႇဝၼ်ႇ ပႅၵ်ႉသမ်ႉဝႃႈ ၶႄႇဢမ်ႇလႆႈပိုၼ်ၽၢဝ်ႇၽိုၵ်းၽွၼ်ႉသိုၵ်းၵေႃႈ ယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ၽၢႆႇတပ်ႉသိုၵ်းၶႄႇ ယင်းပႆႇဢွၵ်ႇမႃးလၢတ်ႈပၼ်တၢင်းႁၼ်ထိုင် သင်ၸွမ်းလႄႈ ဢမ်ႇလႆႈယိုၼ်ယၼ်ဝႃႈ ၸွင်ႇတေမီးၵၢၼ်ၽိုၵ်းၽွၼ်ႉသိုၵ်းယူႇႁိုဝ် ၼႆၼင်ႇၵဝ်ႇ။ ႁိူဝ်းတိုၵ်း လႄႈ ႁိူဝ်းလဵပ်ႈယၢမ်းၸွမ်းၽင်ႇပၢင်ႇလၢႆႇၶွင် ၶႄႇ ဢၼ်တူင်ႉၼိုင်ယူႇ ၼႂ်းပွတ်းတွၼ်ႈၼႆႉ တေမီးယူႇမွၵ်ႈ 90 လမ်း ၸိူဝ်းၼႆႉသေ ပဵၼ်ဢၼ်လီမႆႈၸႂ်ႁႅင်းဝႆႉ ဢိၵ်ႇတင်း လိူဝ်သေထႆႇဝၼ်ႇယဝ်ႉ ၶႄႇယင်းယိူင်းပဝ်ႉမၢႆၵႂႃႇတီႈ တၢင်ႇၸိုင်ႈမိူင်း ၼႂ်းပွတ်းတွၼ်ႈၼႆႉပႃးထႅင်ႈၼႆ လႅင်ႇၶၢဝ်ႇၽၢႆႇလွင်ႈမၼ်ႈၼိမ်သဝ်းထႆႇဝၼ်ႇ လၢတ်ႈၼင်ႇၼႆ။ မိူဝ်ႈၼႂ်းဝၼ်းထီႉ 10 December 2024 ၼၼ်ႉ ထႆႇဝၼ်ႇ ၵူတ်ႇထတ်းႁၼ် ႁိူဝ်းမိၼ်တိုၵ်းၶႄႇ 47 လမ်း၊ ႁိူဝ်းမွၵ်ႈ 20 လမ်း ပၼ်ႇလဵပ်ႈၸွမ်းၵုၼ်ထႆႇဝၼ်ႇ ၼႆယဝ်ႉ။ ၽၢႆႇတၢင်းၽူႈလူင်ႉလႅၼ်ႇၶဝ်လၢတ်ႈဝႃႈ ၶႄႇ တေၸၢင်ႈတႄႇၽိုၵ်းၽွၼ်ႉသိုၵ်း ထႅင်ႈ တႃႇၼႄဢွၵ်ႇ လွင်ႈဢမ်ႇပဵင်းပေႃးႁၢၼ်ႉၸႂ် ဢၼ်ၸွမ်ၸိုင်ႈထႆႇဝၼ်ႇ လႆႉ ၶျိင်းတိူဝ် ဢွၵ်ႇၶၢဝ်းတၢင်းၵႂႃႇတီႈၸိုင်ႈမိူင်း ၼႂ်းၵုၼ်ပႄႇသိၾိၵ်ႇ လႄႈ ဢၼ်တေၵႂႃႇဝႄႉ ပႃးတီႈမိူင်းဢမေႇရိၵၢၼ်ႇၼၼ်ႉ ဝႃႈၼႆ။ တႆးလွတ်ႈလႅဝ်း	['ၼွၵ်ႈမိူင်း']
2024-12-10T15:32:11	https://taifreedom.com/%e1%81%b8%e1%80%af%e1%80%99%e1%80%ba%e1%80%b8-sspp-%e1%81%be%e1%82%86%e1%80%b8%e1%81%b8%e1%80%af%e1%80%90%e1%80%ba%e1%82%87%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0/	ၸုမ်း SSPP ၾႆးၸုတ်ႇႁိူၼ်းၵူၼ်းမိူင်း လႄႈ မိူဝ်ႈၼႆႉပဵၼ်ဝၼ်းလိုၼ်းသုတ်း တႃႇၵူၼ်းမိူင်းတေလႆႈပၢႆႈ	ၵူၼ်းမိူင်းၸိုင်ႈတႆးပွတ်းႁွင်ႇ တူၵ်းတၢင်းယၢပ်ႇၽိုတ်ႇ ထိုင်တီႈတုၵ်ႉၶ ပဵၼ်ၼမ်ႉႁူႉၼမ်ႉတႃ လူဝ်ႇတၢင်းၸွႆႈထႅမ် တႃႇမီးႁူမ်ႇလူမ်ႈယူႇၼၼ်ႉ တၢင်းၽၢႆႇၸုမ်းသိုၵ်းၶူဝ်းၶဵဝ် SSPP သမ်ႉႁူမ်ႈတင်းသိုၵ်းတၢင်ႇၸုမ်းသေ လိုပ်ႈႁေႃႈၵူၼ်းမိူင်း မတ်ႉၵူၼ်းမိူင်း ႁႅမ်တၢႆၵူၼ်းမိူင်း တီႈၼႂ်းၸိုင်ႈတႆးပွတ်းၸၢၼ်း။ မိူဝ်ႈဝၼ်းထီႉ 5 December 2024 (လိူၼ်ၸဵင်မႂ်ႇ 5 ၶမ်ႈ ပီႊတႆး 2119 ၼီႈ) ယၢမ်းၵၢင်ၶမ်ႈ 19:00 မူင်း ၸၢႆးၼေႃႇသႅင်မိူင်း ၸဝ်ႈၸႄႈဝဵင်း 35 SSPP ၸီႉသင်ႇႁႂ်ႈ ၸၢႆးၸၢႆး ဢွၼ်ဢဝ်ႁႅင်းသိုၵ်းသေ ၵႂႃႇၸုတ်ႇၽဝ်ပႅတ်ႈႁိူၼ်း လုင်းႁဵင်ၼၼ်ႇတီႇ+ပႃႈၸၢမ်ႇ တီႈဝၢၼ်ႈလၢင်းလူင် ဢိူင်ႇမိူင်းလၢင်း ၸႄႈဝဵင်းႁူဝ်ပူင်း လႄႈ ၵၢဝ်ႇၼႄးဝႃႈ ယွၼ်ႉမီးၸႂ်ပဵၼ်ၽၢႆႇ RCSS ဝႃႈၼႆ၊ ၽွင်းမိူဝ်ႈ ၸၢႆးၸၢႆး ၸုတ်ႇၽဝ်ႁိူၼ်းၼၼ်ႉၵေႃႈ လၢတ်ႈတေႃႇၼႃႈ ၵူၼ်းတင်းၼမ်ဝႃႈ “သူၶဝ်တူၺ်းဝႆႉလီလီ ပေႃးၽႂ်ပဵၼ်ၸႂ် RCSS တေၺႃးၸုတ်ႇၽဝ်မိူၼ်ၼႆ” ဝႃႈၼႆယူႇယဝ်ႉ။ လုင်းႁဵင်ၼၼ်ႇတီႇ ဢိူင်ႇမိူင်းလၢင်းၼႆႉ ၸုမ်းသိုၵ်းၶူဝ်းၶဵဝ် SSPP ယၢမ်ႈတီႉမတ်ႉပေႃႉထုပ်ႉ ဢဝ်ၵႂႃႇသႂ်ႇၶွၵ်ႈ တီႈဝၢၼ်ႈၵၢတ်ႇၽုၺ်း ၸႄႈဝဵင်းမိူင်းၵိုင် မိူဝ်ႈလိူၼ် February 2023 လႄႈ ၸင်ႇလႆႈလွတ်ႈဢွၵ်ႇၶွၵ်ႈမႃးၶိုၼ်း မိူဝ်ႈၼႂ်းလိူၼ် June 2023 ယူႇယဝ်ႉ၊ ထိုင်ဝၼ်းထီႉ 26 November 2024 ၸၢႆးၼေႃႇသႅင်မိူင်း ၸဝ်ႈၸႄႈဝဵင်း 35 SSPP ၵႂႃႇယိုတ်းဢဝ်ပႅတ်ႈ ႁိူၼ်း လုင်းၼၼ်ႇတီႇ+ပႃႈၸၢမ်ႇ သိမ်းပႅတ်ႈၸၢၵ်ႈထႆ၊ ၶူဝ်းၶွင်ၼႂ်းႁိူၼ်း ပႃးၸဵမ်တီႈလိၼ်ၽုၵ်ႇသွမ်ႈ သူၼ်ႁႆႈၼႃး (ၶဝ်ႈပႆႇလႆႈပၢတ်ႇ/ၶဝ်ႈၵၢပ်ႇပႆႇလႆႈဢဝ်) ဢၼ်ယၢမ်ႈလႆႈငိုၼ်းၼိုင်ႈပီႊ တႃႇသၢင်ႉငိုၼ်း 900 သႅၼ်ပျႃး ထိုင် 1,000 သႅၼ်ပျႃး ၼၼ်ႉယူႇယဝ်ႉ။ မိူဝ်ႈဝၼ်းထီႉ 5 February 2024 ၸဝ်ႈႁၢၼ်သေႃး ၽူႈၵွၼ်းတပ်ႉၸုမ်း 798 လႄႈ ၸဝ်ႈသူႉ ၵႅမ်တပ်ႉၸုမ်း ဢိၵ်ႇပႃး ၽူႈဢွၼ်ႁူဝ်သိုၵ်းတၢင်ႇၸုမ်း ဢွၼ်ႁႅင်းၵူၼ်းသေ ၶဝ်ႈၵႂႃႇတီႈဝၢၼ်ႈၼႃးပုင်ႇ လႄႈ ၵႂႃႇမတ်ႉဢဝ် လုင်းၵၢင်ႉဢႃႇလေႃးၵႃႉ၊ ၸၢႆးသူႉလၢဝ် ၵႅမ်လုင်းၵၢင်ႉ၊ ၸၢႆးသႅင်၊ ၸၢႆးပဵတ်း၊ ၸၢႆးဢႃႇလီႉယႃႉ၊ ၸၢႆးၶၼ် ၶဝ်ၸိူဝ်းၼႆႉလႄႈ ပေႃႉႁႅမ်လုင်းၵၢင်ႉႁၢဝ်ႈႁႅင်း သေယႃႇပေႁႂ်ႈၸွႆႈထႅမ် RCSS ဝႃႈၼႆ၊ ၶိုၼ်းသိုပ်ႇၵႂႃႇတီႈ ဝၢၼ်ႈၼမ်ႉၶူၵ်ႉ လႄႈ ၺွပ်းပႃးပူႇၵၢင်ႉဝၢၼ်ႈ၊ သမ်ႉလိုပ်ႈပႅတ်ႈထႅင်ႈၵူၼ်းမိူင်း (မွၵ်ႈ 10 လင်ပၢႆ) ဢၼ်ၸုမ်း SSPP ဢမ်ႇၵဵၵ်ႈၼၼ်ႉ ႁႂ်ႈၶၢႆႉပၢႆႈဢွၵ်ႇဝၢၼ်ႈ ဝၼ်းထီႉ 10 December 2024 ပဵၼ်ဝၼ်းၵမ်းလိုၼ်းသုတ်း သင်ဢမ်ႇၶၢႆႉဢွၵ်ႇ တေယိုဝ်းတၢႆပႅတ်ႈၵမ်းလဵဝ် ဝႃႈၼႆ။ ၵူၼ်းမိူင်းဝၢၼ်ႈၼမ်ႉၶူၵ်ႉ ၸိူဝ်းဢမ်ႇမီးတၢင်းၽိတ်းသင်ၼၼ်ႉ ယွၼ်ႉဢမ်ႇၽွင်းလိူဝ်လႆႈ ဢႃႇၼႃႇဢၢမ်းၼၢတ်ႈၶွင် SSPP လႄႈ ဢွၼ်ၵၼ်သိမ်းၶူဝ်းလဵင်း ပႅတ်ႈသူၼ်ႁႆႈၼႃးသေ ၶၢႆႉပၢႆႈဢွၵ်ႇဝၢၼ်ႈဢမ်ႇယွမ်းမွၵ်ႈ 10 ႁိူၼ်းၼႆႉယဝ်ႉ။ မိူဝ်ႈဝၼ်းထီႉ 26 November 2024 ၸုမ်းသိုၵ်း SSPP ယိုဝ်းတၢႆပႅတ်ႈသိုၵ်းႁၢၼ် RCSS 2 ၵေႃႉ ဢၼ်ယွမ်းသိုၵ်းတေႃႇ SSPP လႄႈ သမ်ႉႁႅမ်တၢႆပႃးထႅင်ႈ လုင်းၸဵင်ႇလုၼ်ႇ တီႈဝၢၼ်ႈၵျွၵ်ႉငၢၵ်ႈ ဢိူင်ႇမိူင်းပဵင်း ၸႄႈဝဵင်းႁူဝ်ပူင်း ၸိုင်ႈတႆးပွတ်းၸၢၼ်း။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-10T10:13:23	https://taifreedom.com/%e1%80%a2%e1%81%b5%e1%80%bb%e1%81%a2%e1%80%84%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8%e1%80%9a%e1%81%a2%e1%80%99%e1%80%ba%e1%82%88-6-%e1%80%99%e1%80%b5%e1%80%9d%e1%80%ba/	ဢၵျၢင်ႉတၢင်းယၢမ်ႈ 6 မဵဝ်း ဢၼ်ႁဵတ်းႁႂ်ႈပီး	မၢင်ၸိူဝ်းတေထၢင်ႇထိူမ်ဝႃႈ ယွၼ်ႉသင်လႄႈ တေလႆႈၵုမ်းထိင်းလွင်ႈၵိၼ် ဢမ်ႇၼၼ် ဢွၵ်ႇဢဵၼ်ႁႅင်းယဝ်ႉ ၵူၺ်းၵႃႈ တိုၵ်ႉႁၼ်ဝႃႈ ၼမ်ႉၼၵ်းၸဝ်ႈၵဝ်ႇဢမ်ႇယွမ်းလူင်း ဢမ်ႇၼၼ် ႁၢင်ႈၾၢင်ၸဝ်ႈၵဝ်ႇ ဢမ်ႇလႅၵ်ႈလၢႆႈ ၸွမ်းၼင်ႇမုင်ႈမွင်းဝႆႉ တီႈတႄႉဢၵျၢင်ႉတၢင်းယၢမ်ႈ လွင်ႈၸႂ်ႉၸၢတ်ႈပၢၼ်ႁဝ်း ၵူႈဝၼ်းၼၼ်ႉ ၸၢင်ႈပဵၼ်ငဝ်ႈႁၢၵ်ႈ ဢၼ်ႁဵတ်းႁႂ်ႈ ၼမ်ႉၼၵ်းတူဝ်ႁဝ်းၶိုၼ်ႈမႃး လူၺ်ႈဢမ်ႇႁူႉတူဝ် ၼၼ်ႉယဝ်ႉ ဢမ်ႇဝႃႈပဵၼ်လွင်ႈၵိၼ်ၸိၵ်းꧦ ၸွၵ်း ꧦ လွင်ႈဢၼ်ၵဵဝ်ႉတၢင်းၵိၼ်ဝႆး ဢမ်ႇၼၼ် ၶၢၼ်တႃၼွၼ်း ဢၵျၢင်ႉၸိူဝ်းၼႆႉမီးၽွၼ်းၸႃႉတေႃႇပၢႆးယူႇလီ လႄႈ ၼမ်ႉၼၵ်းတူဝ်ၸဝ်ႈၵဝ်ႇ တင်းသဵင်ႈယဝ်ႉ၊ ဢၵျၢင်ႉၸိူဝ်းၼၼ်ႉ ပဵၼ်(6) ပိူင်ၼင်ႇၽၢႆႇတႂ်ႈၼႆႉ − ၵိၼ်ဝႆးႁႅင်းပူၼ်ႉ လွင်ႈၵိၼ်တၢင်းၵိၼ်ဝႆးႁႅင်းပူၼ်ႉတီႈ ႁဵတ်းႁႂ်ႈႁဝ်းဢမ်ႇတၼ်းႁူႉတူဝ်ဝႃႈ တူဝ်ၶိင်းလႆႈႁပ်ႉသၢၼ်ဢႁႃႇရ တဵမ်ထူၼ်ႈ လႄႈ လွင်ႈၼႆႉ ၸၢင်ႈႁဵတ်းႁႂ်ႈႁဝ်း ၵိၼ်ၼမ်ပူၼ်ႉလိူဝ် ဢၼ်ႁဝ်းထုၵ်ႇလီၵိၼ် လၢႆးၵႄႈလိတ်ႈမၼ်းတႄႉ ႁႂ်ႈၵဵဝ်ႉတၢင်းၵိၼ်ဢွၼ်ႇ ꧦ ၵိၼ်လွႆးꧦၼိုင်ႈဢူမ်ႉၼႆႉ ႁႂ်ႈၵဵဝ်ႉမွၵ်ႈ 20-30 ပွၵ်ႈ/ၵမ်း ၼင်ႇႁိုဝ် ႁူင်းၶဝ်ႈတေႁဵတ်းၵၢၼ်လႆႈလီ လႄႈ ၸွႆႈႁႂ်ႈဢွၵ်းဢေႃၸဵဝ်းဢိမ်ႇ ၼႆယူႇယဝ်ႉ ။ ၵိၼ်တၢင်းၵိၼ်ယွႆႈယႅမ်းၶွပ်ႉၶႅပ်ႉ မီးဢၵျၢင်ႉတၢင်းယၢမ်ႈ ၵျိူၵ်ႈၵိၼ်ၶဝ်ႈမုၼ်း ဢမ်ႇၼၼ် တၢင်းၵိၼ်ၶွပ်ႉꧦ ၶႅပ်ႉꧦတၢင်းၵိၼ်ယွႆႈယႅမ်း လႄႈ ၸၢင်ႈႁဵတ်းႁႂ်ႈႁဝ်းၵႆႉ ꧦ ၵိၼ် ထိုင်တီႈႁႅင်းၼႂ်းတူဝ်ၼမ်ပူၼ်ႉတီႈ လၢႆးဢၼ်လီတီႈသုတ်းၼၼ်ႉ ထုၵ်ႇလီ ယႃႇသိုဝ်ႉၶဝ်ႈမုၼ်းဝႆႉတီႈႁိူၼ်း ဢမ်ႇၼၼ် တီႈႁဵတ်းၵၢၼ် သင်ဝႃႈၶႂ်ႈၵိၼ်ၸိုင် ထုၵ်ႇလီၵိၼ်ပၼ် မၢၵ်ႇမႆႉ ၊ ထူဝ်ႇဢၼ်မီးၽွၼ်းလီၸိူဝ်းၼၼ်ႉ တႅၼ်းတၢင်ဢဝ်ၼႆယဝ်ႉ။ ၵိၼ်ၸွမ်းၸႂ် မၢင်ၸိူဝ်း မီးလွင်ႈၶမ်ၸႂ်သုၵ်ႉၸႂ် ၊ မီးလွင်ႈ သိူဝ်းၸႂ် ၊ မိူဝ်းလွင်ႈတူၵ်းသုမ်း ၊မီးလွင်ႈဢွင်ႇမၢၼ် ငဝ်းလၢႆးလႂ်သေဢမ်ႇဝႃႈ တေဢဝ်တၢင်းၵိၼ်ၼႆႉပဵၼ်တီႈယႃၸႂ် ပဵၼ်တီႈမူၼ်ႈၸႂ်လႄႈ တေၵိၼ်ပူၼ်ႉ ၵိၼ်လူၼ်ႉလိူဝ်ဢၼ်တူဝ်ၶိင်းလူဝ်ႇၵႂႃႇပႅတ်ႈ ၵွပ်ႈၼၼ် ၽိူဝ်ႇတႃႉတေဢဝ်လွင်ႈၵိၼ်ယႅမ်ႉ ႁဵတ်းပဵၼ်လၢႆးတၢင်း တႃႇပွႆႇၽႃႈပႅတ်ႈ လွင်ႈၶမ်ၸႂ် ပိူင်လူင်မၼ်း မိူဝ်ႈမီးလွင်ႈၶီၸႂ် ၸႂ်သုၵ်ႉသၵ်ႉ ဢမ်ႇၼၼ် ဢိမ်ႇၸၢၼ်ႈ ၽိူဝ်ႇတႃႉတေၵိၼ်မိူဝ်ႈၸႂ်ဢမ်ႇလီၼၼ်ႉ ႁဝ်းထုၵ်ႇလီ ပႆတၢင်းလဵၼ်ႈ ၊ ဢၢၼ်ႇလိၵ်ႈ ဢမ်ႇၼၼ် ထွမ်ႇၵႂၢမ်း တွၼ်ႈတႃႇတေလိုမ်းပႅတ်ႈလွင်ႈၵိၼ်တၢင်းၵိၼ် လၢႆးၼႆႉ ငိုၼ်းၵေႃႈဢမ်ႇသဵင်ႈၼမ် ပၢႆးယူႇလီၵေႃႈဢမ်ႇတုမ်ႉတိူဝ်ႉ သမ်ႉပၢႆလႆႈတၢင်းႁုၸွမ်းထႅင်ႈလူးၵွၼ်ႇယဝ်ႉ။ ၼွၼ်းလိုၵ်း / ၵိၼ်လိုၵ်း ဝၼ်လႂ်ဢၼ်ႁဝ်း ဢမ်ႇလႆႈၼွၼ်းလပ်းတဵမ်ထူၼ်ႈပဵင်းပေႃး ဢမ်ႇၼၼ် ၼွၼ်းလိုၵ်းၼၼ်ႉၵေႃႈ ဝၼ်းၼၼ်ႉ ၾၢင်ႉတူၺ်းလႃႈ တူဝ်ၶိင်းႁဝ်းတေ ၶႂ်ႈၵိၼ်ၶႂ်ႈယႅမ်ႉသေ ႁဝ်းၵိၼ်တၢင်းၵိၼ်ၼမ်လိူဝ်ၵူႈဝၼ်း ၵွပ်ႈၼၼ် ထုၵ်ႇလီၼွၼ်း တီႈဢေႇသုတ်း 8 ၸူဝ်ႈမူင်းတေႃႇၶိုၼ်း ၼင်ႇႁိုဝ် တေၸွႆႈႁႂ်ႈ ႁေႃႇမူၼ်း ၵုမ်းထိင်းလႆႈ လႄႈ ႁဵတ်းႁႂ်ႈၸႂ်ၶႂ်ႈၵိၼ်ယွမ်းလူင်း။ ဢမ်ႇၵိၼ်ၶဝ်ႈၼႂ် ၶဝ်ႈၼႂ်ၼႆႉ လမ်ႇလွင်ႈတႃႇတူဝ်ၶိင်း ဢွၵ်းဢေႃၵူၼ်းႁဝ်းၼႃႇ သင်ဢမ်ႇၵိၼ်ၶဝ်ႈၼႂ်ၼႆထၢတ်ႈၵိူဝ်ဝၢၼ်ၼႂ်းလိူတ်ႈတေတူၵ်း လႄႈ ႁဵတ်းႁႂ်ႈႁဝ်းၵိၼ်ၼမ်ႁႅင်းပူၼ်ႉမိူဝ်ႈၵိၼ်ၵိၼ်ၶဝ်ႈဝၼ်း ယွၼ်ႉၼၼ် ထုၵ်ႇလီၵိၼ်ၶဝ်ႈၼႂ်ႁႂ်ႈၵုမ်ႇထူၼ်ႈလႄႈ ၵိၼ်ႁႂ်ႈပႃးထၢတ်ႈဢႁႃႇရတၢင်းၵိၼ် 5 မဵဝ်း တႃႇႁႂ်ႈလႆႈႁပ်ႉႁႅင်းၶၢမ်ႇတူဝ် လႄႈ ၸွႆႈၵုမ်းထိင်းပၼ် ၼမ်ႉၼၵ်းတူဝ်။ ၵိၼ်ၼမ်ႁႅင်းပူၼ်ႉ လွင်ႈၵိၼ်ၼမ်ႁႅင်းပူၼ်ႉၼႆႉ ပဵၼ်ငဝ်ႈႁၢၵ်ႈလမ်ႇလွင်ႈ ဢၼ်ႁဵတ်းႁႂ်ႈၼမ်ႉၼၵ်းတူဝ်ႁဝ်းၶိုၼ်ႈ ၵွပ်ႈၼၼ် ႁဝ်းလူဝ်ႇၽိုၵ်းၵိၼ်ႁႂ်ႈပဵင်းပေႃးၵူၺ်း ဢမ်ႇထုၵ်ႇလီၵိၼ်လူၼ်ႉ ၵိၼ်လိူဝ် ဢိၵ်ႇတင်း ၼင်ႇႁိုဝ် ၶူင်ႉသၢင်ႈၶိုတ်ႈယိူဝ်ႇႁဝ်း တေႁဵတ်းၵၢၼ်လႆႈလီ ဢိၵ်ႇတင်း ၸွႆႈလူတ်းယွမ်းပၼ် ဢမ်ႇႁႂ်ႈၶႆမၼ်းၼႂ်းတူဝ် ၶေႃႇၼမ်ႁႅင်းပူၼ်ႉလိူဝ်ဢၼ်တူဝ်ၶိင်းလူဝ်ႇၼႆယဝ်ႉ။ ပိၼ်ႇတႅမ်ႈ -လၢဝ်ၽွင်း တႆးလွတ်ႈလႅဝ်း ဢၢင်ႈဢိင် – bpksamutprakan	['ပိုၼ်ႉႁူႉလီသူၼ်ၸႂ်']
2024-12-09T13:23:24	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-47/	ၽူႈမီးၼမ်ႉၸႂ် ၸွႆႈထႅမ်ၶိူင်ႈၵမ်ႉၵႅမ် ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈဝႃး ဝၼ်းထီႉ 8 December 2024 (လိူၼ်ၸဵင်မႂ်ႇ 8 ၶမ်ႈ ပီႊတႆး 2119 ၼီႈ) ၽူႈမီးၼမ်ႉၸႂ် သင်ႇၶႃႇၸဝ်ႈ ဢိၵ်ႇတင်း ပီႈၼွင်ႉၼႂ်းမိူင်းတႆး လႄႈ တႆးယၢၼ်မိူင်း ၸူဝ်ႈၶၢဝ်းမႄႈသၢႆ လႆႈၵမ်ႉထႅမ်ၸွႆႈငိုၼ်းတွင်း သၢင်ႉငိုၼ်း 1,255,000 ပျႃး(သိပ်းသွင်သႅၼ်ႁႃႈမိုၼ်ႇႁႃႈႁဵင်ပျႃး) တွၼ်ႈတႃႇသိုဝ်ႉၶိူင်ႈၵမ်ႉၵႅမ် ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ၼႆယဝ်ႉ။ တၢင်တူဝ်ၽူႈမီးပုၼ်ႈၽွၼ်း RCSS/SSA ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ႁဝ်းၶဝ်ၵူႈၵေႃႉၵူႈၸဝ်ႈတႄႉတႄႉဝႃႈဝႃႈယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-09T10:03:44	https://taifreedom.com/%e1%80%9d%e1%81%bc%e1%80%ba%e1%80%b8%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%90%e1%80%ba%e1%80%b8%e1%80%9c%e1%80%bd%e1%80%84%e1%80%ba%e1%82%88%e1%82%81/	ဝၼ်းၵိုတ်းယိုတ်းလွင်ႈႁၢႆႉၸႃႉ ၼိူဝ်ၼၢင်းယိင်း	မိူဝ်ႈဝႃး ဝၼ်းထီႉ 8 December 2024 (လိူၼ်ၸဵင်မႂ်ႇ 8 ၶမ်ႈ ပီႊတႆး 2119 ၼီႈ) ႁွင်ႈၵၢၼ်လူင်ၽၢႆႇပၢႆးယူႇလီ လႆႈၸတ်းႁဵတ်း ဝၼ်းၵိုတ်းယိုတ်းလွင်ႈႁၢႆႉၸႃႉ ၼိူဝ်ၼၢင်းယိင်း တီႈငဝ်ႈၸိုင်ႈ လွႆတႆးလႅင်း ၼႆယူႇယဝ်ႉ။ ယူႇတီႈၵႅမ်ၽူႈၸတ်းၵၢၼ် ဢုပ်ႉပိူင်ႇငဝ်ႈၸိုင်ႈ ၶုၼ်သိုၵ်းလူင် ၶုၼ်လူး လႆႈမွၵ်ႇလၢတ်ႈၶေႃႈၵႂၢမ်းၵႂႃႇ 3 ၶေႃႈ 1. ၵူၼ်းၸၢႆးၼၼ်ႉ တေဢမ်ႇလႆႈပေႉၵိၼ်ၼၢင်းယိင်း ၼၢင်းယိင်းၵေႃႈတေဢမ်ႇလႆႈပေႉၵိၼ်ၵူၼ်းၸၢႆး၊ 2. ၵၢၼ်ၼၢင်းယိင်းၵေႃႈႁဵတ်းလႆႈ ၵၢၼ်ၸိူင်ႉၼင်ႇၵူၼ်းၸၢႆးၵေႃႈ ၼၢင်းယိင်းႁဵတ်းလႆႈမိူၼ်ၵၼ် ၊ 3. ၼၢင်းယိင်းလႄႈၵူၼ်းၸၢႆးၼၼ်ႉ မီးသုၼ်ႇလႆႈမိူၼ်ၵၼ် ၸွမ်းၼင်ႇပိူင်ၵၢၼ်လႄႈပုၼ်ႈၽွၼ်းၽႂ်မၼ်းမီးၼၼ်ႉ ဝႃႈၼႆ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-08T21:13:07	https://taifreedom.com/sspp-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%81%a2%e1%82%86%e1%81%bd%e1%80%b0%e1%82%88%e1%80%9a%e1%80%bd%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5/	SSPP ယိုဝ်းတၢႆၽူႈယွမ်းသိုၵ်း RCSS လႄႈ ၵူၼ်းမိူင်း	မိူဝ်ႈဝၼ်းထီႉ 26 November 2024 (လိူၼ်သိပ်းသွင်လွင်ႈ 11 ၶမ်ႈ ပီႊတႆး 2118 ၼီႈ) ၸုမ်းသိုၵ်းၶူဝ်းၶဵဝ် SSPP ႁူမ်ႈပႃးသိုၵ်းတၢင်ႇၸုမ်း ယိုဝ်းတၢႆပႅတ်ႈၽူႈယွမ်းသိုၵ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA လႄႈ ယိုဝ်းတၢႆပႃးၵူၼ်းမိူင်း ဢၼ်ဢမ်ႇမီးတၢင်းၽိတ်းသင် တီႈဝၢၼ်ႈၵျွၵ်ႉငၢၵ်ႈ ဢိူင်ႇမိူင်းပဵင်း ၸႄႈဝဵင်းႁူဝ်ပူင်း ၸိုင်ႈတႆးပွတ်းၸၢၼ်း။ ၸွမ်းၼင်ႇလႅင်ႇၶၢဝ်ႇၼႂ်းပိုၼ်ႉတီႈပွင်ႇမႃးဝႃႈ မိူဝ်ႈယၢမ်းၵၢင်ၼႂ်ၸဝ်ႉ ဢမ်ႇပႆႇထိုင် 01:00 မူင်းၼၼ်ႉ ၸုမ်းသိုၵ်း SSPP ဢၼ်မီးဝႆႉႁႅင်းၵူၼ်း 80 ပၢႆ သွၵ်ႈတဝ်လိုပ်ႈလမ်း ၵေႃႉသိုၵ်းၵေႃႉႁၢၼ် RCSS တီႈၵျွၵ်ႉငၢၵ်ႈ လႄႈ ၵမ်းၼၼ်ႉသိုၵ်းႁၢၼ် RCSS 2 ၵေႃႉ ၸိုဝ်ႈ ၸၢႆးသိူဝ်ၶမ်း၊ ၸၢႆးဢွင်ႇတူႇ ထုၵ်ႇၺႃးဝႅတ်ႉယဝ်ႉသေ ထၢင်ႇဝႃႈ တေဢမ်ႇႁဵတ်းၵၼ်ထိုင်တၢႆၼႆ လႄႈ လႆႈယွမ်းသိုၵ်း ပၼ်တီႉၺွပ်းၵႂႃႇလီလီ ယူႇယဝ်ႉ။ ၵူၺ်းၼႃႇဢမ်ႇပဵၼ်မႃးၸွမ်းၼင်ႇ သိုၵ်းႁၢၼ် RCSS ထၢင်ႇဝႆႉၼၼ်ႉလႄႈ လႆႈၶၢမ်ႇတၢင်းၸုမ်းသိုၵ်း SSPP တဵၵ်းၸႂ်ႉၵႂႃႇၼႄတပ်ႉပၢင်သဝ်း RCSS ယဝ်ႉသေ ၶိုၼ်းယိုဝ်းၶႃသွင်ၵေႃႉတၢႆပႅတ်ႈ ၼႂ်းဝၼ်းၼၼ်ႉၵမ်းလဵဝ်၊ ဝၢႆးသေ ၸုမ်းသိုၵ်း SSPP ႁူႉတီႈယူႇ RCSS ယဝ်ႉၵေႃႈ သဵင်ၵွင်ႈလႆႈတႅၵ်ႇ တီႈၽၢႆႇၸၢၼ်း ဝၢၼ်ႈၵျွၵ်ႉငၢၵ်ႈ၊ ထိုင်ၵၢင်ၼႂ်မႃး ၸုမ်းသိုၵ်း SSPP ၶိုၼ်းၶဝ်ႈၵႂႃႇတီႈၼႂ်းဝၢၼ်ႈၵျွၵ်ႉငၢၵ်ႈ ႁွင်ႉဢဝ်ၵူၼ်းမိူင်းၵႂႃႇၸူႉတုမ်ၵၼ်သေ ၶိုၼ်းသွၵ်ႈယႃႉၵဝ်းႁိူၼ်းၵူၼ်းမိူင်း ဢဝ်လၢႆၶူဝ်းၶွင်ၵူၼ်းမိူင်း၊ ၵမ်းၼၼ်ႉ ၶိုၼ်းၵႂႃႇၼႄး လုင်းၸဵင်ႇလုၼ်ႇ ဝႃႈၵဵဝ်ႇၶွင်ႈ ၸုမ်းသိုၵ်း RCSS လႄႈ မတ်ႉဢဝ်တူဝ်မၼ်းၵႂႃႇယိုဝ်းတၢႆတီႈၼွၵ်ႈဝၢၼ်ႈ ယူႇယဝ်ႉ။ ဝၢႆးသေ ၵူၼ်းမိူင်း၊ ၽူႈယွမ်းသိုၵ်း RCSS 2 ၵေႃႉ ထုၵ်ႇယိုဝ်းတၢႆယဝ်ႉၼၼ်ႉ ၵူၼ်းဝၢၼ်ႈ ဢမ်ႇမီးလွင်ႈလွတ်ႈၽေးယဝ်ႉလႄႈ ၶိုၼ်းဢွၼ်ၵၼ် ၶၢႆႉပၢႆႈၵႂႃႇၵေႃႉတီႈၵေႃႉတၢင်းသေ မိူဝ်ႈလဵဝ် ဝၢၼ်ႈၵျွၵ်ႉငၢၵ်ႈ ႁၢမ်းဝႆႉယူႇယဝ်ႉ။ မိူဝ်ႈပူၼ်ႉမႃးၸိူဝ်းၼၼ်ႉ တၢင်းၽၢႆႇ RCSS ယၢမ်ႈတီႉၺွပ်းလႆႈ ၵူၼ်းသိုၵ်း SSPP လၢႆပွၵ်ႈလၢႆၵမ်း ၸွမ်းၸိူဝ်းၼႂ်းၸႄႈဝဵင်းႁူဝ်ပူင်း လႄႈ ၵွပ်ႈပိူဝ်ႈ ပဵၼ်တႆးၼင်ႇၵၼ်ၵေႃႈပိူင်ၼိုင်ႈ ယိူင်းၸူးၵၢၼ်ၽွမ်ႉႁူမ်ႈၵေႃႈပိူင်ၼိုင်ႈလႄႈ လႆႈႁွင်ႉဢဝ်ၵူၼ်းဝၢၼ်ႈၵူၼ်းမိူင်း မႃးႁူႉႁၼ်ပဵၼ်သၢၵ်ႈသေႇလၵ်းထၢၼ်သေယဝ်ႉ ပွႆႇပၼ်ၶိုၼ်းၵေႃႈမီးတင်းၼမ်၊ ၵူၼ်းသိုၵ်း SSPP ၸိူဝ်းလၵ်ႉပၢႆႈဢွၵ်ႇတပ်ႉသေ ၵႂႃႇၸူး RCSS ၼၼ်ႉၵေႃႈ ယူႇတီႈၽူႈမီးပုၼ်ႈၽွၼ်း RCSS လႆႈတူၺ်းထိုင်လုမ်းလႃးပၼ်လီလီ လႄႈ ႁဵတ်းပၼ်ပႃးၸွမ်းၼင်ႇၵၢင်ၸႂ်ၶဝ် ၶႂ်ႈလႆႈၶႂ်ႈပဵၼ်ၼၼ်ႉယူႇယဝ်ႉ။ တင်ႈတႄႇၼႂ်းလိူၼ် October 2024 မႃးၼႆႉ ၸုမ်းသိုၵ်း SSPP ႁူမ်ႈပႃးသိုၵ်းတၢင်ႇၸုမ်း ၸွပ်ႇသွၵ်ႈတပ်ႉပၢင်သဝ်း တပ်ႉသိုၵ်းၸိုင်ႈတႆး RCSS/SSA ၸွမ်းၸိူဝ်း ၼႂ်းၸႄႈဝဵင်းလွၵ်ႉၸွၵ်ႇ၊ ၸႄႈဝဵင်းႁူဝ်ပူင်း ဢမ်ႇၵိုတ်းဢမ်ႇလိုဝ်ႈ လႄႈ ၵူၼ်းမိူင်းဢွၼ်ၵၼ်မႆႈၸႂ် ၵူဝ်သိုၵ်း 2 ၸုမ်း သိုပ်ႇပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၽွင်းငဝ်းလၢႆးၵူၼ်းမိူင်း လူဝ်ႇဢဝ်ၶဝ်ႈၼမ်ႉတင်းၵိၼ် ၼႆယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း']
2024-12-08T13:59:16	https://taifreedom.com/%e1%80%95%e1%81%a2%e1%80%84%e1%80%ba%e1%80%9c%e1%80%b0%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9e%e1%80%bd%e1%81%bc%e1%80%ba%e1%80%99%e1%80%b1%e1%82%83%e1%80%9a%e1%82%83/	ပၢင်လူင်းၵၢၼ်သွၼ်မေႃယႃ ပၢႆးယႃ	ယူႇတီႈႁွင်ႈၵၢၼ်လူင် ၽၢႆႇပၢႆးယူႇလီ RCSS/SSA တီႈငဝ်ႈၸိုင်ႈ လွႆတႆးလႅင်း လႆႈၸတ်းႁဵတ်းမႃး ၵၢၼ်သွၼ်မေႃယႃ ပၢႆးယႃ ၸၼ်ႉ-1 ၸုပ်ႈ 13 ၸဵမ်မိူဝ်ႈဝၼ်းထီႉ 1 June 2024 ပူၼ်ႉမႃးၼၼ်ႉ မီးလုၵ်ႈႁဵၼ်းၶိုၼ်ႈ 14 ၵေႃႉလႄႈ ပဵၼ်ဢၼ်ယဝ်ႉတူဝ်ႈၵႂႃႇလီငၢမ်းယဝ်ႉသေ ထိုင်မႃး မိူဝ်ႈဝႃး ဝၼ်းထီႉ 7 December 2024 (လိူၼ်ၸဵင်မႂ်ႇ 7 ၶမ်ႈ ပီႊတႆး 2119 ၼီႈ) လႆႈၸတ်းႁဵတ်းပၢင်လူင်းၵၢၼ်သွၼ်ၵႂႃႇယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း', 'ပၢႆးယူႇလီ']
2024-12-07T12:48:02	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%80%84-3/	ၽူႈမီးၼမ်ႉၸႂ်ၸွႆႈထႅမ်ငိုၼ်းတွင်းၵေႃႉသိုၵ်းၵေႃႉႁၢၼ် RCSS/SSA	မိူဝ်ႈဝၼ်းထီႉ 25 November 2024 ၼၼ်ႉ ႁႂ်ႈလႆႈပဵၼ်လွင်ႈၵမ်ႉၸွႆႈ တႃႇၵၢၼ်ၸိူဝ်ႉၸၢတ်ႈ ဝၢၼ်ႈမိူင်းၼႆသေ ၽူႈမီးၼမ်ႉၸႂ်လၢႆလၢႆၵေႃႉ ႁူမ်ႈၵၼ် ၸွႆႈထႅမ်ငိုၼ်းတွင်း တႃႇသိုဝ်ႉၶိူင်ႈၸႂ်ႉၶူဝ်းတိုဝ်း ပၼ်တီႈ ၵေႃႉသိုၵ်းၵေႃႉႁၢၼ် RCSS/SSA တႃႇသၢင်ႉငိုၼ်း 520,000 ပျႃး (ႁႃႈသႅၼ်သွင်မိုၼ်ႇပျႃး) ၼႆယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၽိူၵ်ႇၸိုၼ်ႈၶၢဝ်သႂ်ႁဝ်းၶဝ် တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-06T22:26:07	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%80%b0%e1%80%9d%e1%80%ba%e1%80%b8%e1%81%b6%e1%80%b5%e1%80%9d%e1%80%ba-sspp-%e1%80%90%e1%80%ad%e1%80%af%e1%81%b5%e1%80%ba%e1%82%89/	သိုၵ်းၶူဝ်းၶဵဝ် SSPP တိုၵ်ႉသိုပ်ႇတီႉၺွပ်းၵူၼ်းမိူင်း လႄႈ ပေႉၵိၼ်ၵူၼ်းမိူင်းတႆး	မိူဝ်ႈၼႆႉဝၼ်းထီႉ 6 December 2024 (လိူၼ်ၸဵင်မႂ်ႇ 6 ၶမ်ႈ ပီႊတႆး 2119 ၼီႈ) ၸုမ်းသိုၵ်း SSPP လေႃးပႃးသိုၵ်းတၢင်ႇၸုမ်းၼၼ်ႉ ၵႂႃႇတဵၵ်းၺွပ်းဢဝ် ၵူၼ်းဝၢၼ်ႈၵူၼ်းမိူင်း တီႈဝၢၼ်ႈၼမ်ႉၶူၵ်ႉ လႄႈ ဝၢၼ်ႈၼႃးပုင်ႇ ဢိူင်ႇၼႃးပုင်ႇ ၸႄႈဝဵင်းႁူဝ်ပူင်း ၸိုင်ႈတႆးပွတ်းၸၢၼ်း။ ၵဵဝ်ႇၵပ်းလူၺ်ႈလွင်ႈၼႆႉ ၸုမ်းသိုၵ်း SSPP ဢဝ်ႁႅင်းသိုၵ်းၵႂႃႇတီႉၺွပ်းဢဝ် ၵူၼ်းမိူင်း ဝၢၼ်ႈၼႃးပုင်ႇ 10 ၵေႃႉ၊ တီႉၺွပ်းပႃး ပႃႈယူင်ႇ တီႈဝၢၼ်ႈၼမ်ႉၶူၵ်ႉ လႄႈ ၽူႈၸၢႆးၼႂ်းဝၢၼ်ႈတႄႉ ၺႃးၺွပ်းၵႂႃႇလၢႆၵေႃႉၼႆၼၼ်ႉ ဢမ်ႇပႆႇလႆႈႁူႉၸွမ်း၊ ယွၼ်ႉလွင်ႈတၢင်းသင်သေ ၸုမ်းသိုၵ်း SSPP ၵႂႃႇတဵၵ်းၺွပ်းဢဝ်ၵူၼ်းမိူင်း ၼၼ်ႉၵေႃႈ ဢမ်ႇပႆႇလႆႈႁူႉၸွမ်းမိူၼ်ၵၼ်။ ၽွင်းၸုမ်းသိုၵ်းၶူဝ်းၶဵဝ် ၵႂႃႇတီႉၺွပ်းၵူၼ်းဝၢၼ်ႈၼႃးပုင်ႇၼၼ်ႉ လႆႈလၢတ်ႈဢွၵ်ႇ သူပ်းၵႂႃႇဝႃႈ “လွင်ႈလုင်းႁဵင်ၸၢမ်ႇဢွင်ႇ ၺႃးယိုဝ်းတၢႆၼၼ်ႉ ပဵၼ်ၵွပ်ႈၵူၼ်းဝၢၼ်ႈ 2 ဝၢၼ်ႈၼႆႉယဝ်ႉ သင်ႁူႉၽႂ်ပဵၼ်ၸႂ် RCSS လဵင်ႉၶဝ်ႈ RCSS ၵေႃႈ တေယိုဝ်းတၢႆပႅတ်ႈၵမ်းလဵဝ်” ဝႃႈၼႆပၼ်တီႈၵူၼ်းမိူင်း ဢိူင်ႇၼႃးပုင်ႇ။ မိူဝ်ႈဝၼ်းထီႉ 26 November 2024 ၸုမ်းသိုၵ်းၶူဝ်းၶဵဝ် SSPP ၵႂႃႇမၢပ်ႇၼႄးဝႃႈ လုင်းႁဵင်ၼၼ်ႇတီႇ+ပႃႈၸၢမ်ႇ ဝၢၼ်ႈလၢင်းလူင် ဢိူင်ႇမိူင်းလၢင်း ၸႄႈဝဵင်းႁူဝ်ပူင်း ပဵၼ်ၸႂ်သိုၵ်း RCSS လဵင်ႉၶဝ်ႈ RCSS ၼႆလႄႈ တဵၵ်းသိမ်းဢဝ်လၢႆပႅတ်ႈ ႁိူၼ်း၊ သူၼ်ႁႆႈ (ၶဝ်ႈၵၢပ်ႇပႆႇလႆႈၵၢၼ်ႉ)၊ တူင်ႈၼႃး (ၶဝ်ႈပႆႇလႆႈပၢတ်ႇ)၊ ၵႃးၸၢၵ်ႈထႆ 1 လမ်း၊ ၶူဝ်းၶွင်ၼႂ်းႁိူၼ်း (တူၵ်းမႅၼ်ႈမွၵ်ႈသၢင်ႉငိုၼ်း 200 သႅၼ်ပျႃး) မိူဝ်ႈလဵဝ် လုင်းႁဵင်ၶဝ်တင်းႁိူၼ်း လႆႈႁူပ်ႉၺႃးလွင်ႈတုၵ်ႉၶ ယွၼ်ႉသိုၵ်း SSPP ဝႆႉယူႇယဝ်ႉ။ ထႅင်ႈလွင်ႈၼိုင်ႈၵေႃႈ ဝၢႆးသေ ၸၢႆးၸၢမ်ႇဢွင်ႇ ၵေႃႉပဵၼ်လုင်းႁဵင် ဢိူင်ႇၼႃးပုင်ႇ ၸႄႈဝဵင်းႁူဝ်ပူင်း ၺႃးယိုဝ်းတၢႆယဝ်ႉၼၼ်ႉ ၸုမ်းသိုၵ်း SSPP ၶိုၼ်းပိုၼ်ၽၢဝ်ႇၵႂႃႇဝႃႈ မိူဝ်ႈဝၼ်းထီႉ 30 November 2024 တူၵ်းမႅၼ်ႈဝၼ်း လိူၼ်သိပ်းသွင်လပ်း ၶၢဝ်းယၢမ်း ၵၢင်ၶမ်ႈ 19:30 မူင်း မႅၼ်ႈၽွင်းပေႃႈမႄႈၵူၼ်းမိူင်း ၼႂ်းဢိူင်ႇၼႃးပုင်ႇ ၶွၼ်ႈၵၼ်တီႈဝတ်ႉၵျွင်းၼႃးပုင်ႇ ႁႆႇၵွင် ႁႆႇမွင်း ႁဵတ်းပွႆးပႂ်ႉႁပ်ႉၸဵင် ယူႇၼၼ်ႉ ၽူႈၵွၼ်းဢိူင်ႇၼႃးပုင်ႇ လုၵ်ႉတီႈပွႆးႁပ်ႉၸဵင်သေ ဢွၵ်ႇမိူဝ်းလႄႇပူႇၵၢင်ႉ ဝၢၼ်ႈၼႃးပုင်ႇယဝ်ႉမိူဝ်ႈၶိုၼ်း လုၵ်ႉႁိူၼ်းပူႇၵၢင်ႉဝၢၼ်ႈၼႃးပုင်ႇ ၶီႇလူတ်ႉၶိူင်ႈ ပွၵ်ႈမိူဝ်းတီႈႁိူၼ်း မိူဝ်ႈႁွတ်ႈၽႅဝ် တီႈၽၢႆႇတူၵ်းၸဝ်ႈမိူင်းဝၢၼ်ႈၼႃးပုင်ႇ ၶၢဝ်းယၢမ်း ၵၢင်ၶမ်ႈ 10:30 မူင်းၼၼ်ႉ ၸုမ်းသိုၵ်း RCSS ပႂ်ႉမူၵ်းယိုဝ်း လႄႈ ထိုင်တီႈလႆႈလူႉတၢႆထင်တီႈ ႁိမ်းၽၢႆႇလင်ၸဝ်ႈမိူင်း ဝၢၼ်ႈၼႃးပုင်ႇ ၊ သိုပ်ႇၵႂႃႇတီႉၺွပ်း ၸၢႆးပၼ်ႇတိ ဢႃႇယု 31 ပီႊ ၵေႃႉပဵၼ်ၽူႈမၢႆဢိူင်ႇ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၸိူဝ်းၼႆႉသေ တၢင်းၽၢႆႇ RCSS ဢမ်ႇလႆႈႁူႉၸွမ်းလွင်ႈပိူင်ပဵၼ်တႄႉတႄႉ လႄႈ လွင်ႈၵၢၼ်ၵႂႃႇၵၢၼ်မႃး ၶၢဝ်းယၢမ်း ၸၢႆးၸၢမ်ႇဢွင်ႇ ၺႃးယိုဝ်း၊ ဢွင်ႈတီႈပဵၼ်ၸိူဝ်းၼၼ်ႉၵေႃႈ တၢင်းၽၢႆႇ RCSS ဢမ်ႇလႆႈႁပ်ႉႁူႉတႅတ်ႈတေႃး မိူၼ်ၼင်ႇ SSPP ပိုၼ်ၽၢဝ်ႇဝႆႉၼၼ်ႉ လႄႈ တိုၵ်ႉၸင်ႇမႃးႁပ်ႉႁူႉဝၢႆးသေ မီးၶၢဝ်ႇလိုဝ်းၵၼ်ၼႆႉၵူၺ်းယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-06T15:03:42	https://taifreedom.com/%e1%80%95%e1%82%83%e1%82%87%e1%80%90%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9a%e1%80%ad%e1%80%af%e1%81%bc%e1%80%ba%e1%82%88/	ပႃႇတီႇၵၢၼ်မိူင်း ယိုၼ်ႈလိၵ်ႈပူတ်းထွၼ် ယုၼ်သွၵ်ႉယွၼ်ႈ ဢွၵ်ႇၼႂ်းတၼ်းႁဵင်း ၸွမ်ၸိုင်ႈၵူဝ်းရီးယႃးၸၢၼ်း	မိူဝ်ႈဝၼ်းထီႉ 5 December 2024 (လိူၼ်ၸဵင်မႂ်ႇ 5 ၶမ်ႈ ပီႊတႆး 2119 ၼီႈ) သိုဝ်ႇၶၢဝ်ႇ Reuters လၢႆးငၢၼ်းဝႃႈ ပႃႇတီႇၵၢၼ်မိူင်း ဢၼ်ဢမ်ႇၸႂ်ႈပႃႇတီႇလူင်ပွင်ၸိုင်ႈ ႁၢင်ႈႁႅၼ်း တေယိုၼ်ႈလိၵ်ႈပူတ်းထွၼ် ယုၼ်သွၵ်ႉယွၼ်ႈ (Yoon Suk-yeol) ဢွၵ်ႇၼႂ်း တၼ်းႁဵင်းၸွမ်ၸိုင်ႈၵူဝ်းရီးယႃးၸၢၼ်း သေဢမ်ႇၵႃး ဢၼ်ပဵၼ်ၽၢႆႇပလိၵ်ႈၶဝ်ၵေႃႈ ႁၢင်ႈႁႅၼ်းတေၵူတ်ႇထတ်း ၸွမ်ၸိုင်ႈၵူဝ်းရီးယႃးၸၢၼ်း လႄႈ ၽွင်းလူင် ထႅင်ႈလၢႆၵေႃႉ လူၺ်ႈလွင်ႈတၢင်း ပဵၼ်ၽူႈလုၵ်ႉၽိုၼ်ႉ ႁၵ်းလင်ၸိူဝ်ႉၸၢတ်ႈ ၼႆယဝ်ႉ။ လွင်ႈၼႆႉ လႆႈပဵၼ်မႃးဝၢႆးသေ မိူဝ်ႈၼႂ်းဝၼ်းထီႉ 3 December 2024 ၼၼ်ႉ ၸွမ်ၸိုင်ႈ ၵူဝ်းရီးယႃးၸၢၼ်း ယုၼ်သွၵ်ႉယွၼ်ႈ လႆႈပိုၼ်ၽၢဝ်ႇၸႂ်ႉတိုဝ်းပိူင်မႃႇသျႄႇလေႃး တႃႇႁုပ်ႈသိမ်းဢႃႇၼႃႇသေ လႆႈသင်ႇႁၢမ်ႈ ဢမ်ႇပၼ်မီးလွင်ႈတူင်ႉၼိုင်ၵၢၼ်မိူင်း လႄႈ ပိၵ်ႉဢိုတ်းလွင်ႈႁဵတ်းၵၢၼ်သိုဝ်ႇၶၢဝ်ႇသေ ႁဵတ်းႁႂ်ႈၵူၼ်းမိူင်းဢွၵ်ႇမႃးၼႄၵၢင် ၸႂ် ဢိၵ်ႇတင်း သၢင်ႈလွင်ႈမႆႈၸႂ်ပၼ်မိူင်းဝၼ်းတူၵ်း ၵဵဝ်ႇလူၺ်ႈလွင်ႈမၼ်ႈၼိမ်သဝ်း ၽၢႆႇၵၢၼ်မိူင်း ၵူဝ်းရီးယႃးၸၢၼ်း ဝႃႈၼႆ။ ၽူႈၶဝ်ႈၸုမ်းၼႂ်းပႃႇတီႇၵၢၼ်မိူင်း Democratic Party ပႃႇတီႇဢၼ်ဢမ်ႇၸႂ်ႈလူင်ပွင် ၸိုင်ႈ (ၽၢႆႇသၢၼ်ၶတ်း) ႁၢင်ႈႁႅၼ်းတေလူင်းသဵင်ၵၢင်ၸႂ် ပူတ်းထွၼ် ယုၼ်သွၵ်ႉယွၼ်ႈ ဢွၵ်ႇၼႂ်းတၼ်းႁဵင်းၸွမ်ၸိုင်ႈ ၼႂ်းဝၼ်းထီႉ 7 December 2024 ယၢမ်း 19:00 မူင်း ၸွမ်းၼင်ႇၶၢဝ်းယၢမ်း ၼႂ်းပိုၼ်ႉတီႈၼႆ ၽူႈတၢင်လၢတ်ႈပႃႇတီႇ လၢတ်ႈၼင်ႇၼႆ။ ၽၢႆႇတၢင်းပႃႇတီႇၵၢၼ်မိူင်း People Power Party ဢၼ်ပဵၼ်ပႃႇတီႇလူင်ပွင်ၸိုင်ႈ လႄႈ မီးတၢင်းႁၼ်ထိုင်ဢမ်ႇမိူၼ်ၵၼ် ၵဵဝ်ႇလူၺ်ႈလွင်ႈၼႆႉသေတႃႉ ၵူၺ်းလၢတ်ႈဝႃႈ တေသၢၼ်ၶတ်း လွင်ႈတေပူတ်း ယုၼ်သွၵ်ႉယွၼ်ႈ ဢွၵ်ႇၼႂ်းတၼ်းႁဵင်းၸွမ်ၸိုင်ႈ ဢၼ်တိုၵ်ႉမီးၶၢဝ်းယၢမ်း ပဵၼ်ၸွမ်ၸိုင်ႈထႅင်ႈ 2 ပီႊၼၼ်ႉ ဝႃႈၼႆ။ တႃႇႁဵတ်းသၢင်ႈၶၵ်ႉတွၼ်ႈ ပူတ်းထွၼ်ၸွမ်ၸိုင်ႈၵူဝ်းရီးယႃးၸၢၼ်းၼၼ်ႉ တေလႆႈမီးသဵင်ႁၼ်လီၸွမ်း ၼႂ်း 3 ပုၼ်ႈ 2 ပုၼ်ႈ ၵွပ်ႈၼၼ် ၽၢႆႇပႃႇတီႇ Democratic Party ၼၼ်ႉ လူဝ်ႇသဵင်ႁၼ်လီၵမ်ႉထႅမ် တီႈၼႂ်းပႃႇတီႇလူင်ပွင်ၸိုင်ႈ ဢၼ်မီးသဵင် ယူႇ 108 သဵင် ထႅင်ႈတီႈဢေႇသုတ်း 8 သဵင် ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈဝၼ်းထီႉ 5 December 2024 ၼၼ်ႉ ၽွင်းလူင်ၽၢႆႇၵႅတ်ႇ ၶႄၵူဝ်းရီးယႃးၸၢၼ်း Kim Yong-hyun ဢၼ်ပဵၼ်ၵေႃႉၼႄႉၼမ်း ႁႂ်ႈၸွမ်ၸိုင်ႈၵူဝ်း ရီးယႃးၸၢၼ်း ပိုၼ်ၽၢဝ်ႇၸႂ်ႉတိုဝ်းပိူင်မႃႇသျႄႇလေႃးၼၼ်ႉ လႆႈယိုၼ်ႈလိၵ်ႈဢွၵ်ႇ ပႅတ်ႈၼႂ်းတၼ်းႁဵင်း ၽွင်းလူင်ၽၢႆႇၵႅတ်ႇၶႄယဝ်ႉ ဝႃႈၼႆ။ ၽူႈပွင်ၵၢၼ်သိုၵ်းၵူဝ်းရီးယႃးၸၢၼ်းၵေႃႈ လႆႈယိုၼ်ႈလိၵ်ႈထွၼ်တူဝ်ဢွၵ်ႇ ၼႂ်းတၼ်းႁဵင်းပႅတ်ႈ မိူၼ်ၵၼ်ၼႆ သိုဝ်ႇၶၢဝ်ႇ Yonhap လၢႆးငၢၼ်းၼင်ႇၼႆ။ ၽၢႆႇပလိၵ်ႈၵူဝ်းရီးယႃးၸၢၼ်း လႆႈလၢတ်ႈဝႃႈ တိုၵ်ႉၵူတ်ႇၸႅတ်ႈတူၺ်း လွင်ႈလုၵ်ႉ ၽိုၼ်ႉႁၵ်းလင်ၸိူဝ်ႉၸၢတ်ႈ လႄႈ လွင်ႈၵေႃႇၵၢၼ်ႁၢႆႉ ၵဵဝ်ႇလူၺ်ႈလွင်ႈပိုၼ်ၽၢဝ်ႇ ၸႂ်ႉၸိုဝ်းပိူင်မႃႇသျႄႇလေႃး ဢၼ်ပႃႇတီႇၵၢၼ်မိူင်း (ၽၢႆႇသၢၼ်ၶတ်း) လႄႈ ၵူၼ်း တူင်ႉၼိုင်ၵၢၼ်မိူင်း လႆႈတိူင်ႇဢဝ်ဢမူႉ ၸွမ်ၸိုင်ႈယုၼ်သွၵ်ႉယွၼ်ႈ ဢိၵ်ႇတင်း ၽွင်းလူင်ၽၢႆႇၵႅတ်ႇၶႄ ဢၼ်တိုၵ်ႉယွၼ်းထွၼ်တူဝ်ဢွၵ်ႇၼႂ်းတၼ်းႁဵင်းၼၼ်ႉ ၼႆယဝ်ႉ။ သင်ၸိူဝ်ႉၽႅၼ်ၵၢၼ် ပူတ်းထွၼ် ယုၼ်သွၵ်ႉယွၼ်ႈ ဢွၵ်ႇၼႂ်းတၼ်းႁဵင်းၸွမ်ၸိုင်ႈ လႆႈႁပ်ႉလွင်ႈၵမ်ႉထႅမ်ၼႆၸိုင် ဢၼ်ပဵၼ်လုမ်းတြႃးၵူဝ်းရီးယႃးၸၢၼ်း တေလႆႈဝူၼ်ႉ သွၼ်ႇဝႃႈ တေႁဵတ်းသၢင်ႈၸွမ်းၼင်ႇ ၶေႃႈတုၵ်းယွၼ်းပူတ်းထွၼ်ပႅတ်ႈ ၸွမ်ၸိုင်ႈယူႇႁိုဝ် လႄႈ တေလႆႈၸႂ်ႉၶၢဝ်းယၢမ်းပဵၼ် 180 ဝၼ်း ဝႃႈၼႆ။ ၼႂ်းၽွင်းယၢမ်း ၸွမ်ၸိုင်ႈၵူဝ်းရီးယႃးၸၢၼ်း ယုၼ်သွၵ်ႉယွၼ်ႈ ထုၵ်ႇသင်ႇလိုဝ်ႈ ၵၢၼ်ဝႆႉၼႆႉ ဢၼ်ပဵၼ်ၸွမ်ၽွင်းလူင် Han Duk-soo တေႁပ်ႉပုၼ်ႈၽွၼ်းပဵၼ် ၽူႈၼမ်းၵူဝ်းရီးယႃးၸၢၼ်း တႅၼ်းတၢင်ဝႆႉၸူဝ်ႈၶၢဝ်း ၵူၺ်းၵႃႈ သင်ၸွမ်ၸိုင်ႈ ယုၼ်သွၵ်ႉယွၼ်ႈ တႅပ်းတတ်းသဵၼ်ႈၸႂ်ထွၼ်တူဝ်ဢွၵ်ႇ ဢမ်ႇၼၼ် ထုၵ်ႇပူတ်းဢွၵ်ႇပႅတ်ႈ ၼႂ်းတၼ်းႁဵင်းၸွမ်ၸိုင်ႈ ၼႆၸိုင် တေလႆႈၸတ်းႁဵတ်း ပၢင်လိူၵ်ႈတင်ႈၸွမ်ၸိုင်ႈၵေႃႉမႂ်ႇ ၼႂ်းၶၢဝ်းတၢင်း 60 ဝၼ်း ၼႆယဝ်ႉ။ တႆးလွတ်ႈလႅဝ်း	['ၼွၵ်ႈမိူင်း']
2024-12-06T13:08:10	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5-2/	ၽူႈမီးၼမ်ႉၸႂ်ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈဝႃး ဝၼ်းထီႉ 5 December 2024 (လိူၼ်ၸဵင်မႂ်ႇ 5 ၶမ်ႈ ပီႊတႆး 2119 ၼီႈ) ၽူႈမီးၼမ်ႉၸႂ် ဢၼ်ယူႇဝႆႉတီႈ တႃႈၶီႈလဵၵ်း လႆႈၸွႆႈထႅမ် သိူဝ်ႈၼႃ၊ သိူဝ်ႈထူဝ်း တႃႇ 200 ၽိုၼ် တူၵ်းမႅၼ်ႈသၢင်ႉငိုၼ်း 6,000,000 (ႁူၵ်းသိပ်းသႅၼ်ပျႃး) ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ၼႂ်းၼႃႈတီႈဢုပ်ႉပိူင်ႇတီႈၼိုင်ႈ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၵူႈၵေႃႉၵူႈၸဝ်ႈတေႉတေႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-06T11:11:29	https://taifreedom.com/%e1%80%9c%e1%80%bd%e1%82%86%e1%81%b5%e1%80%b1%e1%82%83%e1%82%87%e1%80%9d%e1%81%bc%e1%80%ba%e1%80%b8-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8-%e1%80%95%e1%81%a2/	လွႆၵေႃႇဝၼ်း ၸတ်းႁဵတ်း ပၢင်ၶုၵ်းထူပ်းဢဝ်ၵုင်ႇမုၼ် ၸဝ်ႈမုၼ်ယႂ်ႇၶုၼ်ႁေႃၶမ်း ပႃးထူၼ်ႈ (9)	မိူဝ်ႈၼႂ်းဝၼ်းထီႉ 5 December 2024 (လိူၼ်ၸဵင်မႂ်ႇ 5 ၶမ်ႈ ပီႊတႆး 2119 ၼီႈ) ယၢမ်း ၵၢင်ၶမ်ႈ 19:00 မူင်း ၽူႈယႂ်ႇၵူၼ်းလူင်၊ ၵူၼ်းသိုၵ်း လႄႈ ပေႃႈမႄႈၵူၼ်းမိူင်း ၶဝ်ႈဢဝ်တီႈယူႇ ႁူင်းႁေႃးပၢင်ႇပဵင်းၾႃႉ ၼႂ်းပၢင်ၶုၵ်းထူပ်းဢဝ်ၵုင်ႇမုၼ် ဝၼ်းငၢႆးဝၼ်းၵိူတ်ႇ ၸဝ်ႈမုၼ်ယႂ်ႇၶုၼ်ႁေႃၶမ်း ပႃးထူၼ်ႈ (9)ၼႆယူႇယဝ်ႉ။ လိူဝ်ၼၼ်ႉ ၸဝ်ႈသိုၵ်းလူင် ၶမ်းၵွၼ်းၸိုၼ်ႈ RCSS/SSA ဢွၼ်တႄႇ သၢၵ်ႈဢုပ်းငိုၼ်း၊ ဢုပ်းၶမ်း သေယဝ်ႉ ၽူႈယႂ်ၵူၼ်းလူင်လၢႆလၢႆၸဝ်ႈ ၶိုၼ်ႈသၢၵ်ႈဢုပ်းမွၵ်ႇၵႂႃႇ။ သိုပ်ႇသေၼၼ်ႉ ၽူႈၶိုၼ်ႈႁွတ်ႈ ၼႂ်းပၢင်ၶုၵ်းထူပ်းဢဝ်ၵုင်ႇမုၼ် ၸဝ်ႈမုၼ်ယႂ်ႇၶုၼ်ႁေႃၶမ်း ပႃးထူၼ်ႈ (9) လႆႈဢွၼ်ၵၼ် ၶုၵ်းထူပ်းဢဝ်ၵုင်ႇမုၼ်ၵူႈၵေႃႉသေ ဢွၼ်ၵၼ်တိူင်ႇၵၢဝ်ႇယွၼ်းသူး ႁူမ်ႈၵၼ် ၽၢႆႇၼႃႈႁုၼ်ႇႁၢင်ႈၸဝ်ႈမုၼ်ယႂ်ႇၶုၼ်ႁေႃၶမ်း လႄႈ ပိုတ်ႇၵႂၢမ်းယွင်ႈယေႃး ၸပ်းတဵၼ်းယွၼ်းသူးတိူင်ႇၵၢဝ်ႇၵႂႃႇသိုဝ်ႈၽႂ်တၼ်းမၼ်းၵႂႃႇယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-05T13:38:40	https://taifreedom.com/%e1%81%b5%e1%82%83%e1%80%b8%e1%81%bd%e1%82%83%e1%82%87%e1%81%b5%e1%81%bc%e1%80%ba-%e1%80%90%e1%80%ae%e1%82%88%e1%80%9e%e1%80%b5%e1%81%bc%e1%80%ba%e1%82%88%e1%80%90%e1%81%a2%e1%80%84%e1%80%ba%e1%80%b8/	ၵႃးၽႃႇၵၼ် တီႈသဵၼ်ႈတၢင်း ဢွင်ႇပၢၼ်း−ၵလေႃး	မိူဝ်ႈဝႃးဝၼ်းထီႉ 4 December 2024 (လိူၼ်ၸဵင်မႂ်ႇ 4 ၶမ်ႈ ပီႊတႆး 2119 ၼီႈ) ယၢမ်းႁူဝ်ၶမ်ႈ 17:00 မူင်းပၢႆၼၼ်ႉ ပဵၼ်ၽေးၵိုင်ႉၵၢင်ႉၵႃးလူင်ၽႃႇၵၼ် လႄႈ မီးၵူၼ်းမၢတ်ႇၸဵပ်း 3 ၵေႃႉ ဝႃႈၼႆ။ လွင်ႈတၢင်းပိူင်ပဵၼ်မၼ်းတႄႉ မီးၵႃးတၢင်ႇထၢၼ်ႇႁိၼ်လမ်းၼိုင်ႈ ၵိုတ်းဝႆႉၸွမ်းတၢင်း သမ်ႉဢမ်ႇပိုတ်ႇၾႆးဝႆႉ ႁဵတ်းႁႂ်ႈၵႃးတၢင်ႇၵုၼ်ႇ ထႅင်ႈလမ်းၼိုင်ႈ ဢမ်ႇႁူႉဝႃႈမီးၵႃးၵိုတ်းဝႆႉတၢင်းၼႃႈၼႆ လႄႈ ဢဝ်ပဵၼ်ၽေးၵိုင်ႉၵၢင်ႉၽႃႇၺႃး ၵူၼ်ႈၵႃးတၢင်ႇထၢၼ်ႇႁိၼ်ဝႆႉၼၼ်ႉသေ ၸဝ်ႈၵႃးတၢင်ႇၵုၼ်ႇလႄႈၼၢင်းယိင်း 2 ၵေႃႉ လႆႈတၢင်းမၢတ်ႇၸဵပ်း ၼႆယဝ်ႉ။ ၵူၼ်းမၢတ်ႇၸဵပ်း 3 ၵေႃႉၼၼ်ႉ ၽူႈမီးပုၼ်ႈၽွၼ်းၶဝ် ၸွႆႈဢဝ်တူဝ်သူင်ႇၵႂႃႇယူတ်းယႃဝႆႉတီႈ ႁူင်းယႃဝဵင်းၵလေႃး ၼႆယဝ်ႉ။ တႆးလွတ်ႈလႅဝ်း	['လွင်ႈၽေး']
2024-12-05T13:07:48	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%81%b5%e1%81%a2%e1%80%84%e1%80%ba%e1%82%89-mndaa-%e1%80%95%e1%81%bc%e1%80%ba%e1%80%90%e1%81%a2-4/	သိုၵ်းၵူဝ်းၵၢင်ႉ MNDAA ပၼ်တၢမ်ႇတၢႆၵူၼ်းမီးတၢင်းၽိတ်း	မိူဝ်ႈၼႆႉဝၼ်းထီႉ 5 December 2024 (လိူၼ်ၸဵင်ႇမႂ်ႇ 5 ၶမ်ႈ ပီႊတႆး 2119 ၼီႈ) ယၢမ်းၵၢင်ၼႂ်ၼႆႉ ၸုမ်းသိုၵ်းၵူဝ်းၵၢင်ႉ MNDAA တႅပ်းတတ်းတြႃးပၼ်တၢမ်ႇတၢႆ ၵူၼ်းမီးတၢင်းၽိတ်း တီႈဝဵင်းလဝ်ႉၵႆႇ ၸိုင်ႈတႆးပွတ်းႁွင်ႇ။ ၸုမ်းသိုၵ်းၵူဝ်းၵၢင်ႉ MNDAA တႅပ်းတတ်းတြႃးၵူၼ်းမီးတၢင်းၽိတ်း 15 ၵေႃႉ တေႃႇၼႃႈၵူၼ်းတင်းၼမ်သေ ၼႂ်းၼၼ်ႉ ထုၵ်ႇၺႃးတၢမ်ႇတၢႆ ၸၢႆး 5 ၵေႃႉ ယိင်း 1 ၵေႃႉ လႄႈ ၶဝ်ၸိူဝ်းၼႆႉသမ်ႉ မီးတၢင်းၽိတ်း လွင်ႈၶႃႈႁႅမ်တၢႆၵူၼ်း၊ တီႉၺွပ်းၵူၼ်းယဝ်ႉ ႁႂ်ႈၵူၼ်းတၢင်းႁိူၼ်း ဢဝ်ငိုၼ်းတင်းၼမ် ၵႂႃႇထုတ်ႇဢဝ်တူဝ် ၶိုၼ်းၸိူဝ်းၼႆႉ ဝႃႈၼႆ၊ ၵူၼ်းမီးတၢင်းၽိတ်း ၸိူဝ်းၵိုတ်းလိူဝ်ဝႆႉၼၼ်ႉသမ်ႉ ထုၵ်ႇတႅပ်းတတ်းတြႃးပၼ်တၢမ်ႇတူၵ်းၶွၵ်ႈ 10 ပီႊ−20 ပီႊ ၼႆယဝ်ႉ။ မိူဝ်ႈဝၼ်းထီႉ 24 April 2024 ၼၼ်ႉ ၵေႃႈ ၸုမ်းသိုၵ်းၵူဝ်းၵၢင်ႉ MNDAA ပၼ်တၢမ်ႇတၢႆ ၽူႈမီးၸၼ်ႉၼႂ်းၸုမ်း တႃႇ 7 ၵေႃႉ လႄႈ ၵူၼ်းမိူင်း 3 ၵေႃႉ တီႈဝဵင်းလဝ်ႉၵႆႇမိူၼ်ၵၼ် ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-04T13:00:46	https://taifreedom.com/%e1%80%95%e1%81%a2%e1%80%84%e1%80%ba%e1%80%91%e1%82%83%e1%82%87%e1%80%95%e1%81%bc%e1%82%83%e1%82%87-%e1%80%91%e1%81%a2%e1%80%90%e1%80%ba%e1%82%88%e1%81%b5%e1%80%bd%e1%80%84%e1%80%ba%e1%80%b8%e1%80%99/	ပၢင်ထႃႇပၼႃႇ ထၢတ်ႈၵွင်းမူးဢွင်ႇပေႉဢွင်မၢၼ်	ၼႂ်းဝၼ်းထီႉ 3 December 2024 ( လိူၼ်ၸဵင်မႂ်ႇ 3ၶမ်ႈ ပီႊတႆး 2119 ၼီႈ ) ယၢမ်း 10:00 မူင်း ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး ၼႃႈလိၼ်သိုၵ်းမၢႆ −1 တီႈလွႆၵေႃႇမိူင်း လႄႈ သင်ႇၶႃႇၸဝ်ႈ တၵ်ႉၵႃႇသတ်ႉထႃး ႁူမ်ႈၵၼ် ထႃႇပၼႃႇ ၵႅဝ်ႈသႅင်ငိုၼ်းၶမ်း ၊ ထၢတ်ႈတေႃႇၽြႃး တီႈၵွင်းမူးဢွင်ႇပေႉဢွင်ႇမၢၼ် ၼႆယဝ်ႉ ။ ဝၢႆးသေ ထႃႇပၼႃႇၵွင်းမူး လူႇတၢၼ်းယၢတ်ႇၼမ်ႉယဝ်ႉၼၼ်ႉ သိုပ်ႇၵၢပ်ႈသွမ်းသင်ႇၶႃႇၸဝ်ႈ သေ ပေႃႈမႄႈၵူၼ်းမိူင်း ၵူၼ်းသိုၵ်း ၵိၼ်ၶဝ်ႈႁူမ်ႈမူႇၵၼ်လႄႈ သိုပ်ႇမီးပၢင်ၶေႉၶဵင်ႇ လဵၼ်ႈတၢင်းလဵၼ်ႈ ၊ တၢင်းၵႃႈ ႁူမ်ၸူမ်းပီႊမႂ်ႇတႆး 2119 ၼီႈၵႂႃႇၼႆယဝ်ႉ ။ ၵွင်းမူးဢွင်ႇပေႉဢွင်ႇမၢၼ်ၼႆႉ ယူႇတီႈၸဝ်ႈပေႃႈသိၼ်ထမ်း ၶူးဝႃးဝုၼ်းၸုမ်ႉ လႆႈမႅတ်ႉတႃႇ မိူဝ်ႈၼႂ်းဝၼ်းထီႉ 22 February 2024 သေႁႂ်ႈၵေႃႇတင်ႈၶိုၼ်ႈတီႈ လွႆၵေႃႇမိူင်း ၼႃႈလိၼ်သိုၵ်းမၢႆ −1 ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး ၼႆယူယဝ်ႉ ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-04T12:02:47	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-19/	သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်း ၽွင်းၵၢတ်ႉၶဝ်ႈၵၢပ်ႇ	မိူဝ်ႈဝၼ်းထီႉ 2 December 2024 (လိူၼ်ၸဵင်မႂ်ႇ 2 ၶမ်ႈ ပီႊတႆး 2119 ၼီႈ) ယၢမ်းၵၢင်ၼႂ် မွၵ်ႈ 10:00 မူင်း ၸုမ်းသိုၵ်းမၢၼ်ႈ ဢဝ်တရူၼ်းသေ ၵႂႃႇပွႆႇမၢၵ်ႇသႂ်ႇ ၵူၼ်းမိူင်း ဢၼ်တိုၵ်ႉၵၢၼ်ႉၶဝ်ႈၵၢပ်ႇတီႈဝၢၼ်ႈၼွင်ယိၼ်း ၸႄႈဝဵင်းသီႇသႅင်ႇ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉသေ ၸုမ်းသိုၵ်းပဢူဝ်း PNLA ပိုၼ်ၽၢဝ်ၵႂႃႇဝႃႈ ၽွင်းၵူၼ်းမိူင်းၼႃႈႁိူၼ်းလင်ၼိုင်ႈ တိုၵ်ႉဢဝ်ၶဝ်ႈၵၢပ်ႇတီႈၼႂ်းသူၼ်ယူႇၼၼ်ႉ ၸုမ်းသိုၵ်းမၢၼ်ႈ ဢဝ်တရူၼ်းၵႂႃႇပွႆႇမၢၵ်ႇသႂ်ႇလႄႈ ႁဵတ်းႁႂ်ႈသွင်ၵေႃႉမႄႈလုၵ်ႈ လူႉတၢႆထင်တီႈ ၵေႃႉပဵၼ်ပေႃႈလုၵ်ႈဢွၼ်ႇၼၼ်ႉ လႆႈတိူဝ်ႉၸပ်း ၸၢၵ်ႇမၢၵ်ႇၸွမ်းၸိူဝ်းတူဝ် လႄႈ မၢတ်ႇၸဵပ်းႁၢဝ်ႈႁႅင်းဝႆႉ ဝႃႈၼႆ။ မိူဝ်ႈဝၼ်းထီႉ 1 December 2024 ၼၼ်ႉၵေႃႈ သင်ႇၶၸဝ်ႈ ၶီႇၵႃးသေ ႁွတ်ႈၽႅဝ်ၵႂႃႇတီႈသဵၼ်ႈတၢင်းလူင် ၵႄႈၵၢင်သီႇသႅင်ႇ−လွႆၵေႃႇၼၼ်ႉ မီးၸုမ်းယိပ်းၵွင်ႈၵၢင်ႇ ဢဝ်ၵွင်ႈယိုဝ်းလႄႈ ႁဵတ်းႁႂ်ႈသင်ႇၶၸဝ်ႈ လႆႈလွၼ်ႇၵႂႃႇပႃးၼိုင်ႈ၊ မၢတ်ႇၸဵပ်းႁၢဝ်ႈႁႅင်း 2 ပႃး၊ ၵဵဝ်ႇၵပ်းလူၺ်ႈလွင်ႈၼႆႉ ၸုမ်းသိုၵ်းမၢၼ်ႈတင်းၸုမ်းလုၵ်ႉၽိုၼ်ႉ ၵုမ်ႇဢဝ်တၢင်းၽိတ်းၼႄးသႂ်ႇၵၼ် ၵႂႃႇၵႂႃႇမႃးမႃးလႄႈ ဢမ်ႇမီးၸုမ်းလႂ်ႁပ်ႉဢဝ်ပုၼ်ႈၽွၼ်း ၼႆယဝ်ႉ။ တင်ႈတႄႇၼႂ်းႁၢင်လိူၼ် November 2024 မႃးၼႆႉ ၸုမ်းသိုၵ်းမၢၼ်ႈ လႄႈ ၸုမ်းသိုၵ်းပဢူဝ်း PNLA မီးလွင်ႈၶဵင်ႈၶႅင်ၵၢၼ်သိုၵ်းၶိုၼ်း ၸွမ်းပိုၼ်ႉတီႈသီႇသႅင်ႇ၊ မွၵ်ႇမႆႇၸိူဝ်းၼႆႉယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-04T11:14:28	https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc%e1%80%ba%e1%80%b8-%e1%80%95%e1%80%ad%e1%80%af%e1%81%bc%e1%80%ba-2/	ၵူဝ်းရီးယႃးၸၢၼ်း ပိုၼ်ၽၢဝ်ႇ ၸႂ်ႉတိုဝ်းပိူင်မႃႇသျႄႇလေႃးၸွတ်ႇတူဝ်ႈၸိုင်ႈမိူင်း	မိူဝ်ႈဝၼ်းထီႉ 3 December 2024 (လိူၼ်ၸဵင်မႂ်ႇ 3 ၶမ်ႈ ပီႊတႆး 2119 ၼီႈ) ၼၼ်ႉ ၸွမ်ၸိုင်ႈၵူဝ်းရီးယႃးၸၢၼ်း Yoon Seok-yeol ပိုၼ်ၽၢဝ်ႇၸႂ်ႉတိုဝ်းပိူင်မႃႇသျႄႇလေႃး (Martial Law) ၸွတ်ႇတူဝ်ႈမိူင်းၵူဝ်းရီးယႃးၸၢၼ်း ပိူဝ်ႈတႃႇၵႅတ်ႇၶႄႁႄႉၵင်ႈ လွင်ႈပူၼ်ႉပႅၼ်ၵူဝ်းရီးယႃးႁွင်ႇ လႄႈ ၸုမ်းသၢၼ်ၶတ်းလူင်ပွင်ၸိုင်ႈ ဢၼ်တေၵႅတ်ႇပႅတ်ႈ လွင်ႈလွတ်ႈလႅဝ်း ဢိၵ်ႇတင်း လွင်ႈယူႇသႃႇမူၼ်ႈၸႂ်ၶွင် ၵူၼ်းမိူင်းၵူဝ်းရီးယႃးၸၢၼ်း ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉ ယူႇတီႈပႃႇတီႇၵၢၼ်မိူင်း Democratic Party ဢၼ်ဢမ်ႇၸႂ်ႈပႃႇ တီႇၽၢႆႇလူင်ပွင်ၸိုင်ႈ (ၽၢႆႇၶၢၼ်ႉ) ၼၼ်ႉ ဢွၵ်ႇမႃးလၢတ်ႈဝႃႈ လွင်ႈပိုၼ်ၽၢဝ်ႇၼႆႉ မၼ်းၽိတ်းပၵ်းပိူင် လႄႈ ပဵၼ်ၵၢၼ်ႁဵတ်းသၢင်ႈဢၼ်ပူၼ်ႉပႅၼ် ပိူင်ၶွတ်ႇၽွတ်ႈ ပိူင်ငဝ်ႈပိုင်းမိူင်း ဢိၵ်ႇတင်း မၢႆမီႈတၢင်ႇၸိူဝ်းထႅင်ႈသေ တေလႆႈဝႃႈ ပဵၼ်ၵၢၼ်ယိုတ်း ဢၢမ်းၼၢတ်ႈၼင်ႇၸႅင်ႈလႅင်း ဝႃႈၼႆ။ ဝၢႆးသေၸွမ်ၸိုင်ႈၵူဝ်းရီးယႃးၸၢၼ်း ပိုၼ်ၽၢဝ်ႇၸႂ်ႉတိုဝ်းပိူင်မႃႇသျႄႇလေႃးယဝ်ႉ ဢမ်ႇႁိုင်သင် မီးၵူၼ်းမိူင်းဢွၵ်ႇမႃးၼႄၵၢင်ၸႂ်သၢၼ်ၶတ်း ႁႂ်ႈပူတ်းထွၼ်ပႅတ်ႈ ပိူင်မႃႇသျႄႇလေႃး လႄႈ ၵမ်ႈၽွင်ႈႁွင်ႉသႅၼ်ႇ ႁႂ်ႈတီႉၺွပ်းၸွမ်ၸိုင်ႈၵူဝ်းရီးယႃး ၸၢၼ်း Yoon Seok-yeol ထႅင်ႈ ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈမီးၶေႃႈသင်ႇၸႂ်ႉတိုဝ်းပိူင်မႃႇသျႄႇလေႃးယဝ်ႉ တပ်ႉသိုၵ်း ၵူဝ်းရီးယႃးၸၢၼ်း ဢွၵ်ႇၶေႃႈၸီႉသင်ႇ ႁၢမ်ႈႁႂ်ႈၼႂ်းသၽႃး လႄႈ ပႃႇတီႇၵၢၼ်မိူင်း ဢွၵ်ႇတူင်ႉၼိုင်သေ ဢၼ်ပဵၼ်သိုဝ်ႇၶၢဝ်ႇၸိူဝ်းၼႆႉၵေႃႈ တေလႆႈယူႇၽၢႆႇတႂ်ႈလွင်ႈ ၵုမ်းၵမ် ပိူင်မႃႇသျႄႇလေႃး ဝႃႈၼႆ။ ၸိူင်ႉႁိုဝ်ၵေႃႈလီ ၸွမ်းၼင်ႇပိူင်ငဝ်ႈပိုင်းမိူင်း မိူင်းၵူဝ်းရီးယႃးၸၢၼ်း မီးဝႆႉၼၼ်ႉ သင်ၸိူဝ်ႉ ၽူႈၶဝ်ႈၸုမ်းသၽႃး ဢွၵ်ႇသဵင်ၵၢင်ၸႂ် ဢမ်ႇႁၼ်လီ ၼမ်လိူဝ်သေ ဢၼ်ႁၼ်လီၸွမ်းၼႆၸိုင် ဢၼ်ပဵၼ်ၸွမ်ၸိုင်ႈၵေႃႈ တေလႆႈဢွၵ်ႇၶေႃႈသင်ႇ ပူတ်းထွၼ်ပႅတ်ႈၶိုၼ်း ၼႆယဝ်ႉ။ ထိုင်မႃးမိူဝ်ႈၼႆႉဝၼ်းထီႉ 4 December 2024 ယၢမ်းၵၢင်ၼႂ်ၸဝ်ႉ 4:30 မူင်း ၸွမ်းၼင်ႇ ၶၢဝ်းယၢမ်းၼႂ်းပိုၼ်ႉတီႈၼၼ်ႉ ၸွမ်ၸိုင်ႈၵူဝ်းရီးယႃးၸၢၼ်း ၶိုၼ်းလႆႈပိုၼ်ၽၢဝ်ႇ ပူတ်းထွၼ်ပႅတ်ႈၶိုၼ်း ပိူင်မႃႇသျႄႇလေႃး ဝၢႆးသေ မီးသဵင်ၵၢင်ၸႂ်ၼႂ်းသၽႃး 190 သဵင် ဢမ်ႇႁၼ်လီၸွမ်း ဝႃႈၼႆ။ လွင်ႈပိုၼ်ၽၢဝ်ႇၸႂ်ႉတိုဝ်းပိူင်မႃႇသျႄႇလေႃးပွၵ်ႈၵမ်းၼႆႉ တေလႆႈဝႃႈ ပဵၼ်ပွၵ်ႈဢွၼ် တၢင်းသုတ်း တႄႇၸဵမ်မိူဝ်ႈပီႊ 1980 မႃးၼၼ်ႉ ၼႆယဝ်ႉ။ ၽူႈၼမ်းၽၢႆႇဢမ်ႇၸႂ်ႈလူင်ပွင်ၸိုင်ႈ (ၽၢႆႇၶၢၼ်ႉ) လၢတ်ႈပၼ်ၾၢင်ႉဝႃႈ လွင်ႈၼႆႉ မၼ်းဢမ်ႇပႆႇယဝ်ႉ လႄႈ ပိုၼ်ၽၢဝ်ႇတေႁူမ်ႈမိုဝ်းၸွမ်းပႃႇတီႇတၢင်ႇဢၼ်သေ ပူတ်း Yoon Seok-yeol ဢွၵ်ႇပႅတ်ႈၼႂ်းတၼ်းႁဵင်ၸွမ်ၸိုင်ႈ ဝႃႈၼႆ။ တႆးလွတ်ႈလႅဝ်း	['ၼွၵ်ႈမိူင်း']
2024-12-03T11:13:48	https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%81%bc%e1%80%ad%e1%80%af%e1%80%84%e1%80%ba%e1%82%88%e1%80%9c%e1%80%ad%e1%80%b0%e1%81%bc%e1%80%ba-%e1%81%b5/	ၶၢဝ်းတၢင်းၼိုင်ႈလိူၼ် ၵူၼ်းမိူင်းတၢႆ 38 ၵေႃႉ	ၸုမ်းသိုၵ်းပလွင်ႈ TNLA ပိုၼ်ၽၢဝ်ႇၵႂႃႇဝႃႈ ၼႂ်းလိူၼ် November 2024 ၼႆႉ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်/ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၵူၼ်းမိူင်း ၸိူဝ်းမီးၼႂ်းၼႃႈလိၼ်ၵုမ်းၵမ်ၶွင် TNLA လႄႈ မီးၵူၼ်းမိူင်း လႆႈမၢတ်ႇၸဵပ်း တၢႆတင်းၼမ် ဝႃႈၼႆ။ ဝၢႆးသေသိုၵ်းမၢၼ်ႈ တူၵ်းသုမ်းဢွင်ႈတီႈယၼ်မၼ်ႈ လၢႆလၢႆတပ်ႉယဝ်ႉ ၸုမ်းသိုၵ်းမၢၼ်ႈ ၶိုၼ်းဢဝ်ၵူၼ်းမိူင်းႁဵတ်းပဵၼ်ပဝ်ႉမၢႆၵၢၼ်သိုၵ်းသေ ယိုဝ်းမၢၵ်ႇလူင်/ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၸွမ်းပိုၼ်ႉတီႈ ၼွင်ၶဵဝ်၊ ၵျွၵ်ႉမႄး၊ မိူင်းငေႃႉ၊ ၵူတ်ႉၶၢႆ၊ မိူင်းၵုတ်ႈ လႄႈ မီးၵူၼ်းမိူင်းလႆႈလူႉသဵင်ႈတၢႆၵႂႃႇ 38 ၵေႃႉ၊ မၢတ်ႇၸဵပ်း 70 ၵေႃႉ၊ ႁိူၼ်းယေးလူႉၵွႆ 130 လင် ဝႃႈၼႆ။ ယွၼ်ႉပၢင်တိုၵ်းၼႂ်းၸိုင်ႈတႆးပွတ်းႁွင်ႇ လႄႈ ၵူၼ်းမိူင်းတႆးၸိူဝ်း ဢမ်ႇမီးတၢင်းၽိတ်းသင်ၼၼ်ႉ လႆႈမၢတ်ႇၸဵပ်းတၢႆတင်းၼမ်သေဢမ်ႇၵႃး ႁိူၼ်းယေးၵေႃႈလူႉၵွႆတင်းၼမ် လႄႈ ဢမ်ႇမီးၸုမ်းသိုၵ်းၸုမ်းလႂ် ၵႂႃႇႁပ်ႉဢဝ်ပုၼ်ႈၽွၼ်း သၢႆႈတႅၼ်းပၼ်ၶိုၼ်းၵႃႈလူႉသုမ်း ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-12-01T15:05:34	https://taifreedom.com/%e1%80%9c%e1%80%bd%e1%82%86%e1%80%90%e1%82%86%e1%80%b8%e1%80%9c%e1%82%85%e1%80%84%e1%80%ba%e1%80%b8-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%a2/	လွႆတႆးလႅင်း ၸတ်းႁဵတ်းပၢင်ၵႅဝ်ႈ ပီႊမႂ်ႇတႆး 2119 ၼီႈ	မိူဝ်ႈၼႆႉ ဝၼ်းထီႉ1 December 2024 (လိူၼ်ၸဵင်မႂ်ႇ 1 ၶမ်ႈ ပီႊတႆး 2119 ၼီႈ ) ၽူႈယႂ်ႇၵူၼ်းလူင်၊ ၵေႃႉသိုၵ်းၵေႃႉႁၢၼ်၊ ပေႃႈမႄႈၵူၼ်းမိူင်း ၶဝ်ႈႁူမ်ႈဢဝ်တီႈယူႇၼႂ်းပၢင်ပွႆးသေ ထိုင်မႃးယၢမ်း 7:16 ႁူမ်ႈၵၼ်ႁွင်ႉၵႂၢမ်းတၢင်ႇၸွမ်ပိဝ် လႄႈ ၸုၵ်းၼိမ်တူဝ်ၼိမ်ၸႂ်ယွၼ်းသူးသူင်ႇမႅတ်ႉတႃႇပၼ် ၵူၼ်းမိူင်းၼႂ်းၸိုင်ႈတႆးသေယဝ်ႉ ၽူႈၼင်ႈၸိုင်ႈ လႆႈမွၵ်ႈလၢတ်ႈၶေႃႈၵႂၢမ်းပိုတ်ႇပၢင်ၵႂႃႇ ယူႇယဝ်ႉ။ သိုပ်ႇသေၼၼ်ႉ ၸွမ်သိုၵ်း ၸၢႆးယီႈ ၵႅမ်ႁူဝ်ပဝ်ႈ-1 ၶွင်ႇသီႇဢဝ်ၶိုၼ်းၸိုင်ႈတႆး မွၵ်ႇလၢတ်ႈၶေႃႈၵႂၢမ်း ၵႂႃႇဝႃႈ 1. မူၼ်ႉမႄးၶိုၼ်းလွင်ႈၽိတ်း ဢၼ်ပူၼ်ႉမႃးလႄႈပူၵ်းတင်ႈၼႃႈႁိူၼ်းႁဝ်း 2. ႁဝ်းလူဝ်ႇၽွမ်ႉၵၼ် ၵူၼ်းသိုၵ်းၵူၺ်းႁဵတ်းၵၢၼ်တႃႇဝၢၼ်ႈမိူင်းဢမ်ႇၸႂ်ႈ၊ ပေႃႈမႄႈၵူၼ်းမိူင်းလႄႈသင်ႇၶႃႇ ၼႂ်းမိူင်းႁဝ်းလူဝ်ႇၽွမ်ႉၸွႆႈၵၼ်ႁဵတ်းၵႂႃႇၸင်ႇလႆႈ ဝႃႈၼႆ။ ဝၢႆးၼၼ်ႉ ၸဝ်ႈသြႃႇသုၸိင်ႇၼ ပၼ်ဢေႃးဝႃႇတ ၵႂႃႇဝႃႈ ယွၼ်းသူးပၼ်ပေႃႈမႄႈၵူၼ်းမိူင်းႁဝ်း ဢၼ်ၶၢမ်ႇတၢမ်ႇၽေး 5 ပိူင် 5 ပႃးယူႇၼၼ်ႉႁႂ်ႈၸဵဝ်းပူၼ်ႉလွတ်ႈသေလႄႈ ယွၼ်းႁႂ်ႈၵူၼ်းသိုၵ်းၸွႆႈႁႂ်ႈၵူၼ်းမိူင်းပူၼ်ႉလွတ်ႈၽေးၶဵၼ် 5 ပိူင် 5 ပႃးသေ လႆႈထၢင်ႇႁၢင်ႈၵတ်းယဵၼ်ၵူႈပိူင် ၼႆယဝ်ႉ။ ထိုင်မႃးယၢမ်း 7:36 မူင်း ၽူႈၼမ်းၼႂ်း-1 RCSS လူဢၢၼ်ႇ ဝႂ်ပိဝ်ၵႂၢမ်းၾၢၵ်ႇတွၼ်ႈ ႁူဝ်ပဝ်ႈလူင် ၸွမ်သိုၵ်းလူင်ယွတ်ႈသိုၵ်း ၾၢၵ်ႇတွၼ်ႈ ဝၼ်းပီႊမႂ်ႇတႆး 2119 ၼီႈသေ ၽူႈၼင်ႈၸိုင်ႈ မွၵ်ႇလၢတ်ႈၶေႃႈၵႂၢမ်းပိၵ်ႉပၢင်ၵႂႃႇဝႃႈ ႁႂ်ႈမီးလွင်ႈယိူၼ်ႉၵၼ်ႈတေႃႇၵၼ်၊ ႁႂ်ႈမီးလွင်ႈလီတွၼ်းၼမ်လိူဝ်လွင်ႈဢၼ်ဢမ်ႇလီၼႆသေလႄႈ ဢွၼ်ၵၼ်ၵၼ်ႇတေႃးၽြႃးတြႃးသင်ႇၶႃႇၸဝ်ႈသေ ပၢင်ၵႅဝ်ႈ ယဝ်ႉတူဝ်ႈလီၵႂႃႇငၢမ်းယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-12-01T14:50:02	https://taifreedom.com/rcss-ssa-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%81%b5%e1%82%85%e1%80%9d%e1%80%ba%e1%82%88-%e1%80%95%e1%80%bd%e1%82%86/	RCSS/SSA ၸတ်းႁဵတ်းပၢင်ၵႅဝ်ႈ ပွႆးပီႊမႂ်ႇတႆး 2119 ၼီႈ ၼႂ်းၸႄႈဝဵင်းမိူင်းပၼ်ႇ	မိူဝ်ႈၼႆႉ ဝၼ်းထီႉ 01 December 2024 (လိူၼ်ၸဵင်မႂ်ႇ 1 ဝၼ်း ပီႊတႆး 2119 ၼီႈ) မုၵ်ႉၸုမ်းၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ဢွၼ်ႁူဝ်ပေႃႈမႄႈၵူၼ်းမိူင်းသေ ၸတ်းႁဵတ်းပၢင်ၵႅဝ်ႈ ပွႆးပီႊမႂ်ႇတႆး ဢွင်ႈတီႈၼႃးသႃလေး ၸႄႈဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်းသေ မီးႁူဝ်ပဝ်ႈလူင်ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) ၸွမ်သိုၵ်းလူင် ယွတ်ႈသိုၵ်း လႄႈ ၽူႈယႂ်ႇၵူၼ်းလူင်လၢႆလၢႆၸဝ်ႈ ဢိၵ်ႇပႃးပီႈၼွင်ႉၶႅၵ်ႇတၢင်ႇမူႇတၢင်ႇၸုမ်း ပေႃႈမႄႈၵူၼ်းမိူင်း ၵူၼ်းသိုၵ်း ၶိုၼ်ႈႁွတ်ႈ 3,229 ၵေႃႉ ၼႆယဝ်ႉ။ ပၢင်ၵႅဝ်ႈဝၼ်းပီႊမႂ်ႇတႆး 2119 ၼီႈ လႆႈတႄႇၵႂႃႇၼႂ်းၶၢဝ်းယၢမ်း 09:00 မူင်း ၵၢင်ၼႂ်သေ ႁူဝ်ပဝ်ႈလူင် ၸွမ်သိုၵ်းလူင် ယွတ်ႈသိုၵ်း လိူၵ်ႈတၢင်ႇၽူႈၼင်ႈၸိုင်ႈ 3 ၸဝ်ႈ ၸၢဝ်းၶိူဝ်းတႆး ၸၢဝ်းၶိူဝ်းပဢူဝ်း ၸၢဝ်းၶိူဝ်းလီႇသူးယဝ်ႉ၊ ၽူႈၶိုၼ်ႈႁွတ်ႈတင်းသဵင်ႈ ဢွၼ်တၵ်ႉယမ်ၸွမ်ပိဝ်သေလႄႈ ဝၢႆးၼၼ်ႉၽူႈၼင်ႈၸိုင်ႈၸဝ်ႈၼိုင်ႈ မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ၵႅဝ်ႈၵႂႃႇယူႇယဝ်ႉ။ ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်း တီႈပၢင်ၵႅဝ်ႈ ပွႆးပီႊမႂ်ႇတႆး 2119 ၼီႈ ၸႄႈဝဵင်းမိူင်းပၼ်ႇ သိုပ်ႇသေၼၼ်ႉ ၸွမ်သိုၵ်းလူင် ယွတ်ႈသိုၵ်း လႆႈမွၵ်ႇလၢတ်ႈၶေႃႈၵႂၢမ်း မီးယူႇႁူဝ်ၶေႃႈ ယႂ်ႇ 7 ႁူဝ်ၶေႃႈသေ၊ သင်ႇၶႃႇၸဝ်ႈတူၼ်ၼိုင်ႈ ပၼ်ဢေႃးဝႃႇတၵႂႃႇ လႄႈ ၽူႈယႂ်ႇၵူၼ်းလူင်ၼႂ်းမုၵ်ႉၸုမ်းထႅင်ႈလၢႆလၢႆၸဝ်ႈ လႄႈၽူႈတၢင်တူဝ်ၵူၼ်းမိူင်း လႆႈမွၵ်ႇလၢတ်ႈၶေႃႈၵႂၢမ်းၵႂႃႇမိူၼ်ၵၼ်သေယဝ်ႉ။ ၽူႈၼိုင်ႈၸိုင်ႈထႅင်ႈၸဝ်ႈၼိုင်ႈ လႆႈၶိုၼ်းမွၵ်ႇလၢတ်ႈၶေႃႈၵႂၢမ်း ပိၵ်ႉပၢင်ၵႅဝ်ႈ ပီႊမႂ်ႇတႆး 2119 ၼီႈ လႄႈၽူႈယႂ်ႇၵူၼ်းလူင် ထႆႇၶႅပ်းႁၢင်ႈပဵၼ်တီႈမၢႆတွင်းသေ ပၢင်ၵႅဝ်ႈယဝ်ႉတူဝ်ႈၵႂႃႇယူႇယဝ်ႉ။ မိူဝ်ႈဝႃးၼႂ်းဝၼ်းထီႉ 30 November 2024 ၼႆႉ တူၵ်းမႅၼ်ႈဝၼ်းပီႊၵဝ်ႇ 2118 ၼီႈ သဵင်ႈသုတ်းၵႂႃႇလႄႈ ယၢင်ႈၶဝ်ပီႊမႂ်ႇတႆး 2119 ၼီႈၼၼ်ႉၵေႃႈ ယူႇတီႈ မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ဢွၼ်ၸတ်းႁဵတ်းပၢင်ပွႆးပီႊမႂ်ႇတႆး ၵိၼ်ၶဝ်ႈႁူမ်ႈမူႇၵၼ်သေ မီးပၢင်မူၼ်ႈသိူဝ်း တၢင်းၵႃႈၾိင်ႈငႄႈၾိင်ႈထုင်းလႄႈ ႁွင်ႉၵႂၢမ်းပၢၼ်မႂ်ႇ တေႃႇထိုင်ယၢမ်းတဵင်ႈၶိုၼ်း သူင်ႇသင်ႇပီႊၵဝ်ႇ ႁပ်ႉၸဵင်ပီႊမႂ်ႇၵႂႃႇၼႆယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-11-29T11:28:34	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-18/	သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်းတၢႆထႅင်ႈ 6 ၵေႃႉ	ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇ တီႈဝဵင်းမိူင်းပၢႆး လႄႈ ၸႄႈဝဵင်းၽၢႆၶုၼ်ႇ ၸိုင်ႈတႆးပွတ်းၸၢၼ်းသေ မီးၵူၼ်းမိူင်းလႆႈမၢတ်ႇၸဵပ်းတၢႆ တင်းၼမ်ၼႆယဝ်ႉ။ ၽူႈမီးပုၼ်ႈၽွၼ်းၸုမ်း PDF လၢတ်ႈတီႈသိုဝ်ႇၶၢဝ်ႇဝႃႈ မိူဝ်ႈဝၼ်းထီႉ 27 November 2024 (လိူၼ်သိပ်းသွင်လွင်ႈ 12 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းမွၵ်ႈ 15:00 မူင်းၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈဝၢၼ်ႈၵူင်ႇပေႃႇ ၸႄႈဝဵင်းၽၢႆၶုၼ်ႇ လႄႈ ၸၢၵ်ႇမၢၵ်ႇတိူဝ်ႉၸပ်းၺႃးၵူၼ်းမိူင်းၼႂ်းၼႃႈႁိူၼ်းလင်ၼိုင်ႈ လႆႈလူႉတၢႆထင်တီႈၵႂႃႇ 3 ၵေႃႉ၊ ဝၼ်းထီႉ 28 November 2024 ၸုမ်းသိုၵ်းမၢၼ်ႈ သိုပ်ႇဢဝ်ႁိူၼ်းမိၼ်ပွႆႇမၢၵ်ႇသႂ်ႇ တီႈဝဵင်းမိူင်းပၢႆး လႄႈ မီးၵူၼ်းမိူင်း လႆႈလူႉတၢႆထႅင်ႈ 3 ၵေႃႉ မၢတ်ႇၸဵပ်း 4 ၵေႃႉ ဝႃႈၼႆ။ ၸွမ်းၼင်ႇၵူၼ်းမိူင်းလၢတ်ႈတီႈသိုဝ်ႇၶၢဝ်ႇ RFA တႄႉ တီႈဝဵင်းၽၢႆၶုၼ်ႇၼၼ်ႉ ၸုမ်းသိုၵ်းမၢၼ်ႈတိုၵ်းလိုပ်ႈပႅတ်ႈၸုမ်း PDF လႄႈ မိူဝ်ႈလဵဝ်ၽၢႆႇသိုၵ်းမၢၼ်ႈ ၵုမ်းၵမ်လႆႈၼႂ်းဝဵင်းၽၢႆၶုၼ်ႇယဝ်ႉသေ သိုပ်ႇထူဝ်းသိုၵ်းထႅင်ႈတီႈ မိူင်းပၢႆး ဝႃႈၼႆ။ မိူဝ်ႈလဵဝ်ၸွမ်းပိုၼ်ႉတီႈမိူင်းပၢႆးၼၼ်ႉ ၸုမ်းသိုၵ်းမၢၼ်ႈတင်းၸုမ်း PDF တိုၵ်ႉသိုပ်ႇၶဵင်ႈၶႅင်ၵၢၼ်သိုၵ်းၵၼ်ဝႆႉယူႇ ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-11-29T10:28:37	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-2/	ၽူႈမီးၼမ်ႉၸႂ်ၸွႆႈထႅမ် ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈဝႃး ဝၼ်းထီႉ 28 November 2024 (လိူၼ်သိပ်းသွင်လွင်ႈ 13 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၽူႈမီးၼမ်ႉၸႂ်ၸေႇတၼႃႇ ၽူႈႁၵ်ႉၸိူဝ်ႉၸၢတ်ႈလၢႆလၢႆၵေႃႉ ႁူမ်ႈၵၼ်သေ ဢဝ်တင်းၶွင်ၵိၼ်ယႅမ်ႉ ၸွႆႈထႅမ်ပၼ် ၵေႃႉသိုၵ်းၵေႃႉႁၢၼ် RCSS/SSA ၸိူဝ်းတူင်ႉၼိုင်ယူႇၼႂ်းၼႃႈသိုၵ်းတီႈၼိုင်ႈယူႇယဝ်ႉ။ ၼင်ႇႁိုဝ်ပေႃးတေပဵၼ်ႁႅင်းၵမ်ႉၸွႆႈ လႄႈ ႁႅင်းၸႂ် ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ၼႆၼၼ်ႉ ၸင်ႇလႆႈၸွႆႈထႅမ် ၶဝ်ႈသၢၼ်၊ ၼမ်ႉမၼ်းၵိၼ်၊ ၽွင်ဝၢၼ်၊ ၵိူဝ်၊ ထူဝ်ႇၼဝ်ႈ၊ မၢၵ်ႇၽိတ်ႉ၊ ပႃလၶျွင်ႇ၊ ၽၵ်းမီႇ၊ မၢၵ်ႇၶိူဝ်သူမ်ႈ၊ ၽၵ်းၵၢတ်ႇမွၵ်ႇ၊ သပ်ႉပျႃႇၽွင်၊ ၶဝ်ႈသဵၼ်ႈႁႅင်ႈ၊ ၶဝ်ႈသွႆးမမ ဢိၵ်ႇတင်းၶွင်ၵိၼ်ယႅမ်ႉထႅင်ႈလၢႆလၢႆမဵဝ်း တူၵ်းမႅၼ်ႈသၢင်ႉငိုၼ်း 3,834,000 ပျႃး (သၢမ်သိပ်းပႅတ်ႇသႅၼ်သၢမ်မိုၼ်ႇသီႇႁဵင်ပျႃး) ယူႇယဝ်ႉ။ တၢင်တူဝ်ၽူႈမီးပုၼ်ႈၽွၼ်း RCSS/SSA ၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၸေႇတၼႃႇၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈတႄႉတႄႉ ယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-11-28T15:43:48	https://taifreedom.com/%e1%82%81%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%81%bc%e1%80%ba%e1%80%9c%e1%80%b0%e1%80%84%e1%80%ba%e1%81%bd%e1%81%a2%e1%82%86%e1%82%87%e1%80%95%e1%81%a2%e1%82%86%e1%80%b8%e1%80%9a/	ႁွင်ႈၵၢၼ်လူင်ၽၢႆႇပၢႆးယူႇလီ RCSS/SSA ႁဵတ်းပၢင်ပၼ်ၵႂၢမ်းႁူႉ	မိူဝ်ႈၼႆႉ ဝၼ်းထီႉ 28 November 2024 (လိူၼ်သိပ်းသွင်လွင်ႈ 13 ၶမ်ႈ ပီႊတႆး 2118 ၼီႈ) ၶၢဝ်းယၢမ်း 9:30 မူင်း ႁွင်ႈၵၢၼ်လူင်ၽၢႆႇပၢႆးယူႇလီ RCSS/SSA လႆႈၸတ်းႁဵတ်းပၢင်ပၼ်ၵႂၢမ်းႁူႉ ပေႃႈမႄႈၵူၼ်းမိူင်း တီႈငဝ်ႈၸိုင်ႈ လွႆတႆးလႅင်း ၵဵဝ်ႇလူၺ်ႈလွင်ႈ သုၼ်ႇလႆႈတုၵ်ႉၶိတ်ႉတ ႁူမ်ႈလူၺ်ႈလွင်ႈ တၢင်းပဵၼ်တၢဝ်းသိၼ်ႇတရူမ်း၊ တၢင်းပဵၼ်ပူဝ်ႇရီႇယူဝ်ႇ လႄႈ တၢင်းပဵၼ်ဢၼ်ၸၢင်ႈၸပ်းၵၼ်လူၺ်ႈသဵၼ်ႈတၢင်းႁူမ်ႈၵႃႇမသေ လၢတ်ႈပႃးလွၵ်းလၢႆးႁႄႉၵင်ႈ ၸိူဝ်းၼႆႉယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-11-28T13:03:52	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%bd%e1%81%b5%e1%80%ba%e1%82%87%e1%80%95%e1%81%b5%e1%80%ba%e1%80%b8%e1%80%95%e1%80%ad/	သိုၵ်းမၢၼ်ႈဢွၵ်ႇပၵ်းပိူင် လွင်ႈၵူၼ်းမိူင်းတေသိုဝ်ႉၶူဝ်းၶွင်ၼႂ်းမိူင်းၶႄႇ	တင်ႈတႄႇဢဝ်ဝၼ်းထီႉ 1 December 2024 (လိူၼ်ၸဵင်မႂ်ႇ 1 ၶမ်ႈ ပီႊတႆး 2119 ၼီႈ) ၸုမ်းသိုၵ်းမၢၼ်ႈဢွၵ်ႇပၵ်းပိူင်ဝႆႉ တွၼ်ႈတႃႇၵူၼ်းမိူင်း ၸိူဝ်းတေၶၢမ်ႇ လၢၼ်ႇၵူတ်ႇထတ်း (သိၼ်ႇၽိဝ်ႉၵဵၵ်ႉ) ဝဵင်းမူႇၸေႊ ၸိုင်ႈတႆးပွတ်းႁွင်ႇသေ ၵႂႃႇသိုဝ်ႉၶူဝ်းၶွင် ၼႂ်းမိူင်းၶႄႇၼၼ်ႉ ႁႂ်ႈလႆႈႁဵတ်းၸွမ်းၼင်ႇ ပၵ်းပိူင်ဢၼ်တၢမ်းဝၢင်းဝႆႉ ၼႆယဝ်ႉ။ ၼႂ်းပၵ်းပိူင်ၼၼ်ႉမီးဝႆႉဝႃႈ လူတ်ႉ/ၵႃး သင်ဝႃႈဢမ်ႇမီးဝႂ်ႁပ်ႉႁွင်းၽၢႆႇၵဵဝ်ႇၶွင်ႈၼႆ တိုၼ်းဢမ်ႇပၼ်ၽၢၼ်ႇပူၼ်ႉလၢၼ်ႇ၊ ၶူဝ်းၶွင်ဢၼ်တေတေႃႉၶဝ်ႈမႃးလႆႈၼၼ်ႉ ပဵၼ်ၶူဝ်းၶွင်ၵိၼ်ယႅမ်ႉ မိူၼ်ၼင်ႇ မၢၵ်ႇမႆႉမၢၵ်ႇတွၵ်ႇ၊ ၽၵ်းယိူဝ်ႈၼင်းၶဵဝ်၊ ၼိူဝ်ႉ/ပႃ ၵူၺ်းလႄႈ ၼွၵ်ႈလိူဝ်ၼၼ်ႉဢမ်ႇပၼ်ၶႂၢင်ႉ၊ လွင်ႈၶူဝ်းၶွင် ၵိၼ်ယႅမ်ႉၼၼ်ႉ တေႃႉတၢင်ႇၼမ်ၼႃႇၵေႃႈဢမ်ႇလႆႈ ပေႃးပဵၼ်လူတ်ႉၶိူင်ႈၼႆ တေလႆႈဝႆႉ တၢင်းၼႃႈၼိုင်ႈထူင် တၢင်းလင်ၼိုင်ႈထူင် လႄႈ ၵူၼ်းမိူင်းတေသိုဝ်ႉၶူဝ်းၶွင်သင်ၵေႃႈ ႁႂ်ႈႁဵတ်းသၢႆမၢႆဝႆႉ ႁင်းၽႂ်ႁင်းမၼ်း၊ ပေႃးဢဝ်လေႃႉ၊ လူတ်ႉထိပ်ႇ (လႅင်)၊ ၵႃး (မဵဝ်းဢမ်ႇၸႂ်ႈတႃႇတၢင်ႇၵုၼ်ႇ) ၼၼ်ႉတိုၼ်းဢမ်ႇပၼ်ၶႂၢင်ႉတေႃႉၶူဝ်းၶွင် လႄႈ သင်ထတ်းႁူႉႁၼ်တေထုၵ်ႇၺႃးဢဝ်တၢင်းၽိတ်း ဝႃႈၼႆ။ ထႅင်ႈလွင်ႈၼိုင်ႈၵေႃႈ တွၼ်ႈတႃႇတေၶၢမ်ႈလၢၼ်ႇ ၵူတ်ႇထတ်းသေ ၵႂႃႇသိုဝ်ႉၶူဝ်းၶွင် ၼႂ်းမိူင်းၶႄႇလႆႈၼၼ်ႉ ၵူၼ်းမိူင်းတေလႆႈတၢင်ႇ မၢႆၾၢင်ပိုၼ်းတူဝ်လႄႈ မၢႆလူတ်ႉၶိူင်ႈ/ၵႃး တီႈႁွင်ႈၵၢၼ်ၽၢႆႇတေႃႉသူင်ႇတၢင်းလိၼ်ယဝ်ႉ ယူႇတီႈႁွင်ႈၵၢၼ် ၽၢႆႇတေႃႉသူင်ႇတၢင်းလိၼ် ၸင်ႇတေဢွၵ်ႇပၼ်ဝႂ်ၶႂၢင်ႉၶၢမ်ႈလၢၼ်ႇ ဝႃႈၼႆ၊ မၢႆလူတ်ႉၶိူင်ႈ/ၵႃး ဢၼ်ပဵၼ်ၶွင်မိူင်းၶႄႇ လႄႈ လူတ်ႉၶိူင်ႈ/ၵႃး ဢၼ်ဢမ်ႇလႆႈတၢင်ႇသၢႆမၢႆ တီႈၽၢႆႇၵဵဝ်ႇၶွင်ႈၶဝ်ၼၼ်ႉ တိုၼ်းဢမ်ႇပၼ်ၶႂၢင်ႉ တေႃႉတၢင်ႇၶူဝ်းၶွင် ၶဝ်ႈဢွၵ်ႇလၢၼ်ႇ ၼႆယဝ်ႉ။ တီႈဝဵင်းမူႇၸေႊၼႆႉ တိုၵ်ႉမီးသိုၵ်းမၢၼ်ႈပၵ်းသဝ်းဝႆႉယူႇ လႄႈ ဝၢင်းၽႅၼ်တမ်းပႃး ၵၢၼ်ဢုပ်ႉပိူင်ႇထႅင်ႈသေ ၵူတ်ႇထတ်းလၢၼ်ႇၶဝ်ႈဢွၵ်ႇမိူင်းႁၢဝ်ႈႁႅင်းဝႆႉ ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-11-27T12:25:00	https://taifreedom.com/%e1%80%95%e1%81%bc%e1%80%ba%e1%82%81%e1%82%83-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba%e1%80%99%e1%81%a2/	ပၼ်ႁႃမိူင်းႁူမ်ႈတုမ်မၢၼ်ႈယၢမ်းလဵဝ် ၸွင်ႇပဵၼ်ယၢင်ႈတိၼ်တႃႇပူၵ်းတင်ႈၸိုင်ႈမိူင်းမႂ်ႇၽႂ်မၼ်း? (တွၼ်ႈသုတ်း)	ႁုပ်ႈတူၺ်း ပၼ်ႁႃမိူင်းႁူမ်ႈတုမ်မၢၼ်ႈၼႆႉ မၼ်းလုၵ်ႉတီႈတပ်ႉသိုၵ်းမၢၼ်ႈ ၶႂ်ႈပဵၼ်ယႂ်ႇ/ၶုၼ်ဢုပ်ႉမိူင်း ၵႂႃႇၶၢဝ်းယၢဝ်းၼႂ်းမိူင်းၼႆႉလႄႈ ၸင်ႇၵိူတ်ႇမီးမႃး ပၼ်ႁႃၵူႈသမ်ႇသႅၼ်ႇပိူင်။ တေဢဝ်ဢီႈသင် သေမႃး ထတ်းတႅၵ်ႈ တူၺ်းပေႃးဝႃႈၼႆ ဢၼ်သိုၵ်းမၢၼ်ႈယိုတ်းဢမ်းၼၢတ်ႈဢႃႇၼႃႇၸိုင်ႈမိူင်းၼႆႉ ပဵၼ်လၵ်းထၢၼ် သၢၵ်ႈသေႇ တႅၵ်ႇလႅင်းလီၼႃႇ။ ပၢၼ်ၸွမ်သိုၵ်းၼေႇဝိၼ်း 1962 ၊ ပၢၼ်ၸွမ်သိုၵ်းၸေႃးမွင်ႇ 1988 ၊ ပၢၼ်ၸွမ်ၸိၵ်းသိုၵ်း မိၼ်းဢွင်ႇလႅင်ႇ 2021 3 ပၢၼ်ၼႆႉ မီးၶေႃႈဢၢင်ႈ တႃႇၵႅတ်ႇၶႄႁႄႉၵင်ႈ ယႃႇႁႂ်ႈၸိုင်ႈမိူင်းႁူမ်ႈတုမ် တႅၵ်ႇယၢႆႈ ၊ တႃႇၵုမ်းထိင်း လွင်ႈၼိမ်မၼ်ႈၸိုင်ႈမိူင်း၊ ယွၼ်ႉမီးၵၢၼ်လၵ်ႉသဵင်ၶႅပ်းၵၢင်ၸႂ် ၼႆသေ တပ်ႉသိုၵ်းယူႇၼိူဝ်ၸိၵ်းၸွမ် ၸိုင်ႈမိူင်းမႃး ၶၢဝ်းတၢင်း 76 ပီႊမိူင်း။ ၶၢဝ်းတၢင်းၵၢၼ်လုၵ်ႉၽိုၼ်ႉ ဝၢႆးယိုတ်းဢမ်းၼၢတ်ႈ ပူၼ်ႉမႃး 3 ပီႊပၢႆ ၶၢဝ်းတၢင်း 3 ပီႊပၢႆ ဝၢႆးၶွင်ႇသီႇသိုၵ်းမၢၼ်ႈ ယိုတ်းဢမ်းၼၢတ်ႈမႃးၼႆႉ တပ်ႉသိုၵ်းမၢၼ်ႈ သုမ်း တပ်ႉတိူင်းသိုၵ်း ယမၶ လႃႈသဵဝ်ႈ 1 တိူင်း၊ တပ်ႉတိူင်း ၼပၶ ဢၢမ်း ရၶႅင်ႇၵေႃႈ သိုၵ်းရၶႅင်ႇ ထူဝ်းသိုၵ်းၸမ် မႃးလွႆးလွႆးလႄႈ တပ်ႉတိူင်းၼႆႉၵေႃႈ လၢမ်းၶၢတ်ႈၵၼ်ဝႃႈ မီးတိုဝ်ႉတၢင်း တေတူၵ်းသုမ်းလႆႈမိူၼ်ၵၼ်၊ တၸၵ လဝ်ႉၵႆႇ 1 တပ်ႉ ၊ ၸၵၶ 9 တပ်ႉ၊ တပ်ႉၵွင် တပ်ႉၶိူင်ႈလူင် တပ်ႉဢိၼ်ႇၵျိၼ်ႇၼီႇယႃႇ တပ်ႉၽိုၵ်း သွၼ်ၵၢၼ်သိုၵ်း ႁူမ်ႈ ဢမ်ႇယွမ်း 120 တပ်ႉ လႆႈတူၵ်းသုမ်းမွတ်ႇႁၢႆ ၼႂ်းယူင်ႉၸႅၼ်ႇ တပ်ႉသိုၵ်းမၢၼ်ႈ ယွၼ်ႉၽီမိုဝ်း သိုၵ်းၸၢဝ်းၶိူဝ်း ၊ တပ်ႉၵႅတ်ႇၶႄၵူၼ်းမိူင်း PDF ႁူမ်ႈၵၼ် တိုၵ်းတေႃး ဝႃႈၼႆ။ ၼႃႈတီႈၵုမ်းၵမ် ဢၼ်သိုၵ်းၸၢဝ်းၶိူဝ်း ႁုပ်ႈသိမ်းလႆႈ ႁူမ်ႈၸႄႈဝဵင်းမွၵ်ႈ 80 ၊ ဢမ်ႇႁူမ်ႈၵိုၵ်းပႃး ၼႂ်းၼႃႈလိၼ်ၵုမ်းၵမ် ဝ လႄႈ မိူင်းလႃး ဢၼ်ဢမ်ႇယူႇတႂ်ႈၵုမ်းၵမ်လူင်ပွင်ၸိုင်ႈ ၵူႈပၢၼ်ပၢၼ် ၵွၼ်ႇၼႆယဝ်ႉ။ ယွၼ်ႉႁႅင်းသိုၵ်းမၢၼ်ႈ လၢႆၽၢႆႇၺႃးပိုတ်ႇၼႃႈသိုၵ်း ၸဵမ်ၸႄႈမိူင်းၸၢဝ်းၶိူဝ်း ထုင်ႉပဵင်း မိူင်းမၢၼ်ႈလႄႈ ၵၢၼ်သိုၵ်းလုၵ်ႉၽိုၼ်ႉယၢမ်းလဵဝ် ထိုင်ဝႆႉၸၼ်ႉၵုမ်းထိင်းလႆႈႁႅင်းၸႂ် ၽၢႆႇသိုၵ်းလုၵ်ႉၽိုၼ်ႉ ၵူႈၸုမ်းသေ ပေႃးဝႃႈ ၶၢဝ်းတၢင်းလုၵ်ႉၽိုၼ်ႉၵူၼ်ႇလူမ်ႉၸဝ်ႈဢႃႇၼႃႇသိုၵ်းမၢၼ်ႈ ၶၢဝ်းယၢဝ်းၵႂႃႇၼၼ်ႉ လႆႈမႆႈၸႂ် ႁႅင်းၸႂ် ၽၢႆႇၸုမ်းလုၵ်ႉၽိုၼ်ႉ ၵူဝ်လႆႈဢွၼ်ႇယွမ်းၵႂႃႇၼႆယဝ်ႉ။ မိူင်းႁိမ်းႁွမ်း လႄႈ ဢႃႇသီႇယၼ်ႇ မိူင်းႁူမ်ႈတုမ်မၢၼ်ႈၼႆႉ ၶဝ်ႈပဵၼ်လုၵ်ႉၸုမ်းဢႃႇသီႇယၼ်ႇ ၼႂ်းပီႊ1997 ႁူမ်ႈပီႊလဵဝ်ၵၼ် တင်းမိူင်းလၢဝ်း။ ဢႃႇသီႇယၼ်ႇမီးမူႇပိူင် ၸိုင်ႈမိူင်းၼိုင်ႈလႄႈ ၸိုင်ႈမိူင်းၼိုင်ႈ တေဢမ်ႇလႆႈၶဝ်ႈ ယုင်ႈၸွမ်းၽၢႆႇၼႂ်းမိူင်းၵၼ် လႄႈ တေလႆႈၼပ်ႉထိုဝ် ဢႃႇၼႃႇၸိၵ်းၸွမ်ၸိုင်ႈမိူင်းၵၼ် ဢိၵ်ႇ မိူဝ်ႈမီး ပၼ်ႁႃမိူင်းတေႃႇမိူင်း တေလႆႈၵႄႈလိတ်ႈၵၼ် လူၺ်ႈလၢႆးၵတ်းၵတ်းယဵၼ်ယဵၼ်။ ဝၢႆးၶွင်ႇသီႇသိုၵ်းမၢၼ်ႈ သိမ်းဢႃႇၼႃႇ ၼႂ်းလိူၼ် February 2021 ယဝ်ႉ ဢမ်ႇႁိုင်သင်ၼၼ်ႉ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ ၵႂႃႇၶိုၼ်ႈပၢင်ၵုမ်တီႈမိူင်း ဢိၼ်တူဝ်ႇၼီးသျႃး ၼႂ်းလိူၼ် April 24 ဝၼ်းသေ ဢုပ်ႇၵုမ်ၵၼ်မီးၶေႃႈတူၵ်းလူင်းႁူမ်ႈၵၼ် (5) ၶေႃႈၼၼ်ႉ – ႁႂ်ႈၵိုတ်းလွင်ႈႁဵတ်းသၢင်ႈ ၵေႃႇၵၢၼ်ႁၢႆႉ ၼႂ်းမိူင်းမၢၼ်ႈ ၊ ၽူႈၵဵဝ်ႇၶွင်ႈၵူႈၸုမ်း ႁႂ်ႈဢွၼ်ၵုမ်းထိင်း ႁဵတ်းသၢင်ႈၵႂႃႇၼင်ႇပွင်ပဵၼ်လႆႈ။ (မြန်မာနိုင်ငံက အကြမ်းဖက်မှုတွေ ချက်ခြင်း ရပ်တန့်ပြီး၊ သက်ဆိုင်သူ အစုအဖွဲ့အားလုံးတတ်နိုင်သမျှ ထိန်းထိန်းသိမ်းသိမ်း ဆောင်ရွက် ရမည်) တင်းၽူႈၵဵဝ်ႇၶွင်ႈၵူႈၸုမ်းၼၼ်ႉ ႁႂ်ႈၽေႃႇသၢင်ႈပၢင်ဢုပ်ႇဢူဝ်းငူပ်ႉငိၵၼ်ၵႂႃႇ၊ ႁႂ်ႈၶတ်းၸႂ်ႁႃၶေႃႈၵႄႈ လူၺ်ႈလွၵ်းလၢႆးၵတ်းယဵၼ် တူၺ်းတႃႇပုၼ်ႈပၢင်ႈမၢၵ်ႈမီးလီပဵၼ်ၵူၼ်းမိူင်း။ (သက်ဆိုင်သူ အစုအဖွဲ့အားလုံး အကြား အပြုသဘောဆောင်တဲ့ ညှိနှိုင်း ဆွေးနွေးမှု စတင်ပြီး၊ ပြည်သူတွေရဲ့ အကျိုးစီးပွားအတွက် ငြိမ်းချမ်းတဲ့ အဖြေရှာမျုကို ကြိုးပမ်း ကြရမည်) တႃႇပဵၼ်လွင်ႈၵမ်ႉၸွႆႈတီႈ ၽူႈၼမ်းၼႂ်းၵူႈလွင်ႈလွင်ႈဢႃႇသီႇယၼ်ႇ မိူဝ်ႈၽွင်းဢုပ်ႇဢူဝ်းငူပ်ႉငိ လွင်ႈမိူင်းမၢၼ်ႈၼၼ်ႉ ႁႂ်ႈႁူဝ်ပဝ်ႈ ဢႃႇသီႇယၼ်ႇ လိူၵ်ႈပၼ် တူဝ်တႅၼ်းၶိုၵ်ႉတွၼ်းၵေႃႉၼိုင်ႈ တႃႇမိူင်းမၢၼ်ႈၵမ်းသိုဝ်ႈ။ (အာဆီယံ အထွေထွေအတွင်းရေးမှူးချုပ်ရဲ့ ပံ့ပိုးကူညီမှု နဲ့ အတူ၊ ညှိနှိုင်း ဆွေးနွေးမှု ဖြစ်စဉ် အတွက်ကြားဝင် ကူညီဆောင်ရွက်ဖို့ အာဆီယံ ဉက္ကဌ ကနေ အထူးကိုယ်စားလှယ် တဦး ခန့်အပ်ရမည်) ၵဵဝ်ႇလွင်ႈၸွႆႈထႅမ် တူၺ်းထိုင်ၼိူဝ်ၵူၼ်းတေႃႇၵူၼ်း ၼၼ်ႉ ယူႇတီႈ ဢႃႇသီႇယၼ်ႇတေၸွႆႈၵႂႃႇတင်း AHA ယူႇ။ (အာဆီယံ အနေနဲ့ လူသားချင်း ထောက်ထားညှာတာမှု ဆိုင်ရာ အကူအညီတွေကို AHA တဆင့် ပေးအပ်မည်) ၽူႈတၢင်တူဝ်ၶိုၵ်ႉတွၼ်းလႄႈ ၸုမ်းၽူႈတၢင်တူဝ်တေၵႂႃႇမိူင်းမၢၼ်ႈသေ တေႁူပ်ႉထူပ်း ၽူႈၵဵဝ်ႇၶွင်ႇၵူႈၸုမ်း ။ (အထူးကိုယ်စားလှယ်နဲ့ အတူ ကိုယ်စားလှယ်အဖွဲ့ဟာ မြန်မာနိုင်ငံကို သွားရောက်ပြီး သက်ဆိုင်သူအားလုံးနဲ့တွေ့ဆုံရမည်) ၼႂ်း 5 ၶေႃႈၼႆႉ ၶၢဝ်းတၢင်း 3 ပီႊပၢႆ ယွၼ်ႉ ၸွမ်ၸိၵ်းသိုၵ်းမၢၼ်ႈ ဢမ်ႇႁဵတ်းၸွမ်း ဢမ်ႇၽေႃႇၼမ်ႉ ၽေႃႇတူဝ်လႆႈလႄႈ ယူႇတီႈ မိူင်းလုၵ်ႈၸုမ်းဢႃႇသီႇယၼ်ႇ ဢမ်ႇပၼ်ၽူႈတၢင်တူဝ်သိုၵ်းမၢၼ်ႈ ၶဝ်ႈၸွမ်း ၼႂ်းပၢင်ၵုမ်ဢႃႇသီႇ ယၼ်ႇ ဝႃႈၼႆ။ ၵူၺ်းၵႃႈ မိူဝ်ႈၼႂ်းပၢင်ၵုမ်လူင်ဢႃႇသီႇယၼ်ႇ ၸတ်းႁဵတ်း ဝဵင်းလူင်ဝဵင်းၸၼ် တီႈမိူင်းလၢဝ်း ပူၼ်ႉမႃး ၼႂ်းဝၼ်းထီႉ 09-11 October 2024 ၼၼ်ႉ ၽူႈတၢင်တူဝ်မိူင်းမၢၼ်ႈ ဢူးဢွင်ႇၵျေႃႇမူဝ်း ၽွင်းလူင် ၽၢႆႇၼွၵ်ႈမိူင်း လႆႈၶဝ်ႈႁူမ်ႈၵႂႃႇ ပဵၼ်တၢင်းၵၢၼ် ပိုတ်ႇၼႃႈပိုတ်ႇတႃ။ ၽၢႆႇၶွင်ႇသီႇသိုၵ်းမၢၼ်ႈတႄႉ လႆႈပိုတ်ႇလၢတ်ႈၼႂ်း သိုဝ်ႇၶၢဝ်ႇၵုမ်းၵမ်ဝႃႈ ၶၢဝ်းတၢင်း 3 ပီႊပၢႆ လႆႈၶိုၼ်ႈပၢင်ၵုမ်ဢႃႇသီႇယၼ်ႇ 500 ပွၵ်ႈပၢႆ ၼႆယဝ်ႉ။ ၵဵဝ်ႇလွင်ႈ ၽူႈတၢင်တူဝ်ၶွင်ႇသီႇသိုၵ်းမၢၼ်ႈ လႆႈၶိုၼ်းပၢင်ၵုမ်ဢႃႇသီႇယၼ်ႇၼႆႉ ၽၢႆႇၸုမ်းတူင်ႇဝူင်းၵူၼ်း 275 ၸုမ်း ဢွၵ်ႇလိၵ်ႈသၢၼ်ၶတ်းသေ ၊ ဢၼ်ပၼ်ၶႂၢင်ႉသုၼ်ႇၶိုၼ်ႈပၢင်ၵုမ်ၸွမ်းၼႆႉ မိူၼ်ၵမ်ႉထႅမ် ၽၢႆႇၵၢၼ်မိူင်းၶွင် သိုၵ်းမၢၼ်ႈ ၼႆယဝ်ႉ။ မိူင်းၶႄႇ လႄႈ ၶွင်ႇသီႇသိုၵ်းမၢၼ်ႈ ၶွင်ႇသီႇသိုၵ်းမၢၼ်ႈ လႆႈလွင်ႈၵမ်ႉထႅမ်တီႈ လူင်ပွင်ၸိုင်ႈမိူင်းၶႄႇ ၸဵမ်တင်းၵၢၼ်သိုၵ်း လႄႈ တင်းၵၢၼ်ၽွင်းတၢင်၊ ၼႂ်းပၢင်ၵုမ်လူင်ၸၢတ်ႈၸိုင်ႈလုမ်ႈၾႃႉ ဢုပ်ႇလၢတ်ႈလွင်ႈမိူင်းမၢၼ်ႈ လွင်ႈသိုၵ်း မၢၼ်ႈ ဢမ်ႇတြႃးတေႃႇၸိုင်ႈမိူင်းၵႃႈႁိုဝ်ၵေႃႈ မိူင်းၶႄႇတိုၼ်းၸုၵ်းၽၢႆႇသိုၵ်းမၢၼ်ႈမႃး ၵူႈၶၢဝ်း။ ဝၢႆးသိုၵ်းမၢၼ်ႈသုမ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇလႃႇသဵဝ်ႈယဝ်ႉ ၵၢင်လိူၼ် August 2024 ၼႆႉ ဝင် ဢီႉ (Wang Yi) ၽွင်းလူင်ၽၢႆႇၼွၵ်ႈမိူင်း မိူင်းၶႄႇ မႃးႁူပ်ႉထူပ်း မိၼ်းဢွင်ႇလႅင်ႇ တီႈၼေႇပျီႇတေႃႇ လႆႈဢုပ်ႇၵုမ် လွင်ႈႁၢင်ႈႁႅၼ်းတေမီးပၢင်လိူၵ်ႈတင်ႈသေ မိူဝ်ႈ ဝင် ဢီႉ ႁူပ်ႉထူပ်းၸွမ်ၸိၵ်းသိုၵ်းၵဝ်ႇ တၢၼ်းသူၺ်ႇသမ်ႉ လႆႈတုၵ်းယွၼ်း ႁႂ်ႈမိူင်းၶႄႇၸွႆႈၵႄႈ မီးလွင်ႈမၼ်ႈၼိမ်ၸိုင်ႈမိူင်း ဝႃႈၼႆ။ ဝင် ဢီႉ (Wang Yi) လႆႈတူၵ်ႇလၢတ်ႈ ၼႂ်းပၢင်ဢုပ်ႇၵုမ်ၽွင်းလူင်ၽၢႆႇၼွၵ်ႈမိူင်း 4 ၸိုင်ႈမိူင်း (ၶႄႇ၊ လၢဝ်း၊ ထႆး၊ မၢၼ်ႈ ) ၼၼ်ႉ 3 ၶေႃႈ – 1) ဢမ်ႇပၼ်ပဵၼ်ပၢင်သိုၵ်းၼႂ်းမိူင်းလႄႈ လွင်ႈဢမ်ႇမၼ်ႈ ၼိမ်သဝ်း ၸိုင်ႈမိူင်း ၊ 2) ႁၢင်ႇယၢၼ် သဵၼ်ႈတၢင်း ၼႂ်းႁူမ်ႈႁိူၼ်းဢႃႇသီႇယၼ်ႇ ဢမ်ႇလႆႈ၊ 3) ဢမ်ႇပၼ်ၶႂၢင်ႉ ၼွၵ်ႈမိူင်း ၶႂ်ႈၸိုမ်းၶဝ်ႈၼႂ်းမိူင်းမၢၼ်ႈၸိူင်ႉႁိုဝ် ၸိုမ်းၶဝ်ႈလႆႈ ၼႆယဝ်ႉ။ လိူဝ်ၼၼ်ႉ ယင်းသိုပ်ႇလၢတ်ႈထႅင်ႈ လွင်ႈၵမ်ႉထႅမ်ပၢင်လိူၵ်ႈတင်ႈ ပီႊ2025 ဢၼ်ၶွင်ႇသီႇသိုၵ်းမၢၼ်ႈ ႁၢင်ႈႁႅၼ်းဝၢင်းၽႅၼ် တေၸတ်းႁဵတ်း ၼၼ်ႉၼႆယဝ်ႉ။ ၼႂ်းလိူၼ် November 2024 ဝူင်ႈဢွၼ်တၢင်းသုတ်းၼၼ်ႉ ၸွမ်ၸိၵ်းသိုၵ်းမိၼ်းဢွင်ႇလၢႆႇ ၵႂႃႇၶဝ်ႈႁူမ်ႈပၢင်ၵုမ် တီႈယူႇၼၢၼ်ႇ မိူင်းၶႄႇ၊ ႁူပ်ႉထူပ်းၸွမ်ၽွင်းလူင်ၶႄႇ၊ ဢႅဝ်ႇလဵပ်ႈႁဵၼ်း တီႈႁူင်းႁဵတ်းၶိူင်ႈၸၢၵ်ႈ ၵွင်ႈၵၢင်ႇ တရူၼ်း၊ ႁူပ်ႉထူပ်း ၽူႈၼမ်းလၢႆၸိုင်ႈမိူင်း ထႆး၊ လၢဝ်း၊ ၵမ်ႇပေႃးတီးယႃး၊ ဝႅတ်ႉၼၢမ်း ၼႂ်းၶၢဝ်းတၢင်းၼၼ်ႉ ၸွမ်ၸိၵ်းသိုၵ်းမၢၼ်ႈ လႆႈတၢင်ႇလၢတ်ႈၼႄငဝ်းလၢႆး ပၼ်ႁႃမိူင်းႁူမ်ႈတုမ် လွင်ႈတေၸတ်းႁဵတ်းပၢင်လိူၵ်ႈတင်ႈ၊ ၽၢႆႇမိူင်းၶႄႇၵေႃႈ ႁၼ်လီၵမ်ႉထႅမ်ပၼ်ႁႅင်း တေၸွႆႈထႅမ်ၵႂႃႇဝႃႈၼႆ။ ၶၢဝ်းတၢင်းပွၵ်ႈၼႆႉ မိူင်းၶႄႇ မိူင်းမၢၼ်ႈ မီးၵၢၼ်ဢုပ်ႇဢူဝ်း တႃႇႁူမ်ႈၵၼ် ဢဝ်ႁူမ်ႇလူမ်ႈပၼ် ပၢႆးမၢၵ်ႈမီးမိူင်းၶႄႇ ဢၼ်လူင်းတိုၼ်းလၢင်းၼႂ်းမိူင်းမၢၼ်ႈ ဝႆႉၼၼ်ႉ လွင်ႈၼႆႉ ႁဵတ်းႁႂ်ႈ မီးလွင်ႈထတ်းသၢင်ပဵၼ်ၶၢဝ်ႇလိုဝ်းလင်လႄႈ မီးလွင်ႈမႆႈၸႂ်ၵၼ်တႄႉတႄႉၼႆယဝ်ႉ။ ၶွင်ႇသီႇသိုၵ်းမၢၼ်ႈ ၶႂ်ႈပဵၼ်သင် ႁၼ်လႆႈတႅၵ်ႇလႅင်း ဝၢႆးပၢင်လိူၵ်ႈတင်ႈ 2020 ပႃႇတီႇသၢင်ႇသီႈဢၼ်တၢင်ၸုမ်းသိုၵ်းမၢၼ်ႈ သုမ်း ပႃႇတီႇ ၼူၵ်ႉယုင်းလႄႈ သိုၵ်းမၢၼ်ႈ ယိုတ်းဢႃႇၼႃႇလူၺ်ႈဝႃႈ မီးလွင်ႈလိင်ႉလႅၼ်လၵ်ႉၶႅပ်းၵၢင်ၸႂ် ၼႆသေ သိမ်းဢႃႇၼႃႇၸိုင်ႈမိူင်း ဝၼ်းထိ 01 February 2021 ။ တႄႇ 1962 မႃးၽၢႆႇၼႆႉ မီးလူင်ပွင်ၸိုင်ႈမႃးပၢၼ်လႂ်ၵေႃႈ ၸုမ်းသိုၵ်းမၢၼ်ႈ ယူႇၽၢႆႇလင်ပဵၼ် ႁႅင်းဝႆႉတႃႇသေႇ၊ ပၢၼ်လူင်ပွင်ၸိုင်ႈ တဵင်းၸဵင်ႇၼၼ်ႉ သၢင်ႇသီႈပေႉပၢင်လိူၵ်ႈတင်ႈသေ ပဵၼ်လူင်ပွင်ၸိုင်ႈ လၢႆႈၶူဝ်းသိုၵ်း မႃးၼုင်ႈၶူဝ်းၵူၼ်းမိူင်း၊ သိုၵ်းမၢၼ်ႈၵေႃႈ မီးသုၼ်ႇထၢင်ႇႁၢင်ႈတၢင်ႇလၢတ်ႈႁဵတ်း သၢင်ႈလႆႈၼင်ႇၵၢင်ၸႂ်ၶႂ်ႈလႆႈၶႂ်ႈပဵၼ်ၼၼ်ႉယူႇ၊ ၵူၺ်းၵႃႈ ထိုင်မႃးၼႂ်းပၢၼ်လူင်ပွင်ၸိုင်ႈၼူၵ်ႉယုင်း (2016-2021) ၼၼ်ႉ ၸုမ်းသိုၵ်းမၢၼ်ႈ ဢမ်ႇပေႃးလႆႈၼႃႈလီ၊ တေသိုပ်ႇပၼ် ပႃႇတီႇၼူၵ်ႉယုင်း ပဵၼ်လူင်ပွင် ၸိုင်ႈတႃႇထႅင်ႈပၢၼ်ၼိုင်ႈၼႆႉ တေၸၢင်ႈႁဵတ်းႁႂ်ႈသိုၵ်းမၢၼ်ႈ ထုၵ်ႇထိပ်ႇဢွၵ်ႇၼႂ်း သၽႃး 25% ၼၼ်ႉၵွၼ်ႇ၊ ၵွပ်ႈၼၼ် သိုၵ်းမၢၼ်ႈၸင်ႇယိုတ်းဢမ်းၼၢတ်ႈ ၵမ်ႈၽွင်ႈၵေႃႈ လၢမ်းၶၢတ်ႈၸိူင်ႉၼၼ်။ တၢမ်တူဝ် မိၼ်းဢွင်ႇလၢႆႇ ပိုၼ်ၽၢဝ်ႇလၢတ်ႈ ၼႂ်းဝၼ်းၶွပ်ႈႁွပ်ႈ 9 ပီႊ NCA (15/10/2015-15/10/2024) ဝႃႈ ႁႂ်ႈၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၶဝ်ႈမႃးဢုပ်ႇဢူဝ်းတင်းၵၢၼ်မိူင်း၊ ယိပ်းၵွင်ႈသေတုၵ်းယွၼ်း သုၼ်ႇလႆႈၵၢၼ်မိူင်းၼၼ်ႉတႄႉ တေဢမ်ႇယွမ်းၸွမ်းၸႂ်တေႃႇ ဝႃႈၼႆတႅၵ်ႇလႅင်း၊ ယဝ်ႉၵေႃႈလၢတ်ႈဝႃႈ လႆႈယိုၼ်းမိုဝ်းၸူးၸုမ်းယိပ်းၵွင်ႈၵၢင်ႇ တႃႇဢုပ်ႇ ဢူဝ်းၵၢၼ်မိူင်း 2 ပွၵ်ႈယဝ်ႉ( ၼႂ်းပီႊ2022 လႄႈ2024) ဝႃႈၼႆ။ တႃႇၸတ်းႁဵတ်းပၢင်လိူၵ်ႈတင်ႈပီႊ2025 ၼႆသေ လႆႈႁၼ်ၶွင်ႇသီႇသိုၵ်းမၢၼ်ႈႁၢင်ႈႁႅၼ်းပိုၼ်ၽၢဝ်ႇ မႃးလႄႈ မိူဝ်ႈလဵဝ်ၵေႃႈ ၵဵပ်းသဵၼ်ႈမၢႆႁူဝ်ၵူၼ်းၵိုၵ်းႁိူၼ်းၸိုင်ႈမိူင်းပတ်းပိုၼ်ႉဝႆႉယူႇ။ ပၢင်လိူၵ်ႈတင်ႈၼႆႉ မီးယိူင်းဢၢၼ်းဝႃႈ တေၸတ်းႁဵတ်းသၢင်ႈၵႂႃႇၼႂ်းၸႄႈဝဵင်းဢၼ်မီးလွင်ႈႁူမ်ႇလူမ်ႈ ဝႃႈၼႆ။ ပွင်ႇဝႃႈ ပဵၼ်ၼႂ်း ပိုၼ်ႉတီႈ ဢၼ်ၶွင်ႇသီႇသိုၵ်းမၢၼ်ႈ ၵုမ်းၵမ်လႆႈ။ တၢင်းမုင်ႈမွင်း ၸၢဝ်းၶိူဝ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ပၢၼ်လူင်ပွင်ၸိုင်ႈၵူၼ်းမိူင်းလိူၵ်ႈတင်း ပီႊ2010 မီး 21 ၸုမ်း ၼႆယဝ်ႉ။ ၼႂ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်း လႆႈဢုပ်ႇဢူဝ်းတင်းပၢၼ်လူင်ပွင်ၸိုင်ႈ သၢင်ႇသီႈလႄႈ ၼူၵ်ႉယုင်းၼၼ်ႉ ၸုမ်းလႂ်ၵေႃႈ ဢမ်ႇမီးၶေႃႈယိူင်းဢၢၼ်းတႃႇတေ ၶႂ်ႈပဵၼ်ၸိုင်ႈမိူင်းမႂ်ႇၶေႃၶေႃ ၊ ၵူၺ်းၵႃႈ တုၵ်းယွၼ်း ၶႂ်ႈႁႂ်ႈမီး ၼႃႈတီႈသုၼ်ႇဢုပ်ႉပိူင်ႇၸၢဝ်းၶိူဝ်းတူဝ်ၵဝ်ႇ၊ မၵ်းမၼ်ႈၸႄႈမိူင်းမႂ်ႇ၊ ႁႂ်ႈမီးသုၼ်ႇတႃႇပူၵ်းပွင် ၸိူဝ်ႉၶိူဝ်း လွတ်ႈလႅဝ်း ၼႆႉပဵၼ်ႁူဝ်ႁုပ်ႈမၼ်း။ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလႄႈ ၸုမ်းလုၵ်ႉၽိုၼ်ႉမၢၼ်ႈ ႁၼ်ထိုင်ဝႃႈ ပၼ်ႁႃမိူဝ်ႈလဵဝ်ၼႆႉ ပေႃးဝႃႈ သိုၵ်းမၢၼ်ႈ ဢၼ်ၶဝ်ႈယုင်ႈၸွမ်းၼႂ်းၵၢၼ်မိူင်း ယွမ်းႁပ်ႉလွင်ႈႁဵတ်းပူၼ်ႉပႅၼ်ၼိူဝ်ၵူၼ်းမိူင်း၊ မႄးၶဵၼ်ႇ တႅမ်ႈ ပိူင်ဢုပ်ႉပိူင်ႇဝၢၼ်ႈမိူင်းမႂ်ႇၼႆ ၽၢႆႇဢဵၼ်ႁႅင်းၸုမ်းလုၵ်ႉၽိုၼ်ႉ တိုၼ်းယွမ်းဢုပ်ႇဢူဝ်း တႃႇႁူမ်ႈမိုဝ်း ၵႄႈ လိတ်ႈၵမ်းလဵဝ် ၼႆယဝ်ႉ။ ငဝ်းလၢႆးမိူင်းႁူမ်ႈတုမ် မိူဝ်းၼႃႈ တေၸၢင်ႈပဵၼ်ၸိူဝ်ႉႁိုဝ်မႃး? ယွၼ်ႉမီးႁႅင်းဢီး ၼွၵ်ႈမိူင်း မိူင်းႁိမ်းႁွမ်း၊ ၸုမ်းဢႃႇသီႇယၼ်ႇ ၶတ်းၸႂ် ၶဝ်ႈႁႃ လၢႆၽၢႆႇ၊ မိူင်းၶႄႇ ပဵၼ်မိူင်းမီးဢေႃးၸႃႇၼိူဝ် လၢႆၽၢႆႇလႄႈ ၵႄႈၵၢင်ၸုမ်းယိပ်းၵွင်ႈၵၢင်ႇၸၢဝ်းၶိူဝ်း (ယၢင်း၊ ယၢင်းလႅင်၊ ရၶႅင်ႇ၊ ၶၢင်၊ ၶျၢင်း၊ ပလွင်ႈ၊ ၵဝ်ႈၵၢင်ႉ) လႄႈ ၶွင်ႇသီႇသိုၵ်းမၢၼ်ႈၼၼ်ႉ တေၸၢင်ႈမီးလွင်ႈဢူပ်ႇဢူဝ်း ၵိုတ်းတိုၵ်း ၵၼ်ဝႆႉ (ပဵၼ်တၢင်းၵၢၼ် ဢမ်ႇၼၼ် ဢမ်ႇပဵၼ်တၢင်းၵၢၼ်) သေ ပၢင်တိုၵ်းလၢႆၽၢႆႇ တေၸၢင်ႈယဵၼ်လူင်း မႃးယူႇ။ ၼင်ႇႁိုဝ် ၸုမ်းဢူၺ်းလီ ပွတ်းႁွင်ႇတေဢမ်ႇၸၢင်ႈပိုတ်ႇပၢင်တိုၵ်းတေႉတေႉဝႃႈဝႃႈၼၼ်ႉ ၽၢႆႇမိူင်းၶႄႇ ႁဵတ်းတႅပ်း 5 တႅပ်း (တႅပ်းၼမ်ႉ၊ တႅပ်းၾႆး၊ တႅပ်းဢိၼ်ႇတိူဝ်ႇၼဵတ်ႇ၊ တႅပ်းၵၢၼ်တေႃႉသူင်ႇ ၶူဝ်းၶွင်၊ တႅပ်းဢဵၼ်ႁႅင်းၵူၼ်း) ၊ ပိၵ်ႉလၢၼ်ႇၸွမ်းလႅၼ်လိၼ် ဢၼ်ၸုမ်းၸၢဝ်းၶိူဝ်းတိုၵ်းသိမ်းလႆႈ၊ ပႃးၸဵမ် ၼႂ်းၼႃႈလိၼ်ဝ မိူင်းလႃး သေ ပဵၼ်လွၵ်းလၢႆး ၵမ်ႉၸွႆႈ ၶွင်ႇသီႇသိုၵ်းမၢၼ်ႈ ၽၢႆႇၼိုင်ႈတၢင်းၼိုင်ႈ ဝႆႉယူႇ ယဝ်ႉ။ ထႅင်ႈၽၢႆႇၼိုင်ႈၵေႃႈ မိူင်းၶႄႇ ႁွင်ႉ ၽူႈဢွၼ်ႁူဝ် ၸုမ်းယိပ်းၵွင်ႈၵၢင်ႇ ဝ ၊ ၵဝ်ႈၵၢင်ႉ ၊ ၶၢင် သေ ပၼ် ၾၢင်ႉသတိ မိပ်ႇငႅၼ်းႁၢဝ်ႈႁႅင်းဝႆႉ ၊ ထိုင်တီႈမီးၶၢဝ်း ဢွၵ်ႇမႃးဝႃႈ ၶႄႇ တီႉၺွပ်ႉ ႁူဝ်ၼႃႈတပ်ႉၵဝ်ႈၵၢင်ႉ ၽူင်တႃသျိၼ် လႄႈ ၵႅမ်ၽူႈပွင်ၵၢၼ်သိုၵ်း တပ်ႉသိုၵ်းဝ ၼႆယဝ်ႉ။ ၸူဝ်ႈဢွၵ်ႇႁိုဝ်ႉတႄႇၼႂ်းလိူၼ် October,2024 မႃးၼႆႉ ၽၢႆႇသိုၵ်းမၢၼ်ႈ ႁၢင်ႈႁႅၼ်းထူဝ်းသိုၵ်းၶဝ်ႈ ပွတ်း မိူင်းပၢႆး၊ ၽၢႆၶုၼ်ႇ ၊ တင်းမိူင်းယႆၵေႃႈ ႁၢင်ႈႁႅၼ်းၶွၼ်ႈသိုၵ်းဝႆႉတင်းၼမ်၊ ၽၢႆႇၼိုင်ႈၵေႃႈ ဢဝ်ႁိူဝ်းမိၼ် ပွႆႇမၢၵ်ႇပိုၼ်ႉတီႈသုမ်းသိုၵ်းၼၼ်ႉလႄႈ ႁဵတ်းႁႂ်ႈတုမ်ႉတိူဝ်ႉၵူၼ်းမိူင်းလုသုမ်းသၢႆၸႂ် ႁိူၼ်းယေးၶူဝ်းၶွင် တင်းၼမ်၊ ပၢင်တိုၵ်းၵေႃႈ ယင်းသိုပ်ႇပဵၼ်သိုပ်ႇမီးလၢႆႇၼႃႈမိူင်းဝႆႉ။ ယွၼ်ႉၽၢႆႇလႂ်ၵေႃႈ မီးဢဵၼ်ႁႅင်းဝႆႉယူႇၽႂ်မၼ်း၊ ၸၢဝ်းၶိူဝ်းသုမ်းသုၼ်ႇလႆႈမႃးႁိုင် ၶတ်းၸႂ်ယွၼ်းဢဝ် တင်းၵၢၼ်မိူင်းလီလီ ဢမ်ႇလႆႈမႃးသေပၢၼ်လႄႈ ထိုင်ၸၼ်ႉဢဝ်ၵွင်ႈၵၢင်ႇသေ တိုၵ်းယိုဝ်းဢဝ်မႃး ၊ ဝၼ်းမိူဝ်ႈၼႆႉ ၸုမ်းၸၢဝ်းၶိူဝ်းဢၼ်တိုၵ်းလႆႈၼႃႈတီႈ တႃႇဢုပ်ႉပိူင်ႇ ၸွမ်းၼင်ႇၶေႃႈယိူင်းဢၢၼ်းမီးၼၼ်ႉ ဢဝ်ၼိူဝ်ႉဢဝ်လိူတ်ႈသိူဝ်ႇၼင်ႇလိၼ်လႅၵ်ႈဢဝ်ဝႆႉလႄႈ တေပွႆႇသုမ်းပၼ်ၶိုၼ်းၼၼ်ႉ မၼ်းတေ ဢမ်ႇပဵၼ်လႆႈ။ ၸိုင်ႈမိူင်းႁူမ်ႈတုမ်ၼႆႉ ဢမ်ႇတႅၵ်ႇယၢႆႈၵေႃႈ သုၼ်ႇပူၵ်းပွင်ၸၢဝ်းၶိူဝ်းတေတိူဝ်းၵႂၢင်ႈၶႂၢင်မႃးလႄႈ မီးၶုၼ်ဢုပ်ႉပိူင်ႇၸၢဝ်းၶိူဝ်းၽႂ်မၼ်း ပူၵ်းပွင်ၼႃႈလိၼ်ႁႂ်ႈၶိုၼ်ႈယႂ်ႇမႂ်ႇသုင်၊ တူဝ်ယၢင်ႇမၼ်းၵေႃႈ မိူၼ် ဝ ၊ မိူင်းလႃး မိူဝ်ႈလဵဝ်။ ယူႇတီႈလူင်ပွင်ၸိုင်ႈမိူင်းႁူမ်ႈတုမ် မိပ်ႇဢီးမႃးတင်းၵၢၼ်မိူင်း ၵၢၼ်သိုၵ်းၼၼ်ႉ ယွၼ်ႉၸုမ်းၸၢဝ်းၶိူဝ်းမီးတူဝ်ထူပ်း လွၵ်းလၢႆးသိုၵ်းမၢၼ်ႈယႃႉၸႅၵ်ႇထႅၵ်ႇ တိုၵ်းပဵၼ်ၸုမ်း ပဵၼ်ၸုမ်းမႃးလႄႈ ၸုမ်းၸၢဝ်းၶိူဝ်းတေၸၢင်ႈတင်ႈၸုမ်းဢူၺ်းလီ ဢၼ်မၼ်ႈၵႅၼ်ႇၼႅၼ်ႈၼႃ ပိၼ်ႇပၢႆႇပိုင်ႈဢိင်ၵၼ်လႆႈသေ တိုၵ်းၶိုၼ်းတေႃႇသူႈၵႂႃႇၸိူင်ႉၼၼ် လၢမ်းၶၢတ်ႈ ၼပ်ႉသၢင်ႈ ၸွမ်းငဝ်းလၢႆး ၼင်ႇၼႆ။ လိူတ်ႈတႆး ( လွႆၸၢင်ႉ မိူင်းၵိုင်) တႅမ်ႈ- 22 November 2024 ၶေႃႈယွမ်းၼွမ်း – ၶေႃႈၵႂၢမ်း ဢိင်မႃး ပိၼ်ႇမႃးၼၼ်ႉ သင်ၽိတ်းပိူင်ႈတီႈပွင်ႇၼႆ ပဵၼ်တၢင်းယူပ်ႈယွမ်း ၽူႈတႅမ်ႈလိၵ်ႈလႄႈ လွင်ႈထတ်းသၢင်လၢမ်းၶၢတ်ႈၼႆႉ ၶႂ်ႈမႅၼ်ႈၸွမ်းငဝ်းလၢႆး တင်းၼႃႈၵေႃႈ ၸၢင်ႈပဵၼ်လႆႈ ၊ ဢမ်ႇမႅၼ်ႈလုမ်းလုမ်းၵေႃႈ တေပဵၼ်လႆႈယူႇ။ (ပွင်ႈၵႂၢမ်းၼႆႉ ပဵၼ်ၼမ်ႉၵႂၢမ်း တၢင်းႁၼ်ထိုင် ၽူႈတႅမ်ႈလိၵ်ႈ၊ ဢမ်ႇၸႂ်ႈသဵင် ၶေႃႈၶၢၼ်ပၢၵ်ႇ သိုဝ်ႇၶၢဝ်ႇ တႆးလွတ်ႈလႅဝ်း)	['ပွင်ႈၵႂၢမ်း']
2024-11-27T10:40:08	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%ba%e1%82%83%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%81%a2-4/	ၵူၼ်းမိူင်းၺႃးယိုဝ်းတၢႆၼႂ်းႁိူၼ်း	မိူဝ်ႈဝၼ်းထီႉ 25 November 2024 (လိူၼ်သိပ်းသွင်လွင်ႈ 9 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 06:00 မူင်းပၢႆ မီးၵူၼ်းႁၢႆႉၵေႃႉၼိုင်ႈ ဢမ်ႇႁူႉၸိုဝ်ႈ ဢဝ်ၵွင်ႈပွတ်းၵႂႃႇယိုဝ်း ၵူၼ်းမိူင်းထိုင်တီႈၼႂ်းႁိူၼ်း ပွၵ်ႉ 9 ဝဵင်းတၢင်ႉယၢၼ်း လႄႈ မိူဝ်ႈလဵဝ်ၵူၼ်းႁၢႆႉပၢႆႈလွတ်ႈဝႆႉ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၽွင်းဢႃးသူင်း ဢႃႇယု 43 ပီႊ ယူႇႁိူၼ်းဝႆႉယူႇၼၼ်ႉ မီးၵူၼ်းႁၢႆႉၵေႃႉၼိုင်ႈ လုၵ်ႉတီႈလႂ်ၵႂႃႇဢမ်ႇႁူႉ ဢဝ်ၵွင်ႈပွတ်း ၵႂႃႇယိုဝ်းမၼ်းၸၢႆး 6 ၵမ်းၶႃႈဢေႃႈ၊ ဢႃးသူင်းၼၼ်ႉ ၵွပ်ႈလႆႈတၢင်းၸဵပ်း မၢတ်ႇႁႅင်းၼႃႇ လႄႈ လႆႈလူႉသဵင်ႈၵႂႃႇၽွင်းၵူၼ်းမိူင်း ၼႂ်းပိုၼ်ႉတီႈ ၸွႆႈဢဝ်တူဝ်မၼ်းသူင်ႇတီႈႁူင်းယႃ ဝႃႈၼႆ။ ၵူၼ်းႁၢႆႉၵေႃႉဢဝ်ၵွင်ႈယိုဝ်း ဢႃးသူင်း တၢႆၼၼ်ႉ ပဵၼ်ၽႂ်ယူႇတီႈလႂ် ယွၼ်ႉသင်လႄႈ လႆႈယိုဝ်းၵၼ်တၢႆၼႆၼၼ်ႉ ဢမ်ႇပႆႇမီးၽႂ်ႁူႉလႄႈ မိူဝ်ႈလဵဝ်ၵူၼ်းႁၢႆႉၵေႃႈ ပၢႆႈလွတ်ႈဝႆႉသေ တီႈဝဵင်းတၢင်ႉယၢၼ်းၵေႃႈ မီးၸုမ်းယိပ်းၵွင်ႈၵၢင်ႇ တူင်ႉၼိုင်ၼမ်ဝႆႉ ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-11-26T12:20:37	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8-%e1%80%90%e1%80%ae%e1%82%89%e1%81%ba/	သိုၵ်းထႆး ၵူတ်ႇထတ်း တီႉၺွပ်းလႆႈယႃႈမ တီႈလႅၼ်လိၼ် တႆး−ထႆး တင်းၼမ်	မိူဝ်ႈၼႆႉဝၼ်းထီႉ 26 November 2024 (လိူၼ်သိပ်းသွင်လွင်ႈ 11 ၶမ်ႈ ပီႊတႆး 2118 ၼီႈ) သိုၵ်းထႆး ဢၼ်ဢွၵ်ႇလဵပ်ႈယၢမ်းၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ဢိူင်ႇမိူင်းၼႃႉ ၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇၼၼ်ႉ ထူပ်းႁၼ်ၵူၼ်းဢၼ်မီး လွင်ႈလီထၢင်ႇထိူမ် မွၵ်ႈ 10−15 ၵေႃႉ တဵင်ႇထူင်ၵေႃႇၸၢၼ်ႈလူင် ပႆလတ်း ၶၢမ်ႈလႅၼ်လိၼ် ၶဝ်ႈၵႂႃႇၼႂ်းမိူင်းထႆးလႄႈ ၽၢႆႇသိုၵ်းထႆး တေယွၼ်းၶဝ်ႈၵူတ်ႇ ၵူၺ်းၵႃႈ ၸိူဝ်းၶဝ်သမ်ႉ ဢွၼ်ၵၼ်ပႅတ်ႈၶူဝ်းၶဝ်သေ လႅၼ်ႈပၢႆႈၶဝ်ႈထိူၼ်ႈၵႂႃႇ ၵမ်းလဵဝ် ၼႆယဝ်ႉ။ ဝၢႆးၼၼ်ႉ သိုၵ်းထႆး ၸင်ႇလႆႈၶဝ်ႈၵူတ်ႇထတ်းတီႈၼၼ်ႈသေ ထူပ်းႁၼ် ထူင်ပိူဝ်ႉ ဢၼ်ဢဝ်ထူင်ၵေႃႇၸၢၼ်ႈသေႁဵတ်းဝႆႉ တင်းမူတ်း 17 ထူင် ၼႂ်းမၼ်းသႂ်ႇဝႆႉ ယႃႈမ ႁူမ်ႈတင်းမူတ်းတေမီးယူႇမွၵ်ႈ 2,600,000 မဵတ်ႉ လႄႈ ၽၢႆႇၸဝ်ႈၼႃႈတီႈသိုၵ်းထႆး တေသိုပ်ႇၵူတ်ႇထတ်း ၼႂ်းပိုၼ်ႉတီႈၵႂႃႇထႅင်ႈ ဝႃႈၼႆ။ မိူဝ်ႈၼႂ်းဝၼ်းထီႉ 24 November 2024 ၼၼ်ႉၵေႃႈ သိုၵ်းထႆး လႆႈႁပ်ႉၶၢဝ်ႇ တေမီး ၵူၼ်းလၵ်ႉတေႃႉသူင်ႇယႃႈမ ၸွမ်းလႅၼ်လိၼ် တႆး−ထႆး ၼႂ်းပိုၼ်ႉတီႈ ၸႄႈတွၼ်ႈၵဵင်းႁၢႆး − ၸႄႈတွၼ်ႈၵဵင်းမႆႇ ၼႆလႄႈ ၸင်ႇလႆႈဢွၵ်ႇပႂ်ႉၵူတ်ႇထတ်း ထူပ်းႁၼ်ၵႃးဢၼ်လီထၢင်ႇထိူမ် သေ လႆႈလမ်းၸွမ်း တေႃႇပေႃးထိုင်တီႈ ဝၢၼ်ႈၶႄးဝူဝ်းတမ်ႊ ပွၵ်ႉ 12 ဢိူင်ႇမႄႈယၢဝ်း ၸႄႈဝဵင်းၵဵင်းႁၢႆး ၸႄႈတွၼ်ႈၵဵင်းႁၢႆးသေ ၵူတ်ႇထတ်းတီႉၺွပ်းလႆႈယႃႈမ ႁူမ်ႈတင်းမူတ်းမွၵ်ႈ 5,000,000 မဵတ်ႉ ၵူၼ်းႁေႃႈၵႃးတေႃႉသူင်ႇတႄႉ တၼ်းပၢႆႈလွတ်ႈၵႂႃႇလႆႈ ၼႆယဝ်ႉ။ ၵူၼ်းဢၼ်ၵဵဝ်ႇၶွင်ႈၸွမ်းယႃႈမဝ်းၵမ်ၼၼ်ႉ ၽၢႆႇတၢင်းၸဝ်ႈၼႃႈတီႈထႆးၶဝ် တေသိုပ်ႇၸွမ်းသွၵ်ႈႁႃ တႃႇဢဝ်မႃးပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈ မိူင်းမီးၼၼ်ႉ ဝႃႈၼႆ။ တႄႇၸဵမ်မိူဝ်ႈဝၼ်းထီႉ 1 October 2024 တေႃႇထိုင် ဝၼ်းထီႉ 17 November 2024 ၸုမ်းၽၢႆႇၽဵဝ်ႈမူၺ်ႉယႃႈမဝ်းၵမ် မိူင်းထႆးပွတ်းႁွင်ႇ တီႉၺွပ်းလႆႈယႃႈမ 30,067,480 မဵတ်ႉ၊ ယႃႈဢၢႆႉသ် 1,777 ၵီႇလူဝ်ႇၵရမ်ႇ၊ ယႃႈၾိၼ်ႇၽိူၵ်ႇ 140 ၵီႇလူဝ်ႇၵရမ်ႇ၊ Ketamine 615.86 ၵီႇလူဝ်ႇၵရမ်ႇ၊ Happy Water 4.8 ၵီႇလူဝ်ႇၵရမ်ႇ၊ သၢၼ်ၶေးမီး 880 တၢၼ်ႇ လႄႈ ၵူၼ်းဢၼ်ၵဵဝ်ႇၶွင်ႈၸွမ်းယႃႈမဝ်းၵမ်ထႅင်ႈ 36 ၵေႃႉ ၼႆယဝ်ႉ။ တႆးလွတ်ႈလႅဝ်း	['ယႃႈမဝ်းၵမ်']
2024-11-26T11:51:13	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%99%e1%80%ba%e1%82%87%e1%80%95%e1%81%bc%e1%80%ba%e1%80%a2%e1%80%9d%e1%80%ba%e1%81%b6/	သိုၵ်းမၢၼ်ႈဢမ်ႇပၼ်ဢဝ်ၶဝ်ႈသၢၼ် လႄႈ ၼမ်ႉမၼ်းၶိူင်ႈၸၢၵ်ႈၶဝ်ႈမိူင်းလႃး	မိူဝ်ႈဝႃးဝၼ်းထီႉ 25 November 2024 (လိူၼ်သိပ်းသွင်လွင်ႈ 10 ၶမ်ႈ ပီႊတႆး 2118 ၼီႈ) ၵူၼ်းမိူင်းလၢတ်ႈတီႈ သိုဝ်ႇၶၢဝ်ႇၼႂ်းပိုၼ်ႉတီႈဝႃႈ ၼႂ်းဝူင်ႈဝၢင်ႈၼႆႉ ၸွမ်းၸိူဝ်းလၢၼ်ႇ သိုၵ်းမၢၼ်ႈ ဝၢၼ်ႈတႃႈပဵင်း ဢၼ်ပဵၼ်တၢင်းၶဝ်ႈဢွၵ်ႇ ၼႃႈလိၼ်လိုၵ်ႉတွၼ်း မၢႆ 4 မိူင်းလႃးၼၼ်ႉ ၶဝ်ၵူတ်ႇထတ်းႁႅင်းဝႆႉလႄႈ ပေႃးတၢင်ႇၶဝ်ႈသၢၼ် တင်း ၼမ်ႉမၼ်းၶိူင်ႈၸၢၵ်ႈၼႆ ၶဝ်တိုၼ်းဢမ်ႇပၼ်လတ်းပူၼ်ႉလၢၼ်ႇၶဝ်၊ ပေႃးဝႃႈ ပဵၼ်ၶဝ်ႈသၢၼ်ထူင်လဵၵ်ႉလဵၵ်ႉ ပဵၼ်တႃႇၵူၼ်းၼႂ်းႁိူၼ်းၵိၼ်ၼႆတႄႉ သိုၵ်းမၢၼ်ႈ ပၼ်ဢဝ်ၶဝ်ႈၵႂႃႇယူႇ၊ ပေႃးတၢင်ႇ ၼမ်ႉမၼ်းၶိူင်ႈၸၢၵ်ႈတႄႉ ၵႃႈၶႂ်ႈဢုပ်ႇၶဝ်လႃႈ ၶဝ်တိုၼ်း ဢမ်ႇပၼ်တၢင်ႇၵႂႃႇ ဝႃႈၼႆ။ ၵူၼ်းမိူင်းၵဵင်းတုင်လၢတ်ႈၼႄဝႃႈ မိူဝ်ႈၵူႈပွၵ်ႈတႄႉ ပေႃးဝႃႈလၢၼ်ႇ ဝၢၼ်ႈတႃႈပဵင်းပိၵ်ႉၼႆ ၸဝ်ႈၵုၼ်ႇၵႃႉတၢင်းၶၢႆၶဝ် တိုၼ်းႁႃလွၵ်းလၢႆးမၼ်းသေ တေႃႉတၢင်ႇၶဝ်ႈၼမ်ႉတၢင်းၵိၼ် ၵႂႃႇႁင်းၽႂ်ႁင်းမၼ်းယူႇၶႃႈ၊ မိူဝ်ႈလဵဝ်ၼႆႉ တွၼ်ႈတႃႇတေဢဝ် ၶူဝ်းၵုၼ်ႇၶဝ်ႈမိူင်းလႃးၼၼ်ႉ တၢင်းၽၢႆႇမၢၼ်ႈၵေႃႈပိၵ်ႉ ၽၢႆႇၶႄႇၵေႃႈပိၵ်ႉဢိုတ်းဝႆႉမိူၼ်ၵၼ် လႄႈ တွၼ်ႈတႃႇ ၵူၼ်းမိူင်းလႃးတႄႉ တေလႆႈဝႃႈႁူပ်ႉလွင်ႈယၢပ်ႇၽိုတ်ႇဝႆႉယူႇ၊ လၢၼ်ႇဝၢၼ်ႈတႃႈပဵင်းၼႆႉ ယၢၼ်ၵႆဝဵင်းၵဵင်းတုင် မွၵ်ႈ 24 လၵ်း လႄႈ ယၢၼ်ၵႆမိူင်းလႃး 9 လၵ်းၵူၺ်း ဝႃႈၼႆ။ ၵူၼ်းမိူင်းဝၢၼ်ႈတူင်ႈ မိူင်းလႃး ၵေႃႉၼိုင်ႈၵေႃႈလၢတ်ႈဝႃႈ လၢၼ်ႇဢၼ်ၽၢႆႇ မိူင်းၶႄႇ ပိၵ်ႉဢိုတ်းၼၼ်ႉ ပႃးဝႆႉလၢၼ်ႇတႃႇလေႃႉ−မိူင်းလႃး ပေႃးဢဝ်ၶူဝ်းၵုၼ်ႇ ၽၢႆႇမိူင်းၶႄႇၶဝ်ႈမႃးၼႆ ၶႄႇၶဝ်ဢမ်ႇပၼ်၊ ပေႃးဝႃႈဢဝ်ၽၵ်းယိူဝ်ႈၼၢင်းၶဵဝ်၊ မၢၵ်ႇမႆႉမၢၵ်ႇတွၵ်ႇ ၽၢႆႇမိူင်းလႃးၶဝ်ႈၵႂႃႇသမ်ႉ ၶႄႇပၼ်တေႃႉၶဝ်ႈၵႂႃႇ ၵမ်းဢိတ်းၵမ်းဢွတ်းၸိူင်ႉၼၼ် ဝႃႈၼႆ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ ၸဝ်ႈၵႃးတၢင်ႇၵုၼ်ႇ ၸိူဝ်းလုၵ်ႉတီႈ ဝဵင်းလူင်တူၼ်ႈတီး မုင်ႈၼႃႈၵႂႃႇတီႈ ဝဵင်းမိူင်းယႆ−တၢင်ႉယၢၼ်းၼၼ်ႉ သင်ဝႃႈဢမ်ႇမီးဝႂ်ႁပ်ႉႁွင်းၵမ်ႉထႅမ် တီႈပိဝ်ႇႁႃႇသိုၵ်း လႄႈ ႁူင်းပလိၵ်ႈမၢၼ်ႈၼႆၸိုင် တိုၼ်းဢမ်ႇပၼ်ၸဝ်ႈၵႃးတၢင်ႇၵုၼ်ႇၽၢၼ်ႇလၢၼ်ႇသေ ဢမ်ႇပၼ်ၶဝ်ႈဝဵင်းထႅင်ႈ ၼႆယဝ်ႉ။ တႆးလွတ်ႈလႅဝ်း	['ၵူႈလွင်ႈလွင်ႈ']
2024-11-25T20:49:05	https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%80%b0%e1%81%b5%e1%80%ba%e1%80%b8%e1%80%90%e1%82%85%e1%81%b5%e1%80%ba%e1%82%87%e1%80%9e%e1%82%82%e1%80%ba%e1%82%87%e1%81%b5%e1%80%b0%e1%81%bc/	မၢၵ်ႇတူၵ်းတႅၵ်ႇသႂ်ႇၵူၼ်းမိူင်းၼမ်ႉလၼ်ႈ 2 ၵေႃႉ	မိူဝ်ႈဝၼ်းထီႉ 23 November 2024 (လိူၼ်သိပ်းသွင်လွင်ႈ 8 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်း 11:00 မူင်းပၢႆၼၼ်ႉ မီးမၢၵ်ႇလူင်ၶွင်ၸုမ်းယိပ်းၵွင်ႈၵၢင်ႇ ၵႂႃႇတူၵ်းတႅၵ်ႇတီႈၼႂ်းဝဵင်းၼမ်ႉလၼ်ႈ လႄႈ မီးၵူၼ်းမိူင်းမၢတ်ႇၸဵပ်း 2 ၵေႃႉၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မၢၵ်ႇၼႆႉပဵၼ်မၢၵ်ႇၶွင်ၸုမ်းသိုၵ်းၵူဝ်းၵၢင်ႉ MNDAA ဢၼ်ယူႇၽၢႆႇႁွင်ႇဝဵင်းၼမ်ႉလၼ်ႈ ယိုဝ်းသႂ်ႇသိုၵ်းမၢၼ်ႈ 3 လုၵ်ႈ တႃႇ 2 လုၵ်ႈ တူၵ်းသႂ်ႇတီႈၼႂ်းပွၵ်ႉယူင်ႇၸၢၵ်ႈ၊ ထႅင်ႈလုၵ်ႈၼိုင်ႈ တူၵ်းသႂ်ႇတီႈ ၼႂ်းပွၵ်ႉၵွင်းလၢင်း လႄႈ တိူဝ်ႉၸပ်းႁိူၼ်း မႄႈထဝ်ႈသႅင် ဢႃႇယု 70 ပၢႆ ယွၼ်ႉၸၢၵ်ႇမၢၵ်ႇသေ မီးၵူၼ်းမိူင်းလႆႈမၢတ်ႇၸဵပ်း 2 ၵေႃႉၶႃႈဢေႃႈ၊ တူဝ်မႄႈထဝ်ႈသႅင်လႄႈၼၢင်းယိင်း ထႅင်ႈၵေႃႉၼိုင်ႈၼၼ်ႉ ၵူၼ်းႁိမ်းႁွမ်းၸွႆႈဢဝ်သူင်ႇယူတ်းယႃတူဝ်ဝႆႉတီႈ ႁူင်းယႃယဝ်ႉ ဝႃႈၼႆ။ ယွၼ်ႉပၢင်တိုၵ်းလႄႈ ၵူၼ်းၽိူၵ်ႇၸိုၼ်ႈၶၢဝ်သႂ် လႆႈမၢတ်ႇၸဵပ်းတၢႆ တင်းၼမ်သေဢမ်ႇၵႃး ၶူဝ်းႁိူၼ်းၶူဝ်းယေးၵူၼ်းမိူင်းၵေႃႈ လႆႈလူႉသုမ်းၵွႆ တင်းၼမ်မိူၼ်ၵၼ်လႄႈ ဢမ်ႇမီးသိုၵ်းၸုမ်းလႂ်ႁပ်ႉဢဝ်ပုၼ်ႈၽွၼ်း သၢႆႈတႅၼ်းပၼ် ၵူၼ်းမိူင်းၶိုၼ်း ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-11-25T11:39:40	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-46/	ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA	မိူဝ်ႈဝၼ်းထီႉ 24 November 2024 (လိူၼ် 12 လွင်ႈ 9 ၶမ်ႈ ပီႊတႆး 2118 ၼီႈ) ယူႇတီႈ ၸုမ်းၾိင်ႈငႄႈၾိင်ႈထုင်းတႆး ထုင်ႉမၢဝ်း ၸွႆႈထႅမ်ငိုၼ်းၵႃႈၶဝ်ႈသၢၼ် 3,000,000 (သၢမ်သိပ်းသႅၼ်ပျႃး) ဢိၵ်ႇတင်း ၵႃႈၽၵ်း 1,000,000 (သိပ်းသႅၼ်ပျႃး) တီႈၵေႃႉသိုၵ်းၵေႃႉႁၢၼ် RCSS/SSA ၸိူဝ်းယူႇၼႂ်းၼႃႈတီႈၵုမ်းၵမ်တီႈၼိုင်ႈ ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်သေ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸုမ်းၾိင်ႈငႄႈၾိင်ႈထုင်းတႆး ထုင်ႉမၢဝ်း ယႂ်ႇၼမ်တႄႉတႄႉယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-11-23T11:34:26	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9a%e1%82%86%e1%80%a2%e1%80%bd%e1%81%bc%e1%80%ba%e1%81%b5%e1%81%bc%e1%80%ba%e1%80%95%e1%81%a2/	ၵူၼ်းမိူင်းယႆၵမ်ႈၽွင်ႈဢွၼ်ၵၼ်ပၢႆႈဢွၵ်ႇႁိူၼ်း ယွၼ်ႉၵူဝ်ပဵၼ်ပၢင်တိုၵ်း	တင်ႈတႄႇၼႂ်းလိူၼ် November 2024 ၼႆႉမႃး ပေႃႈမႄႈၵူၼ်းမိူင်းယႆ ဢွၼ်ၵၼ်ပၢႆႈဢွၵ်ႇႁိူၼ်း ႁႃတီႈလွတ်ႈၽေးႁင်းၽႂ်ႁင်းမၼ်း လႄႈ ယွၼ်ႉဝႃႈ ၽၢႆႇသိုၵ်းမၢၼ်ႈထႅမ်ႁႅင်းသိုၵ်းၼမ်ဝႆႉသေ ၵူဝ်ပဵၼ်ပၢင်တိုၵ်းႁၢဝ်ႈႁႅင်း ၼႆယဝ်ႉ။ မိူဝ်ႈလဵဝ်တၢင်းၽၢႆႇသိုၵ်းမၢၼ်ႈ ၽိူမ်ႉထႅမ်ႁႅင်းသိုၵ်းၶဝ်ႈၵႂႃႇတီႈ ၼႂ်းဝဵင်းမိူင်းယႆ ဢမ်ႇထၢတ်ႇဢမ်ႇဝၢႆး လႄႈ ဢဝ်ဝဵင်းမိူင်းယႆႁဵတ်းပဵၼ်ဝႆႉ ငဝ်ႈငုၼ်းတိူင်းသိုၵ်း ၸဵင်ႇႁွင်ႇဝၼ်းဢွၵ်ႇ (ယမၶ) သေ ၽႅၼ်ၸတ်းၵၢၼ်သိုၵ်း တႃႇႁုပ်ႈသိမ်း ဢဝ်ၶိုၼ်းဝဵင်းလႃႈသဵဝ်ႈ ဢၼ်တူၵ်းသုမ်းၵႂႃႇမီးၼႂ်းမိုဝ်းၸုမ်း သိုၵ်းၵူဝ်းၵၢင်ႉ MNDAA ဝႆႉၼၼ်ႉယူႇယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ပၢင်တိုၵ်းတေပဵၼ်ႁိုဝ်ဢမ်ႇပဵၼ်ႁိုဝ်ၼႆၼၼ်ႉ ၶႃႈဢမ်ႇႁူႉ၊ ၵူၺ်းၼႃႇႁၼ်ၽၢႆႇသိုၵ်းမၢၼ်ႈၶဝ် ၽိူမ်ႉထႅမ်ႁႅင်းသိုၵ်းၼမ်ၼႃႇလႄႈ ၵူဝ်ပဵၼ်ပၢင်တိုၵ်းၸွမ်းဝဵင်းႁၢဝ်ႈႁႅင်း၊ ၵူၼ်းမိူင်းတႄႉဢွၼ်ၵၼ် ငိူင်ႉဝႄႈဝႆႉထႃႈ ၼမ်ယဝ်ႉ၊ ၵမ်ႈၽွင်ႈတေႃႉၶူဝ်းႁိူၼ်းၶူဝ်းယေး ၵႂႃႇယူႇတၢင်ႇဝဵင်း ယဝ်ႉၶႃႈဢေႃႈ မၢင်ၸိူဝ်းၵေႃႈတိုၵ်ႉသိုပ်ႇယူႇဝႆႉ ၼႂ်းဝဵင်းမိူင်းယႆ ဝႃႈၼႆ။ တၢင်းၽၢႆႇၸုမ်းသိုၵ်း MNDAA တူင်ႉၼိုင်ၵုမ်းၵမ်ႁွတ်ႈထိုင်ဝႆႉတီႈ ဝၢၼ်ႈႁူဝ်ယ ၸႄႈဝဵင်းမိူင်းယႆသေတႃႉ ၸုမ်းသိုၵ်းၵူဝ်းၵၢင်ႉယၢမ်ႈလၢတ်ႈတီႈသိုဝ်ႇၶၢဝ်ႇဝႃႈ တေဢမ်ႇသိုပ်ႇပိုတ်ႇၼႃႈသိုၵ်း သိမ်းဝဵင်းထႅင်ႈ လႄႈ တေပဵၼ်ၽၢႆႇ ၶၢမ်ႇတိုၵ်းၵႅတ်ႇၶႄတူဝ်ၵူၺ်း ၼႆယဝ်ႉ။ တႆးလွတ်ႈလႅဝ်း	['ၵၢၼ်သိုၵ်း']
2024-11-22T12:20:13	https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af-7/	ႁႅင်းၵၢၼ်မိူင်းႁူမ်ႈတုမ် ထုၵ်ႇပွႆးၸႃးၵူၼ်းထႆး လႅၼ်ဢဝ်ငိုၼ်း ဝႃႈ တေႁႃၵၢၼ်ပၼ်	မိူဝ်ႈဝၼ်းထီႉ 21 November 2024 (လိူၼ်သိပ်းသွင်လွင်ႈ 6 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇထႆး လၢႆးငၢၼ်းဝႃႈ ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢွၼ်ၵၼ်ၵႂႃႇတိူင်ႇ လၢတ်ႈတီႈ ႁူင်းပလိၵ်ႈထႆးၽူးထွၼ်းၶူၵ်ႉၶၢမ် ၸႄႈဝဵင်းသမုတ်ႇသႃၶွၼ်း ၸႄႈတွၼ်ႈသမုတ်ႇသႃၶွၼ်းၼၼ်ႉဝႃႈ ထုၵ်ႇၺႃးၼၢႆးၼႃႈ (ပွႆးၸႃး) ဢၼ်ပဵၼ်ၵူၼ်း ထႆး ပႅတ်ႉလႅၼ်ဝႃႈ ႁႃပၼ်ၵၢၼ်ၸိူဝ်းၶဝ်လႆႈယူႇၼႆသေ ယွၼ်းၵႃႈႁႃၵၢၼ်ၼိုင်ႈ ၵေႃႉလႂ် 3,000−7,000 ဝၢတ်ႇ ၼႆယဝ်ႉ။ လွင်ႈၼႆႉ လႆႈတႄႇမႃးမိူဝ်ႈၼႂ်းၶမ်ႈၶိုၼ်း ဝၼ်းထီႉ 20 November 2024 ယၢမ်းၵၢင်ၶိုၼ်းလိုၵ်း 22:30 မူင်း (ၶၢဝ်းယၢမ်းမိူင်းထႆး) ၼၼ်ႉ ၸဝ်ႈၼႃႈတီႈထႆး လႆႈႁပ်ႉလွင်ႈပွင်ႇလႅင်းဝႃႈ မီးႁႅင်းၵၢၼ်ယၢၼ်မိူင်း ဢွၼ်ၵၼ်ၼႄၵၢင်ၸႂ်တီႈၼႃႈ ၶွမ်ႇပၼီႇ ပွၵ်ႉ 5 သဵၼ်ႈတၢင်းဢဵၵ်ႇၵသျႆး ဢိူင်ႇၶူၵ်ႉၶၢမ် ၸႄႈဝဵင်းသမုတ်ႇသႃ ၶွၼ်း ၸႄႈတွၼ်ႈသမုတ်ႇသႃၶွၼ်း ၼႆလႄႈ ၽူႈမီးပုၼ်ႈၽွၼ်းလၢႆလၢႆၽၢႆႇ ၸဵမ်ပလိၵ်ႈ လႄႈ ၽၢႆႇဢုပ်ႉပိူင်ႇၸႄႈတွၼ်ႈ သမုတ်ႇသႃၶွၼ်း ၸင်ႇလႆႈလူင်းၵူတ်ႇထတ်း ႁႅင်းၵၢၼ်မိူင်းႁူမ်ႈတုမ် 100 ၵေႃႉပၢႆ ၸိူဝ်းဢၼ်ၼႄၵၢင်ၸႂ်ၼႃႈၶွမ်ႇပၼီႇၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေလႆႈႁူႉဝႃႈ မိူဝ်ႈပူၼ်ႉမႃး 2−3 ဝၼ်းၼႆႉ မီးႁႅင်းၵၢၼ် မိူင်းႁူမ်ႈတုမ် ၸိူဝ်းဢမ်ႇမီးၵၢၼ်ႁဵတ်း လႆႈၵႂႃႇတွင်ႈထၢမ်တီႈ ၵူၼ်းပႂ်ႉယၢမ်း ဢၼ်ပႂ်ႉ ယူႇတီႈၽၵ်းတူၼႃႈၶွမ်ႇပၼီႇဝႃႈ ၸွင်ႇၶွမ်ႇပၼီႇၶဝ် တိုၵ်ႉပိုတ်ႇႁပ်ႉ ၵူၼ်းႁဵတ်းၵၢၼ် ထႅင်ႈယူႇႁိုဝ်၊ ဝၢႆးၼၼ်ႉ ၵူၼ်းပႂ်ႉယၢမ်းၵေႃႉၼၼ်ႉ သိုပ်ႇၾူၼ်းႁွင်ႉ ၽူႈယိင်းသွင်ၵေႃႉ မႃးႁႃတီႈၼႃႈၶွမ်ႇပၼီႇသေ ဢၢင်ႈဝႃႈပဵၼ်ၼၢႆးၼႃႈႁႃၵၢၼ် လႄႈ ၶွမ်ႇပၼီႇၵေႃႈ ယင်းတိုၵ်ႉႁပ်ႉၵူၼ်းႁဵတ်းၵၢၼ်ယူႇၼႆသေ လႆႈယွၼ်းၵႃႈႁႃ ၵၢၼ်ၼိုင်ႈၵေႃႉလႂ် 3,000−7,000 ဝၢတ်ႇ မၢင်ၸိူဝ်းၸၢႆႇပဵၼ်တူဝ်ငိုၼ်း၊ မၢင်ၸိူဝ်းသမ်ႉ သူင်ႇၽၢၼ်ႇတၢင်းယေးငိုၼ်း လႄႈမီးဝႂ်သလိပ်ႉဢူၼ်းငိုၼ်းပဵၼ်သၢၵ်ႈသေႇ ၼႄလႆႈ ၼႆယဝ်ႉ။ ၼၢႆးၼႃႈၵေႃႉၼၼ်ႉ ႁႂ်ႈၸိူဝ်းၶဝ် ၶဝ်ႈတႄႇႁဵတ်းၵၢၼ် ၼႂ်းဝၼ်းထီႉ 20 November 2024 လႄႈ ႁႅင်းၵၢၼ်ဢၼ်လူင်းၸိုဝ်ႈယဝ်ႉၼၼ်ႉ ၸင်ႇလႆႈၸူဝ်းတႆးၵေႃႉတႆးသေႈ ဢၼ်သူၼ်ၸႂ် ႁႂ်ႈၵႂႃႇလူင်းၸိုဝ်ႈတီႈၼၢႆးၼႃႈၵေႃႉၼၼ်ႉထႅင်ႈ ၼပ်ႉပဵၼ် ႁူဝ်ပၢၵ်ႇၵေႃႉသေ မုင်ႈမွင်းဝႃႈ တေမီးၵၢၼ်ႁဵတ်းတႄႉတႄႉယဝ်ႉ ၵူၺ်းၵႃႈ ၽိူဝ်ႇထိုင် ဝၼ်းထီႉ 20 November 2024 ႁႅင်းၵၢၼ်ၸိူဝ်းလူင်းၸိုဝ်ႈၼၼ်ႉ လႆႈဢွၼ်ၵၼ် ၵႂႃႇတီႈၼႃႈၶွမ်ႇပၼီႇ လႄႈ လႆႈထူပ်းၸွမ်း ၽူႈယိင်းၵေႃႉဢၼ်ဢၢင်ႈဝႃႈ ပဵၼ်ၼၢႆးၼႃႈ ၵူၺ်းမၼ်းၼၢင်း ဢမ်ႇပၼ်ႁႅင်းၵၢၼ်ၸိူဝ်းၼၼ်ႉၶဝ်ႈႁဵတ်းၵၢၼ်သေ ဢၢင်ႈဝႃႈ ၵၢၼ်ဢၼ်ၸိူဝ်းသူၶဝ် လူင်းဝႆႉၼၼ်ႉ တေလႆႈႁဵတ်းယၢမ်းၵၢင်ၶိုၼ်း ဝႃႈၼႆ။ ဝၢႆးၼၼ်ႉ ၸင်ႇႁဵတ်းႁႂ်ႈႁႅင်းၵၢၼ်မိူင်းႁူမ်ႈတုမ် ႁူႉတူဝ်ဝႃႈ ထုၵ်ႇယွၵ်ႇလႅၼ်ယဝ်ႉသေ ၸင်ႇဢွၼ်ၵၼ် ယွၼ်းငိုၼ်းတီႈၼၢႆးၼႃႈၶိုၼ်း လႄႈ ဢၼ်ပဵၼ်ၼၢႆးၼႃႈၼၼ်ႉၵေႃႈ တူၵ်းလူင်းတေပၼ်ၶိုၼ်းယဝ်ႉၼႆသေတႃႉ သမ်ႉပၢႆႈႁၢႆလၢႆၵႂႃႇပႅတ်ႈသေ ႁႅင်းၵၢၼ်မိူင်းႁူမ်ႈတုမ်ၸင်ႇ ဢမ်ႇပဵင်းပေႃးႁၢၼ်ႉၸႂ် လႄႈ ဢွၼ်ၵၼ် ၼႄၵၢင်ၸႂ်တီႈၼႃႈၶွမ်ႇပၼီႇၼၼ်ႉ ၼႆယဝ်ႉ။ ၽၢႆႇတၢင်းၶွမ်ႇပၼီႇ လႆႈဢွၵ်ႇမႃးလၢတ်ႈဝႃႈ ဢမ်ႇလႆႈပိုတ်ႇႁပ်ႉၵူၼ်းႁဵတ်းၵၢၼ်မႂ်ႇ ယွၼ်ႉႁူင်းၵၢၼ်ၼႆႉ ဢမ်ႇလႆႈဢိတ်ႇဢွၵ်ႇၶူဝ်းၵုၼ်ႇယဝ်ႉ လႄႈ ၵူၺ်းမီးၵူၼ်းႁဵတ်း ၵၢၼ် 10 ၵေႃႉသေ ၽၢႆႇတၢင်းၼႂ်းၶွမ်ႇပၼီႇၼၼ်ႉၵေႃႈ ၶွမ်ႇပၼီႇၶၢႆၶူဝ်း ဢွၼ်ႇလၢႆးၶဝ် မႃးၶၢတ်ႇၸႂ်ႉတိုဝ်းဝႆႉတင်းမူတ်းယဝ်ႉ ဢိၵ်ႇတင်း ၽူႈၸတ်းၵၢၼ် ၶွမ်ႇပၼီႇ ယင်းလႆႈလၢတ်ႈဝႃႈ ဢမ်ႇယၢမ်းႁူႉၸၵ်း ၽူႈယိင်းၵေႃႉဢၼ် ဢၢင်ႈပဵၼ်ၼၢႆးၼႃႈၼၼ်ႉသေပွၵ်ႈ လႄႈ ယိုၼ်ယၼ်ဝႃႈ ဢမ်ႇၸႂ်ႈၵူၼ်းႁဵတ်းၵၢၼ် တီႈၼႂ်းၶွမ်ႇပၼီႇ ဝႃႈၼႆ။ တႃႇဢမ်ႇမီးၽႂ် တေႁတ်းယွၵ်ႇလႅၼ်ပိူၼ်ႈထႅင်ႈၼၼ်ႉ တေဢဝ်ႁဵတ်းပဵၼ် ဢမူႉတူဝ်ယၢင်ႇၼႆလႄႈ တေဢွၵ်ႇမၢႆတီႉၺွပ်း ၵူၼ်းမီးတၢင်းၽိတ်း 3 ၵေႃႉ ဢၼ်ဢၢင်ႈဝႃႈပဵၼ်ၼၢႆးၼႃႈသေ ႁူမ်ႈၵၼ်လွၵ်ႇလႅၼ်ၵိၼ်လၢႆပိူၼ်ႈ ၽၢႆႇပလိၵ်ႈၶဝ် တိုၼ်းတေတီႉၺွပ်းဢဝ်မႃး ပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီး ၼၼ်ႉႁႂ်ႈလႆႈ ၼႆယဝ်ႉ။ တႆးလွတ်ႈလႅဝ်း	['ၼွၵ်ႈမိူင်း']
2024-11-22T11:26:13	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%80%bd%e1%80%84%e1%80%ba%e1%81%b6%e1%80%b5%e1%80%9d%e1%80%ba%e1%80%9c%e1%82%86%e1%82%88/	ၵူၼ်းမိူင်းၼွင်ၶဵဝ်လႆႈတၢႆယွၼ်ႉသိုၵ်းမၢၼ်ႈ 17 ၵေႃႉ	မိူဝ်ႈဝၼ်းထီႉ 20 November 2024 (လိူၼ်သိပ်းသွင်လွင်ႈ 5 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 15:00 မူင်းပၢႆၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တိုၵ်း ပွႆႇမၢၵ်ႇသႂ်ႇတီႈၼႂ်းၸႄႈဝဵင်းၼွင်ၶဵဝ် လႄႈ မီးၵူၼ်းမိူင်း လႆႈမၢတ်ႇၸဵပ်းတၢႆၼမ် ယူႇယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ယၢမ်းဝၢႆးဝၼ်းၼၼ်ႉ သိုၵ်းမၢၼ်ႈ ပွႆႇမၢၵ်ႇသႂ်ႇ တီႈဝၢၼ်ႈၵုင်းလူင် (ဝၢၼ်ႈၵုင်းၵျီး) ဢိူင်ႇၵုင်းလူင် 2 လုၵ်ႈ လႄႈ မၢၵ်ႇၵႂႃႇတူၵ်းသႂ်ႇ ၼႂ်းဝၢင်းၵျွင်းမုၼ်ၸဝ်ႈသေ ၸၢၵ်ႇမၢၵ်ႇတႅၵ်ႇတိူဝ်ႉၸပ်း ၵူၼ်းမိူင်းလႆႈတၢႆၵႂႃႇ 1 ၵေႃႉ မၢတ်ႇၸဵပ်း 2 ၵေႃႉၼႆၶႃႈ၊ ထိုင်ယၢမ်းၵၢင်ၶိုၼ်းလိုၵ်းမႃး လႆႈငိၼ်းဝႃႈၸုမ်းသိုၵ်းမၢၼ်ႈ ၵႂႃႇပွႆႇမၢၵ်ႇထႅင်ႈတီႈ ဝၢၼ်ႈၼွင်လူင် (ဝၢၼ်ႈၵၢၼ်ႇၵျီး) ဢိူင်ႇၼွင်လူင် လႄႈ မီးၵူၼ်းမိူင်းလႆႈတၢႆ 1 ၵေႃႉ မၢတ်ႇၸဵပ်း 3 ၵေႃႉ ဝႃႈၼႆ။ ၼႂ်းလိူၼ် November 2024 ၼႆႉၵူၺ်း ၸုမ်းသိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၵူၼ်းမိူင်းၸိူဝ်းယူႇသၢင်ႈၵိၼ်သဝ်း တီႈၼွင်ၶဵဝ်လႄႈ မီးၵူၼ်းမိူင်းလႆႈတၢႆၵႂႃႇ 17 ၵေႃႉ၊ မၢတ်ႇၸဵပ်းတင်းၼမ်သေဢမ်ႇၵႃး တီႈယူႇတၼ်းသဝ်းၵူၼ်းမိူင်းၵေႃႈ လႆႈလူႉၵွႆၵႂႃႇတင်းၼမ် ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-11-21T17:27:29	https://taifreedom.com/nato-%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%80%bd%e1%81%bc%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%82%81%e1%80%ad%e1%80%99%e1%80%ba/	NATO ၽိုၵ်းၽွၼ်ႉသိုၵ်း ႁိမ်းလႅၼ်လိၼ်မိူင်းရၢတ်ႉသျႃး	မိူဝ်ႈၼႆႉဝၼ်းထီႉ 21 November 2024 (လိူၼ်သိပ်းသွင်လွင်ႈ 6 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ VOA ဢွၵ်ႇဝႆႉဝႃႈ ၼႂ်းလိူၼ်ၼႆႉ တင်းလိူၼ် ၵူၼ်းသိုၵ်း ဢမေႇရိၵၢၼ်ႇ၊ သဝိတ်ႇတဵၼ်ႇ၊ ဢင်းၵိတ်ႉ၊ ၾရင်ႇသဵတ်ႇ လႄႈ လုၵ်ႈၸုမ်း NATO ထႅင်ႈလၢႆလၢႆၸိုင်ႈမိူင်း ႁူမ်ႈႁႅင်းသိုၵ်း 3,600 ၵေႃႉ ၸႂ်ႉၸိုဝ်ႈ Dynamic Front 25 သေ ၽိုၵ်းၽွၼ်ႉသိုၵ်း ဢၼ်ၸႂ်ႉမၢၵ်ႇၵွင်ႈတႄႉ တီႈၼႂ်းမိူင်းၾိၼ်ႇလႅၼ်ႇ လႄႈ တေလႆႈဝႃႈ ပဵၼ်ပၢင်ၽိုၵ်းၽွၼ်ႉၸၢမ်းယိုဝ်းမၢၵ်ႇလူင် ပၢင်ယႂ်ႇသုတ်း ဢၼ်ယၢမ်ႈၸတ်းႁဵတ်း တီႈၼႂ်းၵုၼ်ယူးရူပ်ႇ ၼႆယဝ်ႉ။ ၼွၵ်ႈလိူဝ်သေၼႆႉ တီႈၼႂ်းမိူင်းဢႅတ်ႉသ်တူဝ်ႇၼီးယႃး၊ ၵျႃႇမၼီႇ၊ ရူဝ်ႇမေႇၼီႇယႃႇ လႄႈ ပူဝ်ႇလႅၼ်ႇ ၵေႃႈတေမီးၵၢၼ်ၽိုၵ်းၽွၼ်ႉသိုၵ်းမိူၼ်ၵၼ်ၼင်ႇၵဝ်ႇ တီႈၼၼ်ႈ တေမီးၵူၼ်းသိုၵ်းၶဝ်ႈႁူမ်ႈၽိုၵ်းၽွၼ်ႉၸွမ်း 5,000 ၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈၽိုၵ်းၽွၼ်ႉသိုၵ်း တီႈၼႂ်းမိူင်းၾိၼ်ႇလႅၼ်ႇ ဢၼ်မီးလႅၼ်လိၼ် တိတ်းၸပ်းၸွမ်းမိူင်းရၢတ်ႉသျႃး 1,340 ၵီႇလူဝ်ႇမီႇတိူဝ်ႇၼၼ်ႉ ယူဝ်ၶႂ်ႈပၼ်ၾၢင်ႉ ရၢတ်ႉသျႃးဝႃႈ ၸုမ်းဢူၺ်းလီ NATO မီးလွင်ႈၽွမ်ႉသဵင်ပဵင်းပၢၵ်ႇၵၼ် သေ ၵႅတ်ႇၶႄႁႄႉၵင်ႈၽေးၶဵၼ်ပၼ်ၵၼ်လႆႈၼႆ ၽူႈလူင်ႉလႅၼ်ႇၶဝ်လၢမ်းၶၢတ်ႈ လၢတ်ႈၼင်ႇၼႆ။ တႄႇၸဵမ်မိူဝ်ႈ ၾိၼ်ႇလႅၼ်ႇ ၶဝ်ႈပဵၼ်လုၵ်ႈၸုမ်း NATO မိူဝ်ႈပီႊ 2023 ပူၼ်ႉမႃးၼၼ်ႉ ၵၢၼ်ၽိုၵ်းၽွၼ်ႉသိုၵ်းယႂ်ႇလူင်ပွၵ်ႈၵမ်းၼႆႉ ပဵၼ်ပွၵ်ႈဢွၼ်တၢင်းသုတ်း လႄႈ တေလႆႈဝႃႈ ၾိၼ်ႇလႅၼ်ႇ ၵိုတ်းယိုတ်းပႅတ်ႈလွင်ႈယူႇပဵၼ်ၵၢင်ၽၢႆႇၵၢၼ်သိုၵ်း ဢၼ်ၶဝ်တိုဝ်းၵမ်မႃး ၶၢဝ်းတၢင်းလၢႆသိပ်းပီႊသေ ႁဵတ်းႁႂ်ႈရၢတ်ႉသျႃး ဢမ်ႇပဵင်းပေႃး ႁၢၼ်ႉၸႂ် ၼႆယဝ်ႉ။ ၽူႈၸတ်းၵၢၼ် ၵၢၼ်ၽိုၵ်းၽွၼ်ႉသိုၵ်း Dynamic Front 25 ၼႂ်းမိူင်းၾိၼ်ႇလႅၼ်ႇ လႆႈလၢတ်ႈဝႃႈ ၵၢၼ်ၽိုၵ်းၽွၼ်ႉသိုၵ်းပွၵ်ႈၵမ်းၼႆႉ ဢမ်ႇၸႂ်ႈတႃႇၼႄၼမ်ႉၵတ်ႉ ၸုမ်း NATO ႁႂ်ႈတၢင်ႇၸိုင်ႈမိူင်းၵူဝ် မၼ်းၵူၺ်းပဵၼ်ၵၢၼ်ၽိုၵ်းၽွၼ်ႉ လႄႈ ၵၢၼ်မုၼ်းလႅင်းပူၵ်းပွင်ၸုမ်းၵွင်ႈလူင် NATO ဢိၵ်ႇတင်း ႁၢင်ႈႁႅၼ်းၵူၼ်းသိုၵ်း တႃႇႁပ်ႉမိုဝ်းလႆႈၸွမ်း ငဝ်းလၢႆးသိင်ႇဝႅတ်ႉလွမ်ႉဢၼ်ႁၢႆႉႁႅင်း တီႈၸိၵ်းၼိူဝ်လုမ်ႈၾႃႉၵူၺ်း ဝႃႈၼႆ။ ၸဝ်ႈၼႃႈတီႈၼႂ်း NATO လၢတ်ႈဝႃႈ လွင်ႈဢၼ်ၾိၼ်ႇလႅၼ်ႇ ၶဝ်ႈပဵၼ်လုၵ်ႈၸုမ်း NATO ၼၼ်ႉ ႁဵတ်းႁႂ်ႈၸုမ်း NATO မီးၵူၼ်းသိုၵ်းတိူဝ်းၽိူမ်ႉမႃးထႅင်ႈ 280,000 ၵေႃႉ တီႈၼႂ်းယူးရူပ်ႇပွတ်းၼိူဝ် ဢၼ်မီးႁႅင်းၵတ်းပဵၼ်မၢႆထွၼ်တင်းပီႊၼၼ်ႉ ၼႆယဝ်ႉ။ တႆးလွတ်ႈလႅဝ်း	['ၼွၵ်ႈမိူင်း']
2024-11-21T10:29:17	https://taifreedom.com/%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%81%bc%e1%80%ba%e1%80%9d%e1%82%83%e1%82%88%e1%81%bc%e1%81%bc%e1%80%ba%e1%82%89/	ၵၢၼ်မိူင်းဢၼ်ဝႃႈၼၼ်ႉ	ဢုပ်ႇလွင်ႈၶၢဝ်းတၢင်း (တွၼ်ႈသွၼ်/တွၼ်ႈလီ ဝူၼ်ႉမႄး ၵႄႈလိတ်ႈ လွင်ႈၶွင်ႈၶမ်) ဝၼ်းထီႉ 01 October 2024 ၶီႇလႅင်းၵႃး ၶဵတ်ႉမီႇ လုၵ်ႉသီႇသႅင်ႇ ၵႂႃႇတူၼ်ႈတီး၊ ၵွၼ်ႇၼႃႈပႆႇပဵၼ်ပၢင်တိုၵ်းတႄႉ ၵႃႈၵႃး သီႇသႅင်ႇ-တူၼ်ႈတီး ၼိုင်ႈၵေႃႉ ႁႃႈႁဵင်ပျႃးၵူၺ်း၊ ဝၢႆးပဵၼ်ပၢင်တိုၵ်းယဝ်ႉ လႆႈပၼ်ၵႃႈၵႃး ၼိုင်ႈၵေႃႉ ၼိုင်ႈမိုၼ်ႇ၊ ၼႆႉပဵၼ်ဢၼ်ၶႅၼ်းယူႇ ပေႃးပဵၼ်လႅင်းၵႃး ၶၢဝ်းတၢင်းမၢင်တီႈၼႆ လႆႈပၼ်ႁူဝ်သႅၼ်မၼ်းလၢႆလၢႆ။ ၸိူင်ႉၼင်ႇဝႃႈ – တၢင်းႁူႉၼႂ်းဝၢၼ်ႈ မီးၼိုင်ႈၸလႄႇ၊ တၢင်းႁူႉ ၵႂႃႇလႄႇ မီးၼိုင်ႈၶႂၢႆး၊ တၢင်းႁူႉ ၼႂ်းလိၵ်ႈလၢႆး မီးၼိုင်ႈတၢင်၊ ၸူဝ်ႈဢွၵ်ႇၶၢဝ်းတၢင်းသေ လႆႈႁၼ် လႆႈငိၼ်း လႆႈထူပ်းမႃးၼႆႉ လႆႈထတ်းႁၼ်ဝႃႈ− မိူင်းႁူမ်ႈတုမ် မျၢၼ်ႇမႃႇ လုယဝ်ႉ၊ ၽႅၼ်ႇလိၼ်မိူင်း လုတႄႉဢမ်ႇၸႂ်ႈ၊ တၢင်းယၢမ်ႈ ၵူၼ်းမိူင်း ႁူမ်ႈတုမ်မျၢၼ်ႇမႃႇလု၊ ပေႃးဝႃႈ ၶုၼ်မိူင်း ႁူဝ်ၼႃႈ ဢၵျၢင်ႉလုယဝ်ႉၼႆ ၵူၼ်းၵႃႉ ၵူၼ်ၶၢႆၵေႃႈ တၢင်ႇၵႃႈတၢင်ႇၶၼ်သုင်ပူၼ်ႉတီႈ ၶၼ်ၼမ်ႉမၼ်းၸၢၵ်ႈၵႃႈယႂ်ႇလႄႈ ၵႃႈလူတ်ႉၵႃး တၢင်ႇၵူၼ်း တၢင်ႇၶူဝ်းၵေႃႈ ၵႃႈယႂ်ႇၸွမ်း ၼမ်ႉယႂ်ႇၵေႃႈႁိူဝ်းသုင် ၸိူင်ႉဝႃႈၼၼ်ႉယဝ်ႉ။ မုၵ်ႉၸုမ်း ယိပ်းၵွင်ႈ တင်ႈလၢၼ်ႇ တင်ႈၵဵၵ်ႉသေ ပႂ်ႉၵဵပ်းငိုၼ်း ၸဝ်ႈၵႃးၵေႃႈ တိူဝ်းၼမ်မႃးထူၼ်ႈ၊ ၵူၼ်းႁဵတ်းၵၢၼ် ၼႂ်းလုမ်း လဝၵ ၵေႃႈ မိပ်ႇငႅၼ်းၵိၼ်ငိုၼ်းပိူၼ်ႈထူၼ်ႈ၊ ၵူၼ်းၸူၼ် ၽူႈလၵ်ႉ ၸၵ်ႉၶုတ်ႈၵေႃႈ လိူင်ႇထူၼ်ႈ၊ ၵူၼ်းၼႂ်းဝဵင်းသီႇသႅင်ႇ ႁိူၼ်းဢၼ်လွတ်ႈၽူႈလၵ်ႉ လၵ်ႉဢဝ်ၶူဝ်းႁိူၼ်း ၽွင်းပဵၼ်ပၢင်တိုၵ်းၼၼ့် လႅပ်ႈဢမ်ႇမီးသေႁိူၼ်း။ တေႃႈၼင်ႇ ဝၢႆးပၢင်တိုၵ်း ယင်းတိုၵ်ႉမီးၽူႈလၵ်ႉ လၵ်ႉၵႅတ်းသၢႆၾႆး၊ သၢႆၾႆးဢၼ် ၶဝ်လၵ်ႉၼၼ်ႉ ဢဝ်ၾႆးၸုတ်ႇပႅတ်ႈသေ ဢဝ်သဵၼ်ႈတွင်းမၼ်း ၶၢႆပၼ်ၵူၼ်းႁပ်ႉသိုဝ်ႉလဵၵ်းယွၵ်း ၼႆယဝ်ႉ။ ဝၢၼ်ႈမိူင်း ဢၼ်လွင်ႈဢမ်ႇတြႃး ၸွတ်ႇတူဝ်ႈ ၵူႈတီႈၼၼ်ႉ ပဵၼ်ဝၢၼ်ႈမိူင်းလုယဝ်ႉ။ ဝၢႆးထိုင်တူၼ်ႈတီး ၶီႇၵႃးသိုပ်ႇၵႂႃႇထႅင်ႈ ႁၢႆးဝူဝ်း ၵႃႈၵႃး လႆႈပၼ်သီႇမိုၼ်ႇ။ မိူဝ်ႈထိုင်ႁၢႆးဝူဝ်းၼၼ့် တိုၵ်ႉၸဝ်ႉၼႃႇ ပိူၼ်ႈပႆႇပၼ်ၶဝ်ႈၼႂ်းဝၢင်းႁိူဝ်းမိၼ် ဝၢႆးဝၼ်းသွင်မူင်းၸင်ႇလႆႈၶဝ်ႈ။ ယွၼ်ႉဢမ်ႇပႆႇမီးလွင်ႈတူဝ်ထူပ်းၶူင်ႇႁိူဝ်းမိၼ်ႁၢႆးဝူဝ်းလႄႈ ပိူၼ်ႈမႃးယွၼ်းတေႃႉထူင်ၶူဝ်းၵေႃႈ ပၼ်ၶဝ်တေႃႉၵႂႃႇ ထၢင်ႇဝႃႈပဵၼ်ပုၼ်ႈၽွၼ်းၶဝ်။ တီႈႁိမ်းၽၵ်းတူၽၢႆႇၼႂ်းၼၼ်ႉ ၽူႈမီးပုၼ်ႈၽွၼ်းၶဝ် ထတ်းသၢႆမၢႆၵူၼ်း ဢွၵ်ႇၶၢဝ်းတၢင်း ပေႃးထတ်းသဵၼ်ႈမၢႆယဝ်ႉ လႆႈၶဝ်ႈၵႂႃႇၼႂ်းသုမ်ႉၶူင်ႇႁိူဝ်းမိၼ်၊ မိူဝ်ႈၽႅဝ်ၼႂ်းသုမ်ႉၶူင်ႇႁိူဝ်းမိၼ်ၼၼ်ႉ မီးၵူၼ်းၵေႃႉၼိုင်ႈ ယွၼ်းတူၺ်းမၢႆၾၢင်သေ တႅမ်ႈပၼ်လိၵ်ႈၵမ်ႉထႅမ် ပၢႆးယူႇလီ ၽိူဝ်ႇတႅမ်ႈယဝ်ႉ ယွၼ်းငိုၼ်းၼိုင်ႈမိုၼ်ႇ ၵႃႈတေႃႉထူင်ၶူဝ်းႁႃႈႁဵင်၊ ၵႃႈၽိုၼ်လိၵ်ႈသွင်ၽိုၼ်ႁႃႈႁဵင်၊ ၽိုၼ်လိၵ်ႈၼၼ်ႉ ပေႃးၽႅဝ်ၵဵင်းတုင် ပိူၼ်ႈတေတူၺ်း ၼႆဝႃႇ။ ၵမ်းၼၼ်ႉ ႁဝ်းၽူဝ်မေး ၵႂႃႇတီႈၵွင်ႇတႃႇ Check in လႆႈၼႄမၢႆၾၢင် လႄႈ ဝႂ်ၶိူင်ႈမိၼ် ဢၼ်သိုဝ်ႉဝႆႉ ၼိူဝ် online ၶဝ်ၵေႃႈ ထုၵ်ႈပၼ်ဝႂ်ၶိူင်ႈမိၼ် ပေႃးယဝ်ႉ လႆႈၵႂႃႇထႅင်ႈတီႈၵွင်ႇတႃႇ လဝၵ၊ ၸုမ်းလဝၵ ၶဝ်ၵေႃႈ ထတ်းမၢႆၾၢင်၊ ဢိင်ႇထွင်ႇၸုၸယႃး လႄႈ ဝႂ်ၵိူတ်ႇလုၵ်ႈဢွၼ်ႇသေ ႁူႉဝႃႈ ႁဝ်းၶႃႈပဵၼ်တႆးဝၢၼ်ႈၼွၵ်ႈလႄႈ ၶဝ်ၶိုင်ႁႃ လၢႆးယွၼ်းငိုၼ်းၵမ်းလဵဝ် လၢတ်ႈဝႃႈ တေလႆႈသႂ်ႇငိုၼ်း ၵွင်ၵၢင်ၼိုင်ႈမိုၼ်ႇ ၼႆဝႃႇ လိူၵ်ႈလိူၵ်ႈၼႂ်းထွင်း မီးငိုၼ်းသွင်ႁဵင်လႄႈ လႆႈထူၵ်းပၼ်ၸုမ်း လဝၵ ႁေယဝ်ႉ။ 15:30 သၢမ်မူင်းၶိုင်ႈ လႆႈၶီႇႁိူဝ်းမိၼ် လုၵ်ႉႁၢႆးဝူဝ်း ၵႂႃႇၵဵင်းတုင်၊ မိူဝ်ႈယူႇၼိူဝ်ႁိူဝ်းမိၼ်သေ တူၺ်းလူင်းၼၼ်ႉ လႆႈႁၼ်ၼမ်ႉၼွင်း ၼမ်ႉထူမ်ႈၼမ်ထူၼ်ႈ သူၼ်ၼႃးပိူၼ်ႈ လႅပ်ႈလုသုမ်းၼမ်တႄႉတႄႉ။ 16:30 သီႇမူင်းၶိုင်ႈ ၽႅဝ်ၵဵင်းတုင် လိၵ်ႈၵမ်ႉထႅမ် ပၢႆးယူႇလီ ဢၼ်လႆႈၸၢႆႇၵႃႈမၼ်းႁႃႈႁဵင်ၼၼ်ႉ ဢမ်ႇၸၢင်ႈၵႂႃႇၼႄၽႂ်၊ ဢမ်ႇမီးၽႂ်ယွၼ်းတူၺ်း သုမ်းၺၢၼ်ႇဢၢႆႈၸွၵ်ႇႁေယဝ်ႉ။ ဝဵင်းၵဵင်းတုင်ၼႆ့ ပဵၼ်ဝဵင်းဢၼ်ၵဝ်ၶႃႈ လႆႈၸႂ် ယွၼ်ႉမၼ်းပဵၼ်ဝဵင်း ဢၼ်မီးၾိင်ႈငႄႈ ၾိင်ႈထုင်းတႆး။ ပေႃးတူၺ်းၼႂ်းၵၢတ်ႇၼႆ တၢင်းၵိၼ် ၾိင်ႈထုင်းတႆး ဝၢၼ်ဝၢၼ်မီးတင်းၼမ်၊ ပေႃးတူၺ်းၼႂ်းဝဵင်း လႆႈႁၼ်ႁိူၼ်းတႆး မိူဝ်ႈၵူႈပွၵ်ႈ တိုၵ်ႉၵိုတ်းဝႆႉတင်းၼမ်၊ ဝတ်ႉၵျွင်းပၢၼ်မႂ်ႇ ဢၼ်တိုၵ်ႉသၢင်ႈၵၢပ်ႈပၢၼ်မႂ်ႇၵေႃႈ ႁၢင်ႈလီ၊ လီယွင်ႈယေႃး ႁွႆးမိုဝ်း မွၵ်ႇမိုဝ်း ပီႈၼွင်ႉတႆးၵဵင်းတုင်တႄႉတႄႉ။ သဵင်လၢတ်ႈ ပီႈၼွင်ႉၵဵင်တုင်ၵေႃႈ လီႁၵ်ႉၼႃႇ။ ၶေႃႈၵႂၢမ်းဢၼ်ဝႃႈ “ႁဝ်းၶႃႈ” ၼၼ်ႉ ၶဝ်လၢတ်ႈဝႃႈ “ဢူး” လိုၼ်းသုတ်းပၢႆၵႂၢမ်းၶဝ်သမ်ႉ ၵႆႉဢဝ် “တိူဝ်ႈ” သေသုတ်း ပိူင်တႅၵ်ႈမၼ်း “ႁဝ်းဢမ်ႇႁူႉလူင်” “ၶႃႈဢမ်ႇႁူႉလႄႇ” ၼႆၼၼ့် ၶဝ်တေလၢတ်ႈဝႃႈ “ဢူးဢမ်ႇႁူႉတိူဝ်ႈ” ၼႆ ဝၢၼ်ႁူၼႃႇ။ လွင်ႈၼပ်ႉထိုဝ်သႃႇသၼႃႇၵေႃႈ ဢမ်ႇပၼ်ယူပ်ႈယွမ်း မေႃၵူမ်ႈၵွမ်း ဝႆႈသႃ လူႇတၢၼ်း သင်ႇၶႃႇၸဝ်ႈတႄႉတႄႉ။ ၸိုဝ်ႈၶဝ် ၵမ်ႉၼမ် တေပႃး “တိပ်ႉ၊ ယီႈ” ၸၵႂႃႇ။ ဢၼ်လီလၢတ်ႈယွင်ႈယေႃး ဝဵင်းၵဵင်းတုင် မီးတၢင်းၼမ်သေတႃႉ ၵူဝ်လိၵ်ႈၼမ်ပူၼ်ႉလႄႈ တေၵိုတ်းလိုဝ်ႈ တီႈၼႆႈၵွၼ်ႇ။ 02 October 2024 လုၵ်ႉၵဵင်းတုင် ၵႂႃႇမိူင်းလႃး သဵၼ်ႈတၢင်းၵႂႃႇမိူင်းလႃးၼႆႉ လႆႈဝႃႈၵွႆၼမ်ႁႅင်းတႄႉ၊ ဢုၵ်းလုၵ်း ဢွၵ်းလွၵ်း ၼမ်ထူၼ်ႈ။ ၵူၺ်းၵႃႈ ပေႃးၶၢမ်ႈၶူဝ်ၼမ်ႉပိင်းသေ ၶဝ်ႈၼႂ်းလႅၼ်လိၼ် မိူင်းလႃးတႄႉ ၶႅၼ်းဢိတ်းၼိုင်ႈ။ ယွၼ်ႉတၢင်းယၢပ်ႇလႄႈ လပ်းသိင်ႇ ၸင်ႇၽႅဝ် မိူင်းလႃး၊ မိူင်းလႃး(ၼႃႈတီႈ ၶိုၵ်ႉတွၼ်းမၢႆ 4) ၼႆႉ ၸဝ်ႈၸၢႆးလိုၼ်း ၽၢတ်ႇဢွၵ်ႇ ပၵပ သေ ဢွၼ်ႁူဝ်တႄႇတင်ႈမႃး မိူဝ်ႈလဵဝ် ပီလဵဝ်ၵၼ်တင်းပီၵိူတ်ႇၵဝ်ၶႃႈၵူၺ်း။ ၵူၺ်းၵႃႈ ၼႂ်းၶၢဝ်းၸူဝ်ႈၵႅပ်ႉဢွၼ်ႇၵူၺ်း လုၵ်ႉတီႈဝၢၼ်ႈသေ လႅၵ်ႈလၢႆႈပဵၼ် ဝဵင်းၵိုၼ်း ငိုၼ်းၶွၼ်ႈ၊ ႁိူၼ်းတိူၵ်ႈသုင်သုင် ပေႃႉၶပ်ႉယႆၵၼ်ၵႂႃႇသဵင်ႈ၊ ၵၢင်ဝၼ်း တဵတ်ႇယဵၼ်သေ ၵၢင်ၶိုၼ်းမႃးသမ်ႉ ၾႆးလိူင်လႅင် ၶၢဝ်ၶဵဝ် သွမ်ႇၶွင်ႇ ထွင်ႇႁိူဝ်ႈလႅင်းၵႂႃႇသဵင်ႈ၊ ပေႃးမီးငိုၼ်းတႄႉ မိူၼ်ႁွတ်ႈမိူင်းၽီ မွၵ်ႇႁွမ်လိုၵ်းၵေႃႈ ႁွမ်ၸွတ်ႇၶၢင်ႈတၢင်း၊ ၾႆးလိူင်လႅင် ၶဵဝ်သွမ်ႇၶွင်ႇ ထွင်ႇလႅင်း ၼႂ်းၶွင်ႉ လႅင်းမိင်းမိင်းၵူၺ်းၵေႃႈ မီးၵူၼ်းၵျေႃႇၸႂ်ထူၼ်ႈ၊ ငဝ်းလိူၼ်လႅင်း ၽၢႆႇၼွၵ်ႈ မိူၼ်ဢမ်ႇလီမူၼ်ႈသိူဝ်း။ ႁၼ်မိူင်းလႃး ၶိုၼ်ႈယႂ်ႇ ႁူမ်ၸူမ်းၸွမ်း ၵိုၵ်းၼမ်ႉတႃယိုင်ႈ၊ ဢၼ်လႂ်ၵေႃႈ လႆႈပိုင်ႇၶႄႇ၊ ၾိင်ႈၵဝ်ႇၵႄႇ တႆးပေႃးႁၢႆ ။ ၶႄႇဢွၼ်ၶိုၼ်ႈယႂ်ႇတႄႉ တႆးၵေႃႈပႄႉၸႂ်ၸွမ်း ယွမ်းပဵၼ်လုၵ်ႈၸၢင်ႈၶႄႇ တႃႇႁႃသႄႇလဵင်ႉတွင်ႉ ၺႃးပွင်ႉၵေႃႈလႆႈၶၢမ်ႇ တႃႇလႆႈၸၢမ်ႇမီးငိုၼ်း။ ဝဵင်းဢၼ်ၸဝ်ႈၸၢႆးလိုၼ်း ဢွၼ်ႁူဝ်ႁဵတ်းသၢင်ႈ ပူၵ်းပွင်ၼႃႈတီႈ ၶိုၼ်ႈယႂ်ႇ ၵတ်းယဵၼ်ၼႆႉ ႁူမ်ၸူမ်းၸွမ်း တႄႉတႄႉ။ တေလႆႈဝႃႈ ႁဵတ်းၵေႃႉလၢဝ်းပၢၼ်းၶႄႇၼႆႉ ၸဵဝ်းၶိုၼ်ႈယႂ်ႇသေ သွၼ်ႈယူႇတႂ်ႈၵၢၼ်ဢုပ်ႉပိူင်ႇမၢၼ်ႈယူႇ။ 05 October 2024 လုၵ်ႉမိူင်းလႃး ပွၵ်ႈမႃးၵဵင်းတုင် သိုပ်ႇၵႂႃႇတႃႈၶီႈလဵၵ်း။ မိူင်းတႆး ပွတ်းဢွၵ်ႇၶူင်းၼႆႉ ၵတ်းယဵၼ် ဢမ်ႇမီးၽေးၶဵၼ် ပၢင်တိုၵ်းသေတႃႉ သဵၼ်ႈတႃႈ သၢႆတၢင်းတႄႉ လူႉလႅဝ်ၼမ်ၼႃႇယဝ်ႉ၊ ယွၼ်ႉၵႃးလူင် ၵႂႃႇမႃးၼမ်၊ ၾူၼ်ၵေႃႈႁႅင်း သဵၼ်ႈတၢင်းလူႉယဝ်ႉ ဢမ်ႇမႄးၵမ်းလဵဝ်လႄႈ သဵၼ်ႈတၢင်းမိူဝ်ႈလဵဝ် ၶိုၼ်းမိူၼ်သဵၼ်ႈတၢင်း မိူဝ်ႈပၢၼ် တၢၼ်းသူၺ်ႇပုၼ်ႉယဝ်ႉ။ ၵၢၼ်မိူင်း ဢၼ်သိုၵ်းမၢၼ်ႈ ႁဵတ်းယူႇၼႆႉ ဢမ်ႇၸႂ်ႈၵၢၼ်မိူင်း။ ၵၢၼ်မိူင်းဢၼ်ဝႃႈၼၼ်ႉ- 1.ၾႆးၾႃႉမႃး 24 ၸူဝ်ႈမူင်း၊ 2.ၼမ်ႉမႃး 24 ၸူဝ်ႈမူင်း၊ 3.သဵၼ်ႈတၢင်း ၵႂၢင်ႈလီ၊ 4.ႁူင်းယႃ မီးၵူႈဝၢၼ်ႈ ၵူႈဝဵင်း၊ 5.ႁူင်းႁဵၼ်း မီးၵူႈဝၢၼ်ႈ ၵူႈဝဵင်း၊ 6.မီးလွင်ႈႁူမ်ႇလူမ်ႈ တမ်းၸႂ်၊ 7.မီးၵၢတ်ႇ၊ 8.မီးၵၢၼ်ၵပ်းသိုပ်ႇလီ၊ 9.မီးလွင်ႈထၢင်ႇႁၢင်ႈလွတ်ႈလႅဝ်း၊ 10.မီးလွင်ႈၽဵင်ႇပဵင်း။ သိပ်းပိူင်ၼႆႉ ပဵၼ်ၵၢၼ်မိူင်း ဢၼ်ၵူၼ်းမိူင်း ၵူႈၸၢဝ်းၶိူဝ်း ၶႂ်ႈလႆႈ ၶႂ်ႈပဵၼ်လႄႈ ပဵၼ်ၼဵၼ် တႃႇဝၢၼ်ႈမိူင်းၶိုၼ်ႈယႂ်ႇ။ ၽွၼ်းလီ မီးၶိူင်ႈၵမ်ႉၵႅမ်(10)ပိူင်− 1.ၾႆးၾႃႉၼႆႉ လမ်ႇလွင်ႈတႄႉ၊ ပေႃးၾႆးၾႃႉမႃး 24 ၸူဝ်ႈမူင်း ၵူႈဝၢၼ်ႈ ၵူႈဝဵင်းၼႆ ဢိင်ၾႆးၾႃႉသေ ၵူၼ်းမိူင်း ၸႂ်ႉတိုဝ်းလႆႈ ၽၢႆႇႁုင်တူမ်ႈ၊ ၼႂ်းၼႃႈၵၢၼ် ႁူင်းၵၢၼ်လႄႈ ငိုၼ်းၶဝ်ႈတေၼမ် ‌တေသႃႇၵႃႈၼမ်ႉမၼ်းၸၢၵ်ႈ၊ ယွၼ်ႉဢမ်ႇလႆႈတႅပ်းၽိုၼ်း ထိူၼ်ႇသၽႃႇဝ ဢမ်ႇလူႉ ဢုတုတေၽဵင်ႇပဵင်း။ 2.ၼမ်ႉတႃႇၸႂ်ႉတိုဝ်းၵေႃႈ လမ်ႇလွင်ႈတႄႉ၊ ပေႃးၼမ်ႉမႃးတႃႇသေႇ ၵူၼ်းလႆႈဢၢပ်ႇ လႆႈၵိၼ်၊ ၸႂ်ႉတိုဝ်း ၽၢႆႇၽုၵ်ႇသွမ်ႈ တေငၢႆႈ တႃႇႁႃၵိၼ် လဵင်ႉတွင်ႉ ၵူၼ်းမိူင်း။ မိူင်းဢိတ်ႉသ်ရေးၼႆႉ ၵၢၼ်မၢၵ်ႈမီးၶဝ်ၶိုၼ်ႈယႂ်ႇ ယွၼ်ႉမေႃၸႂ်ႉတိုဝ်းၼမ်ႉ။ 3.သဵၼ်ႈတႃႈသၢႆတၢင်း ၶိုၵ်ႉၶႅမ်ႉၵႂႃႇငၢႆႈမႃးလီၼႆႉၵေႃႈ လမ်ႇလွင်ႈတႄႉ၊ ပေႃးတၢင်းၵႂၢင်ႈလီ ပဵၼ်တၢင်းသိူဝ်ႇယၢင် ၼႅၼ်ႈၼႃၼႆ ၵႂႃႇမႃးၸဵဝ်းၽႅဝ်၊ ၵႃးၼၢၼ်းလႅဝ်၊ သႃႇၵႃႈၼမ်ႉမၼ်း၊ သဵၼ်ႈတၢင်းတႃႇၵပ်းသိုပ်ႇၵႃႉၶၢႆမိူင်း ႁိမ်းႁွမ်းၵေႃႈ လူဝ်ႇႁဵတ်းၵႂႃႇၸူးၵူႈမိူင်း။ ပေႃးႁဵတ်းၼႆ ၵူၼ်းမိူင်းၵေႃႈ ႁႃငိုၼ်းငၢႆႈ ၶုၼ်မိူင်းၵေႃႈလႆႈၶွၼ်ႇၼမ်။ 4.လွင်ႈၵိူတ်ႇထဝ်ႈပဵၼ်တၢႆ ၸိူဝ်းၼႆႉ ၵပ်းၵၢႆႇဝႆႉ ႁူင်းယႃလႄႈ တႃႇမီးႁူင်းယႃ ၵူႈဝၢၼ်ႈ ၵူႈဝဵင်းၼႆႉၵေႃႈ လမ်ႇလွင်ႈတႄႉတႄႉ။ ပၢႆးယူႇလီၼႆႉ ပဵၼ်သုၼ်ႇလၢပ်ႈလီ လိူဝ်သေပိူၼ်ႈ၊ ပေႃးယူႇလီ ၸင်ႇၸၢင်ႈႁဵတ်း ၸၢင်ႈသၢင်ႈၼႃႈၵၢၼ်ၵူႈပၢႆးပၢႆး။ ႁူင်းယႃ မေႃယႃ ယႃႈယႃၸိူဝ်းၼႆႉ ပဵၼ်ၵၢၼ်မိူင်း ၶိူင်ႈၵမ်ႉၵႅမ်မိူင်း ၵျႃႉတွၼ်းသေမၢၵ်ႇၵွင်ႈမၢၵ်ႇတႅၵ်ႇၵွၼ်ႇ။ 5.ႁူင်းႁဵၼ်း တႃႇႁူလႅင်း တႃလႅင်းၼႆႉၵေႃႈ ပဵၼ်ၵၢၼ်မိူင်းဢၼ်လမ်ႇလွင်ႈတႄႉ။ ပေႃးပၢႆးပၺ်ႇၺႃႇသုင်ၵေႃႈ ဝၢၼ်ႈမိူင်း ၶိုၼ်ႈယႂ်ႇယဝ်ႈ။ မိူင်းသိင်ႇၵပူဝ်ႇ ဢၼ်ၶိုၼ်ႈယႂ်ႇ ပေႃးငၢႆးမိူင်းၽီၼၼ်ႉ မီးၸၼ်ႉၸွမ် 40 လိူဝ်။ ၼႂ်းမိူင်းတႆးႁဝ်းသမ်ႉ ၸၼ်ႉၸွမ် လူင်ပွင်ၸိုင်ႈ မီးဢမ်ႇတဵမ်သိပ်း၊ ဝၢၼ်ႈဢၼ်ဢမ်ႇမီးႁူင်းႁဵၼ်းၵေႃႈၼမ်ထူၼ်ႈ။ လႆႈဝႃႈၵၢၼ်မိူင်း ယူပ်ႈယွမ်းႁႅင်းတႄႉတႄႉ။ 6.ႁၢၼ်/ပလိၵ်ႈ ဢၼ်ထိင်းဝၢၼ်ႈဝဵင်းၵေႃႈ လူဝ်ႇမီးတႄႉ။ ၽေးၽူႈလၵ်ႉၵူၼ်းၸူၼ် ၽေးပႅတ်ႉလႅၼ် ၽေးယႃႈမဝ်းၵမ် မဵဝ်းၸၢင်ႈတုမ်ႉတိူဝ်ႉၶူဝ်းၶွင် သၢႆၸႂ်ၵူၼ်းမိူင်းၼၼ့် ထုၵ်ႇလီမီးၸုမ်းၵႅတ်ႇၶႄပၼ်တႄႉတႄႉ။ 7.ၵၢတ်ႇ တီႈၵႃႉၶၢႆၵေႃႈ လွင်ႈယႂ်ႇတႄႉ။ ပေႃးပိုတ်ႇၵၢတ်ႇလႆႈၵူႈဝၼ်း ၵူၼ်းၵႃႉၶၢႆ ၸင်ႇမီးငိုၼ်းၶဝ်ႈ ၵူႈဝၼ်း။ လၢၼ်ႉ(ပွႆးယူင်ႇ/ပွဲရုံ) ဢၼ်ႁပ်ႉသိုဝ်ႉမၢၵ်ႇဝၢၵ်ႈ ဢၼ်ဢွၵ်ႇၼႂ်းသူၼ်ၼႂ်းၼႃးၵေႃႈ လီမီးတႄႉတႄႉ။ မိူင်းပိူၼ်ႈ မီးၵူၼ်းႁပ်ႉသိုဝ်ႉလႄႈ ၽုၵ်ႇသင်ၵေႃႈလႆႈၶၢႆ၊ မိူင်းႁဝ်းသမ်ႉ ဢမ်ႇမီးၵူၼ်းႁပ်ႉသိုဝ်ႉလႄႈ ၽုၵ်ႇသင်ၵေႃႈ သုမ်းလၢႆ။ ၵၢတ်ႇ/လၢၼ်ႉသိုဝ်ႉၶၢႆၵေႃႈ ပဵၼ်ၵၢၼ်မိူင်း ဢၼ်လွင်ႈယႂ်ႇယူႇၼင်ႇၵဝ်ႇ။ 8.ၵၢၼ်ၵပ်းသိုပ်ႇတိတ်းတေႃႇ ၼွၵ်ႈမိူင်း ၼႂ်းမိူင်း လႅင်းၽူင်း လႅင်းၼဵတ်ႇ ၶိူင်ႈတေႃႉသူင်ႇ ၸိူဝ်းပဵၼ် ၵႃး ရထႃး ႁိူဝ်း ႁိူဝ်းမိၼ် ၸိူဝ်းၼႆႉ ၶဝ်ႈပႃးၼႂ်းၵၢၼ်မိူင်း ဢၼ်လမ်ႇလွင်ႈယူႇ။ 9.ၵူၼ်းမိူင်း မီးလွင်ႈထၢင်ႇႁၢင်ႈလွတ်ႈလႅဝ်း။ 10.လွင်ႈၽဵင်ႇပဵင်းၼႆႉ လမ်ႇလွင်ႈတႃႇၵူၼ်းမိူင်း ၵူႈၸၢဝ်းၶိူဝ်း ၵူႈၽႃႇသႃႇယဝ်ႈ။ ၵွပ်ႈဢမ်ႇလႆႈ ဢမ်ႇမီးၸိူဝ်းၼႆႉလႄႈ ၸင်ႇမီးလွင်ႈလုၵ်ႉၽိုၼ်ႉမႃး။ ပေႃးႁဵတ်းၸွမ်းၼင်ႇ ၵဝ်ႉငဝ်ႈ ၵၢၼ်မိူင်း 10 ၶေႃႈ ၼင်ႇလၢတ်ႈမႃး ႁိုဝ်တေမီးလွင်ႈလုၵ်ႉၽိုၼ်ႉ တိုၵ်းတေႃး။ ဝၢၼ်ႈမိူင်းၵေႃႈ တေၶိုၼ်ႈယႂ်ႇ ၵတ်းယဵၼ်၊ ၵူၼ်းမိူင်းတေမီးမၢၵ်ႈ ၶုၼ်မိူင်းလႆႈၶွၼ်ႇသၢၵ်ႈၼမ်တွၼ်း။ မိူင်းႁူမ်ႈတုမ်ႁဝ်း ဢမ်ႇမီးၵၢၼ်မိူင်း ဢၼ်ၸႅတ်ႈ ၶုၼ်မိူင်းၵေႃႈ ႁဵတ်းၵိၼ်ၵၢၼ်မိူင်းၵူၺ်းလႄႈ ၵူၼ်းၼုမ်ႇၸိူဝ်းႁူႉၵၢၼ်မိူင်း ၵမ်ႈၽွင်ႈ ၶဝ်ႈၼႂ်းၸုမ်းလုၵ်ႉၽိုၼ်ႉ၊ ၵူၼ်းၼုမ်ႇၵမ်ႈၽွင်ႈ ပၢႆႈယၢၼ်ဝၢၼ်ႈ ယၢၼ်မိူင်းၼမ်တႄႉတႄႉ။ ၶႃႈႁဝ်းၵေႃႈ လႆႈလႄႇဝၢၼ်ႈမိူင်းသေ ၽႅဝ်ဝႆႉတႃႈၶီႈလဵၵ်း။ ဝဵင်းတႃႈၶီႈလဵၵ်းၼႆႉ ပဵၼ်ဝဵင်းတိတ်းလႅၼ်လိၼ်ထႆးလႄႈ ၸႂ်ႉၸၢႆႇငိုၼ်းထႆး၊ ၸႂ်ႉတိုဝ်းလိၵ်ႈထႆး ၼမ်လိူဝ် လိၵ်ႈတႆးၵွၼ်ႇ။ ၵူၼ်းယူႇသဝ်းၼႂ်းဝဵင်းတႃႈၶီႈလဵၵ်းၵေႃႈ မီးလၢႆလၢႆၶိူဝ်း။ ႁိူၼ်းၵေႃႈ ပဵၼ်ႁိူၼ်းပၢၼ်မႂ်ႇလၢႆလၢႆ မိၵ်ႈမၢႆ ၾိင်ႈထုင်းတႆး ပေႃးဢမ်ႇႁၼ်။ ၸိုဝ်ႈပွၵ်ႉ ၼႂ်းဝဵင်းတႄႉ တိုၵ်ႉပဵၼ်ၵႂၢမ်းတႆးၵမ်ႈၼမ်ယူႇ။ ယၢမ်ႈငိၼ်း ၶၢဝ်ႇပိူၼ်ႈသမ်ႉတႄႉ ဝဵင်းတႃႈၶီႈလဵၵ်းၼႆႉ ႁဵတ်းဢွၵ်ႇယႃႈၼမ်ဝႃႈၼမ် ထိ 2 ၼႂ်းၵမ်ႇၽႃႇ ၼႆဝႃႇ။ ၸွမ်းႁိမ်း ႁွမ်းၶႃႈယူႇဝႆႉၼႆႉၵေႃႈ ႁၼ်မႅၼ်ႈၵူၼ်းယွင်ႇယႃႈ ၼမ်တႄႉတႄႉ။ လွင်ႈၼႆႉ ၸဝ်ႈၼႃႈတီႈ သိုၵ်းမၢၼ်ႈၶဝ် ႁူႉယူႇၵေႃႈ ဢမ်ႇႁႄႉႁၢမ်ႈ၊ ဢမ်ႇဢဝ်ပုၼ်ႈၽွၼ်းၵႅတ်ႇၶႄ။ ၶၢဝ်းတၢင်းၶႃႈၵေႃႈ ၶင်ႉၶမ်ဝႆႉၼႂ်းဝဵင်းတႃႈၶီႈလဵၵ်း၊ ဢမ်ႇပေႃးလႆႈလႄႇၼႂ်းဝဵင်းၸွတ်ႇၸေး ယွၼ်ႉၽုၼ်ႇမုၵ်ႉ ၼမ်ႁႅင်း။ ပၢႆၵမ်− သႅင်ပိုၼ်ႉမိူင်း ( ပွင်ႈလိၵ်ႈၼႆႉ ပဵၼ်ၶေႃႈသဵင်တၢင်းႁၼ်ထိုင် ၵူၼ်းမိူင်းၵေႃႉၼိုင်ႈ )	['ပွင်ႈၵႂၢမ်း']
2024-11-20T14:33:09	https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-45/	ၽူႈမီးၼမ်ႉၸႂ် ၸွႆႈထႅမ်ၶွင်ၵိၼ်ယႅမ်ႉ တီႈၵေႃႉသိုၵ်းၵေႃႉႁၢၼ်	မိူဝ်ႈဝၼ်းထီႉ 18 November 2024 ၽူႈမီးၼမ်ႉၸႂ် ဢၼ်ယူႇတီႈၼႂ်းၸႄႈဝဵင်းလၢင်းၶိူဝ်းၼၼ်ႉ လႆႈၸွႆႈထႅမ် ၶဝ်ႈသၢၼ် 48 ထူင်၊ ၶဝ်ႈသွႆးဢေႃႇတေႃႇ ၽႃႇလူင် 10 ၽႃႇ၊ ပုၼ်ႈတႃႇၵေႃႉသိုၵ်းၵေႃႉႁၢၼ် RCSS/SSA ၸိူဝ်းတူင်ႉၼိုင်ယူႇတီႈၼႂ်းၼႃႈတီႈၵုမ်းၵမ်တီႈၼိုင်ႈ ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်သေ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ႁဝ်းၶဝ် တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-11-20T14:22:31	https://taifreedom.com/%e1%81%b6%e1%80%9d%e1%80%ba%e1%82%88%e1%80%95%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%88%e1%80%9c%e1%80%ae%e1%80%9e%e1%80%b1%e1%80%90%e1%82%83%e1%82%89-%e1%81%b5%e1%80%b0%e1%81%bc/	ၶဝ်ႈပႆႇမၢၵ်ႈလီသေတႃႉ ၵူၼ်းမိူင်းပၢႆးၼႅတ်ႈပၢတ်ႇၶဝ်ႈ	ၼႂ်းလိူၼ် November 2024 ၸုမ်းသိုၵ်းမၢၼ်ႈ လႄႈ ၸုမ်း PDF ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းပိုၼ်ႉတီႈ မိူင်းပၢႆး ၸိုင်ႈတႆးပွတ်းၸၢၼ်းသေ ၵူၼ်းမိူင်းၸိူဝ်းယူႇၸမ် ဢွင်ႈတီႈပၢင်တိုၵ်းၼၼ်ႉ ဢွၼ်ၵၼ်ၼႅတ်ႈၵဵဝ်ႇၶဝ်ႈ ပၢတ်ႇၶဝ်ႈ ႁင်းၽႂ်ႁင်းမၼ်း ယူႇယဝ်ႉ။ မိူဝ်ႈၼႆႉဝၼ်းထီႉ 20 November 2024 (လိူၼ်သိပ်းသွင်လွင်ႈ 5 ၶမ်ႈ ပီႊတႆး 2118 ၼီႈ ၵူၼ်းဝၢၼ်ႈၼႂ်းပိုၼ်ႉတီႈ ၵေႃႉၼိုင်ႈလၢတ်ႈတီႈသိုဝ်ႇၶၢဝ်ႇ DVB ဝႃႈ တွၼ်ႈတႃႇတေပၢတ်ႇၶဝ်ႈ ပေႃႉၶဝ်ႈၼႆႉ မိူဝ်ႈဢွၼ်တၢင်းလႆႈပႂ်ႉၵႃးၸၢၵ်ႈ၊ မိူဝ်ႈလဵဝ် ငဝ်းလၢႆးဝၢၼ်ႈမိူင်းဢမ်ႇလီႁႅင်း လႄႈ ၶဝ်ႈၵေႃႈသမ်ႉပႆႇမၢၵ်ႈလီထႅင်ႈသေ သင်ၵႃးၸၢၵ်ႈဢမ်ႇတၼ်းၵေႃႈ ၸဝ်ႈႁႆႈၸဝ်ႈၼႃး ၵႃႈလႆႈဢွၼ်ၵၼ် ဢဝ်ၵူၼ်းပၢတ်ႇၶဝ်ႈယဝ်ႉ၊ သင်ဝႃႈသၢႆသိုၵ်းမၢၼ်ႈ ထူဝ်းသိုၵ်းႁွတ်ႈထိုင် တီႈႁဝ်းၶႃႈယူႇၼႆၸိုင် တေဢမ်ႇၸၢင်ႈ ပၢတ်ႇၶဝ်ႈပေႃႉၶဝ်ႈယဝ်ႉ လႄႈ ၼိုင်ႈၶႅၼ်းသုမ်းယႂ်ႇ သုမ်းလူင်ၶႃႈယဝ်ႉ၊ တင်ႈတႄႇႁူဝ်လိူၼ် November မႃးၼႆႉ လႆႈငိၼ်းသဵင်ႈၵွင်ႈသဵင်မၢၵ်ႇ ၸွမ်းမိူင်းပၢႆး လႄႈ တၢင်းၽၢႆႇသိုၵ်းမၢၼ်ႈၵေႃႈ သိုပ်ႇထူဝ်းသိုၵ်း ဢမ်ႇၵိုတ်းဢမ်ႇလိုဝ်ႈ ဝႃႈၼႆ။ မိူဝ်ႈႁူဝ်လိူၼ် November 2024 ၼၼ်ႉၵူၺ်းၼင်ႇၵဝ်ႇ မီးၶၢဝ်ႇဢွၵ်ႇမႃးဝႃႈ ၸုမ်းသိုၵ်းမၢၼ်ႈဢၼ်ထူဝ်းသိုၵ်းၶဝ်ႈၵႂႃႇ ၸွမ်းဝၢၼ်ႈယႂ်ႇဝၢၼ်ႈလူင် (ၵမ်ႉၼမ်ပဵၼ်ဝၢၼ်ႈ ၸၢဝ်းၶိူဝ်းတႆးလႄႈၸၢဝ်းၶိူဝ်းၵယၢၼ်းယူႇသဝ်း) တီႈၼႂ်းၸႄႈဝဵင်းပၢင်လွင်းသေ ၵူၼ်းမိူင်းဢွၼ်ၵၼ်ပၢႆႈဢွၵ်ႇဝၢၼ်ႈလႄႈ သိုၵ်းမၢၼ်ႈ ၶိုၼ်းဢဝ်ၵႃးၸၢၵ်ႈပၢတ်ႇၶဝ်ႈၵူၼ်းဝၢၼ်ႈယဝ်ႉ ဢဝ်တေႃႉၶဝ်ႈမိူဝ်း ၼႂ်းဝဵင်းပၢင်လွင်း ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-11-20T11:03:14	https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af-6/	ႁႅင်းၵၢၼ်မိူင်းႁူမ်ႈတုမ် ႁေႃႈၵႃးပၢႆႈပလိၵ်ႈထႆး ပဵၼ်ၽေးၵိုင်ႉၵၢင်ႉတၢႆတင်းလမ်း	မိူဝ်ႈၼႆႉဝၼ်းထီႉ 20 November 2024 (လိူၼ်သိပ်းသွင်လွင်ႈ 5 ၶမ်ႈ ပီႊတႆး 2118 ၼီႈ) ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် လႆႈႁပ်ႉလွင်ႈပွင်ႇလႅင်းဝႃႈ မီးၽေးၵိုင်ႉၵၢင်ႉ တီႈတၢင်းငွၵ်း ဝတ်ႉၵေႃႇရႅတ်ႉ သဵၼ်ႈတၢင်း ပၢင်းလဵၼ်း−တွၼ်းတုမ်း ပွၵ်ႉ 8 ဢိူင်ႇ ပၢင်ပႃ ၸႄႈဝဵင်းပၢင်းလဵၼ်း ၸႄႈတွၼ်ႈၼၶွၼ်းပထူမ် သေ ၸင်ႇလႆႈ ၵႂႃႇၵူတ်ႇထတ်းၸွႆႈထႅမ် ထူပ်းႁၼ်ၵႃးပိၼ်ႈတူၵ်းၼႂ်းႁွင်ႈၼမ်ႉ လႄႈ ထူပ်းႁၼ် ၶၢပ်ႈတူဝ်တၢႆ ၼႂ်းၵႃး 2 ၵေႃႉ၊ ၼႂ်းၼမ်ႉ 5 ၵေႃႉ၊ ဢၼ်လူႉသဵင်ႈတၢႆၼၼ်ႉ ပဵၼ်ယိင်း 5 ၵေႃႉ၊ ၸၢႆး 2 ၵေႃႉ ၵူၼ်းလုတၢႆၼၼ်ႉ ပဵၼ်ၽႂ်ၽွင်ႈၼႆတႄႉ ယင်းပႆႇၸၢင်ႈလၢတ်ႈလႆႈ ၼႆယဝ်ႉ။ ၼႂ်းလူတ်ႉၼၼ်ႉ ၵူၺ်းထူပ်းႁၼ်ဝႂ်ၵပ်းတူဝ်ၵူၼ်းမိူင်းႁူမ်ႈတုမ်မၢၼ်ႈ ဢႃႇယုၼႂ်း ၵႄႈ 20−30 ပီႊ လႄႈ တီႈၵူၼ်းႁေႃႈၵႃးၼၼ်ႉ ထူပ်းႁၼ်ဝႂ်ၶႂၢင်ႉႁေႃႈလူတ်ႉၵႃး ၸူဝ်ႈၶၢဝ်း ၸိုဝ်ႈႁွင်ႉ ဢွင်ႇဢွင်ႇဢူး (MR.AUNG AUNG OO) သေ မီးၶူဝ်းၶွင်ဢမူၺ်ႇ ၵိုၵ်းၶၢပ်ႈတူဝ် ၵေႃႉလႂ်ၵေႃႉၼၼ်ႉၵေႃႈမီးယူႇလၢႆလၢႆမဵဝ်း ဢိၵ်ႇတင်း တူဝ်ငိုၼ်းႁူမ်ႈၵၼ်တင်းမူတ်းမီး 13,000 ဝၢတ်ႇ ဝႃႈၼႆ။ ဢွၼ်တၢင်းတေပဵၼ်ၽေးၵိုင်ႉၵၢင်ႉၼၼ်ႉ ပလိၵ်ႈထႆး ႁူင်းပလိၵ်ႈၸႄႊဝဵင်း ပၢင်းလဵၼ်း ဢွၵ်ႇၵူတ်ႇထတ်းလူတ်ႉၶိူင်ႈ ယူႇၼၼ်ႉ ထူပ်းႁၼ်ၵႃးလမ်းၼၼ်ႉ ၵိုတ်းဝႆႉသေ ႁၼ်ဝႃႈမီးလွင်ႈပႅၵ်ႇပိူင်ႈဝႆႉလႄႈ တေယွၼ်းၶဝ်ႈၵူတ်ႇထတ်း ၵႃးၼၼ်ႉသမ်ႉ ၶုၼ်ႇႁေႃႈၽႃႇလၢၼ်ႇပၢႆႈဝႆးဝႃႈဝႆး ပလိၵ်ႈၶဝ် ၸင်ႇၵပ်းၸၢၵ်ႈ ပွင်ႇပၼ်လၢၼ်ႇၽၢႆႇၼႃႈ ႁႂ်ႈပႂ်ႉတီႉၺွပ်းသေတႃႉ သမ်ႉမႃးပဵၼ်ၽေးၵိုင်ႉၵၢင်ႉ ပိၼ်ႈတူၵ်းႁွင်ႈၼမ်ႉသေ ႁဵတ်းႁႂ်ႈမီးၵူၼ်းမိူင်းႁူမ်ႈတုမ် လူႉသဵင်ႈတၢႆလၢႆၵေႃႉ လႄႈ ၽၢႆႇတၢင်းပလိၵ်ႈထႆး လၢမ်းၶၢတ်ႈဝႃႈ ၸိူဝ်းၶဝ်လႅပ်ႈတေၶၢႆႉတီႈႁဵတ်းၵၢၼ် ၵႂႃႇထႅင်ႈၸႄႈတွၼ်ႈၼိုင်ႈ ၼႆယဝ်ႉ။ တႆးလွတ်ႈလႅဝ်း	['လွင်ႈၽေး']
2024-11-19T10:44:20	https://taifreedom.com/%e1%81%bd%e1%80%b0%e1%80%9d%e1%80%ba%e1%80%9a%e1%80%bd%e1%80%84%e1%80%ba%e1%82%87%e1%80%9a%e1%82%83%e1%82%88%e1%80%99%e1%80%9d%e1%80%ba%e1%80%b8%e1%81%b5%e1%80%99%e1%80%ba%e1%80%a2%e1%80%9d%e1%80%ba/	ၽူဝ်ယွင်ႇယႃႈမဝ်းၵမ်ဢဝ်ၽႃႉၽၼ်းမေးတၢႆၶိုၼ်း	မိူဝ်ႈၼႆႉဝၼ်းထီႉ 19 November 2024 (လိူၼ်သိပ်းသွင်လွင်ႈ 4 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၸဝ်ႉ 07:20 မူင်း မီးၵူၼ်းၸၢႆးၵေႃႉၼိုင်ႈ ယွင်ႇယႃႈမဝ်းၵမ်သေ ႁႅမ်မေးမၼ်းတၢႆၶိုၼ်း တီႈပွၵ်ႉမၢၼ်ႈၶမ်း ၸႄႈဝဵင်းၼမ်ႉၶမ်း ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸၢႆးဢူင်းၽေႇ ဢႃႇယု 52 ပီႊ ယွင်ႇယႃႈမဝ်းၵမ်သေ ၶိုၼ်းဢဝ်ၽႃႉၽၼ်းမေးမၼ်း ဢၼ်မီးၸိုဝ်ႈႁွင်ႉဝႃႈ ၼၢင်းသူၺ်ႇယဵၼ်ႇ ဢႃႇယု 48 ပီႊ လႆႈလူႉတၢႆၵႂႃႇယဝ်ႉ လႄႈ မိူဝ်ႈလဵဝ်တႄႉ တၢင်းၽၢႆႇၽူႈမီးပုၼ်ႈၽွၼ်းၶဝ် တီႉၺွပ်းဝႆႉတူဝ် ၸၢႆးဢူင်းၽေႇဝႆႉယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ပေႃႈမႄႈပီႈၼွင်ႉၸိူဝ်းၶဝ် ဢၼ်ၵိုတ်းတင်းလင်ၼၼ်ႉၵေႃႈ ပဵၼ်ၸႂ်ဢမ်ႇလီတႄႉတႄႉဝႃႈဝႃႈ လႄႈ လွင်ႈၸၢႆးဢူင်းၽေႇ တေလႆႈႁပ်ႉတၢင်းၽိတ်းၸိူင်ႉႁိုဝ်ၼႆၼၼ်ႉၵေႃႈ ဢမ်ႇပႆႇလႆႈႁူႉၸွမ်း ယူႇယဝ်ႉ။ တႆးလွတ်ႈလႅဝ်း	['ယႃႈမဝ်းၵမ်']
2024-11-19T14:04:19	https://taifreedom.com/%e1%80%9e%e1%80%ad%e1%80%af%e1%80%95%e1%80%ba%e1%82%87%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0/	သိုပ်ႇၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈထႅင်ႈ	မိူဝ်ႈဝႃး ဝၼ်းထီႉ 18 November 2024 (လိူၼ်သိပ်းသွင်လွင်ႈ 3 ၶမ်ႈ ပီႊတႆး 2118 ၼီႈ) ယူႇတီႈၽူႈမီးပုၼ်ႈၽွၼ်း RCSS/SSA တီႈၼႂ်းၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈ လႆႈသိုပ်ႇၸွႆႈထႅမ်ငိုၼ်းတွင်း တွၼ်ႈတႃႇ ၵႃႈၸိူဝ်ႉၾၼ်းၼႂ်းၵၢၼ်ၽုၵ်ႇသွမ်ႈ တီႈၼႂ်းၸႄႈဝဵင်းၶူဝ်လမ် လႄႈ ၸႄႈဝဵင်းၼမ်ႉၸၢင် မီးၸဵမ် ဝၢၼ်ႈၽႃသွၼ်ႉ၊ ဝၢၼ်ႈပၢင်ႇသႃႇမႂ်ႇ၊ ဝၢၼ်ႈမူၺ်ႇတေႃႇ၊ ဝၢၼ်ႈၼႃးလေႃး၊ ဝၢၼ်ႈၵွင်း၊ ဝၢၼ်ႈၵုင်းသႃႇ၊ ဝၢၼ်ႈၵုင်းမိူတ်ႇ ႁူမ်ႈႁူဝ်ႁိူၼ်းတင်းမူတ်း 225 လင်ယူႇယဝ်ႉ။ မိူဝ်ႈၼႂ်းဝၼ်း 15 November 2024 ၼၼ်ႉၵေႃႈ လႆႈၸွႆႈထႅမ်ၵႂႃႇ တီႈၼႂ်းၸႄႈဝဵင်းၵႃလိ ဝၢၼ်ႈၼမ်ႉပႃမၼ်း၊ ၵဵင်းလူမ်း၊ ပႃႇၽႃႈ ႁူမ်ႈႁူဝ်ႁိူၼ်းတင်းမူတ်း 71 လင် ယူႇယဝ်ႉ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ လႆႈသိုပ်ႇၸွႆႈထႅမ်ၵႂႃႇထႅင်ႈတီႈ ၼႂ်းၸႄႈဝဵင်းၵုၼ်ႁဵင် ဝၢၼ်ႈႁူဝ်ႁ၊ ဝၢၼ်ႈၼွင်မူဝ်၊ ဝၢၼ်ႈဝဵင်းၵုမ် ႁူမ်ႈလင်ႁိူၼ်း 8 လင် ယူႇယဝ်ႉ။ ယူႇတီႈ ၽူႈမီးပုၼ်ႈၽွၼ်း RCSS/SSA ၵေႃႈ လႆႈသပ်းလႅင်းၼႄ ယိူင်းဢၢၼ်း ဢၼ်လႆႈၶွတ်ႇၽွတ်ႈ ၵေႃၵမ်ၵၢၼ် ၸွႆႈထႅမ်ၵူၼ်းမိူင်းထူပ်းၽေးၼမ်ႉထူမ်ႈၼႆႉ လႄႈ လႆႈပၼ်ႁႅင်းၸႂ် ပေႃႈမႄႈၵူၼ်းမိူင်း ၸိူဝ်းလႆႈႁပ်ႉလွင်ႈလူႉသုမ်း ယွၼ်ႉၽေးၼမ်ႉထူမ်ႈၼၼ်ႉၵႂႃႇ ယူႇယဝ်ႉ။ တႆးလွတ်ႈလႅဝ်း	['လွင်ႈတူင်ႉၼိုင်မုၵ်ႉၸုမ်း']
2024-11-19T11:24:31	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-17/	သိုၵ်းမၢၼ်ႈပွႆႇမၢၵ်ႇသႂ်ႇႁူင်းပၢႆႈၽေးသိုၵ်း	မိူဝ်ႈဝႃးဝၼ်းထီႉ 18 November 2024 (လိူၼ်သိပ်းသွင်လွင်ႈ 3 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်းမွၵ်ႈ 11:00 မူင်းပၢႆ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ တီႈႁူင်းပၢႆႈၽေးသိုၵ်း (ပၢၼ်ႇၵွၵ်ႉ) တီႈၼႂ်း ၸႄႈဝဵင်းၽၢႆၶုၼ်ႇ ၸိုင်ႈတႆးပွတ်းၸၢၼ်း 5 လုၵ်ႈ လႄႈ ၸၢၵ်ႇမၢၵ်ႇတႅၵ်ႇတိူဝ်ႉၸပ်း ၵျွင်းမုၼ်ၸဝ်ႈ၊ တီႈယူႇသဝ်းၸဝ်ႈရႁၢၼ်း၊ ႁိူၼ်းၵူၼ်းပၢႆႈၽေး 10 လင်ဝႃႈၼႆ၊ သိုၵ်းမၢၼ်ႈပွႆႇမၢၵ်ႇပွၵ်ႈၼႆႉ ၵူၼ်းမိူင်း ဢမ်ႇမီးၽႂ်လႆႈတိူဝ်ႉမၢတ်ႇၸဵပ်းၸွမ်း ၼႆယဝ်ႉ။ လွင်ႈသိုၵ်းမၢၼ်ႈပွႆႇမၢၵ်ႇသႂ်ႇ တီႈႁူင်းပၢႆႈၽေးသိုၵ်း (ပၢၼ်ႇၵွၵ်ႉ) ၼၼ်ႉ တေလႆႈဝႃႈပွၵ်ႈၼႆႉ ပဵၼ်ပွၵ်ႈၵမ်း 2 ယဝ်ႉ လႄႈ မိူဝ်ႈပွၵ်ႈၵမ်းၼိုင်ႈ (05 September 2024) ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇတီႈယူႇသဝ်းၵူၼ်းမိူင်းသေ မီးၵူၼ်းမိူင်းလႆႈတၢႆ 8 ၵေႃႉ မၢတ်ႇၸဵပ်းတင်းၼမ်တင်းလၢႆ ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-11-18T13:33:37	https://taifreedom.com/%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8-%e1%81%b8%e1%81%a2%e1%80%99%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba-2/	ဢိၼ်းတီးယႃး ၸၢမ်းယိုဝ်းမၢၵ်ႇမိတ်ႉသႆး Hypersonic ဢွင်ႇမၢၼ်	မိူဝ်ႈဝၼ်းထီႉ 17 November 2024 (လိူၼ်သိပ်းသွင်လွင်ႈ 2 ၶမ်ႈ ပီႊတႆး 2118 ၼီႈ) ဢိၼ်းတီးယႃး ဢွၵ်ႇမႃးလၢတ်ႈဝႃႈ ဢိၼ်းတီးယႃး ဢွင်ႇမၢၼ် ၼႂ်းၵၢၼ်ၸၢမ်းယိုဝ်း မၢၵ်ႇမိတ်ႉသႆး Hypersonic သႅၼ်းယိုဝ်းၵႆ ဢၼ်ႁဵတ်းဢွၵ်ႇႁင်းၵူၺ်းၼၼ်ႉသေ ႁဵတ်းႁႂ်ႈဢိၼ်းတီးယႃး ပဵၼ်ၸိုင်ႈမိူင်းဢၼ်မီး Technology ၶိုတ်းၵၢပ်ႈ မိူင်းၼိုင်ႈ ၼႂ်းလုမ်ႈၾႃႉၼႆႉ ဝႃႈၼႆ။ လွင်ႈဢၼ်ဢိၼ်းတီးယႃး လႆႈၸၢမ်းယိုဝ်းမၢၵ်ႇမိတ်ႉသႆး Hypersonic သႅၼ်းယိုဝ်းၵႆ ပွၵ်ႈၵမ်းၼႆႉၵေႃႈ လႆႈၸၢမ်းယိုဝ်းၵႂႃႇ မိူဝ်ႈၼႂ်းဝၼ်းထီႉ 16 November 2024 လႄႈ ယူႇတီႈၽွင်းလူင်ၽၢႆႇၵႅတ်ႇၶႄဢိၼ်းတီးယႃးၵေႃႈ လႆႈလၢတ်ႈဝႃႈ လွင်ႈဢွင်ႇမၢၼ် ပွၵ်ႈၵမ်းၼႆႉ မၼ်းႁဵတ်းႁႂ်ႈဢိၼ်းတီးယႃး ပဵၼ်ၼိုင်ႈၼႂ်းၸိုင်ႈမိူင်းဢၼ်မီး Technology ဢၼ်ၶိုတ်းၵၢပ်ႈ လႄႈ လမ်ႇလွင်ႈ ၼႆယဝ်ႉ။ ၸိုင်ႈမိူင်းၼႂ်းလုမ်ႈၾႃႉ ဢွၼ်ၵၼ်ၶတ်းၸႂ် ႁဵတ်းဢွၵ်ႇမၢၵ်ႇမိတ်ႉသႆး Hypersonic ႁူမ်ႈထိုင်ပႃး ဢိၼ်းတီးယႃး ပိူဝ်ႈတႃႇယၢင်ႈႁႂ်ႈၶိုတ်း ၶႄႇ၊ ရၢတ်ႉသျႃး လႄႈ ဢမေႇရိၵၢၼ်ႇ ၼႆယဝ်ႉ။ တႆးလွတ်ႈလႅဝ်း	['ၼွၵ်ႈမိူင်း']
2024-11-18T12:42:23	https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af-5/	ႁႅင်းၵၢၼ်မိူင်းႁူမ်ႈတုမ် ၼႂ်းမိူင်းထႆး ၵိၼ်ၸၢင်ႈလၵ်ႉလွမ်တေႃႉယႃႈမဝ်းၵမ်	မိူဝ်ႈဝၼ်းထီႉ 17 November 2024 (လိူၼ်သိပ်းသွင်လွင်ႈ 2 ၶမ်ႈ ပီႊတႆး 2118 ၼီႈ) ၼၼ်ႉ ၸဝ်ႈၼႃႈတီႈထႆး လၢႆလၢႆၽၢႆႇလႄႈ ၽၢႆႇဢုပ်ႇပိူင်ႇၸႄႈဝဵင်းသင်ႇၶလႃႉပူးရီး ႁူမ်ႈၵၼ်လူင်းၵူတ်ႇထတ်း တီႈလၢၼ်ႇၵူတ်ႇထတ်း ရူမ်ႉၼမ်ႉၵရဵၵ်း ပွၵ်ႉ 8 ဢိူင်ႇၼွင်လူး ၸႄႈဝဵင်းသင်ႇၶလႃႉပူးရီး ၸႄႈတွၼ်ႈၵၢၼ်းၸၼပူးရီး သေ လႆႈႁႄႉၵိုတ်းၵူတ်ႇထတ်း ၵႃးလမ်းၼိုင်ႈ ဢၼ်ၵူၼ်းႁေႃႈၵႃး ပဵၼ်ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆးယဝ်ႉ ယိပ်းတိုဝ်းဝႆႉဝတ်းဝႂ် ဢၼ်ဢမ်ႇၸႂ်ႈၵူၼ်းထႆး လႄႈ လႆႈၵူတ်ႇထတ်းႁၼ်ယႃႈမတီႈၼႂ်းၵႃးၼၼ်ႉ ႁူမ်ႈတင်းမူတ်းမွၵ်ႈ 170,000 မဵတ်ႉ ၼႆယဝ်ႉ။ ၸွမ်းၼင်ႇၸဝ်ႈၼႃႈတီႈထႆးၶဝ် ၸႅတ်ႈထၢမ် လႄႈ လႆႈႁူႉဝႃႈ ၵူၼ်းမိူင်းႁူမ်ႈတုမ် ၼၼ်ႉ လႆႈၵပ်းသိုပ်ႇၵိၼ်ၸၢင်ႈၽၢၼ်ႇတၢင်းၾူၼ်း ႁႂ်ႈၵႂႃႇႁေႃႈၵႃး ၼႂ်းၵိဝ်ႇ 1 ဝၢၼ်ႈၾရႃႉၸေႇတီႇသၢမ်ဢူင်း ဢိူင်ႇၼွင်လူး ၸႄႈဝဵင်းသင်ႇၶလႃႉပူးရီး သေ တေလႆႈႁေႃႈၵႂႃႇသူင်ႇတီႈ ၼႂ်းဝဵင်းသင်ႇၶလႃႉပူးရီး တေမီးၵူၼ်းႁပ်ႉၶွင်ပႂ်ႉဝႆႉ ၵူၺ်းၵႃႈသမ်ႉမႃးထုၵ်ႇၸဝ်ႈၼႃႈတီႈၶဝ် တီႉၺွပ်းပႅတ်ႈဢွၼ်တၢင်း ဝႃႈၼႆ။ တႆးလွတ်ႈလႅဝ်း	['ယႃႈမဝ်းၵမ်']
2024-11-18T11:47:46	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%a2%e1%80%9d%e1%80%ba%e1%82%81%e1%80%ad/	သိုၵ်းမၢၼ်ႈသိုပ်ႇဢဝ်ႁိူဝ်းမိၼ် ပွႆႇမၢၵ်ႇသႂ်ႇၼႂ်းၸိုင်ႈတႆးပွတ်းႁွင်ႇလႄႈ ၵူၼ်းမိူင်းလူႉတၢႆမၢတ်ႇၸဵပ်းၸွမ်းၼမ်	ဝၢႆးလင်ႁူဝ်ၼႃႈသိုၵ်းမၢၼ်ႈ မိၼ်းဢွင်ႇလၢႆႇ ၵႂႃႇမိူင်းၶႄႇမႃးယဝ်ႉၼႆႉ သိုၵ်းမၢၼ်ႈဢဝ်ႁိူၼ်းမိၼ်ပွႆႇမၢၵ်ႇသႂ်ႇၼႂ်းၸိုင်ႈတႆးပွတ်းႁွင်ႇ တိူဝ်းႁၢဝ်ႈႁႅင်းမႃးလိူဝ်ၵဝ်ႇလႄႈ ႁဵတ်းႁႂ်ႈႁိူၼ်းယေး တီႈယူႇတၼ်းသဝ်းၵူၼ်းမိူင်း လူႉၵွႆယွၵ်းယွႆၸွမ်းတင်းၼမ် ၵူၼ်းမိူင်းၵေႃႈ လႆႈမၢတ်ႇၸဵပ်းလူႉတၢႆၸွမ်းဢမ်ႇဢေႇ ၼႆယဝ်ႉ။ မိူဝ်ႈဝႃးၼႂ်းဝၼ်းထီႉ 17 November 2024 (လိူၼ်းသိပ်းသွင်လွင်ႈ 2 ၶမ်ႈ ပီႊတႆး 2118 ၼီႈ) ၶၢဝ်းယၢမ်း 11:30 မူင်းပၢႆၼၼ်ႉ ႁိူဝ်းမိၼ်ၸုမ်းသိုၵ်းမၢၼ်ႈၶဝ် မႃးပွႆႇမၢၵ်ႇသႂ်ႇၼႂ်းဝၢၼ်ႈလူင် ၸႄႈဝဵင်းမိူင်းငေႃႉသေ ၵူၼ်းမိူင်းလႆႈမၢတ်ႇၸဵပ်းႁၢဝ်ႈႁႅင်းၸွမ်း 4 ၵေႃႉ ႁိူၼ်းယေးလႆႈလူႉၵွႆၸွမ်း 15 လင် ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ “တီႈၼၼ်ႉ ဢမ်ႇမီးသိုၵ်းၸုမ်းလႂ်မႃးပၵ်းသဝ်းဝႆႉၶႃႈ သိုၵ်းမၢၼ်ႈတင်ႈၸႂ်မႃးပွႆႇသႂ်ႇၵူၼ်းမိူင်းၵူၺ်း မၢၵ်ႇလူင်ဢၼ်ၶဝ်မႃးပွႆႇၼၼ်ႉ လႆႈႁူႉဝႃႈပဵၼ်မၢၵ်ႇဢၼ်မီးၼမ်ႉၼၵ်း 300 ပွင်ႇၼႆၶႃႈ ၵူၼ်းလူႉတၢႆတႄႉဢမ်ႇမီးၼင်ႇၵဝ်ႇ ဢၼ်လႆႈမၢတ်ႇၸဵပ်းႁၢဝ်ႈႁႅင်းမီး 2 ၵေႃႉ ပဵၼ်ထဝ်ႈယိင်းၼင်ႇၵၼ် ၵေႃႉၼိုင်ႈၺႃးတီႈၵၢၼ်ႈၶေႃး၊ တီႈၶႃလူင်၊ ထႅင်ႈၵေႃႉၼိုင်ႈၵေႃႈ တိူဝ်ႉၺႃးတီႈၶေႃး လႄႈၸွမ်းတူဝ်၊ ထႅင်ႈ 2 ၵေႃႉတႄႉ မၢတ်ႇၸဵပ်းဢိတ်းဢွတ်းၶႃႈ တီႈမိူင်းငေႃႉႁဝ်းၶႃႈၼႆႉ ၸဵမ်မိူဝ်ႈသိုၵ်းလွႆ TNLA ၶဝ်တိုၵ်းသိမ်းလႆႈယဝ်ႉၼၼ်ႉ သိုၵ်းမၢၼ်ႈဢမ်ႇမႃးပွႆႇမၢၵ်ႇသႂ်ႇသေပွၵ်ႈ ပွၵ်ႈၼႆႉလႆႈဝႃႈပဵၼ်ဢွၼ်တၢင်းသုတ်းယဝ်ႉ” လၢတ်ႈၼႄၼင်ႇၼႆ။ ၼႂ်းဝူင်ႈၼႆႉၵူၺ်း သိုၵ်းမၢၼ်ႈပွႆႇမၢၵ်ႇသႂ်ႇၼႂ်းၸိုင်ႈတႆးပွတ်းႁွင်ႇ မိူၼ်ၼင်ႇတီႈၼွင်ၶဵဝ်၊ မိူင်းၵုတ်ႈ၊ ၵူတ်ႉၶၢႆ ပႃးတင်းမိူင်းငေႃႉၸိူဝ်းၼႆႉလႄႈ ၵူၼ်းမိူင်းဢၼ်လႆႈမၢတ်ႇၸဵပ်းလူႉတၢႆၸွမ်းၼၼ်ႉ မီးၸမ် 40 ပၢႆယဝ်ႉ ပႃးၸဵမ်လုၵ်ႈဢွၼ်ႇလဵၵ်ႉ၊ တီႈယူႇတၼ်းသဝ်းၵူၼ်းမိူင်းၵေႃႈ လႆႈလူႉၵွႆၸွမ်းၼပ်ႉႁူဝ်သိပ်းမိူၼ်ၵၼ်သေ တေႃႇထိုင်ယၢမ်းလဵဝ် ဢမ်ႇမီးသိုၵ်းၸုမ်းလႂ် ႁပ်ႉဢဝ်ပုၼ်ႈၽွၼ်းသၢႆႈတႅၼ်းၶိုၼ်း ၼႆယဝ်ႉ။ ၽူႈထတ်းသၢင်ၵၢၼ်မိူင်းၵေႃႉၼိုင်ႈတႄႉလၢတ်ႈဝႃႈ “ဝၢႆးႁူဝ်ၼႃႈသိုၵ်းမၢၼ်ႈ မိၼ်းဢွင်ႇလၢႆႇ ဢွၵ်ႇၶၢဝ်းတၢင်းၵႂႃႇမိူင်းၶႄႇသေၶိုၼ်းပွၵ်ႈမႃးၼႆႉ ၶဝ်တိူဝ်းဢဝ်ႁိူဝ်းမိၼ်ပွႆႇမၢၵ်ႇ ႁၢဝ်ႈႁႅင်းလိူဝ်ၵဝ်ႇ ၽၢႆႇတၢင်းမိူင်းၶႄႇၵေႃႈဢမ်ႇလၢတ်ႈသင်ၸွမ်း ၼႂ်းၸိုင်ႈတႆးပွတ်းႁွင်ႇၼႆႉ ဢၼ်တိုၵ်ႉမီးပၢင်တိုၵ်းၵေႃႈ ပဵၼ်ၼႂ်းၵႄႈ ၼွင်ၶဵဝ်လႄႈ ပၢင်ဢူးလူင်ၵူၺ်း ၵူၺ်းၵႃႈသိုၵ်းမၢၼ်ႈဢမ်ႇလိူၵ်ႈတီႈလိူၵ်ႈတၢင်းသေ တင်ႈၸႂ်ပွႆႇမၢၵ်ႇ ၼင်ႇၵၢင်ၸႂ်ၶဝ်” ၼႆယဝ်ႉ။ တႆးလွတ်ႈလႅဝ်း	['ၶၢဝ်ႇ']
2024-11-15T13:00:50	https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%81%b5%e1%81%a2%e1%80%99%e1%80%ba%e1%82%88%e1%81%bc%e1%80%ad%e1%80%b0%e1%80%9d%e1%80%ba%e1%82%89%e1%82%81%e1%80%b0/	တၢင်းပဵၼ်ၵၢမ်ႈၼိူဝ်ႉႁူဝ်ၸႂ် မီးသင်လၢႆလၢႆ ?	ၵၢမ်ႈၼိူဝ်ႉႁူဝ်ၸႂ်ၽိတ်းပိူင်ႈ ဢမ်ႇၼၼ် Cardiomyopathy ၼၼ်ႉ ပဵၼ်တၢင်းပဵၼ် ၵၢမ်ႈၼိူဝ်ႉႁူဝ်ၸႂ် မီးလွင်ႈၽိတ်းပိူင်ႈ ထိုင်တီႈႁဵတ်းႁႂ်ႈ မၢၵ်ႇႁူဝ်ၸႂ်ႁဵတ်းၵၢၼ်ဢမ်ႇမၢၼ်ႇသေ တေႁိူဝ်ႉဢူၼ်ႈ၊ ႁိူဝ်ႉငၢႆႈ၊ ထူၺ်ႈၸႂ်ယၢပ်ႇ၊ ႁူဝ်ၸႂ်တွတ်ႇဢမ်ႇမၢၼ်ႇ ဢမ်ႇၼၼ် ထိုင်တီႈႁဵတ်းႁႂ်ႈႁူဝ်ၸႂ်ၵိုတ်းၵႂႃႇပႅတ်ႈလႆႈၼႆယဝ်ႉ။ လွင်းတၢင်း ႁဵတ်းႁႂ်ႈပဵၼ် တၢင်းပဵၼ်ၵၢမ်ႈၼိူဝ်ႉႁူဝ်ၸႂ်ၽိတ်းပိူင်ႈ ၸိူဝ်ႉၶိူဝ်း : မၢင်ပွၵ်ႈမၢင်လႂ်လွင်ႈတၢင်းၼၼ်ႉၸၢင်ႈလုၵ်ႉမႃးတီႈ gene ဢၼ်ၽိတ်းပိူင်ႈသေသူင်ႇၽွၼ်းယွၼ်ႈ ႁႂ်ႈၵၢမ်ႈၼိူဝ်ႉမၢၵ်ႇႁူဝ်ၸႂ်လူႉလႆႈဝႆး။ ၵၢမ်ႈၼိူဝ်ႉမၢၵ်ႇႁူဝ်ၸႂ်ၸဵပ်းယဵၼ်း : ယွၼ်ႉတိတ်းၸပ်းၸိူဝ်ႉမႅင်းဝၢႆးရၢတ်ႉသ် ၊ ပႅၵ်ႉတီးရီးယႃး ဢမ်ႇၼၼ် သႃး (Fungi) သေ ႁဵတ်းႁႂ်ႈၵၢမ်းၼိူဝ်ႉမၢၵ်ႇႁူဝ်ၸႂ်ၸဵပ်းယဵၼ်း။ တၢင်းပဵၼ်ၶၢဝ်းယၢဝ်း : မိူၼ်ၼင်ႇ တၢင်းပဵၼ်လိူတ်ႈသုင် ၊ တၢင်းပဵၼ်လွတ်ႇလိူတ်ႈႁူဝ်ၸႂ် ၊ တၢင်းပဵၼ်ယဵဝ်ႈဝၢၼ် လႄႈ တၢင်းပဵၼ်ထႆးရွႆး thyroid ႁဵတ်းၵၢၼ်ဢမ်ႇမၢၼ်ႇ။ ၵိၼ်ၶိူင်ႈမဝ်းမိင်း ဢမ်ႇၼၼ် လုတ်ႇလႅတ်းယႃႈ : သၢၼ်ၸိူဝ်းၼႆႉတေၸၢင်ႈႁဵတ်းႁႂ်ႈ ၵၢမ်ႈၼိူဝ်ႉမၢၵ်ႇႁူဝ်ၸႂ်ဢူၼ်ႈဢွၼ်ႇ။ လွင်ႈၵိၼ်ယႅမ်ႉ : ၶၢတ်ႇထၢတ်ႈဢႁႃႇရလမ်ႇလွင်ႈမၢင်မဵဝ်း မိူၼ်ၼင်ႇ ဝီႇတႃႇမိၼ်ႇ B1 ၸိူဝ်းၼႆႉ။ တၢင်းပဵၼ်ဢၼ်ၵဵဝ်ႇလူၺ်ႈၵၢမ်ႈၼိူဝ်ႉႁူဝ်ၸႂ် Dilated Cardiomyopathy (DCM) : ၵၢမ်ႈၼိူဝ်ႉႁူဝ်ၸႂ်ၵီႈယႂ်ႇၶိုၼ်ႈမႃး လႄႈ ဢူၼ်ႈဢွၼ်ႇမႃး ႁဵတ်းႁႂ်ႈႁူဝ်ၸႂ်တွတ်ႇႁဵတ်းၵၢၼ်ဢမ်ႇလႆႈလီ။ Cardiomyopathy (HCM) : ၵၢမ်ႈၼိူဝ်ႉႁူဝ်ၸႂ်ၼႃၶိုၼ်ႈႁႅင်းသေ လိူတ်ႈဢမ်ႇၸၢင်ႈလႅၼ်လႆလႆႈလီ Restrictive Cardiomyopathy : ၵၢမ်ႈၼိူဝ်ႉႁူဝ်ၸႂ်ၶႅင် ႁူဝ်ၸႂ်ဢမ်ႇၸၢင်ႈယိုတ်ႈယၢၼ်းလႆႈၵႃႈႁိုဝ်လႄႈ တႃႇတေၵီႈႁပ်ႉလိူတ်ႈၼၼ်ႉၵေႃႈဢမ်ႇလႆႈတဵမ်ထူၼ်ႈ Arrhythmogenic Right Ventricular Cardiomyopathy (ARVC) : ၼိူဝ်ႉယႂ်းမၢင်ၶႆမၼ်း ဢမ်ႇၼၼ် ယႂ်းၼိူဝ်ႉၼဵဝ်(Adjesons)မႃးယူႇတီႈသႄး(လ်)ၵၢမ်ႈၼိူဝ်ႉမၢၵ်ႇႁူဝ်ၸႂ်ပႅတ်ႈ ၵၢၼ်ယူတ်းယႃ ဢီႈယႃ – ယႃၵႄႈတၢင်းပဵၼ်လိူတ်ႈသုင်၊ ယႃႁႂ်ႈၵႆႉၵႆႉၽၢႆႈဢွၼ်ႇ။ ယႃထိင်းလွင်ႈတဵၼ်ႈတွတ်ႇမၢၵ်ႇႁူဝ်ၸႂ်၊ ယႃလူတ်းယွမ်းလိူတ်ႈၵၢမ်ႈ။ ၵၢၼ်ၸႂ်ႉတိုဝ်းၶိူင်ႈၸႂ်ႉတိုဝ်းၽၢႆႇပၢႆးယူႇလီ – သႂ်ႇၶိူင်ႈၸွႆႈႁႂ်ႈႁူဝ်ၸႂ်ႁဵတ်းၵၢၼ်ၶိုၼ်း ဢမ်ႇၼၼ် ၶိူင်ႈ defibrillator။ ၵၢၼ်ၽႃႇတတ်း – ၵူၼ်းပဵၼ်မၢင်ၵေႃႉ တေၸၢင်ႈလႆႈၽႃႇတတ်းလႅၵ်ႈလၢႆႈမၢၵ်ႇႁူဝ်ၸႂ် ဢမ်ႇၼၼ် ၼိူဝ်ႉယႂ်းမၢၵ်ႇႁူဝ်ၸႂ် ဢၼ်ၼႃႁႅင်းပူၼ်ႉဢွၵ်ႇပႅတ်ႈ။ ၵၢၼ်လႅၵ်ႈလၢႆႈတၢင်းယၢမ်ႈ လႄႈ လွင်ႈၵိၼ်ယႅမ်ႉ- လူတ်းယွမ်းလွင်ႈၵိၼ်ၶိူင်ႈမဝ်းမိင်း လႄႈ လွင်ႈလုတ်ႇလႅၼ်းယႃႈ ဢိၵ်ႇတင်း ၵုမ်းထိင်းတၢင်းပဵၼ်တၢင်ႇၸိူဝ်း မိူၼ်ၼင်ႇ တၢင်းပဵၼ်ယဵဝ်ႈဝၢၼ်၊ တၢင်းပဵၼ်လိူတ်ႈသုင်။ တႃႇတေယူတ်းယႃ တၢင်းပဵၼ်ၵၢမ်ႈၼိူဝ်ႉႁူဝ်ၸႂ်ၼၼ်ႉ တေလႆႈဢိင်လွင်ႈၵူတ်ႇထတ်း လႄႈ လွင်ႈမၵ်းမၼ်ႈတၢင်းပဵၼ် ႁႂ်ႈထုၵ်ႇမႅၼ်ႈ၊ လွင်ႈယူတ်းယႃ ဢၼ်ထုၵ်ႇမႅၼ်ႈတီႈမေႃယႃၶဝ် ၵွပ်ႈၼၼ် မိူဝ်ႈၵႂႃႇႁူင်းယႃၼၼ်ႉ ပဵၼ်သင်လၢႆလၢႆႁႂ်ႈလၢတ်ႈ မေႃယႃထၢမ်သႂ်ႇႁႂ်ႈတွပ်ႇလၢတ်ႈသိုဝ်ႈသိုဝ်ႈ ယႃႇၵူဝ် ယႃႇဢၢႆ ယႃႇၶၢၼ်ႉတွပ်ႇ မေႃယႃၶဝ်ၸင်ႇၸၢင်ႈထတ်းတၢင်းပဵၼ်ႁဝ်းတႅတ်ႈတေႃး ၼၼ်ႉယဝ်ႉ ။ ပိၼ်ႇတႅမ်ႈ – လၢဝ်ၽွင်း ဢၢင်ႈဢိင် – ch9airport.com	['ပိုၼ်ႉႁူႉလီသူၼ်ၸႂ်']
2024-11-14T10:48:54	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-16/	သိုၵ်းမၢၼ်ႈပွႆႇမၢၵ်ႇသႂ်ႇ လုမ်းတႅပ်းတတ်းတြႃး	မိူဝ်ႈဝႃးဝၼ်းထီႉ 13 November 2024 (လိူၼ်သိပ်းသွင်မႂ်ႇ 13 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈ 18:00 မူင်းပၢႆၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ပွႆႇမၢၵ်ႇသႂ်ႇတီႈ လုမ်းတႅပ်းတတ်းတြႃး ဝဵင်းၼွင်ၶဵဝ် လႄႈ ႁိူၼ်းၵူၼ်းမိူင်းလူႉၵွႆၸွမ်း ၵမ်ႈၽွင်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မၢၵ်ႇဢၼ်သိုၵ်းမၢၼ်ႈပွႆႇတူၵ်းမႃးၼၼ်ႉ တူၵ်းတိူဝ်ႉၸပ်းလုမ်းတႅပ်းတတ်းတြႃး လႄႈ ၸၢၵ်ႇမၢၵ်ႇၽူင်ႉသႂ်ႇပႃး ႁူင်းပလိၵ်ႈ၊ ႁိူၼ်းၵူၼ်းမိူင်း 3 လင် လႆႈလူႉၵွႆႁႅင်းဝႆႉၶႃႈဢေႃႈ၊ ၵူၼ်းမိူင်းတႄႉ ဢမ်ႇမီးလွင်ႈမၢတ်ႇၸဵပ်းသင် ငိၼ်းဝႃႈတႄႉ မီးၵူၼ်းၶွၵ်ႈၵေႃႉၼိုင်ႈ ဢၼ်ၸုမ်းသိုၵ်း TNLA ၶဝ်ၵုမ်းၶင်ဝႆႉၼၼ်ႉ လႆႈတိူဝ်ႉၸၢၵ်ႇမၢၵ်ႇလႄႈမီးလွင်ႈမၢတ်ႇၸဵပ်းဝႆႉ ဝႃႈၼႆ။ မိူဝ်ႈဝၼ်းထီႉ 12 November 2024 ယၢမ်းဝၢႆးဝၼ်း 14:00 မူင်းပၢႆၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈပွၵ်ႉၵၢတ်ႇလႄႈ မၢၵ်ႇၵႂႃႇတူၵ်းသႂ်ႇ တီႈလၢၼ်ႉၼမ်ႉၼဵင်ႈၸဵမ်းသေ မီးၵူၼ်းမိူင်းလႆႈတၢႆ 11 ၵေႃႉမၢတ်ႇၸဵပ်း 11 ၵေႃႉ ယူႇယဝ်ႉ။ ၼႃႈလိၼ်ဢၼ်ၸုမ်းသိုၵ်းမၢၼ်ႈ တူၵ်းသုမ်းၵႂႃႇၼႂ်းမိုဝ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း တီႈၼႂ်းၸိုင်ႈတႆးပွတ်းႁွင်ႇၼၼ်ႉ လႆႈႁၼ်ၽၢႆႇသိုၵ်းမၢၼ်ႈ ဢမ်ႇသူၼ်ၸႂ်ၵူၼ်းမိူင်း လႄႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ဢွင်ႈတီႈဢၼ် ၵူၼ်းမိူင်းယူႇသဝ်းဝႆႉၼၼ်ႉ ဢမ်ႇထၢတ်ႇဢမ်ႇဝၢႆး ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-11-14T09:40:02	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%99%e1%80%a2%e1%80%9c%e1%80%90%e1%80%ad%e1%80%b0%e1%81%b5%e1%80%ba%e1%82%88%e1%80%90%e1%81%bc/	သိုၵ်းမၢၼ်ႈမဢလတိူၵ်ႈတၼ် ၶႄႇၶိုၼ်းၸီႉပၼ်တၢင်းဢွၵ်ႇလွတ်ႈ	တင်ႈတႄႇမိူင်းမၢၼ်ႈပူၼ်ႉတႂ်ႈဢိင်းၵလဵတ်ႈသေလႆႈလွင်ႈလွတ်ႈလႅဝ်းမႃး မိူဝ်ႈ 1948 ယဝ်ႉ သိုၵ်းမၢၼ်ႈ တူၵ်းသုမ်းၼႃႈမႆႈလိူဝ်သုတ်းၼၼ်ႉ ပဵၼ်ပၢၼ်ဢၼ်မိၼ်းဢွင်ႇလၢႆႇ ဢွၼ်ႁူဝ်မႃးၼႆႉယဝ်ႉ၊ ၽႅၼ်ၵၢၼ်ဢၼ်ၸုမ်းၸၢဝ်းလုၵ်ႉၽိုၼ်ႉ တိုၵ်းတေႃးသိုၵ်းမၢၼ်ႈမႃးပၢၼ်သိုပ်ႇပၢၼ်ၼႆႉ ဢမ်ႇႁဵတ်းႁႂ်ႈသိုၵ်းမၢၼ်ႈ တိုၼ်ႇၽၢၼ်ႈၵူဝ်ႁေမႃးတႄႉတႄႉဝႃႈဝႃႈ ထိုင်မႃးၽႅၼ်တိုၵ်း 1027 ၼႆတႄႉ ႁဵတ်းႁႂ်ႈသိုၵ်းမၢၼ်ႈမဢလ (မိၼ်းဢွင်ႇလၢႆႇ) တိူၵ်ႈတၢႆ ဢဝ်သၢႆၸႂ်လွတ်ႈပေႃးၶႂ်ႈယၢပ်ႇယူႇ။ ယၢမ်းၼင်ႇၼၼ် ၸုမ်းသိုၵ်းမၢၼ်ႈၼႆႉ တေဝၢႆႇၼႃႈပိုင်ႈၸူးမိူင်းလႂ်ၵေႃႈ ပဵၼ်မိူင်းဢၼ်ၶွမ်ႈၶတ်းတေႃႇမၼ်းၵမ်ႈၼမ်လႄႈ ၵႃႈလႆႈဝိၼ်ႇဝၢႆႇၸူးမိူင်းၶႄႇလႅင် တႃႇႁႃလၢႆးၵႄႈလိတ်ႈတၢင်းဢွၵ်ႇလွတ်ႈမၼ်းယူႇ။ ၼႂ်းမိူင်းမၢၼ်ႈၼႆႉ သင်ဢဝ်ၸိုင်ႈမိူင်းတီႈဢၼ်မႃးလူင်းတိုၼ်းပၢႆးမၢၵ်ႈမီးၼမ်ဝႃႈၸိုင် မိူင်းၶႄႇပဵၼ်ဝႆႉထီႉၼိုင်ႈယူႇ ယွၼ်ႉၼၼ်သေတႃႇလွင်ႈႁူမ်ႇလူမ်ႈပၢႆးမၢၵ်ႈမီးမၼ်းၼၼ်ႉ မိူင်းၶႄႇၼႆႉတိုၼ်းဢမ်ႇၸၢင်ႈၶၢတ်ႇလႆႈ လွင်ႈႁူမ်ႈမိုဝ်းတင်းသိုၵ်းမၢၼ်ႈ တေၸႂ်ယႂ်ႇႁႂ်ႈၸုမ်းယိပ်းၵွင်ႈၵၢင်ႇ ဢၼ်ၵွင်ႉၵၢႆႇတင်း NUG ၼၼ်ႉ ႁူမ်ႇလူမ်ႈပၼ်ထူင်ငိုၼ်းမၼ်းၼႆ ၶႄႇတိုၼ်းဢမ်ႇႁဵတ်း။ ၼင်ႇၼၼ်လႄႈ ယၢမ်းသိုၵ်းမၢၼ်ႈမိၼ်းဢွင်ႇလၢႆႇတိူၵ်ႈတၼ်ယူႇၼႆႉ မိူင်းၶႄႇၸင်ႇပဵၼ်ၽၢႆႇဢၼ်ၸီႉပိုတ်ႇပၢၵ်ႈၼႄတၢင်းဢွၵ်ႇသိုၵ်းမၢၼ်ႈသေ ၶိုၼ်းၵွင်လင်တေႃႇ ၸုမ်းၸၢဝ်းပွတ်းႁွင်ႇၼၼ်ႉယဝ်ႉ၊ မိူင်းၶႄႇၼႆႉလိူဝ်သေမိပ်ႇငႅၼ်းႁႂ်ႈၵိုတ်းပၢင်တိုၵ်းတေႃႇသိုၵ်းမၢၼ်ႈၼႆယဝ်ႉ မၼ်းယင်းယၢမ်ႈပၼ်ၽၢင်ႉထိုင်ဝႃႈ သင်ပၢင်တိုၵ်းတုမ်ႉတိူဝ်ႉတေႃႇပၢႆးမၢၵ်ႈမီမၼ်းၸိုင် သိုၵ်းလွႆ သိုၵ်းၵဝ်ႈၵၢင်ႉ တေလႆႈဢဝ်ပုၼ်ႈၽွၼ်းၶိုၼ်းၼႆယဝ်ႉ ဝၢႆးၼၼ်ႉၽၢႆႇသိုၵ်းၵဝ်ၵၢင်ႉ ၸင်ႇပိုၼ်ၽၢဝ်ႇဢွၵ်ႇဝႃႈ တေဢမ်ႇသိုပ်ႇတိုၵ်းတိူင်းဝဵင်းလိူဝ်ႇလႄႈ ဝဵင်းလူင်တူၼ်ႈတီးၼႆလႄႈ ပၢႆလၢတ်ႈပႃးဝႃႈတပ်ႉသိုၵ်း MNDAA ၼႆႉ ဢမ်ႇမီးလွင်ႈၵွင်ႉၵၢႆႇၸွမ်း NUG ၼႆမႃး ၼင်ႇတႅၵ်ႇတႅၵ်ႇလႅင်းလႅင်းယဝ်ႉ။ မိၼ်းဢွင်ႇလၢႆႇ ၵႂႃႇမိူင်းၶႄႇပွၵ်ႈၼႆႉ ႁူဝ်လိူၼ် November 2024 ဝူင်ႈထီႉၼိုင်ႈၼႆႉ ႁူဝ်ၼႃႈသိုၵ်းမၢၼ်ႈမိၼ်းဢွင်ႇလၢႆႇ ၵႂႃႇႁွတ်ႈထိုင်မိူင်းၶႄႇ ၸႄႈတွၼ်ႈယူႇၼၢၼ်ႇသေ ၶဝ်ႈႁူမ်ႈပၢင်ၵုမ်လူင် GMS ဢၼ်ၶႄႇဢွၼ်ႁူဝ်ၸတ်းႁဵတ်းလႄႈ မီးလၢႆလၢႆၸိုင်ႈမိူင်းၶိုၼ်ႈႁွတ်ႈၼၼ်ႉယဝ်ႉ ၶၢဝ်းတၢင်းမိၼ်းဢွင်ႇလၢႆႇၵႂႃႇမိူင်းၶႄႇပွၵ်ႈၼႆႉ မၼ်းလၢတ်ႈတီႈၶႄႇဝႃႈ သိုၵ်းဢူၺ်းလီသၢမ်ၸုမ်းၼႆႉ ပဵၼ်ၽၢႆႇယႃႉလိၵ်ႈၵိၼ်ၵႅၼ်ႇလွင်ႈငမ်းယဵၼ်သေ လေႃႇတိုၵ်းသိုၵ်းမၢၼ်ႈမႃးလူၺ်ႈၽႅၼ်ၵၢၼ် 1027 ၼၼ်ႉယဝ်ႉ။ သိုၵ်းမၢၼ်ႈၵူၺ်းပဵၼ်ၽၢႆႇႁပ်ႉတိုၵ်းၵႅတ်ႇၶႄတူဝ်ၵူၺ်းဝႃႈၼင်ႇၼႆ။ ယွၼ်ႉပၢင်တိုၵ်းၼႆႉသေလႄႈ ၸင်ႇမီးလွင်ႈတုမ်ႉတိူဝ်ႉတေႃႇၵၢၼ်ၵႃႉၶၢႆ ၸွမ်းလႅၼ်လိၼ်မိူင်းႁူမ်ႈတုမ်−မိူင်းၶႄႇ ယွၼ်ႉၼၼ်ၼင်ႇႁိုဝ်တေၵုမ်းထိင်းလႆႈငဝ်းလၢႆး ႁႂ်ႈပေႃးၼိမ်တဵင်ႈမႃးလႄႈ ၵၢၼ်ၵႃႉၶၢႆမိူၼ်ၵဝ်ႇမႃးၼၼ်ႉ သိုၵ်းမၢၼ်ႈတေႁူမ်ႈမိုဝ်းမိူင်းၶႄႇသေ ႁဵတ်းသၢင်ႈၵႂႃႇၼႆ မိၼ်းဢွင်ႇလၢႆႇလၢတ်ႈၵႂႃႇတီႈပၢင်ဢုပ်ႇဢူဝ်းတင်း Mr. Wang Ning ၽူႈၶဝ်ႈၸုမ်းၵေႃႇမတီႇငဝ်ႈငုၼ်း ပႃႇတီႇၶွမ်ႇမိဝ်ႊၼိတ်ႉ မိူင်းၶႄႇ ၼၼ်ႉယူႇယဝ်ႉ။ ပၢင်ၵုမ်ထႅင်ႈ ၼႂ်းဝၼ်းထိ 06 November 2024 ၼၼ်ႉ ၸွမ်ၽွင်းလူင်မိူင်းၶႄႇ Mr. Li Qiang ၵေႃႈလၢတ်ႈဝႃႈ ၼင်ႇႁိုဝ်သိုၵ်းမၢၼ်ႈပေႃးတေၵုမ်းထိင်းလႆႈလၢၼ်ႇလႅၼ်လိၼ်မိူင်းႁူမ်ႈတုမ်−မိူင်းၶႄႇလၢႆလၢႆတီႈၼၼ်ႉ ၽၢႆႇတၢင်းမိူင်းၶႄႇတေၸွႆႈထႅမ်ပၼ်တဵမ်တီႈယူႇ၊ လိူဝ်သေၼၼ်ႉၼင်ႇႁိုဝ်သိုၵ်ႈမၢၼ်ႈတေၸတ်းႁဵတ်းလႆႈ ပၢင်လိူၵ်ႈတင်ႈၼၼ်ႉၵေႃႈ ၶႄႇတေၶဝ်ႈပႃးၸွႆႈထႅမ်မိူၼ်ၵၼ်ယူႇ ၼႆမႃးယဝ်ႉ။ တေလႆႈဝႃႈမိူင်းၶႄႇၼႆႉ ၸွႆႈထႅမ်ၽၢႆႇၸုမ်းမိၼ်းဢွင်ႇလၢႆႇဝႆႉတဵမ်တီႈ ၼႆယူႇ။ ၶၢဝ်းတၢင်းႁူဝ်ၼႃႈသိုၵ်းမၢၼ်ႈၵႂႃႇမိူင်းၶႄႇပွၵ်ႈၼႆႉ လိူဝ်သေလႆႈႁူပ်ႉဢုပ်ႇၸွမ်ၽွင်းလူင်မိူင်းၶႄႇယဝ်ႉ လႆႈႁူပ်ႉထူပ်းပႃး ၸွမ်ၽွင်းလူင်တၢင်ႇၸိုင်ႈမိူင်း မိူၼ်ၼင်ႇမိူင်းလၢဝ်း၊ ၵမ်ႇပူးၶျႃး လႄႈမိူင်းထႆးလူးၵွၼ်ႇ ၶၢဝ်ႇထႆး Bangkok Post တၢင်ႇၵႂႃႇဝႃႈ ၸွမ်ၽွင်းလူင်မိူင်းထႆး ၼၢင်းၽႄးထွင်းထၢၼ်ၶျိၼ်ႈၼဝတ်း ႁူပ်ႉဢုပ်ႇတင်းၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ သုၼ်ႇတူဝ်သေ မီးၶေႃႈဢုပ်ႇဢူဝ်းၵၼ် လွင်ႈၵၢၼ်မိူင်း၊ ၵၢၼ်သိုၵ်းၼႂ်းမိူင်းမၢၼ်ႈပႃးလႄႈ တႃႇၵေႃႇသၢင်ႈလွင်ႈၼိမ်သဝ်းၼႂ်းမိူင်းႁူမ်ႈတုမ်ၼၼ်ႉ ယူႇတီႈၸွမ်ၽွင်းလူင်မိူင်းထႆးသေ တေၸွႆႈထႅမ်ၵႂႃႇယူႇ ၼႆယဝ်ႉ။ လိူဝ်ၼၼ်ႉလႆႈႁူႉဝႃႈ ႁူဝ်ၼႃႈသိုၵ်းမၢၼ်ႈမိၼ်းဢွင်ႇလၢႆႇ ယွၼ်းႁႂ်ႈမိူင်းထႆး သူင်ႇပၼ်ၶေႃႈမုၼ်းလွင်ႈႁႅင်းၵၢၼ်မိူင်းႁူမ်ႈတုမ် ဢၼ်မီးၼႂ်းမိူင်းထႆးၼၼ်ပႃး ၼႆယဝ်ႉ။ ၶၢဝ်းတၢင်းမိၼ်းဢွင်ႇလၢႆႇပွၵ်ႈၼႆႉ NUG လၢတ်ႈသင် မိၼ်းဢွင်ႇလၢႆႇၵႂႃႇမိူင်းၶႄႇပွၵ်ႈၼႆႉ ၽၢႆႇသိုၵ်းမၢၼ်ႈၶဝ်ပိုၼ်ၽၢဝ်ႇဝႃႈ ပဵၼ်လွင်ႈတႃႇၵႂႃႇဢုပ်ႇဢူဝ်းလွင်ႈၵၢၼ်မၢၵ်ႈမီး လႄႈၵၢၼ်ၵႃႉၶၢႆၸွမ်းလႅၼ်လိၼ် ဝႃႈၼႆသေတႃႉ ၽၢႆႇၶွမ်ႈၶတ်းသိုၵ်းမၢၼ်ႈ NUG တႄႉလၢတ်ႈဝႃႈ ၶၢဝ်းတၢင်းသိုၵ်းမၢၼ်ႈ တေဢမ်ႇမီးၽွၼ်းလီသင်ၼႆယူႇ လိူဝ်ၼၼ်ႉယင်းလၢတ်ႈပႃးဝႃႈ လွင်ႈဢၼ်မိူင်းၶႄႇ မိပ်ႇငႅၼ်းတေႃႇၸုမ်းဢူၺ်းလီပွတ်းႁွင်ႇၼၼ်ႉၵေႃႈ မၼ်းဢမ်ႇမီးၽွၼ်းလီသင် ဝႃႈၼႆယူႇ။ လွင်ႈၼႆႉတႄႉ ယူႇတီႈၽွင်းလူင်ၽၢႆႇၼွၵ်ႈမိူင်း ၶွင်ၸုမ်းလူင်ပွင်ၸိုင်ႈၽွမ်ႉႁူမ်ႈၸိူဝ်ႉၸၢတ်ႈ NUG တေႃႇၸိၼ်ႇမႃႇဢွင်ႇ လႆႈလၢတ်ႈၵႂႃႇ ၼႂ်းပၢင်သပ်းလႅင်းၸႅင်ႈၶၢဝ်ႇ NUG, KNU, KNPP, CNF ၼႂ်းဝၼ်းထီႉ 05 November 2024 ၼၼ်ႉယဝ်ႉ မၼ်းဝႃႈ “ယူႇတီႈတူဝ် မိၼ်းဢွင်ႇလၢႆႇ ႁူဝ်ၼႃႈသိုၵ်းမၢၼ်ႈယိုတ်းမိူင်း ၵႂႃႇမိူင်းၶႄႇၼၼ်ႉ ဢမ်ႇၸႂ်ႈတၢင်တူဝ်ၸၼ်ႉၸိုင်ႈမိူင်း ပဵၼ်တႃႇဢုပ်ႇဢူဝ်းပၢႆးမၢၵ်ႈမီး ၼႂ်းပိုၼ်ႉတီႈလႂ်မွၵ်ႈၼၼ်ႉၵူၺ်း လွင်ႈၶၢဝ်းတၢင်းပွၵ်ႈၼႆႉ ၽၢႆႇ NUG တိုၼ်းႁူႉဝႆႉဢွၼ်တၢင်းယဝ်ႉ။ လိူဝ်သေၼၼ်ႉ ဢၼ်ၽၢႆႇမိူင်းၶႄႇၶဝ်ပိၵ်ႉဢိုတ်းလၢၼ်ႇ ၸွမ်းလႅၼ်လိၼ် ၼႂ်းပိုၼ်ႉတီႈၸၢဝ်းၶိူဝ်းၼၼ်ႉၵေႃႈ လီထွမ်ႇသဵင်ၵၢင်ၸႂ်လွင်ႈယၢပ်ႇၵူၼ်းမိူင်းသေပိုတ်ႇပၼ်ၶိုၼ်းယူႇ။ လွင်ႈဢၼ်ၶႄႇမိပ်ႇငႅၼ်းတေႃႇ ၸုမ်းဢူၺ်းလီပွတ်းႁွင်ႇၼၼ်ႉၵေႃႈ ဢမ်ႇမီးၽွၼ်းလီသင် သဵၼ်ႈတၢင်းၵၢၼ်ၸုမ်းလုၵ်ႉၽိုၼ်ႉၵေႃႈ ဢမ်ႇၸၢင်ႈလႅၵ်ႈလၢႆႈၼႆယဝ်ႉ ၸွမ်းၼင်ႇၽႅၼ်ၵၢၼ်တိုၵ်း 1027 သေ လွင်ႈဢၼ်ၶေႇမိပ်ႇငႅၼ်းမႃးၼၼ်ႉၵေႃႈ တေဢမ်ႇႁဵတ်းႁႂ်ႈ ၶေႃႈယိူင်းဢၢၼ်းၸိူဝ်းၼၼ်ႉၶၢတ်ႇႁၢႆၼႆ ယူႇတီႈ NUG တိုၵ်ႉယုမ်ႇၼင်ႇၼႆ” ၼႆယဝ်ႉ။ ငဝ်းလၢႆးသိုၵ်းမၢၼ်ႈယၢမ်းလဵဝ် ၸိူင်ႉႁိုဝ်ၵေႃႈလီ ဢဝ်ငဝ်းလၢႆးမိူဝ်ႈလဵဝ်ဝႃႈၸိုင် ၽၢႆႇသိုၵ်းမၢၼ်ႈတူၵ်းသုမ်းၼမ်ၽႅဝ်လႄႈ မၼ်းၸင်ႇၶဝ်ႈႁႃၸူးမိူင်းၶႄႇ သင်မိူင်းၶႄႇၵေႃႈၸွႆႈထႅမ်ပၼ်သိုၵ်းမၢၼ်ႈၼင်ႇမၼ်းလူဝ်ႇၼၼ်ႉၸိုင် ငဝ်းလၢႆးၵၢၼ်မိူင်းမိူင်းမၢၼ်ႈ ၸၢင်ႈတေလႅၵ်ႈလၢႆႈမႃးၶိုၼ်းထႅင်ႈလၢႆးၼိုင်ႈယူႇ ယၢမ်းလဵဝ်ပေႃးမႃးပၵ်းတႃတူၺ်းၸွမ်းလွင်ႈတူင်ႉၼိုင်သိုၵ်းမၢၼ်ႈၸိုင် မိူၼ်လႅၵ်ႈလၢႆႈမႃးတင်းၼမ်ယဝ်ႉ ၶဝ်မီးလွင်ႈႁၢင်ႈႁႅၼ်းၶွတ်ႈၽွတ်ႈတပ်ႉသိုၵ်းၶိုၼ်း ၵူၼ်းသိုၵ်းမႂ်ႇဢၼ်ၶဝ်ၵဵပ်းမႃးၸိူဝ်းၼၼ်ႉ ၶိုၼ်းသွၼ်ပၼ်ႁႂ်ႈမေႃပႃးၵၢၼ်ၸႂ်ႉၶိူင်ႈမိၼ်တရူၼ်း ၸိူဝ်းၼႆႉယူႇ ယွၼ်ႉၼၼ်ၾႆးပၢင်တိုၵ်းလူင်ၼႆႉ ပဵၼ်မႃးယိုတ်ႈၼၢၼ်းယဝ်ႉလႄႈ တႃႇႁႂ်ႈမွတ်ႇယဵၼ်ၵႂႃႇငၢႆႈငၢႆႈၼႂ်းၶၢဝ်းယၢမ်းပွတ်းပွတ်းၼၼ်ႉတႄႉ တေဢမ်ႇပဵၼ်လႆႈ လိူဝ်သေၶႅၼ်းလုၵ်ႉမႆႈႁႅင်းမႃးၵူၺ်းယဝ်ႉ။ သိုၵ်းမၢၼ်ႈၼႆႉ တူၺ်းၸမ်လူမ်ႉၵူၼ်ႇယဝ်ႉၼႆသေတႃႉ ပေႃးတင်းမီးမိူင်းယႂ်ႇလူင်သေမိူင်းမိူင်းယူႇလင်မၼ်းၼႆ ဢဵၼ်ႁႅင်းၼမ်ႉၵတ်ႉၸုမ်းလုၵ်ႉၽိုၼ်ႉ ဢမ်ႇဝႃႈတေၶႅင်တၢၼ်ႇႁိုဝ်ၵေႃႈ တေပႆႇၸၢင်ႈထိုင်တီႈလႆႈ ၵမ်းလိုၼ်းၼႆႉၶၢတ်ႈလၢမ်းတူၺ်း လႅပ်ႈတေဢမ်ႇလွတ်ႈၵၢၼ်ဢုပ်ႇၵၼ်ၼိူဝ်ၽိူၼ်ၶိုၼ်းၵူၺ်း ယၢမ်းလဵဝ်သိုၵ်းမၢၼ်ႈၵေႃႈဝႃႈ ၸုမ်းဢူၺ်းလီၶဝ်ပဵၼ်ၸုမ်းယႃႉလွင်ႈငမ်းယဵၼ်၊ ပဵၼ်ၸုမ်းၵေႃႇၵၢၼ်ႁၢႆႉၼႆသေ တႃႇမၼ်းတေၵိုတ်းၵၢၼ်တိုၵ်းတေႃးၼၼ်ႉ ပႆႇႁၼ်သဵၼ်တၢင်း ၵႃႈပႆႇလႆႈၶိုၼ်းပိုၼ်ႉတီႈလမ်ႈလွင်ႈမၼ်း ဢၼ်သုမ်းၵႂႃႇၼၼ်ႉတႄႉ ငဝ်းလၢႆးတိုၵ်ႉတေသိုပ်ႇႁၢင်ႈႁၢႆႉၵႂႃႇထႅင်ႈႁိုင်ယူႇ။ ဝၢႆးသိုၵ်းမၢၼ်ႈၵႂႃႇမိူင်းၶႄႇမႃး ဝၢႆးႁူဝ်ၼႃႈသိုၵ်းမၢၼ်ႈ ၵႂႃႇမိူင်းၶႄႇသေပွၵ်ႈမႃးၶိုၼ်းယဝ်ႉၼၼ်ႉ မိူဝ်ႈၼႂ်းဝၼ်းထီႉ 11 November 2024 ယူႇတီႈၽူႈၶၢၼ်ပၢၵ်ႇၸုမ်းသိုၵ်းမၢၼ်ႈ ၸွမ်ႁၢၼ်ၸေႃႇမိၼ်းထုၼ်း တွပ်ႇတီႈသိုဝ်ႇၶၢဝ်ႇၵႂႃႇဝႃႈ လွင်ႈဢၼ်ၽူႈၼမ်း ၸွမ်ၸိၵ်းသိုၵ်း မိၼ်းဢွင်ႇလၢႆႇ ၵႂႃႇမိူင်းၶႄႇပွၵ်ႈၼႆႉ ပဵၼ်လွင်ႈဢၼ်ဢွင်ႇမၢၼ်မႃးယူႇ တႃႇႁဵတ်းသၢင်ႈၵၢၼ်ပၢႆးမၢၵ်ႈမီး ၵူၼ်းမိူင်းႁူမ်ႈတုမ် ႁႂ်ႈၶိုၼ်ႈယႂ်ႇတိူဝ်းတွၼ်းမႃး ၼႆလႄႈလၢတ်ႈပႃးဝႃႈ သင်မီးၸုမ်း/ၵူၼ်း ဢၼ်ယူႇၼႂ်းၼႃႈလိၼ်ၶႄႇသေ သၢၼ်ၶတ်းသိုၵ်းမၢၼ်ႈၼၼ်ႉ ၶႄႇတေဢမ်ႇယွမ်းႁပ်ႉလႆႈ၊ လႄႈသင်မီးၸုမ်း/ၵူၼ်း ဢၼ်ယူႇၼႂ်းၼႃႈလိၼ်သိုၵ်းမၢၼ်ႈသေ သၢၼ်ၶတ်းတေႃႇၶႄႇၼၼ်ႉၵေႃႈ သိုၵ်းမၢၼ်ႈတေဢမ်ႇယွမ်းႁပ်ႉမိူၼ်ၵၼ် ၼႆယူႇ။ တင်ႈတႄႇသိုၵ်းမၢၼ်ႈသုမ်းသိုၵ်းၼႂ်းၸိုင်ႈတႆး ပွတ်းႁွင်ႇၼၼ်ႉ ၵႆႉမီးလွင်ႈၸႂ်ႉတိုဝ်းႁိူဝ်းမိၼ်သေပွႆႇသႂ်ႇဝၢၼ်ႈ/ဝဵင်း ၼႂ်းၼႃႈလိၼ်ဢၼ်ၸုမ်းဢူၺ်းလီၶဝ်တိုၵ်းပေႉၼၼ်ႉသေ လင်မိၼ်းဢွင်ႇလၢႆႇၵႂႃႇမိူင်းၶႄႇမႃးၵမ်းၼႆႉ သိုၵ်းမၢၼ်ႈယိုင်ႈၶႅၼ်းတိူဝ်းၸႂ်ႉႁိူဝ်းမိၼ်သေ ပွႆႇမၢၵ်ႇမႃးလိူဝ်ၵဝ်ႇ မိူၼ်ၼင်ႇ မိူဝ်ႈၼႂ်းဝၼ်းထီႉ 11−12 November 2024 ႁိူဝ်းမိၼ်ၶွင်သိုၵ်းမၢၼ်ႈ ပွႆႇမၢၵ်ႇသႂ်ႇ တီႈမိူင်းၵုတ်ႈ လႄႈၼွင်ၶဵဝ် (ၼိုင်ႈဝၼ်းၼိုင်ႈတီႈ) တင်းသွင်တီႈ မီးၵူၼ်းမိူင်းမၢတ်ႇၸဵပ်းလူႉတၢႆဢမ်ႇတႅမ်ႇၵႂႃႇ 30 ပၢႆ ၼႆယူႇ။ လွင်ႈသိုၵ်းမၢၼ်ႈ တင်ႈၸႂ်ဢဝ်ႁိူဝ်းမိၼ်ပွႆႇသႂ်ႇ ၼႂ်းပိုၼ်ႉတီႈဢၼ်မီးၵူၼ်းမိူင်းယူႇသဝ်းလႄႈ ႁဵတ်းႁႂ်ႈတုမ်ႉတိူဝ်ႉတေႃႇတီႈယူႇတၼ်းသဝ်းလႄႈ ႁိူၼ်းယေးၵူၼ်းမိူင်း၊ ၵူၼ်းမိူင်းႁဝ်းလဵၵ်ႉယႂ်ႇၵူႈပၢၼ်ၵူႈသႅၼ်း လႆႈလူမ်ႉတၢႆမၢတ်ႇၸဵပ်းၸွမ်းၼၼ်ႉ ၽၢႆႇမိူင်းၶႄႇၶဝ်ဢမ်ႇလၢတ်ႈသင်ၸွမ်း။ တေႃႇထိုင်ဝၼ်းမိူဝ်ႈၼႆႉ သိုၵ်းမၢၼ်ႈၶဝ်ယင်းတိုၵ်ႉသိုပ်ႇၸႂ်ႉတိုဝ်းလွၵ်းလၢႆးႁုၵ်ႉႁၢႆႉယူႇဢမ်ႇထၢတ်ႇ ႁဵတ်းႁႂ်ႈၵူၼ်းမိူင်းဢၼ်ဢမ်ႇမီးတၢင်းၽိတ်းသင်ၼၼ်ႉ လႆႈၶၢၼ်ၸႂ်ၸွမ်းၼင်ႇမၢၵ်ႇမူႉၶမ်ၵႄႈႁိပ်ႇလႄႈ ၼင်ႇၵႂၢမ်းတႆးမီးဝႆႉဝႃႈ “ၵႂၢႆးတေႃးၵၼ်ယႃႇယႃႇ မႃးၼႃႇႁူဝ်တေးၼႃး” ၼႆၼၼ်ႉယဝ်ႉ။ လွမ်ႉမိူင်း ၵေးသီး *** ပွင်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်သုၼ်ႇတူဝ်ၽူႈတႅမ်ႈလိၵ်ႈၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇတႆးလွတ်ႈလႅဝ်း	['ပွင်ႈၵႂၢမ်း']
2024-11-13T11:05:57	https://taifreedom.com/%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-3-%e1%80%95%e1%80%ae%e1%82%8a%e1%80%95%e1%81%a2%e1%82%86-%e1%81%bc%e1%81%a2%e1%80%84%e1%80%ba%e1%80%b8/	ၶၢဝ်းတၢင်း 3 ပီႊပၢႆ ၼၢင်းယိင်းလႆႈတၢႆယွၼ်ႉသိုၵ်းမၢၼ်ႈ 1,270 ၵေႃႉ	ဝၢႆးသေသိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းမႃး မိူဝ်ႈဝၼ်းထီႉ 1 February 2021 ထိုင် ပီႊ 2024 ၶၢဝ်းတၢင်း 3 ပီႊပၢႆ ၸုမ်းသိုၵ်းမၢၼ်ႈၶႃႈႁႅမ်တၢႆပႅတ်ႈၼၢင်းယိင်း ၼႂ်းမိူင်းႁူမ်ႈတုမ် မီးၸမ်ၵႂႃႇ 1,270 ၵေႃႉ ၼႆယဝ်ႉ။ ၸွမ်းၼင်ႇၸုမ်းလူလွမ်ၸွႆႈထႅမ် ၵူၼ်းတူၵ်းၶွၵ်ႈၵၢၼ်မိူင်း (AAPP) ပိုၼ်ၽၢဝ်ႇၵႂႃႇဝႃႈ ၼႂ်းပီႊ 2021 ၼၼ်ႉ ၼၢင်းယိင်းထုၵ်ႇသိုၵ်းမၢၼ်ႈႁႅမ်တၢႆ မီး 95 ၵေႃႉ၊ ပီႊ 2022 ထုၵ်ႇႁႅမ်တၢႆ 213 ၵေႃႉ၊ ပီႊ 2023 ထုၵ်ႇႁႅမ်တၢႆ 402 ၵေႃႉ၊ ပီႊ 2024 ၼႆႉသမ်ႉ တင်ႈတႄႇဝၼ်းထီႉ 1 January – 12 November ထုၵ်ႇႁႅမ်တၢႆၵႂႃႇ 560 ၵေႃႉ ႁူမ်ႈတၢင်းမူတ်းပဵၼ် 1,270 ၵေႃႉယူႇယဝ်ႉ၊ ပိုၼ်ႉတီႈဢၼ် ၼၢင်းယိင်းထုၵ်ႇ ႁႅမ်တၢႆၼမ်လိူဝ်ပိူၼ်ႈသုတ်းၼၼ်ႉ ပဵၼ်ပိုၼ်ႉတီႈ ၼႂ်းတိူင်းၸႄႈၵႅင်း (မီး 463 ၵေႃႉ) ၼႆယဝ်ႉ။ ၵွပ်ႈပိူဝ်ႈသၢႆသိုၵ်းမၢၼ်ႈ ထူဝ်းသိုၵ်းၶဝ်ႈၵႂႃႇၸွမ်းၼႂ်းဝၢၼ်ႈ/ဝဵင်းသေ ႁၼ်ၽႂ်ၵေႃႈႁႅမ်တၢႆပႅတ်ႈ ၼင်ႇမိူၵ်ႈမိူၵ်ႈလိူင်းလိူင်း လူၺ်ႈဢမ်ႇလိူၵ်ႈၼႃႈ လႄႈ ၼၢင်းယိင်းမၢင်ၸိူဝ်း ထုၵ်ႇၺႃးၵၼ်ႉၸၼ်လူလၢႆ ႁႅမ်တၢႆပႅတ်ႈၵေႃႈမီး ႁိူၼ်းၵူၼ်းမိူင်းၵေႃႈ ၺႃးၸုတ်ႇၽဝ်ၼမ်တႄႉၼမ်ဝႃႈ၊ ထႅင်ႈလွင်ႈၼိုင်ႈၵေႃႈ မၢင်ပိုၼ်ႉတီႈ ဢမ်ႇမီးပၢင်တိုၵ်းသိုၵ်းသိူဝ်သင်သေတႃႉ ၸုမ်းသိုၵ်းမၢၼ်ႈ တင်ႈၸႂ်ပွႆႇမၢၵ်ႇသႂ်ႇ ၼႂ်းဝၢၼ်ႈလႄႈ ႁဵတ်းႁႂ်ႈၵူၼ်းမိူင်း လႆႈမၢတ်ႇၸဵပ်း တၢႆတင်းၼမ်ၵေႃႈမီး ဢၼ်လႆႈပၢႆႈၽေးၵေႃႈမီးမႃးတင်းၼမ် ယူႇယဝ်ႉ။ ၼၢင်းယိင်းၵမ်ႈၽွင်ႈ ၸိူဝ်းဢမ်ႇမီးတၢင်းၽိတ်းသင်ၼၼ်ႉ ထုၵ်ႇၺႃးၸုမ်းယိပ်း ၵွင်ႈၵၢင်ႇလုၵ်ႉၽိုၼ်ႉ ထၢင်ႇၽိတ်းထၢင်ႇပိူင်ႈလႄႈ ၺႃးယိုဝ်းတၢႆပႅတ်ႈၵေႃႈ ယၢမ်ႈမီးမႃးမိူၼ်ၵၼ် ယူႇယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']
2024-11-12T10:06:39	https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9e%e1%82%84%e1%82%89%e1%80%9e%e1%80%bd%e1%80%99%e1%80%ba%e1%80%b8-%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba/	ၵူၼ်းသႄႉသွမ်း ၽူႈမီးၼမ်ႉၸႂ်ၵူၼ်းမိူင်းတႆး လႄႈ ပီႈၼွင်ႉထႆးၼၼ်ႉ ဢမ်ႇၵဵဝ်ႇၶွင်ႈမုၵ်ႉၸုမ်း RCSS/SSA	ၵဵဝ်ႇလူၺ်ႈလွင်ႈ ၵူၼ်းမိူင်းတႆး၊ ပီႈၼွင်ႉထႆး လႄႈ ၵူၼ်းတၢင်ႇပိုၼ်ႉတီႈ မီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ်သေ ၵႂႃႇၸွႆႈထႅမ်ပၼ် ၵူၼ်းမိူင်း၊ လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ တီႈငဝ်ႈၸိုင်ႈလွႆတႆးလႅင်းၼၼ်ႉ မီးၵူၼ်းၵေႃႉၼိုင်ႈ လႆႈတႅမ်ႈလိၵ်ႈသႄႉသွမ်းယႃႉၵဝ်း ၸွမ်းၼိူဝ် Online သေ ထိုင်တီႈႁဵတ်းႁႂ်ႈ ၽူႈမီးၼမ်ႉၸႂ်ၶဝ် ၸႂ်ဢမ်ႇလီ လႄႈ ထၢင်ႇၽိတ်းထၢင်ႇပိူင်ႈၼိူဝ် မုၵ်ႉၸုမ်း RCSS/SSA ယူႇယဝ်ႉ။ လွႆတႆးလႅင်း ငဝ်ႈၸိုင်ႈ RCSS/SSA ၼႆႉ မီးတိတ်းၸပ်းလႅၼ်လိၼ် ထႆး သေ မီးၵူၼ်းမိူင်း ၸိူဝ်းပၢႆႈၽေးပၢင်တိုၵ်း လႄႈ လုၵ်ႈႁဵၼ်း ၼေႃႇတႅၼ်းၶိူဝ်း ဢၼ်တိုၵ်ႉႁဵၼ်းပၺ်ႇၺႃႇ တႃႇတေမႃးပဵၼ် ၽူႈဢွၼ်ႁူဝ်တႆးမိူဝ်းၼႃႈၼၼ်ႉ ယူႇသၢင်ႈၵိၼ်သဝ်းဝႆႉၵေႃႈပိူင်ၼိုင်ႈ၊ ၼင်ႇႁိုဝ်ပေႃးတေပဵၼ်ၵၢၼ်ၵမ်ႉၸွႆႈထႅမ် ၶိူင်ႈၵမ်ႉၵႅမ်တီႈလုၵ်ႈႁဵၼ်း၊ ၽၢႆႇပၢႆးပၺ်ႇၺႃႇ၊ ၽၢႆႇယူႇလီ ၼႆသေ ၽူႈမီးၼမ်ႉၸႂ် ၵူၼ်းမိူင်းတႆး ၊ ပီႈၼွင်ႉတႆး ၼႂ်းမိူင်းထႆး လႄႈ ၵူၼ်းမိူင်း/မေႃယႃၼႂ်းမိူင်းထႆး ဢိၵ်ႇပႃး ၵူၼ်းတၢင်ႇပိုၼ်ႉတီႈ ၵႂႃႇၸွႆႈထႅမ်ၸွမ်းၼင်ႇပွင်ပဵၼ်လႆႈ လႄႈ ပၼ်ပႃးပိုၼ်ႉႁူႉထႅင်ႈ တင်းၼမ်သေ ယူႇတီႈၽူႈမီးပုၼ်ႈၽွၼ်း မုၵ်ႉၸုမ်း RCSS/SSA ၵေႃႈ လႆႈတၢင်တူဝ်ၵူၼ်းမိူင်း ဢိၵ်ႇပႃး လုၵ်ႈႁဵၼ်းတင်းသဵင်ႈ ယိၼ်းၸူမ်းၶွပ်ႈၸႂ်ယႂ်ႇ ၼမ်ထိုင်တီႈ ပီႈၼွင်ႉတႆး ပီႈၼွင်ႉထႆး လႄႈ ၽူႈမီးၼမ်ႉၸႂ်ၸေႇတၼႃႇၶဝ် ၵူႈၸဝ်ႈၵူႈၵေႃႉယူႇယဝ်ႉ။ ၵွပ်ႈပိူဝ်ႈလွင်ႈၸွႆႈထႅမ်ၸိူဝ်းၼႆႉလႄႈ ႁဵတ်းႁႂ်ႈမီးၵူၼ်းမၢင်ၵေႃႉ ဢမ်ႇသႂ်ႇၸိုဝ်ႈတႄႉ ဢမ်ႇသႂ်ႇႁၢင်ႈတႄႉၼၼ်ႉ မႆႈၸႂ်ႁိုဝ် ဢမ်ႇႁၢၼ်ႉၸႂ်ႁိုဝ် ဢမ်ႇထုၵ်ႇတႃႁိုဝ် ထိုင်တီႈလႆႈတႅမ်ႈလိၵ်ႈ မဵဝ်းဢမ်ႇၸိုဝ်ႈဢမ်ႇၸႂ်ႈလူင်းၼိူဝ် Online ၵႂႃႇလႄႈ ႁဵတ်းႁႂ်ႈတုမ်ႉတိူဝ်ႉ ၽူႈမီးၼမ်ႉၸႂ် ပီႈၼွင်ႉတႆး−ထႆး လႄႈ ၵဵဝ်ႇလူၺ်ႈလွင်ႈ ၸိူဝ်းၼႆႉသေ ယူႇတီႈ ၽူႈမီးၼမ်ႉၸႂ်ၶဝ်ၵေႃႈ လႆႈတွင်ႈထၢမ် လွင်ႈတၢင်းမႃးတီႈ ၽူႈယႂ်ႇၵူၼ်းလူင် RCSS/SSA လႄႈ ယူႇတီႈၽူႈယႂ်ႇၵူၼ်းလူင် RCSS/SSA ၵေႃႈလႆႈတွပ်ႇပၼ်ၵႂႃႇဝႃႈ “ၵူၼ်းၸိူဝ်းသႄႉသွမ်းထိုင် ၽူႈမီးၼမ်ႉၸႂ်ၶဝ်ၼၼ်ႉ ဢမ်ႇၸႂ်ႈၵူၼ်းၼႂ်းမုၵ်ႉၸုမ်း လႄႈ ဢမ်ႇၸႂ်ႈၵူၼ်းဢၼ်ယူႇသၢင်ႈၵိၼ်သဝ်း ၼိူဝ်လွႆတႆးလႅင်း၊ ပိူၼ်ႈၶႂ်ႈႁႂ်ႈႁဝ်း တႅၵ်ႇယၢႆႈၵၼ်သေ ၸင်ႇပိုၼ်ၽႄႈသႄႉသွမ်းၵူၺ်း” ဝႃႈၼႆယူႇယဝ်ႉ။ ၼႂ်းလိူၼ် November 2024 ၼႆႉ မီးၵူၼ်းမိူင်းလၢႆလၢႆၵေႃႉ ဢမ်ႇၶႂ်ႈဢွၵ်ႇၸိုဝ်ႈ လႄႈ ဢဝ်ငိုၼ်းတွင်းသူင်ႇထိုင်ပၼ်တီႈ ၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA ၸိူဝ်းယူႇဝႆႉၼႃႈသိုၵ်းၼၼ်ႉၵေႃႈ ယူႇတီႈမုၵ်ႉၸုမ်း RCSS/SSA ပဵၼ်ဢၼ်ယိၼ်းၸူမ်းလႄႈ ဢဝ်ၵုင်ႇမုၼ်မိူၼ်ၵၼ် ယူႇယဝ်ႉ။ တႆးလွတ်ႈလႅဝ်း	['ၵူႈလွင်ႈလွင်ႈ']
2024-11-13T10:03:05	https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e-15/	သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်းတၢႆ 10 ပၢႆ	မိူဝ်ႈဝႃးဝၼ်းထီႉ 12 November 2024 (လိူၼ်သိပ်းသွင်မႂ်ႇ 12 ၶမ်ႈ ပီႊတႆး 2118 ၼီႈ) ယၢမ်းၵၢင်ဝၼ်းမွၵ်ႈ 14:00 မူင်း သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ တီႈၼႂ်းပွၵ်ႉၵၢတ်ႇ ဝဵင်းၼွင်ၶဵဝ် လႄႈ မီးၵူၼ်းမိူင်းလႆႈမၢတ်ႇၸဵပ်းတၢႆတင်းၼမ် ယူႇယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၽွင်းၸဝ်ႈၵႃးလႄႈၵူၼ်းဢွၵ်ႇတၢင်း ၵႂႃႇလိုဝ်ႈႁိူဝ်ႉၵိၼ်ၼမ်ႉၼဵင်ႈၸဵမ်း တီႈလၢၼ်ႉလၢၼ်းသၢၼ်း ယူႇၼၼ်ႉ မၢၵ်ႇၶွင်သိုၵ်းမၢၼ်ႈ တူၵ်းသႂ်ႇဢွင်ႈတီႈၼၼ်ႉလႄႈ မီးၵူၼ်းမိူင်းလႆႈတၢႆ 11 ၵေႃႉမၢတ်ႇၸဵပ်း 11 ၵေႃႉသေ ပဵၼ်ၽႂ်လၢႆလၢႆၼႆတႄႉ ဢမ်ႇပႆႇလႆႈႁူႉ ၵွပ်ႈဝႃႈပဵၼ်ၵူၼ်းတၢင်ႇတီႈတၢင်ႇဝဵင်း ၵႂႃႇၵိုတ်းလိုဝ်ႈသဝ်းၸူဝ်ႈၶၢဝ်းၵူၺ်း၊ ယွၼ်ႉၸၢၵ်ႇမၢၵ်ႇလႄႈ ၵႃးလႆႈၵွႆမွၵ်ႈ 5 လမ်း ႁိူၼ်းယေးၵူၼ်းမိူင်းၵေႃႈ လူႉၵွႆၵမ်ႈၽွင်ႈ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈလႄႈၸုမ်းသိုၵ်း TNLA သိုပ်ႇပဵၼ်ပၢင်တိုၵ်းၵၼ် တီႈၼႂ်းၵႄႈၵၢင် ၸႄႈဝဵင်းၼွင်ၶဵဝ် လႄႈ ၸႄႈဝဵင်းပၢင်ႇဢူး ၼႆယဝ်ႉ။ တႆးလွတ်ႈလႅဝ်း	['သုၼ်ႇလႆႈသုၼ်ပဵၼ်ၵူၼ်း']

Subsets and Splits

No saved queries yet

Save your SQL queries to embed, download, and access them later. Queries will appear here once saved.